Datasets:

haohaaorg

/

shan-news-shannews_org

like 0

Follow

HaoHaaORG 2

2018-04-10T03:18:09

https://shannews.org/archives/4162

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/10၊ BNI/SHAN TV Program, 2018/04/10

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/10၊ BNI/SHAN TV Program, 2018/04/10

['Uncategorized']

2018-04-09T10:19:21

https://shannews.org/archives/4157

ႁႅင်းၵၢၼ်တႆး လၵ်ႉလူတ်ႉၶိူင်ႈပိူၼ်ႈၶၢႆ ၺႃးတီႉၺွပ်းၼႂ်းၵဵင်းမႆႇ

ႁႅင်းၵၢၼ်ယၢၼ်မိူင်း ၸၢဝ်းတႆး ယိုမ်လူတ်ႉၶိူင်ႈပိူၼ်ႈ ဢဝ်ၵႂႃႇၶၢႆၵိၼ်ယဝ်ႉပၢႆႈပႅတ်ႈ၊ ၸဝ်ႈၶွင်လူတ်ႉၶိူင်ႈ မႃးႁၼ်တူၵ်ႇယွၼ်းၶိုၼ်း၊ ဝႅၼ်တူၵ်းၼမ်ႉပိင်းပၢႆႈၼီႈ ထုၵ်ႇၸဝ်ႈၼႃႈတီႈထႆး တီႉၺွပ်းပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီး။ ภาพ เชียงใหม่นิวส์ သိုဝ်ႇၶၢဝ်ႇၵဵင်းမႆႇၼိဝ်ႊသ် ဢွၵ်ႇၶၢဝ်ႇၵႂႃႇဝႃႈ- မိူဝ်ႈဝၼ်းတီႈ 08/04/2018 ယၢမ်းၵၢင်ၼႂ် 7 မူင်း ၸဝ်ႈၼႃႈတီႈပလိၵ်ႈထႆးလႄႈ ၽူႈၵဵဝ်ႇၶွင်ႈ တီႉၺွပ်းႁႅင်းၵၢၼ်ယၢၼ်မိူင်း ၸိုဝ်ႈၸၢႆးသၢႆး တီႈၾင်ႇၼမ်ႉပိင်း ႁိမ်းၶူဝ်ၼၶွၼ်းၽိင်း၊ ၼိူဝ်သဵၼ်ႈတၢင်းၵႅဝ်ႈၼဝရတ်ႉ ဢိူင်ႇဝတ်ႉၵဵတ်ႇ မိူင်းၵဵင်းမႆႇ။ တီႉၺွပ်းၼႂ်းၶေႃႈႁႃ တၢင်းၽိတ်း လၵ်ႉလူတ်ႉၶိူင်ႈတၢင်ႇၵေႃႉသေ ဢဝ်ၶၢႆၵိၼ်ပႅတ်ႈ-ၼႆယဝ်ႉ။ ၸၢႆးသၢႆးၼႆႉ ဢႃႇယု 16 ပီ၊ ၸၢဝ်းၶိူဝ်းတႆး၊ ၶဝ်ႈမိူင်းထႆး ႁဵတ်းၵၢၼ်ၵေႃႇသၢင်ႈ တီႈၼႂ်းၵဵင်းမႆႇ။ ပူၼ်ႉမႃးမိူဝ်ႈ လိူၼ်မၢတ်ႊၶျ် ဝၼ်းတီႈ 11 ၼၼ်ႉ မၼ်းၸၢႆးယိုမ်ဢဝ်လူတ်ႉၶိူင်ႈ တီႈၼၢင်းယိင်းၵူၼ်းႁူႉၸၵ်းၵၼ်သေ ဢဝ်ၵႂႃႇလႆႈသွင်ဝၼ်းယဝ်ႉၵေႃႈ ဢမ်ႇမႃးသူင်ႇၶိုၼ်း၊ ၼၢင်းယိင်းၵေႃႉပဵၼ် ၸဝ်ႈၶွင်လူတ်ႉၶိူင်ႈၼၼ်ႉ လႆႈၵႂႃႇတၢင်ႇလၢတ်ႈဝႆႉတီႈႁူင်းပလိၵ်ႈ-ၼႆယဝ်ႉ။ ภาพ เชียงใหม่นิวส์ ထိုင်မႃးၶမ်ႈၶိုၼ်းဝၼ်းတီႈ 7 လိူၼ်ဢေႊပရိူဝ်ႊၼႆႉ မွၵ်ႈယၢမ်း 7 မူင်းၶိုင်ႈ၊ ၼၢင်းယိင်းၸဝ်ႈၶွင်လူတ်ႉၶိူင်ႈ ႁၼ်မၼ်းၸၢႆးမႃးမီးယူႇတီႈ ၶူဝ်ၼမ်ႉပိင်း (ၼၶွၼ်းၽိင်း)ႁိမ်းၵၢတ်ႇမိူင်းမႂ်ႇသေ လႆႈၵႂႃႇတူၵ်ႇလၢတ်ႈ ယွၼ်းၶိုၼ်း။ ၸၢႆးသၢႆးလႅၼ်ႈပၢႆႈဝႅၼ်လူင်းၼမ်ႉပိင်း၊ ၸဝ်ႈၶွင်လူတ်ႉၶိူင်ႈ ႁွင်ႉသႅၼ်ႇယွၼ်းတၢင်းၸွႆႈထႅမ်သေ ၾၢႆႇၸဝ်ႈၼႃႈတီႈပလိၵ်ႈ ဢိၵ်ႇၽူႈၵဵဝ်ႇၶွင်ႈၶဝ် မႃးႁႄႉၵႅတ်ႇဝႅတ်ႉလွမ်ႉမၼ်းၸၢႆးဝႆႉ၊ ၶိုၼ်းၼၼ်ႉ မၼ်းၸၢႆးၵႂႃႇမူၵ်းသေႃႉတူဝ် တီႈႁိူဝ်းလမ်းၼိုင်ႈ ၼႂ်းမႄႈၼမ်ႉပိင်း၊ ထိုင်ၵၢင်ၼႂ်မႃး ၸင်ႇလုၺ်းၵၢၼ်းဢွၵ်ႇမႃး သေထုၵ်ႇတီႉၺွပ်း-ၼႆယဝ်ႉ။ ၸၢႆးသၢႆးယွမ်းႁပ်ႉလၢတ်ႈဝႃႈ- လူတ်ႉၶိူင်ႈလမ်းၼၼ်ႉ လႆႈၵႂႃႇၶၢႆၵိၼ်ပႅတ်ႈယဝ်ႉ။ ၵႂႃႇၶၢႆတီႈၼိူဝ်လွႆသေ လႆႈငိုၼ်းမႃးၼိုင်ႈမိုၼ်ႇဝၢတ်ႇ၊ မႅင်ႇပၼ်တႆးၵေႃႉမၼ်းသွင်ၵေႃႉသေ တႃႇမၼ်းလႆႈသီႇႁဵင်ဝၢတ်ႇ။ ဢႅဝ်ႇလၢဝ်းသၢဝ်းၼၢဝ်းတႂ်ႈၼိူဝ်သေ ငိုၼ်းၼၼ်ႉၵေႃႈ ၸၢႆႇၵိၼ်ပႅတ်ႈမူတ်းယဝ်ႉ-ဝႃႈၼႆ။ မိူဝ်ႈၸဝ်ႈၼႃႈတီႈၶဝ် ထဵတ်ႈထၢမ်လွင်ႈ ဢူၺ်းၵေႃႉမၼ်းသွင်ၵေႃႉ ပိူဝ်ႈတႃႇတိတ်းတၢမ်တီႉၺွပ်းၼၼ်ႉ ၸၢႆးသၢႆးတွပ်ႇဝႃႈ ၶႃသွင်ၵေႃႉၼၼ်ႉၵေႃႈ ၵွပ်ႈလၵ်ႉၶူဝ်းၶွင်ပိူၼ်ႈလႄႈ ၺႃးတီႉၺွပ်းၵႂႃႇဢွၼ်ၼႃႈၼႆႉယဝ်ႉ၊ ၵူၺ်းၵႃႈ ၺႃးတီႉၺွပ်းတီႈလႂ်ၼၼ်ႉ ဢမ်ႇလႆႈႁူႉ-ဝႃႈၼႆ။ ၼၢင်းယိင်း ၸဝ်ႈၶွင်လူတ်ႉၶိူင်ႈလၢတ်ႈဝႃႈ- ႁူႉၸၵ်းၵၼ်တင်း ၸၢႆးသၢႆးၼႆႉမႃးႁိုင်ယဝ်ႉ၊ ႁၼ်ဝႃႈမၼ်းၸၢႆး ပဵၼ်ၵူၼ်းတူဝ်လဵၵ်ႉၵေႃႈပိူင်ၼိုင်ႈ၊ သမ်ႉတူၺ်းၾၢင်ႁၢင်ႈၼႃႈတႃၵေႃႈ လႅပ်ႈပဵၼ်ၵူၼ်းသိုဝ်ႈယူဝ်းဝႆႉလႄႈ ၸင်ႇပၼ်ယိုမ်လူတ်ႉၶိူင်ႈၵႂႃႇ- ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-04-09T09:38:44

https://shannews.org/archives/4153

ပီႈၼွင်ႉတႆး ႁူမ်ႈၵၼ်ၸတ်းႁဵတ်း ပၢင်ပွႆးသွၼ်းၼမ်ႉလူင်ႈၼႃႈ တီႈတႃႈၵုင်ႈ

ပီႈၼွင်ႉတႆး ဝဵင်းတႃႈၵုင်ႈ ႁူမ်ႈၵၼ်ၸတ်းႁဵတ်း ပွႆးသွၼ်းၼမ်ႉလူင်ႈၼႃႈ ပဵၼ်ပွၵ်ႈၵမ်းႁႅၵ်ႈ မီးပီႈၼွင်ႉတႆး ၶဝ်ႈႁူမ်ႈ တင်းၼမ်။ ဝၼ်းတီႈ 07/04/2018 ယူႇတီႈၸုမ်းတူင်ႉၼိုင်တူင်ႇဝူင်းတႆး မိူၼ်ၼင်ႇ ၸုမ်းၵဵင်းတုင်၊ ၸုမ်းထုင်ႉမၢဝ်း၊ ၸုမ်းလႃႈသဵဝ်ႈ၊ ၸုမ်းသီႇပေႃႉ၊ ၸုမ်းၵျွၵ်ႉမႄး၊ ၸုမ်းမွၵ်ႇပဝ်းႁွမ်၊ ၸုမ်းတႆးၵဝ်ႈလၵ်း၊ ၸုမ်းတူၼ်ႈတီးၸိူဝ်းၼႆႉ ႁူမ်ႈ ၵၼ် ၸတ်းႁဵတ်း ပွႆးသွၼ်းၼမ်ႉလူင်ႈၼႃႈ ဢွၼ်ၵၼ်ႁႄႇလဵပ်ႈလုၵ်ႉတီႈပိဝ်းပွႆႉ တေႃႇထိုင် လေႃႇသိၼ်ႇၸုၼ်း ဝဵင်းလူင်တႃႈၵုင်ႈ ။ ၸၢႆးလႅင်းႁၢၼ် ၽူႈၼမ်းၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတႃႈၵုင်ႈလၢတ်ႈဝႃႈ – “ တႃႇတေပဵၼ်မႃးပၢင်ၼႆႉ ႁဝ်းၶႃႈလၢႆလၢႆၸုမ်း ႁူမ်ႈၵၼ်သေ ၸတ်းႁဵတ်း မၢင်ၸုမ်းဢွၼ်ၵၼ်လဵင်ႉလူၶဝ်ႈမုၼ်းတၢင်းၵိၼ် လိူဝ်ၼၼ်ႉၸုမ်း Cherry FM ၶဝ်ၵေႃႈမႃးလဵင်ႉလူၶဝ်ႈ၊ ၼမ်ႉတၢင်းၵိၼ်ၶႃႈ ” ဝႃႈၼႆ။ ၼႂ်းပၢင်ၼႆႉမီးၽူႈႁွင်ႉၵႂၢမ်းလၢႆၵေႃႉမိူၼ်ၼင်ႇ ၸၢႆးလူင်ဝၼ်း၊ ၼၢင်းဢဵင်ႈၶမ်း၊ ၸၢႆးထႅၼ်ႈလႅဝ်း၊ ၸၢႆးလဵၵ်ႉလႄႈ ၼၢင်းမူဝ်မူဝ်ၶမ်းဢေးၸိူဝ်းၼႆႉ မႃးႁွင်ႉၵႂၢမ်းမူၼ်ႈၸႂ်။ ၸၢႆးၵေႃယုမ်ႉ ၵႅမ်ၽူႈၼမ်းၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ၸၼ်ႉၸွမ်တင်းလူင် တႃႈၵုင်ႈ လၢတ်ႈတီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ – “ ဢၼ်မီးပၢင်ပွႆးၸိူင်ႉၼႆၼႆႉ မီးတၢင်းၸူမ်းသိူဝ်းတႄႉတႄႉၶႃႈ ယွၼ်ႉဝႃႈပီႈၼွင်ႉတႆးၵူႈတီႈ ၵူႈမိူင်းလႆႈမႃးႁူပ်ႉထူပ်းၵၼ် ၊ မူၼ်ႈသိူဝ်းၸွမ်းၵၼ်၊ မိုတ်ႈၵိုဝ်းၵၼ် ၸၢင်ႈႁူမ်ႈၵၢၼ်ၵၼ်မိူဝ်းၼႃႈ၊ မီးႁႅင်းၸႂ်မႃးတႄႉၶႃႈ ” ဝႃႈၼႆ။ မိူဝ်ႈဝၼ်းတီႈ 08/04/2018 ၼၼ်ႉၵေႃႈ ပီႈၼွင်ႉတႆး ႁႅင်းၵၢၼ်ယၢၼ်မိူင်းလႄႈ ၸုမ်းတူင်ႉၼိုင် တူင်ႇဝူင်းတႆး လၢႆလၢႆၸုမ်း ဢွၼ်ၵၼ်ၶဝ်ႈႁူမ်ႈတူင်ႉၼိုင် ပၢင်ပိုတ်ႇငၢၼ်း မႄႈၼမ်ႉၶႃႇလႄႈ သင်ၶၢၼ် ၾိင်ႈပီမႂ်ႇမိူင်း တီႈပွၵ်ႉပႃႇၽႅင်ႉ/ မႄႈၼမ်ႉၶႃႇ ၸႄႈဝဵင်းၵဵင်းမႆႇ ၸိုင်ႈထႆး။ ၼႂ်းပၢင်ပိုတ်ႇငၢၼ်းၼၼ်ႉ ၽူႈၵွၼ်းၸႄႈတွၼ်ႈ ၵဵင်းမႆႇ ၶဝ်ႈႁူမ်ႈပိုတ်ႇပၢင်ၵႂႃႇ ဝႃႈၼႆ။

['ၾိင်ႈငႄႈၾိင်ႈထုင်း']

2018-04-09T09:29:29

https://shannews.org/archives/4143

ၵူၼ်းပၢႆႈၽေးသိုၵ်း 340 ပၢႆတီႈဝတ်ႉမေႃႇၵိူဝ် ဢွၼ်ၵၼ်ပွၵ်ႈၶိုၼ်းႁိူၼ်းယေးၽႂ်မၼ်း

ၵူၼ်းပၢႆႈၽေးသိုၵ်း 346 ၵေႃႉ ဢၼ်ပၢႆႈမႃးသွၼ်ႈဝႆႉတီႈ ဝတ်ႉမေႃႇၵိူဝ်ႇ ၸႄႈဝဵင်းသီႇပေႃႉၼၼ်ႉ တေႃႈလဵဝ် ငဝ်းလၢႆးပၢင်တိုၵ်းသိုၵ်းယဵၼ်ယဝ်ႉလႄႈ ဢွၼ်ၵၼ်ပွၵ်ႈမိူဝ်းယူႇၶိုၼ်းႁိူၼ်းယေးၽႂ်မၼ်းမူတ်းယဝ်ႉ ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး ဢွၼ်ၵၼ်ပွၵ်ႈႁိူၼ်း ဝၼ်းတီႈ 09/04/2018 ယၢမ်းၵၢင်ၼႂ် ၵူၼ်းပၢႆႈၽေးသိုၵ်း မၢၼ်ႈလွႆ ဢိူင်ႇဢုမ်မူႉ 346 ၵေႃႉ ဢၼ်ဢွၼ်ၵၼ် ပၢႆႈၽေး မႃးသွၼ်ႈဝႆႉတီႈ ဝတ်ႉမေႃႇၵိူဝ် ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇၼၼ်ႉ ယွၼ်ႉငဝ်းလၢႆး ပၢင်တိုၵ်း ယဵၼ်ယဝ်ႉလႄႈ ယူႇတီႈပႃႇတီႇႁူဝ်သိူဝ် တင်း ၸုမ်းၸွႆႈထႅမ် ၵူၼ်းထူပ်းၽေး ၸႄႈဝဵင်းသီႇပေႃႉ ၸွႆႈၵၼ်ၶပ်းၶိုင်သေ သူင်ႇၵူၼ်းပၢႆႈၽေးပွၵ်ႈမိူဝ်းၶိုၼ်းႁိူၼ်းယေးၽႂ်မၼ်းမူတ်းယဝ်ႉ ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး ဢွၼ်ၵၼ်ပွၵ်ႈႁိူၼ်း ၸၢႆးလၢဝ်သႅင် ၽူႈပွင်ၵၢၼ်ၼႂ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၸုမ်းပႃႇတီႇႁဝ်းၶႃႈ လႆႈၸွႆႈၶပ်းၶိုင်ပၼ်သေ ယူႇတီႈၸုမ်းၸွႆႈထႅမ် ၵူၼ်းထူပ်းၽေးၶဝ်သမ်ႉ ဢဝ်လူတ်ႉၵႃး ၸွမ်းသူင်ႇပၼ် တင်းမူတ်း လူတ်ႉၵႃး 5 လမ်း ႁပ်ႉတေႃႉသူင်ႇပၼ် 2 ႁွပ်ႈ၊ လႆႈတေႃႉသူင်ႇပၼ် ထိုင်တၢင်းၽႄ ဢၼ်လူတ်ႉၵႃး ႁွတ်ႈထိုင် လႆႈ ၵူၺ်းၵႃႈ ယွၼ်ႉဝႃႈ တီႈဝၢၼ်ႈၶဝ်ၵမ်းသိုဝ်ႈၼႆ သဵၼ်ႈတၢင်းမၼ်းယၢပ်ႇႁႅင်း လူတ်ႉဢမ်ႇၵႂႃႇလႆႈ။ ယူႇတီႈပီႈ ၼွင်ႉၵူၼ်းပၢႆႈၽေးႁဝ်းၶႃႈ လၢတ်ႈဝႃႈတေဢွၼ်ၵၼ်ပႆပွၵ်ႈမိူဝ်းဢဝ်” ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး ဢွၼ်ၵၼ်ပွၵ်ႈႁိူၼ်း သိုပ်ႇလၢတ်ႈထႅင်ႈဝႃႈ ၵူၼ်းပၢႆႈၽေးသိုၵ်း ဢၼ်ပၢႆႈမႃးသွၼ်ႈဝႆႉတီႈ ၼႂ်းၸႄႈဝဵင်းသီႇပေႃႉၼႆႉ တင်းမူတ်း မီး 2 တီႈ၊ တီႈၼိုင်ႈပဵၼ် ဝတ်ႉရတၼႃႇသူၺ်ႇၵူႇ ထႅင်ႈတီႈၼိုင်ႈသမ်ႉ ပဵၼ်တီႈဝတ်ႉမေႃႇၵိူဝ်။ ၵူၺ်းၵႃႈ တီႈဝတ်ႉမေႃႇၵိူဝ်တႄႉ ႁဝ်းၶႃႈ လႆႈသူင်ႇပွၵ်ႈမိူဝ်းၶိုၼ်းမိူဝ်ႈၼႆႉ တင်းမူတ်းယဝ်ႉ၊ ၵမ်ႈၼမ် ဢၼ်ၵူၼ်းပၢႆႈၽေးသိုၵ်း ပွၵ်ႈမိူဝ်း မိူဝ်ႈၼႆႉတႄႉ ပဵၼ်ၵူၼ်း မၢၼ်ႈလွႆ ဢိူင်ႇဢုမ်မူႉ ၵွပ်ႈဝႃႈ ပွတ်းဢိူင်ႇဢုမ်မူႉ ငဝ်းလၢႆးပၢင်တိုၵ်းသိုၵ်းသိူဝ်ၵေႃႈ ယဵၼ်ၵႂႃႇယဝ်ႉ ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး ဢွၼ်ၵၼ်ပွၵ်ႈႁိူၼ်း လိူဝ်ၼၼ်ႉ ဢၼ်ၵူၼ်းပၢႆႈၽေးသိုၵ်း ၵူၼ်းၵိုတ်းဝႆႉတီႈ ဝတ်ႉရတၼႃႇသူၺ်ႇၵူႇ တႃႇႁူဝ်ၵူၼ်း 500 ပၢႆၼၼ်ႉသမ်ႉ ပဵၼ်ၵူၼ်း ဝၢၼ်ႈပၢင်ၶၢမ်၊ ဝၢၼ်ႈပၢင်ၶႃးလႄႈ ဝၢၼ်ႈထမ်ႈၸၢင့် ၸိူဝ်းၼႆႉ။ ယွၼ်ႉငဝ်းလၢႆး တၢင်းပွတ်းတွၼ်ႈၼၼ်ႉ ပႆႇၼိမ် သဝ်းၼႆလႄႈ ပႆႇၸၢင်ႈပွၵ်ႈ ဝႃႈၼႆ။ ၸၢႆးလၢဝ်သႅင် လၢတ်ႈဝႃႈ ပႂ်ႉတူၺ်းထႅင်ႈ ဝၼ်း-သွင်ဝၼ်းၼႆႉ သင်ဝႃႈ ပွၵ်ႈမိူဝ်းလႆႈယဝ်ႉၼႆၵေႃႈ ႁဝ်းၶႃႈ တေၸတ်း လူတ်ႉပၼ်သေ သူင်ႇပွၵ်ႈမိူဝ်း။ သင်ဝႃႈ ဢမ်ႇပဵၼ်ပွၵ်ႈမိူဝ်းၼႆၵေႃႈ ႁူႉတေလႆႈသိုပ်ႇယူႇတီႈ ဝတ်ႉရတၼႃႇသူၺ်ႇၵူႇ ၶႃႈၵႂႃႇ ထႅင်ႈ။ ထႅင်ႈၾၢႆႇၼိုင်ႈၵေႃႈ သင်ဝႃႈ တေပွၵ်ႈမိူဝ်းၶၢဝ်းသွၼ်းၼမ်ႉၼႆသမ်ႉ ယွၼ်ႉပဵၼ်ၶၢဝ်း သွၼ်း ၼမ်ႉလႄႈ ၵူၼ်းႁေႃႈလူတ်ႉၵႃး တေဢမ်ႇၸၢင်ႈၵႂႃႇသူင်ႇပၼ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ယွၼ်ႉသိုၵ်း TNLA တင်း သိုၵ်း RCSS ပဵၼ်ပၢင်တိုၵ်းၵၼ်ႁၢဝ်ႈႁႅင်း ၵူၼ်းမိူင်းၸွမ်းႁိမ်းၶႅပ်ႇ ဝဵင်းသီႇပေႃႉ ဢွၼ်ၵၼ်ပၢႆႈၶဝ်ႈဝဵင်း တင်းၼမ် ဝႃႈၼႆ။

['သုၼ်ႇလႆႈၵူၼ်း']

2018-04-09T08:06:53

https://shannews.org/archives/4135

မႃးႁူႉၸၵ်းပီမႂ်ႇသွၼ်းၼမ်ႉၵၼ်

ၼိုင်ႈပီတီႈဢေႇသုတ်း တေလႆႈထူပ်းပီမႂ်ႇတႆး၊ ယဝ်ႉပီမႂ်ႇလုမ်ႈၾႃႉ၊ ပီမႂ်ႇၶႄႇလႄႈပီမႂ်ႇသွၼ်းၼမ်ႉ ပၼ်ႇပဵၼ်သင်ၶရယူႇၸိူင်ႉၼႆ ဢမ်ႇယဝ်ႉဢမ်ႇတူဝ်ႈ။ ပီမႂ်ႇသွၼ်းၼမ်ႉ ပဵၼ်ၾိင်ႈထုင်းႁိၼ်ႊတူႊ ၶွင်ၸၢဝ်းၵလႃး မိူင်းၸမ်ႇပူႇတီႇပႃႇ (ဢိၼ်ႊၻီႊယိူဝ်ႊ) ၸိူဝ်းၼပ်ႉယမ်ၶုၼ်သၢင်ပြၢမ်ႇမႃႇၶဝ်ဢွၼ်တၢင်း။ ဝၢႆးမႃးၸင်ႇလႆႈၽႄႈလႆၶဝ်ႈမႃးၼႂ်းမိူင်း ၾင်ႇတၢင်းဢွၵ်ႇမႄႈၼမ်ႉပၢင်ႇလၢႆႇ တိတ်းမႃးၸွမ်းၵူၼ်းၵႃႉ ၵူၼ်းၶၢႆလႄႈ ပုတ်ႉထသႃသၼႃး။ ယဝ်ႉဢဝ်ပဵၼ်မႃးပဵၼ်ၾိင်ႈထုင်းၸၢဝ်းၶိူဝ်း ဢၼ်ၼပ်ႉယမ်ပုတ်ႉထ သႃသၼႃးၶဝ် ဢဝ်ၸဵမ်ထႆး လၢဝ်း ၶမဵၼ် မၢၼ်ႈတင်းတႆးလႄႈလင်ၵႃ (မိူဝ်ႈလဵဝ်လင်ၵႃ ဢမ်ႇတိုဝ်းၵၼ်ယဝ်ႉ) ၸိူဝ်းပဵၼ်ၼိၵၢႆႁိၼယၢၼ်း။ ၾိင်ႈပီမႂ်ႇ သွၼ်းၼမ်ႉၼႆႉ ၵူၼ်းၶိူဝ်းတႆးႁဝ်းဢမ်ႇဝႃႈထႆး ယူၼ်း လၢဝ်း လိုဝ်ႉ ၶိုၼ် လႅမ်း တႆး- ယင်းယုမ်ႇယမ်ဝႃႈပဵၼ်ၾိင်ႈထုင်းတႆး (ႁဝ်းႁင်းၵွႆးၼႆ) မႃးၸဵမ်လႂ်လူးၵွၼ်ႇ။ တီႈၸိုဝ်ႈမၼ်း ပဵၼ်ၾိင်ႈထုင်းၵူၼ်းၸၢဝ်းၶိူဝ်းဢႃႊရိယၼ်ႊ (Aryans) ဢၼ်ပဵၼ်ၸၢဝ်းမိူင်းဢိၼ်ႊၻီႊယိူဝ်ႊ ၸိူဝ်းယုမ်ႇယမ်ဝႃႈၶုၼ်သၢင်ပြၢမ်ႇမႃႇ ပဵၼ်ၽြႃးတူၼ်လဵဝ်ၶွင်လုမ်ႈၾႃႉၼၼ်ႉ။ ဢွၼ်ၵၼ်ဝႆႈဝၢၼ်းဢွၼ်ႈဝွၼ်း ပူးၸႃးၶေႃၽွၼ်းလီမႃး မီးမွၵ်ႈၶၢဝ်းတၢင်းသၢမ်ႁဵင်ပီလိူဝ်ၼၼ်ႉယဝ်ႉ။ ပီမႂ်ႇသွၼ်းၼမ်ႉၼႆႉ တူၵ်းယူႇၼႂ်းလိူၼ်ႁႃႈ လိူၼ်ႁူၵ်းၵူႈပီ၊ ပေႃးပဵၼ်ပီသွင်ပႅတ်ႇ/သွင်ၵဝ်ႈ တူၵ်းယူႇၼႂ်းလိူၼ်ႁူၵ်း/လိူၼ်ၸဵတ်း (လိူၼ်ႁူၵ်းလိူၼ်ၸဵတ်းတၢင်းမိူင်းၸဵင်းတုင်)ၸိူင်ႉၼႆ။ ႁုၼ်ႇႁၢင်ႈၶုၼ်သၢင်လူင်ၵပိလလႄႈၸၢႆးထမ်းမပႃလ ၼႂ်းၽိုၼ်လိၵ်ႈၽၢမ်း (ပြႃႁ်မၼ) ၶဝ်လၢတ်ႈဝႆႉဝႃႈ- ၶုၼ်သၢင်ၵပိလ (ၸဝ်ႈပေႃႈလႅင်) တွပ်ႇထဵင်ပၼ်ႁႃၵၼ် တင်းၽူႈႁူႉၸၢႆးထမ်းမပႃလ (ၸၢႆးၽွၼ်းလီ) သမ်ႉၵၢၼ်ႉၸၢႆးထမ်းမပႃလ လႄႈ ယွမ်းႁႂ်ႈတတ်းႁူဝ်ပူးၸႃး ၽူႈႁူႉၸၢႆးထမ်းမပႃလ။ ၵွႆးၵႃႈ ၵွၵ်းႁူဝ်ၶုၼ်သၢင်ၵပိလၼႆႉ ဢူဢၢႆ (သျၢၼ်း) မၼ်းႁႅင်းလိူဝ်လႄႈ ပေႃးဢဝ်ထိုမ်ႈလူင်းၼႂ်းၼမ်ႉပၢင်ႇလၢႆႇ ၼမ်ႉတေႁႅင်ႈၶိူၼ်သၢႆး၊ ပေႃးဢဝ်ဝႆႉၼိူဝ်လိၼ် ၼင်လိၼ်တေလိူတ်ႇမႆႈ လုၵ်ႉပဵၼ်ၾႆး၊ ပေႃးဢဝ်ဝႆႉၼိူဝ်ၵၢင်ႁၢဝ် ၾႃႉၾူၼ်တေလႅင်ႉ။ ၶုၼ်ၽီၶုၼ်သၢင်တင်းလၢႆ ၸင်ႇဢွၼ်ႈဝွၼ်းႁႂ်ႈ လုၵ်ႈယိင်းၶုၼ်သၢင်ၵပိလ 7 ၼၢင်း၊ ဢဝ်သႂ်ႇပၢၼ်ႉၶမ်းသေ ပိၼ်ႇၵၼ်ၼမ်းၵႂႃႇယိပ်းဝႆႉတီႈၼႂ်းထမ်ႈ ၵၼ်းထၸူးလီး (Gandhajuli-guha) ဢၼ်မီးၼိူဝ်လွႆးၵေလႃးသ (Krailas-pabbata) ၼၼ်ႉ။ တင်း 7 ၼၢင်းပၼ်ႇပုတ်ႈၵၼ်ယိပ်းပၢၼ်ႉၶမ်း ဢၼ်သႂ်ႇၵွၵ်းႁူဝ်ၶုၼ်သၢင်ၵပိလၼၼ်ႉ လုမ်းလႃးဝႆႉၼၢင်းလႂ်တူၵ်းမိုဝ်ႉ 365 ဝၼ်း ဢၼ်ၼပ်ႉပဵၼ် 1 ပီမိူင်းၵူၼ်းၼင်ႇၼႆ။ ႁုၼ်ႇႁၢင်ႈၵွၵ်းႁူဝ်ၶုၼ်သၢင်လူင်ၵပိလ ၸင်ႇမီးၾိင်ႈႁွင်ႉဝႃႈ မႁႃသင်ၶၢၼ် (Mahasankranta) ၼႆ။ သၢဝ်သၢင်တင်းၸဵတ်းၼၢင်းၵေႃႈ ၵွပ်ႈဝႃႈၼိုင်ႈပီလႂ် ၼိုင်ႈပွၵ်ႈ လႆႈပၼ်ႇပုတ်ႈၵၼ်ဢုမ်ႈႁွပ်ႇဢဝ်ပၢၼ်ႉၶမ်း သႂ်ႇၵွၵ်းႁူဝ်ၶုၼ်သၢင်ၵပိလ မႃးႁဵတ်းပွႆးႁႄႇဝႆႈဝၢၼ်းပူးၸႃးလႄႈ ၸင်ႇၸပ်းၸိုဝ်ႈဝႃႈၼၢင်းသင်ၶၢၼ် (Sankranta devi) ၼႆမႃး။ လိၵ်ႈမၢင်ၽိုၼ်ဝႃႈ- ၵပိလ ပဵၼ်ၸိုဝ်ႈၶုၼ်ဝၼ်း မိူၼ်ၵၼ်တင်းဢႃတိၸ်ႉၸ (The sun) လႄႈ မိူဝ်ႈၶုၼ်လိူၼ် (The moon) ပၼ်ႇႁွပ်ႈၶုၼ်ဝၼ်းလႆႈ 1 ႁွပ်ႈၼၼ်ႉ ႁွင်ႉဝႃႈ 1 ပီၼႆ။ ၵွႆးၽူႈႁူႉပၢၼ်မႂ်ႇ ၶဝ်တႄႉဝႃႈ ပဵၼ်လုမ်ႈၾႃႉ (The earth) ပၼ်ႇႁွပ်ႈၶုၼ်ဝၼ်းၼႆ။ (ၼႂ်းၾိင်ႈၸၢဝ်းပုတ်ႉထႁဝ်း ၼၢင်းသၢင်-ၼႆႉဢမ်ႇမီး၊ မီးၼၢင်းၽီၻေးဝႃးၵွႆး-ၽူႈတႅမ်ႈ)။ ၼၢင်းသင်ၶၢၼ်တင်းၸဵတ်းယိင်း မီးၸိုဝ်ႈ မီးတၢင်းၵိၼ် မိူင်းၶိူင်ႈမိုဝ်းလႄႈသတ်းတႃႇၶီႇဢမ်ႇမိူၼ်ၵၼ်။ ၸိူင်ႉၼင်ႇ- 1)ဝၼ်းဢႃတိၸ်ႉ ၸိုဝ်ႈၼၢင်းတုင်းသီ (Dungsi-devi) ပၵ်းမွၵ်ႇမၢၵ်ႇၵွင်ႉၵႅင်း (မွၵ်ႇမၢၵ်ႇၸင်ႈ)၊ ႁွႆႈတိုဝ်းသႅင်လႅင် (ပတ်ႉတမျႃး)၊ ၵိၼ်မၢၵ်ႇလိူဝ်ႇပဵၼ်ဢႃႁၢရ်၊ မိုဝ်းၶႂႃယိပ်းၵူင်းၸၵ်း၊ မိုဝ်းသၢႆႉယိပ်းႁွႆသင်၊ လႄႈဢဝ်ၼူၵ်ႉၶုတ်ႈ (ၵႃလူၼ်ႇ)ပဵၼ်သတ်းၶီႇ။ 2)ဝၼ်းၸၼ် ၸိုဝ်ႈၼၢင်းၵူဝ်းရႃးၵ (Goraga-devi) ပၵ်းမွၵ်ႇပိပ်ႇ၊ ႁွႆႈတိုဝ်းသႅင်ၶႆႇ (သႅင်ႇၶႆႇမုၵ်ႉ)၊ ၵိၼ်ၼမ်ႉမၼ်းပဵၼ်ဢႃႁၢရ်၊ မိုဝ်းၶႂႃယိပ်းမိတ်ႈသွင်ၶူမ်း၊ မိုဝ်းသၢႆႉယိပ်းမႆႉတဝ်ႉ၊ ဢဝ်သိူဝ်ပဵၼ်သတ်းၶီႇ။ 3)ဝၼ်းဢင်းၵၢၼ်း ၸိုဝ်ႈၼၢင်းရႃးၵသ်ႉသ (Rakasya-devi) ပၵ်းမွၵ်ႇမူဝ်၊ ႁွႆႈတိုဝ်းသႅင်မူဝ်းရႃး (ႁိၼ်လၢႆး)၊ ၵိၼ်ၼမ်ႉလိူတ်ႈပဵၼ်ဢႃႁၢရ်၊ မိုဝ်းၶႂႃယိပ်းႁွၵ်ႇသၢမ်ငႅမ်ႈ၊ မိုဝ်းသၢႆႉယိပ်းၵၢင်ႇၶႃသႅင် (ၵူင်ထၼူး)၊ ဢဝ်မူပဵၼ်သတ်းၶီႇ။ 4)ဝၼ်းပုတ်ႉ ၸိုဝ်ႈၼၢင်းမူၼ်းထႃး (Muntha-devi) ပၵ်းမွၵ်ႇၸၢမ်ၶၢဝ်၊ ႁွႆႈတိုဝ်းသႅင်ၽႆးထုၼ်း (သႅင်တႃမႅဝ်း)၊ ၵိၼ်ၼူမ်း၊ မၼ်းၼိူၺ်း (ထူဝ်းပၢတ်ႈ) ပဵၼ်ဢႃႁၢရ်၊ မိုဝ်းၶႂႃယိပ်းလဵၵ်းပၢႆလႅမ်၊ မိုဝ်းသၢႆႉယိပ်းမႆႉတဝ်ႉ၊ ဢဝ်မႃႉလႃးပဵၼ်သတ်းၶီႇ။ 5)ဝၼ်းၽသ်း ၸိုဝ်ႈၼၢင်းၵိရိၼီး (Kirini-devi) ပၵ်းမွၵ်ႇမူၼ်းထႃး၊ ႁွႆႈတိုဝ်းသႅင်ၶဵဝ် (Marakot or jade) ၊ ၵိၼ်ထူဝ်ႇလႄႈငႃးပဵၼ်ဢႃႁၢရ်၊ မိုဝ်းၶႂႃယိပ်းၶေႃငွင်း၊ မိုဝ်းသၢႆႉယိပ်းၵွင်ႈ/ၵၢင်ႇ၊ ဢဝ်ၸၢင်ႉပဵၼ်သတ်းၶီႇ။ 6)ဝၼ်းသုၵ်း ၸိုဝ်ႈၼၢင်းၵိမိထႃး (Kimitha-devi) ပၵ်းမွၵ်ႇၸူင်းၵူၼ်းၼီး (မွၵ်ႇမူဝ်လႅင်)၊ ႁွႆႈတိုဝ်းသႅင်သီလိူင် (ပုသ်ႉသရႃၶမ်း)၊ ၵိၼ်ၵူၺ်ႈၼမ်ႉဝႃႉ (ၵူၺ်ႈရၶႅင်ႇ) ပဵၼ်ဢႃႁၢရ်၊ မိုဝ်းၶႂႃယိပ်းမိတ်ႈသွင်ၶူမ်း၊ မိုဝ်းသၢႆႉယိပ်းတိင်ႇ၊ ဢဝ်ၵႂၢႆးပဵၼ်သတ်းၶီႇ။ 7)ဝၼ်းသဝ် ၸိုဝ်ႈၼၢင်းမႁူဝ်ထရ (Mahodhara) ပၵ်းမွၵ်ႇသၢမ်ႁၢဝ် (မွၵ်ႇၽၵ်းတူပ်း)၊ ႁွႆႈတိုဝ်းသႅင်ၵမ်ႇ (သႅင်ၼီႇလႃႇ)၊ ၵိၼ်ၼိူဝ်ႉတိုင်ၵႂၢင်ပဵၼ်ဢႃႁၢရ်၊ မိုဝ်းၶႂႃယိပ်းၸၵ်း (ၸၵ်ျႃႇ)၊ မိုဝ်ႉသၢႆႉယိပ်းႁွၵ်ႇသၢမ်ငႅမ်ႈ၊ ဢဝ်ၼူၵ်ႉယုင်းပဵၼ်သတ်းၶီႇ-ၸိူင်ႉၼႆ။ သင်ၶၢၼ်ပီ 2018 ၼႆႉ ၶိုၼ်ႈဝတ်ႉပီမႂ်ႇပဵၼ်ဝၼ်းဢင်းၵၢၼ်းတီႈ 17 (ပီၼႆႉမႅၼ်ႈဝၼ်းလိူၼ်ႁူၵ်းမႂ်ႇ 4 ၶမ်ႈ)။ ၵွပ်ႈၶုၼ်သင်ၶၢၼ် (ၶုၼ်ဝၼ်း) ၶိုၼ်ႈၶိုၼ်းဝၼ်းၸၼ်လႄႈ ၵူၼ်းၵိူတ်ႇဝၼ်းၸၼ်ၵိၼ်တႃႇ (ၵိၼ်လဵင်ႉ လူႇတၢၼ်း လႄႈယွၼ်းၽွၼ်းတီႈၵူၼ်းထဝ်ႈၵူၼ်းၵႄႇ)။ ဢၼ်မီးၾိင်ႈဢဝ်မေႃႈလိၼ်ဢွၼ်ႇ သႂ်ႇၼမ်ႉၵတ်းၼမ်ႉယဵၼ်၊ ယဝ်ႉဢဝ်ၽႅၼ်ႇၶၢဝ်ႁူမ်ႇၼႃႈမေႃႈ၊ ဢဝ်ၸိူၵ်ႈမတ်ႉၶေႃးမေႃႈသေ ဢဝ်ၵႂႃႇလူႇတၢၼ်းၽြႃးပဵၼ်ၸဝ်ႈ ၼႂ်းဝၼ်းသင်ၶၢၼ်ၼၼ်ႉ ႁွင်ႉဝႃႈ- လူႇမေႃႇတႃႇ (မေႃႈၼမ်ႉသိုပ်ႇၸႃႇတႃႇ-သိုပ်ႇဢႃႇယုတူဝ်ၵဝ်ႇလႄႈ ၵူၼ်းႁိူၼ်းတူဝ်ၵဝ်ႇ) ၸိူင်ႉၼႆ။ ယၢမ်းၶွပ်ႈၶွႆႈၼိုင်ႈပီ (တဵမ် 365 ဝၼ်း) ဢမ်ႇၼၼ် ယၢမ်းဢၼ်ၶၢႆႉပိၼ်ႇပီၵဝ်ႇပီမႂ်ႇၼၼ်ႉၵေႃႈ ဢဝ်ၸွမ်း လီးလႃး (လွင်ႈၶီႇသတ်း) ၼၢင်းသင်ၶၢၼ်သေ မၵ်းမၼ်ႈၵၼ်ၸိူင်ႉၼင်ႇ- ပေႃးပဵၼ်ပီဢၼ်ၼၢင်းသင်ၶၢၼ် ၸုၵ်းၼိူဝ်လင် သတ်းၶီႇမႃးၼႆႉ မၼ်းၼႄဝႃႈ ၶုၼ်သင်ၶၢၼ် (ၶုၼ်ဝၼ်း) ၶၢႆႉၶဝ်ႈႁႃရႃးသီမေးသႃ ၼႂ်းယၢမ်းၵၢင်ၼႂ်ၸဝ်ႉထိုင်တဵင်ႈဝၼ်း ၼႂ်းဝၼ်းမႁႃသင်ၶၢၼ်။ ပေႃးၼၢင်းသင်ၶၢၼ် ၼင်ႈ ၼိူဝ်လင်သတ်းၶီႇ မႃးၼႆ ပဵၼ်ၼႂ်းယၢမ်းၵႄႈၵၢင်တဵင်ႈဝၼ်းထိုင်ႁူဝ်ၶမ်ႈ။ ပေႃးၼၢင်းသင်ၶၢၼ် ၼွၼ်းမိုၼ်းတႃ ၼိူဝ်လင်သတ်းၶီႇမႃး ပဵၼ်ယၢမ်းၵႄႈၵၢင်ႁူဝ်ၶမ်ႈထိုင်တဵင်ႈၶိုၼ်း။ ပေႃးသမ်ႉ ၼွၼ်းလပ်းတႃ ၼိူဝ်လင်သတ်းၶီႇမႃး ပဵၼ်ယၢမ်းၵႄႈၵၢင်တဵင်ႈၶိုၼ်းထိုင်ႁူဝ်မိူင်းယုၵ်ႉ ၸိူင်ႉၼႆ။ ယင်းယုမ်ယမ်ၽွၼ်းလီ ၽွၼ်းၸႃႉၵၼ်ဝႃႈ ပေႃးပဵၼ်ပီဢၼ်ၼၢင်းသင်ၶၢၼ်ၸုၵ်းမႃး တေမီးလွင်ႈလိူတ်ႇမႆႈ၊ တၢင်းပဵၼ်တေၼမ်။ ပေႃးၼင်ႈမႃး ရေႃးၵႃႇတၢင်းပဵၼ်တေၼမ်၊ ၽေးၾႆးလိူင်ႇမၢၵ်ႈ။ ပေႃးၼွၼ်းမိုၼ်းတႃမႃး ၽူႈၵူၼ်းတေယူႇယဵၼ်သိူဝ်းမူၼ်ႈလႄႈ ပေႃးၼွၼ်းလပ်းတႃမႃး ၸဝ်ႈယႂ်ႇၶုၼ်လူင် တေမီးလွင်ႈၶိုၼ်ႈယႂ်ႇမၢၵ်ႈမီးၼႆယဝ်ႉ။ သင်ၶၢၼ် သူင်ၶၢၼ် သူင်ၵရၢၼ်း လႄႈသၢင်းၵျၢၼ်ႇ ပဵၼ်ၵႂၢမ်းၶေႃႈလဵဝ်ၵၼ် မႃးတီႈၵႂၢမ်းသၼ်သၵရိတ်ႈ- သင်ၵရၢၼ်းတ (ပႃလိပဵၼ်-သင်ၵၼ်တ)။ ပွင်ႇဝႃႈ လႅၵ်ႈလၢႆႈ ၶၢႆႉပိၼ်ႇ။ ဝၼ်းသင်ၶၢၼ်ၼႆႉ ၸွမ်းၾိင်ႈထုင်းမၼ်းမီး 3 ဝၼ်း၊ ဝၼ်းမႁႃသင်ၶၢၼ် (ဝၼ်းဢၼ်ၶုၼ်သင်ၶၢၼ်ၶဝ်ႈႁႃရႃးသီမေးသႃ) ၵမ်ႈၼမ်ပဵၼ်မႅၼ်ႈၼႂ်းဝၼ်းတီႈ 13 လိူၼ်ဢေႊပရိူဝ်ႊ။ ၼႂ်းပီ 2018 ၼႆႉ ပဵၼ်ဝၼ်းသဝ်တီႈ 14 တင်းထႆး မၢၼ်ႈ တႆး (မၢင်ပီဢမ်ႇမႅၼ်ႈဝၼ်းလဵဝ်ၵၼ်)။ ဝၼ်းၼဝ်း (ဝၼ်းၶုၼ်သင်ၶၢၼ် ယူႇပဵၼ်တီႈပဵၼ်တၢင်းၼႂ်းရႃးသီမေးသႃ) မႅၼ်ႈဝၼ်းဢႃးတိတ်ႉတီႈ 15 ပီၼႆႉ၊ (ဢမ်ႇၸႂ်ႈဝၼ်းၼဝ်ႈ-မိူၼ်တႆးႁဝ်းထၢင်ႇၵၼ်၊ ပဵၼ်ဝၼ်းၼဝ်း-ၼဝ-ပွင်ႇဝႃႈတီႈယူႇမႂ်ႇၶုၼ်သင်ၶၢၼ်-ၽူႈတႅမ်ႈ)။ လႄႈဝၼ်းၽယႃးဝၼ်းမႃး ဢမ်ႇၼၼ် ဝၼ်းသင်ၶၢၼ် (ၶုၼ်ဝၼ်း) ၶိုၼ်ႈ မႅၼ်ႈဝၼ်းၸၼ်တီႈ 16 ပီၼႆႉ။ ပီ 2018 ၼႆႉ ဝၼ်းၶိုၼ်ႈပီမႂ်ႇ/ ဝၼ်းပိၼ်ႇသၵ်ႉၵရၢၸ်ႉမႂ်ႇ မႅၼ်ႈဝၼ်းဢင်းၵၢၼ်းတီႈ 17 ။ ၼႂ်းၽွင်းဝၼ်း သင်ၶၢၼ် 3 ဝၼ်းၸိူင်ႉဝႃႈၼႆႉ ဢဝ်ၸွမ်းၾိင်ႈထုင်းဢၼ်ၽၢမ်း (ပုၼ်ႇၼႃး) ၶဝ်တင်ႈဝႆႉၼၼ်ႉသေ ဢမ်ႇႁဵတ်းႁႃၵၢၼ်လဵင်ႉတွင်ႉ သင်လႄႈ ႁွင်ႉဝႃႈဝၼ်းၵမ်၊ ဢမ်ႇႁဵတ်းႁႂ်ႈမီးလွင်ႈလိူတ်ႈတူၵ်းယၢင်ဢွၵ်ႇၵၼ်။ ၵွပ်ႈပဵၼ်ၽွင်းဢၼ်ၼၢင်းသင်ၶၢၼ်ၶဝ် ဢၢပ်ႇၼမ်ႉသုၵ်ႈ(ၵွၵ်း)ႁူဝ်ၶုၼ်သၢင်ၵပိလလႄႈ ၸိူဝ်းၼပ်ႉယမ် သႃသၼႃးၽၢမ်း (ႁိၼ်ႊတူႊ) ၶဝ် သွၼ်းၼမ်ႉၵၼ် တၢင်ဢၢပ်ႇၼမ်ႉသုၵ်ႈၵွၵ်းႁူဝ် ပၼ်ၶုၼ်သၢင် (ၶုၼ်ဝၼ်း)၊ ပူးၸႃးၶုၼ်သၢင် (ၶုၼ်ဝၼ်း) ႁူမ်ႈပႃးတူဝ်ၵဝ်ႇ ႁႂ်ႈၸုမ်ႈၸိုၼ်ႈၵတ်းယဵၼ်ၼၼ်ႉယဝ်ႉ။ ၵွႆးၵႃႈ ၾိင်ႈသွၼ်းၼမ်ႉ ၼႆႉ ၼႂ်းမိူင်းၵလႃး ဢိၼ်ႊၻီႊယိူဝ်ႊ (မိူင်းၸမ်းပူး) ယၢမ်းလဵဝ် ၵူၼ်းႁူႉၸၵ်းမၼ်းဢမ်ႇၶႂ်ႈမီးယဝ်ႉ၊ ဢမ်ႇမီးတီႈလႂ်ဢဝ်ၵမ်းလဵဝ်ၼႆၵေႃႈ ဝႃႈလႆႈယူႇ။ ဢၼ်မၢင်တီႈ လႆႈႁၼ်မီးလွင်ႈဢဝ်ၽွင်သီၽွၵ်းၵၼ်ၼၼ်ႉ ဢမ်ႇၸႂ်ႈၾိင်ႈသွၼ်းၼမ်ႉ၊ ပဵၼ်ၾိင်ႈမင်းၵလ (ယွၼ်းၽွၼ်း/ ပၼ်ၽွၼ်းလီ) ၶွင်ၸၢဝ်းၵလႃးႁိၼ်ႊတူႊၶဝ်ၵွႆး။ ၸိူဝ်းပဵၼ်ၸၢဝ်းမိူင်းပုတ်ႉထၵေႃႈ ၵွပ်ႈပိူဝ်ႈတိုဝ်းဢဝ်ၾိင်ႈၽၢမ်း (ပုၼ်ႇၼႃး) မႃးပဵၼ်ၾိင်ႈပုတ်ႉထလႄႈ ၼႂ်းၽွင်းဝၼ်းသင်ၶၢၼ် 3 ဝၼ်းၼၼ်ႉ ၸင်ႇဢဝ်ၼမ်ႉၵတ်းၼမ်ႉယဵၼ် ႁူတ်းသွၼ်းပၼ်ၽွၼ်းလီပီမႂ်ႇ သင်ၶၢၼ်ၵၼ်။ ငိူင်ႉဝႄႈၵၢၼ်ဢၵုသူလ်သေ ႁဵတ်းၵၢၼ်ၵုသူလ်ၵၼ်။ ၶဝ်ႈဝတ်ႉလူႇတၢၼ်းၵွင်သၢႆး (ၵွင်းမူးသၢႆး)၊ လူႇတၢၼ်းတုင်းတမ်းၶွၼ်ႇ၊ ႁဵတ်းၶဝ်ႈမုၼ်းႁေႃႇတွင်ၵူၺ်ႈ၊ ၶဝ်ႈလူၵ်းလၢၼ်း၊ ၶဝ်ႈလွတ်ႈသွင်း၊ ၶဝ်ႈသူၺ်ႈၼမ်ႉဢွႆႈလိပ်း၊ ၶဝ်ႈတေႃႇၶဝ်ႈတႅၼ်၊ ၶဝ်ႈၶူပ်ႈၶဝ်ႈပွင်း၊ ႁဵတ်းၶဝ်ႈၽၵ်းတၢင်းၵိၼ်လူႇတၢၼ်း (လူႇၶဝ်ႈယၢတ်ႇၼမ်ႉ) တီႈသင်ၶၸဝ်ႈသေ ၽႄႈသုၼ်ႇမုၼ် ၽွၼ်းပၢင်ႈၵုသူလ်ပၼ် ပေႃႈမႄႈပီႈၼွင်ႉလႄႈ သတ်းတဝႃႇတင်းလၢႆၶဝ် ၸိူဝ်းလႆႈသဵင်ႈၵမ်ၵႂႃႇယဝ်ႉၼၼ်ႉ ႁႂ်ႈပဵၼ်ပၸ်ႉၸႆ (လွင်ႈတၢင်း) ၶုၵ်းၸႂ်လႆႈၵုၼ်းမုၼ်ၶဝ်ၸဝ်ႈလႄႈ ႁႂ်ႈၵိူတ်ႇမီးၸႂ်ၸုမ်ႈၸိုၼ်ႈမူၼ်ႈသိူဝ်းသေ ဢဝ်ပဵၼ်ၵၢၼ်ပၼ်ႁႅင်းၸႂ် တူဝ်ၵဝ်ႇ ၼႂ်းၸူဝ်ႈပၢၼ်ၵူၼ်း ၸိူင်ႉၼႆ။ ပီလၵ်းၼီႈၵေႃးၸႃႇ (ၸူးလသၵ်ႉၵရႃးၸႃး) ၵေႃႈ ၶၢႆႉပိၼ်ႇၼႂ်းလိူၼ် 5/6 ၼႆႉ။ ၸင်ႇဝႃႈပီ (2018) ၼႆႉ လုၵ်ႉတီႈပီမိူင်း 1379 (လၵ်းၼီႈမိူင်းႁၢဝ်ႉ-ပီၵႆႇ)သေ ၶၢႆႉပဵၼ်မႃးပီမိူင်း 1380 (လၵ်းၼီႈပိူၵ်းမဵတ်ႉ/ ပိူၵ်းသဵတ်း-ပီမႃ) ၼႆမႃး (မိူဝ်ႈဝၼ်းဢင်းၵၢၼ်းတီႈ 17) ၼႆႉ။ ၸိုဝ်ႈပီမိူင်းသၵ်ႉၵရႃးၸႃး (သၵ်ႉၵရၢၸ်ႈ၊ သၵ်းၶၢၸ်ႇ)ၼႆၼၼ်ႉၵေႃႈ ႁွင်ႉၸွမ်းၸိုဝ်ႈၶုၼ်သၵ်ႉၵ ၶိူဝ်းႁိူၼ်းသရိဝႃးႁၼ ၼႂ်းမိူင်းၸမ်းပူးတီးပ (India) ၽူႈဢၼ်ယႃႉပႅတ်ႈပီၵလိယုၵ်ႈ 3179 ၼီႈသေ တင်ႈပီမိူင်းမႂ်ႇလႄႈတႄႇၼပ်ႉ 1 မႃးၼၼ်ႉဝႃႈၼႆ။ တင်ႈဢဝ်ပီၼၼ်ႉမႃး ႁွင်ႉပီမိူင်းဝႃႈ- သၵ်ႉၵရႃးၸႃးၼႆမႃး။ မိူဝ်ႈသၵ်ႉၵရႃးၸႃးလႆႈမႃး 6847 ၼီႈၼၼ်ႉ ၶုၼ်ဢၺ်းၸၼ ၶိူဝ်းႁိူၼ်းသၵ်ႉၵ (ၸိုင်ႈမိူင်းသၵ်ႉၵ) လႆႈယႃႉပႅတ်ႈသၵ်ႉၵရႃးၸႃး 6845 ယဝ်ႉဝႆႉၵိုတ်း 2 ၼီႈသေ တင်ႈၼပ်ႉပဵၼ်မႁႃသၵ်ႉၵရႃးၸႃးမႃး။ မိူဝ်ႈမႁႃသၵ်ႉၵရႃးၸႃးႁွတ်ႈထိုင် 149 ၼီႈၼၼ်ႉ ၶုၼ်ဢၸႃးတသတ်းထု ၸိုင်ႈမိူင်းမၵထလႆႈယႃႉပႅတ်ႈသေ တင်ႈပဵၼ်ပီသၶၢၸ်ႇ ပုတ်ႉထသႃသၼႃးယဝ်ႉ ယိပ်းတိုဝ်းမႃးလႄႈႁွင်ႉဝႃႈပီပုတ်ႉထ။ ထိုင်မႃးပီပုတ်ႉထသႃသၼႃးသၶၢၸ်ႇလႆႈ 642 ၼီႈၼၼ်ႉ ၸဝ်ႈသုမုၼ်းတရီး ၶုၼ်သိုပ်ႇၶိူဝ်းႁိူၼ်းပိဝ် ၸိုင်ႈမိူင်းသီရိၶဵတ်ႉ (မီးၼႂ်းၸႄႈမိူင်းမွၼ်းယၢမ်းလဵဝ်) လႆႈယႃႉပႅတ်ႈ 640 သေဝႆႉလိူဝ် 2 ယဝ်ႉ တင်ႈပဵၼ်မႃးၵေႃးဝိၼ်ႇတသၵ်ႉၶၢၸ်ႇၼႆ။ ဝႃႈၼၼ်သေၵေႃႈယႃႇ ၵွပ်ႈဢမ်းၼၢၸ်ႈၶုၼ် ၽူႈယႃႉပႅတ်ႈသၶၢၸ်ႇ ဢမ်ႇၵႅၼ်ႇၶႅင်ပေႃးလႄႈ ၸင်ႇလႆႈၸႂ်ႉတိုဝ်းပီၵေႃးဝိၼ်ႇတ ႁူမ်ႈၵိုၵ်းတင်း ပီပုတ်ႉထၸွမ်းၵၼ်မႃး- ၸိူင်ႉၼႆ။ မိူဝ်ႈပီၵေႃးဝိၼ်ႇတႁွတ်ႈမႃး 562 (ပီပုတ်ႉထ 1204 )ၼီႈၼၼ်ႉ ၶုၼ်ၶိူဝ်းပိဝ် ဢၼ်ပဵၼ်ၶုၼ်မိူင်းၼွင်ၵၢဝ်လူင် (ပူးၵၢမ်ႇ၊ ပုၵၢၼ်ႇ မီးၼႂ်းမိူင်းမၢၼ်ႈပွတ်းၼိူဝ်ယၢမ်းလဵဝ်) တူၼ်ထူၼ်ႈ 28 ၼႆႉ မီးဢူဢၢႆယႂ်ႇလူင်ၼႂ်း ပွတ်းၼၼ်ႉတႄႉတႄႉ။ ၶုၼ်ပိဝ်တူၼ်ၼႆႉ ၸိုဝ်ႈၸဝ်ႈပုပ်ႉၽႃးၸေႃးရႁၼ် (ႁွင်ႉၸွမ်းၸိုဝ်ႈမိူဝ်ႈပဵၼ် မုၼ်ၸဝ်ႈ တိုဝ်းၵမ်ထမ်းယူႇတီႈလွႆပုပ်ႉၽႃး၊ ၸိုဝ်ႈတႄႉဢၼ်ပေႃႈမႄႈတင်ႈပၼ်ဝႃႈႁိုဝ် ဢမ်ႇႁၼ်တႅမ်ႈဝႆႉ)။ ၸဝ်ႈၼႆႉလႆႈယႃႉပႅတ်ႈပီမိူင်း 560 သေဝႆႉလိူဝ် 2 တူဝ်ယဝ်ႉ ၼပ်ႉဢၢၼ်ႇပဵၼ်ပီၸူးလသၶၢၸ်ႇမႃးလႄႈ ၸႂ်ႉမႃးတေႃႇပၢၼ်ယၢမ်းလဵဝ် (2018)ၼႆႉ။ ၼႂ်းပိုၼ်းထႆး မၢင်ၽိုၼ်တႅမ်ႈဝႆႉဝႃႈ ၸူးလသၶၢၸ်ႇၼႆႉ တၢဝ်ႉသၵ်းလမ် ၸဝ်ႈမိူင်းတၢၵ်ႇ (ၸႄႈတွၼ်ႈတၢၵ်ႇ မီးၼႂ်းမိူင်းထႆးပွတ်းၼိူဝ်ယၢမ်းလဵဝ်) ၶုၼ်ၶိူဝ်းၶွမ်ပဵၼ်ၵေႃႉတင်ႈပဵၼ်မႃး မွၵ်ႈမိူဝ်ႈဢွၼ်တၢင်းပီၶရိသ်ႉတ် 638 ပီၼၼ်ႉၼႆယူႇ။ ၸူးလသၶၢၸ်ႇ (ၸုလသၵ်ႉၵရႃးၸႃး)ၼႆႉ ပဵၼ်ပီမိူင်းဢၼ်ၽႄႈလၢမ်းမႃးၸွမ်းၾိင်ႈ ပုတ်ႉထသႃသၼႃး ၼိၵၢႆႁိၼယၢၼ်း (ထေရဝႃးတ) လႄႈ မီးမိူင်းၸိူဝ်းၼပ်ႉယမ်ပုတ်ႉထသႃသၼႃးၼိၵၢႆ ထေရဝႃးတ ၸိူင်ႉၼင်ႇ-မိူင်းထႆး၊ လၢဝ်း၊ ၶမဵၼ်၊ မၢၼ်ႈလႄႈ ၵူၼ်းၶိူဝ်းတႆးၸိူဝ်းပဵၼ်ၸၢဝ်းပုတ်ႉထၶဝ်ၵွႆး ဢၼ်ၸႂ်ႉတိုဝ်းၵၼ်။ ၼႂ်းမိူင်းၵလႃးၸမ်ႇပူႇတီႇပႃႇလႄႈ တၢင်ႇတီႈတၢင်ႇလႅၼ် ႁူမ်ႈတင်းၸၢဝ်းပုတ်ႉထၼိၵၢႆမႁႃယၢၼ်း (ဢႃၸရိယဝႃးတ) ၸိူဝ်းၼႆႉ ၵွပ်ႈၶဝ်ၸဝ်ႈမီးသၶၢၸ်ႇ/ ပီမိူင်းႁင်းၶဝ်ယူႇယဝ်ႉလႄႈ ဢမ်ႇမီးၽႂ်ၸႂ်ႉတိုဝ်းၸူးလသၶၢၸ်ႇ ၸိူင်ႉဝႃႈၼႆႉ။ ပီမႂ်ႇသွၼ်းၼမ်ႉၼႆႉ ၽူႈတႅမ်ႈၶႂ်ႈလၢတ်ႈၼႄဝႃႈ ႁႂ်ႈဢဝ်ပဵၼ်ၾိင်ႈထုင်းၵွႆးသေ ပိူင်လူင်မၼ်းႁႂ်ႈမေႃဢဝ်ပဵၼ် မရၼဢၼုသတိထမ်း ဢၼ်ဝႃႈ- ၽဝပၢၼ်ၵူၼ်းႁဝ်းၼမ်မႃးတိူဝ်းမႃးထႅင်ႈပီၼိုင်ႈယဝ်ႉ (ၸိူင်ႉၼင်ႇ ၵႂၢမ်းသွၼ်ပုတ်ႉထ မီးဝႃႈ- ၵႃလူဝ်း ၶႃးတတိ ၽူးတႃႁိ- ယၢမ်းဝေးလႃး ဢိုၼ်ၵိၼ်ဢႃႇယုသတ်းတင်းလၢႆ ယူႇၵူႈဝိၼႃးထီး)ၼႆၼၼ်ႉသေ လူဝ်ႇၸႂ်ႉတိုဝ်းသတိၵူႈၵၼ်တင်းမဵတ်ႉတႃထမ်းသေ ႁႃတိုဝ်ႉတၢင်း ႁဵတ်းၵၢၼ်လီၸွႆႈထႅမ်ၽူႈဢိုၼ်ႇ၊ ႁဵတ်းႁႂ်ႈၽူႈၵူၼ်း ၼႂ်းၾိင်ႈၵူၼ်း (တူင်ႇဝူင်းၵူၼ်း) မီးမဵတ်ႉတႃထမ်း၊ မီးလွင်ႈၽဵင်ႇပဵင်းယုတ်ႉတိထမ်းယဝ်ႉ ႁူႉပွင်ႇလွင်ႈၵၼ်လႄႈ မေႃႁၵ်ႉမေႃၸွႆႈၵၼ်ၸွမ်းလၵ်းပိူင် ပူၸ်ႉၸင်ၵ (ထမ်းပၸ်ႉၸတႃႇႁူႉပွင်ႇလွၵ်းလၢႆးဢၼ်မွတ်ႇပႅတ်ႈလႆႈတၢင်းတုၵ်ႉၶ) 7 ယၢင်ႇ ဢၼ်မီးဝႃႈ- ယူႇဢမ်ႇလိုမ်းႁၢင်ႈလိုမ်းတူဝ် (သတိ)၊ ႁဵတ်းသင်ၵေႃႈ ႁႂ်ႈဝူၼ်ႉၸေးၸွတ်ႇၵူႈၾၢႆႇၾၢႆႇယဝ်ႉ ၸင်ႇႁဵတ်း (ထမ်းမဝိၸယ) ၊ မိူဝ်ႈႁဵတ်းၵၢၼ်သင်ၵေႃႈ ဢဝ်ၸႂ်သႂ်ႇတႄႉတႄႉသေႁဵတ်း (ဝိရိယ)၊ လီၸႂ် ထူမ်ၸႂ်ၼိူဝ် ၵၢၼ်ႁဵတ်းတူဝ်ၵဝ်ႇယူႇတႃႇသေႇ (ပီတိ)၊ ၾိုၵ်းႁဵတ်းႁႂ်ႈတူဝ်ယူႇငၢႆႈသဝ်းလူမ်လႄႈ မီးၸႂ်ၵတ်းၸႂ်ယဵၼ် ဢမ်ႇဝႃႈယူႇၼႂ်း သထႃၼဢၼ်လႂ် (ပသ်ႉသတ်ႉထိ) ၊ တင်ႈၸႂ်ႁႂ်ႈမၼ်ႈ၊ ဝႆႉၸႂ်ႁႂ်ႈၼိမ်လူၺ်ႈလွၵ်းလၢႆးၽႃးဝၼႃး (သမႃးထိ)၊ လႄႈပွႆႇဝၢင်းလွင်ႈၸပ်းပႅၼ်းသေ ႁႃတိုဝ်ႉတၢင်း(ဢူဝ်းၵၢသ်ႇ)လီၸွႆႈထႅမ်ပိူၼ်ႈ၊ ႁဵတ်းႁႂ်ႈပိူၼ်ႈပူၼ်ႉလွတ်ႈလႆႈတၢင်းတုၵ်ႉၶ လူၺ်ႈဢမ်ႇလိူၵ်ႈဝႃႈပဵၼ်ၽႂ်ၽူႈလႂ် (ဢုပဵၵ်ႉၶႃ)- ၸိူင်ႉၼႆ။ လိုၼ်းသုတ်းယွၼ်းဢဝ်ၵႂၢမ်းသွၼ်ၸဝ်ႈၶူးလူင် ၽရူဝ်ႊၾႅသ်ႉသိူဝ်ႊ တွၵ်ႊတိူဝ်ႊၶမ်းမၢႆ ထမ်းမသႃမိ ဝတ်ႉဢွၵ်ႉၾိူတ်ႉ ပုတ်ႉထဝိႁႃရ ဝဵင်းဢွၵ်ႉၾိူတ်ႉ မိူင်းဢင်းၵိသျ်ႉသေ ၾၢၵ်ႇတွၼ်ႈတႃႇပဵၼ်ၶွင်ၶႂၼ်ပီမႂ်ႇ သွၼ်းၼမ်ႉပီ 2018 ၼႆႉယဝ်ႉ ၶွတ်ႇယွတ်ႈၶေႃႈၵႂၢမ်းၼင်ႇပႃႈတႂ်ႈၼႆႉ။ ပေႃးၶႂ်ႈပဵၼ်ၵူၼ်းလီ ၶႂ်ႈၵျႃႉမိူင်းၽီ ၶႂ်ႈလီမိူင်းၵူၼ်းၼႆႉ လူဝ်ႇႁဵတ်းၵၢၼ်လိူဝ်ပိူၼ်ႈ (ႁႂ်ႈပဵၼ် pro-active) ။ သမ်ႉလူဝ်ႇၶတ်းၸႂ်ႁဵတ်းၵၢၼ်ၽႃးဝၼႃး မိူၼ်ၼင်ႇသိလ်ထမ်းၸဝ်ႈ ၶူးဝႃးပေႃႈဝုၼ်းၸုမ်ႉ (မိူင်းၽူင်း)။ မၼ်းၸဝ်ႈၼႆႉ မေႃထွမ်ႇမေႃၾင်းမေႃထၢမ်၊ မေႃႁဵၼ်းႁူႉ (မီးသုတမယ) ၊ မေႃဝူၼ်ႉမေႃၶိတ်ႉ၊ ၶဝ်ႈၸႂ်ၼႃႈၵၢၼ်လႄႈႁူႉပွင်ႇလွၵ်းလၢႆး ႁဵတ်းသၢင်ႈ (မီးၸိၼ်တႃမယ) ၊ ယူႇႁင်းၵွႆးလႆႈ၊ ယူႇတီႈလႂ်လႆႈ၊ ဢမ်ႇမီးၶူဝ်းၶွင်သုၼ်ႇတူဝ်၊ ဢမ်ႇတိတ်းႁွႆႈၸပ်းပႅၼ်းသင်၊ ၼွၼ်းဢေႇတိုၼ်ႇၼမ်၊ ႁဵတ်းၵၢၼ်ၼမ်သေ ယူႇလၢႆဢေႇ၊ တင်းယင်းၵႄႈလိတ်ႈပၼ်ႁႃလႆႈႁင်းၵွႆး (ၼႆႉပဵၼ်ၽႃးဝၼႃးမယ) ယဝ်ႉ။ ႁဝ်းၸိူဝ်းၼႆႉ တေႃႉတႄႉႁဵတ်းလႆႈသုတမယ တင်းၸိၼ်တမယၵွႆး၊ လႆႈၵေႃႈယင်းပႆႇလႆႈသဵင်ႈ။ ၸဝ်ႈၶူးဝႃးၼႆႉ မၼ်းၸဝ်ႈႁဵတ်းလႆႈတင်းသၢမ်ယိူင်ႈယဝ်ႉ။ လီယွင်ႈယေႃးလီၼပ်ႉထိုဝ်တႄႉတႄႉ။ ပဵၼ်ၵုၼ်းမုၼ် ပဵၼ်သရေႇၼႃႈတႃ ပုၼ်ႈတႃႇၸၢဝ်းၶိူဝ်းတႆးႁဝ်းတႄႉတႄႉၼႆၼၼ်ႉ ယႃႇပေလိုမ်းၵၼ်သေၵမ်း၊ ၶတ်းၸႂ်ၸွႆႈတၢၼ်ႈၸဝ်ႈ ၵေႃႇသၢင်ႈပႃရမီးထမ်းတႄႉတႄႉသေၵမ်း။ ႁဵတ်းၵၢၼ်ၼမ်လိူဝ်ပိူၼ်ႈ (ပဵၼ် pro-active) ၸင်ႇပဵၼ်ၽူႈဢွၼ်ႁူဝ်ပိူၼ်ႈလႆႈ-ၼႆ။ (ပူင်မိူဝ်ႈဝၼ်း 28/03/2007- ၼိူဝ်သႃလႃးသွင်ၸၼ်ႉ ၶူးဝႃးဝုၼ်းၸုမ်ႉ ဝတ်ႉၽႃတႅၵ်ႇ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး မိူင်းထႆး။) မႁႃမုင်ႉ (မိူင်းၸႄႈ)

['Uncategorized']

2018-04-09T07:40:27

https://shannews.org/archives/4128

ပၢင်ၵုမ်လူင် တႃႇမႄးၽွတ်ႈ ၸုမ်းပွင်ၵၢၼ်မႂ်ႇ ၼႂ်းၵေႃလိၵ်ႈလၢႆး ၸႄႈဝဵင်းၵဵင်းတုင်

ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းတုင် ၸတ်းႁဵတ်းပၢင်လိူၵ်ႈတင်ႈၽူႈပွင်ၵၢၼ်မႂ်ႇ လႄႈ ႁူဝ်ပဝ်ႈမႂ်ႇ မီးၽူႈၶဝ်ႈႁူမ်ႈ ႁိမ်း 80 ဝႃႈၼႆ။ ဝၼ်းတီႈ 08/04/2018 ယၢမ်းဝၢႆးဝၼ်း 1 မူင်း ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းတုင် ၸတ်းႁဵတ်း ပၢင်လိူၵ်ႈတင်ႈ ႁူဝ်ပဝ်ႈလႄႈ ၽူႈပွင်ၵၢၼ်မႂ်ႇ တီႈဝတ်ႉၵမ်မထၢၼ်းၸွမ်ၸႅင်ႈ ၸႄႈဝဵင်းၵဵင်းတုင် ၸိုင်ႈတႆး ပွတ်း ဢွၵ်ႇ။ ၼႂ်းၼၼ်ႉ ၶိုၼ်းလိူၵ်ႈဢဝ် လုင်းၸၢႆးလႃႈ သိုပ်ႇပဵၼ်ၶိုၼ်း ႁူဝ်ပဝ်ႈၵႂႃႇ ဝႃႈၼႆ။ ၼၢင်းဝူဝ်းၽတ်း ၽူႈတူင်ႉၼိုင်ၼႂ်းတူင်ႇဝူင်းတႆး လၢတ်ႈတီႈၽူႈတွႆႇႁွၵ်ႈဝႃႈ “ ၵၢၼ်လိူၵ်ႈတင်ႈၼႆႉ ပႆႇယဝ်ႉ။ ယၢမ်းလဵဝ် ဢၼ်လိူၵ်ႈဝႆႉ ႁူဝ်ပဝ်ႈ၊ ၵႅမ်ႁူဝ်ပဝ်ႈ၊ ၽူႈၼမ်းၼႂ်း၊ ၵႅမ်ၽူႈၼမ်းၼႂ်း လႄႈ ႁွင်ႈၵၢၼ်ၾၢႆႇၵၢၼ်ငိုၼ်း ၸိူဝ်းၼႆႉ။ ၵူၺ်းၵႃႈ ဢၼ်လိူၵ်ႈဝႆႉၼႆႉ တေလႆႈဝႃႈ လိူၵ်ႈဝႆႉၸူဝ်ႈၶၢဝ်းၵူၺ်း ပေႃးထိုင် မႃး ဝၼ်းတီႈ 22 လိူၼ်ၼႆႉ ၸင်ႇတေမၵ်း မၼ်ႈပဵၼ်တၢင်းၵၢၼ်ၵႂႃႇ။ ၵၢၼ်လိူၵ်ႈတင်ႈၼႆႉ တေဢဝ်ၸွမ်းပိူင် 4 ပီ ၼိုင်ႈပွၵ်ႈ” ဝႃႈၼႆ။ တေႃႈလဵဝ် ဢၼ်လိူၵ်ႈဝႆႉ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၵဵင်းတုင်သမ်ႉ ပဵၼ်လုင်းၸၢႆးလႃႈ၊ ၵႅမ် ႁူဝ်ပဝ်ႈ (1) လုင်းသြႃႇလႃႉထုၼ်း၊ ၵႅမ်ႁူဝ်ပဝ်ႈ (2) ၼၢင်းဝူဝ်းၽတ်း၊ ၽူႈၼမ်းၼႂ်းသမ်ႉ ၸၢႆးဝုၼ်းၶိူဝ်း၊ ၵႅမ်ၽူႈ ၼမ်း ၼႂ်း (1) ၸၢႆးသႅင်တုၺ်ႈ၊ ၵႅမ်ၽူႈၼမ်းၼႂ်း (2) ၼၢင်းၽူးပုၺ်ႉ၊ ၽူႈၵွၼ်းႁွင်ႈၵၢၼ်ငိုၼ်း ၸၢႆးၵျေႃႇဝိၼ်း၊ ၵႅမ် ၽူႈၵွၼ်း ႁွင်ႈၵၢၼ်ငိုၼ်း (1) ၼၢင်းလၢဝ်ဝၼ်း၊ ၵႅမ်ၽူႈၵွၼ်းႁွင်ႈၵၢၼ်ငိုၼ်း (2) ၼၢင်းႁွမ်ၽွင်း ၸိူဝ်းၼႆႉ ဝႃႈၼႆ။ ၼၢင်းဝူဝ်းၽတ်း လၢတ်ႈဝႃႈ ၼႂ်းၶၢဝ်းတၢင်း 20 ပီပၢႆမႃးၼႆႉ တီႈၵဵင်းတုင်ႁဝ်းၶႃႈ ပႆႇယၢမ်ႈမီးမႃး ၵၢၼ်လိူၵ်ႈ တင်ႈႁူဝ် ပဝ်ႈ လႄႈ ၽူႈပွင်ၵၢၼ်မႂ်ႇ ၸိူင်ႉၼႆ။ ပီၼႆႉ တေလႆႈဝႃႈ ပဵၼ်ပီ ၵမ်းႁႅၵ်ႈ။ ၵူၺ်းၵႃႈ ၵၢၼ်လိူၵ်ႈတင်ႈၼႆႉ တေလႆႈဝႃႈ ပႆႇယဝ်ႉ ပေႃးထိုင်မႃး ဝၼ်းတီႈ 22 လိူၼ်ၼႆႉ ႁဝ်းၶႃႈ ၶိုၼ်းဢုပ်ႇၵၼ်ထႅင်ႈ၊ ဢၼ်လူဝ်ႇဢုပ်ႇတၢင်ႇလၢတ်ႈ သပ်းလႅင်း ၼႄၵၼ် ၵိုတ်းထႅင်ႈတင်းၼမ် မိူၼ် လွင်ႈငိုၼ်းတွင်းၵေႃႈ လူဝ်ႇ မႃးဢုပ်ႇၵၼ်၊ လွင်ႈတမ်းဝၢင်းပၵ်းပိူင် ၵေႃလိၵ်ႈလၢႆး၊ လွင်ႈၵၢၼ်ဝၢင်းၽႅၼ်ၵႂႃႇတၢင်းၼႃႈလႄႈ လွင်ႈတႃႇသၢင်ႈ ႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ၸဵမ်ၸိူဝ်းၼႆႉ” ဝႃႈၼႆ။ ႁွင်ႈၵၢၼ် ဢၼ်လူဝ်ႇၽိူမ်ႉထႅမ် တူင်ႉၼိုင် ႁဵတ်းသၢင်ႈၵႂႃႇၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းတုင် မိူၼ်ၼင်ႇ ၾၢႆႇသူၼ်းတုမ်၊ ၾၢႆႇၾိင်ႈငႄႈ၊ ၾၢႆႇပၢႆးပၺ်ၺႃ၊ ၾၢႆႇၵေႃႇသၢင်ႈ ႁဵတ်းႁူင်းႁေႃး လႄႈ ဢိၵ်ႇထႅင်ႈ လၢႆ လၢႆဢၼ် ၸိူဝ်းၼႆႉ ပေႃးထိုင်မႃး ဝၼ်းတီႈ 22 လိူၼ်ၼႆႉၸိုင် ၸင်ႇတေဢုပ်ႇဢူဝ်းၵၼ်ၵႂႃႇထႅင်ႈ ဝႃႈၼႆ။ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းတုင်ၼႆႉ တေတမ်းပိူင်ဝႆႉ 4 ပီ ၼိုင်ႈပွၵ်ႈ တေလိူၵ်ႈတင်ႈ ႁူဝ်ပဝ်ႈမႂ်ႇ လႄႈ ၽူႈပွင်ၵၢၼ်မႂ်ႇ ဝႃႈၼႆ။ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၵဵင်းတုင်ၼႆႉ ပဵၼ်လုင်းၸၢႆးလႃႈ တႄႇႁပ်ႉပုၼ်ႈၽွၼ်းပဵၼ်ႁူဝ် ပဝ်ႈမႃး ၸဵမ်မိူဝ်ႈ ပီ 1991 ပီ ထိုင်ယၢမ်းလဵဝ် ဝႃႈၼႆ။

['ၾိင်ႈငႄႈၾိင်ႈထုင်း']

2018-04-09T07:31:41

https://shannews.org/archives/4125

ႁႅင်းၵၢၼ်ယၢၼ်မိူင်း ပွၵ်ႈႁိူၼ်းၽွင်းသၢင်းၵျၢၼ်ႇ ဢမ်ႇလူဝ်ႇသဵင်ႈငိုၼ်းၵႃႈဝႂ်ဢွၵ်ႇမိူင်း

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုတ်ႇႁႂ်ႈႁႅင်းၵၢၼ် ပွၵ်ႈႁိူၼ်းၽွင်းၶၢဝ်းသွၼ်းၼမ်ႉ သၢင်းၵျၢၼ်ႇ လူၺ်ႈဢမ်ႇလူဝ်ႇသဵင်ႈငိုၼ်း ယွၼ်းဝႂ်ဢွၵ်ႇတၢင်း ၊ ဢွၵ်ႇမိူင်း ။ ႁၢင်ႈ – ႁႅင်းၵၢၼ်ယၢၼ်မိူင်း ဢွၼ်ၵၼ်ပွၵ်ႈႁိူၼ်း တီႈၶူဝ်မိုတ်းၵိုဝ်းမႄႈသၢႆ – တႃႈၶီႈလဵၵ်း တႄႇဝၼ်းတီႈ 05 – 30/04/2018 ၶၢဝ်းတၢင်း 25 ဝၼ်းၼႆႉ ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပၼ်ၶႂၢင်ႉႁႂ်ႈႁႅင်းၵၢၼ် လၢဝ်း၊ ၵမ်ႊပူႊၶျႃႊ၊ မၢၼ်ႈ ပွၵ်ႈမိူဝ်းၸႂ်းႁိူၼ်း ၽွင်းၶၢဝ်းသွၼ်းၼမ်ႉလိူၼ်ႁႃႈ လူၺ်ႈဢမ်ႇလူဝ်ႇသဵင်ႈငိုၼ်း ၵႃႈယွၼ်းဝႂ်ဢွၵ်ႇတၢင်းလႄႈ ဝႂ်ဢွၵ်ႇမိူင်း RE-ENTRY PERMIT ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပီႈၼွင်ႉႁႅင်းၵၢၼ် ၸိူဝ်းယိပ်းဝႂ်သီၶွင်ႇ ႁႂ်ႈၵႂႃႇၸႅင်ႈတီႈ ႁွင်ႈၵၢၼ်ၾၢႆႇၸတ်းႁႃၵၢၼ် ၸႄႈတွၼ်ႈလႂ်ၸႄႈတွၼ်ႈၼၼ်ႉ ၊ တွၼ်ႈတႃႇၵူၼ်းၸိူဝ်း ယိပ်း Passport တႄႉ ၸဝ်ႈၼႃႈတီႈၾၢႆႇၵူတ်ႇထတ်းၵူၼ်းၶဝ်ႈမိူင်း တေတွၵ်ႇပၼ်တီႈလႅၼ်လိၼ်ၼၼ်ႉၵမ်းလဵဝ် ဢမ်ႇလႆႈသဵင်ႈၵႃႈၸႂ်ႉၸၢႆႇသင် ၵူၺ်းၵႃႈတေလႆႈပွၵ်ႈၶိုၼ်း ၵွၼ်ႇဝၼ်းတီႈ 30 လိူၼ်ၼႆႉၶႃႈ ” ဝႃႈၼႆ။ ၸိုင်ႈမိူင်းၼႂ်းလုမ်ႈၾႃႉ ဢၼ်ၸတ်းႁဵတ်းၾိင်ႈပွႆးသွၼ်းၼမ်ႉသၢင်းၵျၢၼ်ႇၼႆႉ မီးမိူၼ်ၼင်ႇ မိူင်းထႆး၊ မိူင်းလၢဝ်း၊ မိူင်းမၢၼ်ႈ ၊ မိူင်းၵမ်ႊပူႊၶျႃႊ ၊ သိပ်းသွင်ပၼ်းၼႃး ၼႂ်းမိူင်းၶႄႇလႄႈ မိူင်းဢိၼ်ႊၻီႊယိူဝ်ႊ ၸိူဝ်းၼႆႉ။

['ႁႅင်းငၢၼ်းၶၢမ်ႈမိူင်း']

2018-04-09T06:29:11

https://shannews.org/archives/4122

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 09/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.58 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.94 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 09/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 08/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.9 ပျႃး။

['ၵၢၼ်မၢၵ်ႈမီး']

2018-04-09T06:21:54

https://shannews.org/archives/4114

ပီႈၼွင်ႉတႆး ၼႂ်းၵဵင်းမႆႇ ဢွၼ်ၵၼ်ၶဝ်ႈႁူမ်ႈတူင်ႉၼိုင် ပၢင်ပိုတ်ႇငၢၼ်း မႄႈၼမ်ႉၶႃႇလႄႈ သင်ၶၢၼ် ၾိင်ႈပီမႂ်ႇမိူင်း

ပီႈၼွင်ႉတႆး ႁိမ်း 200 ဢွၼ်ၵၼ်ၶဝ်ႈႁူမ်ႈတူင်ႉၼိုင် ၵၢၼ်ပိုတ်ႇပၢင် မႄႈၼမ်ႉၶႃႇလႄႈ သင်ၶၢၼ် (ပွႆးသွၼ်းၼမ်ႉ လူင်ႈၼႃႈ) ၾိင်ႈပီမႂ်ႇမိူင်း ၼႂ်းဝဵင်းၵဵင်းမႆႇ ၸိုင်ႈထႆး။ Photo by Chiang Mai News ဝၼ်းတီႈ 08/04/2018 ယၢမ်းၵၢင်ၼ်ႂ 9 မူင်း ပီႈၼွင်ႉတႆး၊ ပီႈၼွင်ႉတႆးႁႅင်းၵၢၼ်ယၢၼ်မိူင်းလႄႈ ၸုမ်းတူင်ႉၼိုင် တူင်ႇဝူင်းတႆး လၢႆလၢႆၸုမ်း ဢွၼ်ၵၼ်ၶဝ်ႈႁူမ်ႈ တူင်ႉၼိုင် ပၢင်ပိုတ်ႇငၢၼ်း မႄႈၼမ်ႉၶႃႇ လႄႈ သင်ၶၢၼ် ၾိင်ႈပီ မႂ်ႇမိူင်း တီႈပွၵ်ႉပႃႇၽႅင်ႉ/ မႄႈၼမ်ႉၶႃႇ ၸႄႈဝဵင်းၵဵင်းမႆႇ ၸိုင်ႈထႆး။ ၼႂ်းပၢင်ပိုတ်ႇငၢၼ်းၼၼ်ႉ ၽူႈၵွၼ်းၸႄႈတွၼ်ႈ ၵဵင်းမႆႇ ၶဝ်ႈႁူမ်ႈပိုတ်ႇပၢင်ၵႂႃႇ ဝႃႈၼႆ။ ၾၢင်ႁၢင်ႈ ၽွင်းႁႄႇပႆ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈပူၼ်ႉမႃး 721 ပီ တင်ႈတႄႇပၢၼ် ၸဝ်ႈၾႃႉမင်းရၢႆး မႃးတေႃႇထိုင်ယၢမ်းလဵဝ် 2561 ပီသႃသၼႃပုတ်ႉထၸဝ်ႈမႃးၼႆႉ တၢင်းဢႃးၸၢၼ် (ဢၸႃရိယ) ၵဵင်းမႆႇ ရၢတ်ႉၶျၽတ်းလႄႈ ႁွင်ႈၵၢၼ်လူင်ပွင်ၸိုင်ႈထႆး လၢႆၾၢႆႇသေ ဢိၵ်ႇပႃးၵူၼ်းၸႃႇတိ ၵဝ်ႇၵႄႇ ၵူၼ်းပိုၼ်ႉမိူင်းဝဵင်း ၵဵင်းမႆႇ ၸိူဝ်းဝႆႉ ၶိုၵ်ႉၶမ်ႇလမ်ႇလွင်ႈတေႃႇမႄႈၼမ်ႉၶႃႇ ဢၼ်ပဵၼ်ၸီးဝိတ်ႉသၢႆၸႂ် ၵိုၵ်းၾၢင်ႁၢင်ႈ မိူင်းၵဵင်းမႆႇသေ ၸင်ႇလႆႈၸတ်းႁဵတ်းပွႆးသင်ၶၢၼ် ၾိင်ႈပီမႂ်ႇမိူင်း” ဝႃႈၼႆ။ ၾၢင်ႁၢင်ႈ ၽွင်းႁႄႇပႆ သိုပ်ႇလၢတ်ႈဝႃႈ ယွၼ်ႉၼၼ်ႉ တၢင်းၾၢႆႇဢႃးၸၢၼ်ၶဝ်ႁၼ်ဝႃႈ ပီႈၼွင်ႉတႆး ယူႇမႃးၼႂ်းၵဵင်းမႆႇ ၼပ်ႉႁူဝ်ပၢၵ်ႇပီ တင်ႈ တႄႇဝၢႆးသိုၵ်းမၢၼ်ႈ လႆႈမႃးၵုမ်းၵမ် ၵဵင်းမႆႇ 200 ပီသေ ၶိုၼ်းထွၼ်ဢွၵ်ႇၵဵင်းမႆႇၵႂႃႇၼၼ်ႉ ၶႃႈဝၢၼ်ႈ ၵူၼ်းမိူင်း ၵေႃႈ ပၢႆႈၼီသုၼ်ႁၢႆၵႂႃႇလႄႈ ၸင်ႇဝၢင်းလၵ်းၼမ်း ၵဵပ်းၽၵ်းသႂ်ႇသႃႉ ၵဵပ်းၶႃႈသႂ်ႇမိူင်းၼႆသေ ဢဝ်ပီႈၼွင်ႉတႆး တၢင်း ၵဵင်း တုင် မႃးပၵ်းယူႇၸွမ်းပွၵ်ႉၸၢင်ႉၽိူၵ်ႇ ဝူဝ်းလၢႆး လႄႈ ဢိၵ်ႇထႅင်ႈလၢႆလၢႆတီႈ ၼႂ်းၵဵင်းမႆႇ။ လိူဝ်ၼၼ်ႉ ၾိင်ႈငႄႈ ႁိတ်ႈႁွႆး ၵၢၼ်ယူႇၵိၼ် ၾိင်ႈတိုဝ်းၵမ်ႁဝ်းၵေႃႈ မိူၼ်ၵၼ် တင်းၼမ်ၼႆလႄႈ ၸင်ႇဝႆႉလွင်ႈယႂ်ႇ ပၵ်းၸႂ်ၼိူဝ်ပီႈၼွင်ႉတႆး ဢၼ်ပဵၼ်ၼိူဝ်ႉလိူတ်ႈသၢႆလဵဝ်ၵၼ်သေ မွၵ်ႇထိုင်မႃး ႁဝ်းၶႃႈ ၸင်ႇဢွၼ်ပီႈၼွင်ႉတႆးႁဝ်းၶႃႈ ၵႂႃႇၶဝ်ႈႁူမ်ႈ” ဝႃႈၼႆ။ ဝၢႆးသေ ၽူႈၵွၼ်းၸႄႈတွၼ်ႈၵဵင်းမႆႇ ပိုတ်ႇပၢင် ၵၢၼ်တူင်ႉၼိုင် မႄႈၼမ်ႉၶႃႇတင်း သင်ၶၢၼ် ၾိင်ႈပီမႂ်ႇမိူင်း ယဝ်ႉ ၸင်ႇဢွၼ်ၵၼ် ႁႄႇၶၿုၼ်း/ႁႄႇပႆ လုၵ်ႉဢဝ်တီႈ ၸဵင်ႇသီၽုမ်းသေ ႁႄႇပႆၵႂႃႇတၢင်းၸၢင်ႉမွႆႉ တေႃႇႁွတ်ႈၵမ်ႇ ၽႅင်းငၢမ်း ဝႃႈၼႆ။ ၼႂ်းၼၼ်ႉ ပီႈၼွင်ႉတႆး လႆႈၶဝ်ႈႁူမ်ႈ ၼႄၾၢင်ႁၢင်ႈ ၵၢၼ်ႁႄႇၶၿုၼ်း/ ပၢႆတၢင်းသမ်ႉ ယိပ်း ပၢႆႉငၢၼ်းသင်ၶၢၼ်၊ ပူႇယႃႈသင်ၶၢၼ်၊ တူၼ်ႈယုၵ်းယၵ်း၊ မေႃႈလမ်ၵဝ်ႇယွၵ်း၊ ၶဝ်ႈတုင်းယူၵ်ႇ၊ တုင်းသင်ၶၢၼ်၊ ႁူဝ်ၶုၼ်သၢင်၊ ၼၢင်းၸဵတ်း ၼၢင်းလုၵ်ႈသၢဝ်ၶုၼ်သၢင်၊ မွၵ်ႇမေႃႈ ၼမ်ႉႁပ်ႉသင်ၶၢၼ်၊ မေႃႈတႃႇ၊ ၵွၵ်းၼမ်ႉၵွၵ်းသၢႆး၊ ၽိူၼ်ႁေႃႇၶဝ်ႈၽၵ်းၸွၵ်း၊ ၽဝ်ႈမုၼ်းႁေႃႇ တွင်ၵူၺ်ႈ၊ ၶူဝ်းတၢၼ်းတႃႇၵရဝၻမ်ႁူဝ်ၵူၼ်းထဝ်ႈ၊ ၽိူၼ်မွၵ်ႇၼမ်ႉမၢၵ်ႇႁၢၼ်၊ တူၼ်ႈမႆႈဢေႃႈသႂ်ႇ ၼမ်ႉ သႂ်ႇသၢႆး၊ ၾုင်ၼူၵ်ႉတူဝ်းလႄႈၵူၼ်းတၢင်းၵႃႈဝႅၼ်လၢႆးတႆး ၸိူဝ်းၼႆႉ။

['ၾိင်ႈငႄႈၾိင်ႈထုင်း']

2018-04-09T06:12:12

https://shannews.org/archives/4110

ၵူၼ်းမိူင်းလႃႈသဵဝ်ႈ ၵေႃႉၼိုင်ႈ ၺႃးပေႃႉထုပ်ႉ လႆႈမၢတ်ႇၸဵပ်းႁၢဝ်ႈႁႅင်း

ၵူၼ်းမိူင်းလႃႈသဵဝ်ႈ ၵေႃႉၼိုင်ႈ ၽွင်းတိုၵ်ႉၵႂႃႇၸၢႆႇၵၢတ်ႇသေ တေပွၵ်ႈႁိူၼ်းၼၼ်ႉ ၺႃးၵူၼ်းႁၢႆႉၸွမ်းတၢင်းၵေႃႉၼိုင်ႈ ဢဝ်မႆႉပေႃႉထုပ်ႉသႂ်ႇ လႆႈမၢတ်ႇၸဵပ်းႁၢဝ်ႈႁႅင်း တီႈၵွၵ်းႁူဝ် ဝႃႈၼႆ။ ၾၢင်ႁၢင်ႈ ဢၼ်လႆႈမၢတ်ႇၸဵပ်း တီႈၵွၵ်းႁူဝ် ပႃႈၶမ်း ဝၼ်းတီႈ 07/04/2018 ယၢမ်းၵၢင်ၼႂ် 7 မူင်း ၸိုဝ်ႈႁွင်ႉ ပႃႈၼၢင်းၶမ်း ၵႂႃႇၸၢႆႇၵၢတ်ႇတီႈဝၢၼ်ႈၼမ်ႉပွင်ႈသေ တေပွၵ်ႈ ၶိုၼ်းႁိူၼ်းၼၼ်ႉ ၺႃးၵူၼ်းႁၢႆႉၸွမ်းတၢင်းၵေႃႉၼိုင်ႈ ဢႃယု မွၵ်ႈ 50 ပီ ဢဝ်မႆႉပေႃႉထုပ်ႉသႂ်ႇ မၼ်းၼၢင်း ၼႂ်းၵႄႈ ဝၢၼ်ႈၼမ်ႉပွင်ႈတင်း ဝၢၼ်ႈၼမ်ႉလိၼ်းၶမ်း ၼႂ်းဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ လႆႈမၢတ်ႇ ၸဵပ်းတီႈၵွၵ်းႁူဝ်သေ လႆႈယဵပ်ႉႁွႆးၼိုင်ႈ တီႈႁူင်းယႃ ဢိူင်ႇၼမ်ႉပွင်ႈ ဝႃႈၼႆ။ ၾၢင်ႁၢင်ႈ ဢၼ်လႆႈမၢတ်ႇၸဵပ်း တီႈၵွၵ်းႁူဝ် ပႃႈၶမ်း ပႃႈၼၢင်းၶမ်း လၢတ်ႈဝႃႈ “ ၾၢင်ႁၢင်ႈ ၵူၼ်းႁၢႆႉၵေႃႉၼၼ်ႉ ပဵၼ်ၽူႈၸၢႆး ဢႃယု မွၵ်ႈ 50 ပီ ဢမ်ႇပေႃးသုင်၊ ပေႃး တႅမ်ႇ၊ ၼႃႈတေၽိူၵ်ႇ။ မိူဝ်ႈၽွင်းၶႃႈတိုၵ်ႉၵႂႃႇၸၢႆႇၵၢတ်ႇသေ ၶီႇလူတ်ႉၶိူင်ႈတေပွၵ်ႈမႃးႁိူၼ်းၼၼ်ႉ မၼ်းၸၢႆး ၸုၵ်းၼိူဝ် သဵၼ်ႈတၢင်းသေ ႁႄႉၶႃႈၵိုတ်းဢဝ်မႆႉပေႃႉထုပ်ႉသႂ်ႇၶႃႈၵမ်းလဵဝ် ၵမ်းၼႆႉ ၶႃႈၵေႃႈ ၸင်ႇႁွင်ႉသႅၼ်ႇသဵင်ႁႅင်းႁႅင်းသေ ၵူၼ်း ႁိမ်းႁွမ်း ၸိူဝ်းဢၼ်ၵႂႃႇႁဵတ်းႁႆႈ/ သူၼ် ၸိူဝ်းၼၼ် ၸင်ႇဢွၼ်ၵၼ် ၼႅတ်ႈလႅၼ်ႈဢွၵ်ႇမႃးၸွႆႈ။ ၵူၺ်းၵႃႈ တူဝ်ၵူၼ်း ႁၢႆႉ ၼၼ်ႉ လႆႈငိၼ်းၶႃႈႁွင်ႉသဵင်လင်သေ မၼ်းၵေႃႈ ၼႅတ်ႈလႅၼ်ႈၶိုၼ်ႈၵႂႃႇၼိူဝ်ၵုင်းလွႆပႅတ်ႈ၊ ၶႃႈႁဝ်းလႆႈမၢတ်ႇၸဵပ်း တီႈၵွၵ်းႁူဝ်သေ ၼင်ႁူဝ်သိၵ်ႇဢွၵ်ႇဢိတ်းၼိုင်ႈ လိူတ်ႈၵေႃႈဢွၵ်ႇ ယူႇတီႈၵူၼ်းႁိမ်းႁွမ်းၼၼ်ႉ ၼႅတ်ႈၸွႆႈ ဢဝ်ၶႃႈႁဝ်းၵႂႃႇႁူင်းယႃ တီႈၼမ်ႉပွင်ႈ လႆႈယဵပ်ႉတီႈၵွၵ်းႁူဝ်ႁွႆးၼိုင်ႈ တင်းၾၢႆႇၶႂႃ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပႃႈၼၢင်းၶမ်း လႆႈတၢင်ႇလၢတ်ႈၼႄ တီႈၽူႈယႂ်ႇၵူၼ်းလူင်ၼႂ်းဝၢၼ်ႈ ၼႂ်းဢိူင်ႇ လွင်ႈလႆႈ ၺႃးၵူၼ်းႁၢႆႉ ပေႃးထုပ်ႉသႂ်ႇ ၸိူဝ်းၼႆႉၵႂႃႇ ဝႃႈၼႆ။ ၵူၼ်းၼုမ်ႇ ပိုၼ်ႉတီႈ ဢိူင်ႇၼမ်ႉပွင်ႈ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ လႆႈႁပ်ႉႁူႉဝႃႈ ပႃႈၶမ်း ၺႃးၵူၼ်း ႁၢႆႉ ပေႃႉထုပ်ႉၼႆသေ ႁဝ်းၶႃႈ ၵူၼ်းၼုမ်ႇဢွၼ်ၵၼ်ၵႂႃႇသွၵ်ႈတဝ် ၸွမ်းႁႃတူဝ်ၽူႈႁၢႆႉၼၼ်ႉ ၸွမ်းထိူၼ်ႇၸွမ်းၶိူဝ်းယူႇ ၵူၺ်းၵႃႈ ဢမ်ႇထူပ်းႁၼ်။ ၵဵဝ်ႇၵပ်းလွင်ႈၼႆႉ ယူႇတီႈႁဝ်းၶႃႈ ၵူၼ်းၼုမ်ႇလၢမ်းၶၢတ်ႈတႄႉ တေပဵၼ်ၵူၼ်းမဝ်းယႃႈ ၵိၼ်ယႃႈ ၼၼ်ႉယဝ်ႉ။ ယွၼ်ႉတၢင်းပွတ်းတွၼ်ႈၼၼ်ႉ ပဵၼ်ယုမ်း ပဵၼ်ၶိူဝ်းၼမ် ၵူၼ်းသူႇသမ်းၵိၼ်ယႃႈၵေႃႈၼမ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပႃႈၶမ်း လၢတ်ႈဝႃႈ သင်ဝႃႈ ၽူႈလႂ်တီႉၺွပ်းလႆႈၼႆၸိုင် ၶႂ်ႈႁႂ်ႈပီႈၼွင်ႉၸိူဝ်ႉၶိူဝ်းမၼ်း ႁႂ်ႈ လႆႈၶိုၼ်းၸွႆႈၵႃႈယူတ်းၵႃႈယႃသၢႆႈတႅၼ်းပၼ် ဢၼ်လႆႈမၢတ်ႇၸဵပ်းၼၼ်ႉ။ လိူဝ်ၼၼ်ႉ ပၼ်ၾၢင်ႉထိုင် ၵူၼ်း ၼႂ်းပိုၼ်ႉတီႈၵူႈၵေႃႉ ၼင်ႇႁိုဝ် တေဢမ်ႇလႆႈထူပ်းမိူၼ်ၶႃႈႁဝ်းၼႆႉ ႁႂ်ႈလႆႈၾၢင်ႉၵၼ်ၵႂႃႇမႃး” ဝႃႈၼႆ။ ပႃႈၼၢင်းၶမ်းၼႆႉ ပဵၼ်ၵူၼ်းၸႃတိ ဝၢၼ်ႈၼမ်ႉလိၼ်းၶမ်း ဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ဝႃႈၼႆ။

['သုၼ်ႇလႆႈၵူၼ်း']

2018-04-09T02:24:56

https://shannews.org/archives/4106

ပၢင်ႁပ်ႉပွႆးသွၼ်းၼမ်ႉ ပီႈၼွင်ႉတႆး ဝဵင်းတႃႈၵုင်ႈ

ပၢင်ႁပ်ႉပွႆးသွၼ်းၼမ်ႉ ပီႈၼွင်ႉတႆး ဝဵင်းတႃႈၵုင်ႈ

['Uncategorized']

2018-04-06T10:41:07

https://shannews.org/archives/4093

ပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ ၸတ်းႁဵတ်းတီႈလႃႈသဵဝ်ႈ

ၸုမ်းၸဵင်ၼုမ်ႇလႄႈၸုမ်း ILO ႁူမ်ႈၵၼ် ၸတ်းႁဵတ်းပၢင်ယုၵ်ႉမုၼ်းၵူၼ်းၼုမ်ႇ ပိူဝ်ႈႁႂ်ႈၵူၼ်းၼုမ်ႇ ၵႆယၢၼ်ယႃႈ မဝ်းၵမ်လႄႈ ႁႂ်ႈၵူၼ်းၼုမ်ႇပဵၼ်ဢဵၼ်ႁႅင်း ၼႂ်းဢိူင်ႇဝၢၼ်ႈမိူဝ်းၼႃႈ။ ဝၼ်းတီႈ 02 -04 /4/2018 ၸုမ်းၸဵင်ၼုမ်ႇလႄႈ ၸုမ်း ILO ဢိၵ်ႇၽူႈယႂ်ႇၵူၼ်းလူင်ၼႂ်းဢိူင်ႇဝၢၼ်ႈ ဢွၼ်ႁူဝ် ၵူၼ်းၼုမ်ႇ ၸတ်းႁဵတ်းပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ တီႈပွၵ်ႉ 5 ဝၢၼ်ႈဢၢႆႇၼိူဝ် ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မီးၵူၼ်းၼုမ်ႇ ဝၢၼ်ႈဢၢႆႇၼိူဝ်၊ ဝၢၼ်ႈႁူးမူၼ်ႈ၊ ဝၢၼ်ႈႁၢတ်ႇၵႃ၊ ဝၢၼ်ႈပုင်းထုၼ်၊ ဝၢၼ်ႈၼွင်မွၼ် လႄႈၵူၼ်းၼုမ်ႇ TYO ၸိူဝ်းၼႆႉၶဝ်ႈႁူမ်ႈ တင်းမူတ်းမီး 50 ပၢႆ။ လုင်းၸၢႆးထုၼ်းလႃႉ ၽူႈတူင်ႉၼိုင်ၼႂ်းဝၢၼ်ႈဢၢႆႇၼိူဝ် လၢတ်ႈဝႃႈ – “ တႃႇတေပဵၼ်မႃးပၢင်သွၼ်ၼႆႉ လႆႈဢုပ်ႇ ဢူဝ်းၵၼ် ၸဵမ်မိူဝ်ႈလိူၼ်ၾႅပ်ႊၿိဝ်ႊရီႊ ၵူၺ်းၵႃႈ မီးပၢင်ပွႆးသၢင်ႇလွင်းလႄႈ ပၢင်ပွႆးလၢႆလၢႆတီႈသေ ၸင်ႇလႆႈမႃး ႁဵတ်းၼႂ်းလိူၼ်ၼႆႉ၊ ပွၵ်ႈၼႆႉပဵၼ်ပွၵ်ႈဢွၼ်တၢင်းသုတ်းသေတႃႉ လႆႈႁၼ် ၵူၼ်ၼုမ်ႇဢွၼ်ၵၼ်တူင်ႉတိုၼ်ႇမႃးႁဵၼ်းၸိူင်ႉၼႆ ပဵၼ်ဢၼ်ယိၼ်းၸူမ်းတႄႉ ” ဝႃႈၼႆ။ ၼႂ်းပၢင်ၼႆႉ ၼၢင်းၶမ်းယိင်းၼွင်ႉ ၸုမ်း ILO ပူင်သွၼ်ပၼ် လွင်ႈၽေးယႃႈမဝ်းၵမ်၊ လွင်ႈဝၢင်းၽႅၼ်ၼႃႈႁိူၼ်းလႄႈ လွင်ႈႁႅင်းၵၢၼ်ၶၢမ်ႈမိူင်း၊ ၸၢႆးဢၢႆႈသိူဝ် ပူင်သွၼ်ပၼ် လွင်ႈၵႃႈၶၼ်ၸူဝ်ႈပၢၼ်ၵူၼ်း၊ တၢင်းႁူႉပၢႆးဢွၼ်ႁူဝ်လႄႈ လွင်ႈႁၵ်ႉသႃထိူၼ်ႇၶိူဝ်းပႃႇမႆႉ ၸိူဝ်းၼႆႉ။ ၸၢႆးမိၼ်ႉ ၵေႃႉမႃးၶိုၼ်ႈလဵပ်ႈႁဵၼ်း လၢတ်ႈဝႃႈ – “ ၶိုၼ်ႈပၢင်သွၼ်ၼႆႉ လႆႈပၢႆးႁူႉပၢႆးႁၼ်ၼမ်တႄႉတႄႉၶႃႈ ၊ လွင်ႈဝႆႉဝၢင်းၸႂ်တႃႇၸၢတ်ႈပၢၼ်ၵေႃႈလႅၵ်ႈလၢႆႈမႃး၊ ထၢတ်ႈၸႂ်ၵေႃႈႁႅင်းမႃး၊ သင်ၵူၼ်းၼုမ်ႇႁဝ်းၵႆႉလႆႈၶိုၼ်ႈ ပၢင်သွၼ် ၸိူင်ႉၼႆၸိုင်တေလီတႄႉၶႃႈ “ ဝႃႈၼႆ။ မိူဝ်ႈဝၼ်းတီႈ 01/03/2018 ၼၼ်ႉၵေႃႈ ၵူၼ်းၼုမ်ႇတႆး ၸႄႈဝဵင်းလႃႈသဵဝ်ႈ ႁူမ်ႈၵၼ်ၵႂႃႇလုမ်းလႃး တူၼ်ႈမွၵ်ႇ ၵွၼ် ဢၼ်လႆႈၽုၵ်ႇသွမ်ႈဝႆႉ မိူဝ်ႈပူၼ်ႉမႃးၸိူဝ်းၼၼ်ႉ ။ မိူၼ်ၼင်ႇတင်းထုင်ႉမိူင်းယေႃ၊ တႃႈယၢဝ်၊ ဝၢၼ်ႈၵုင်းသႃႇ၊ တႃႈပုင်ႇလႄႈ ဝတ်ႉမၢၼ်ႈသူႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ၸိူဝ်းၼႆႉ။ သူင်ႇၶၢဝ်ႇ – သႅင်သွမ်ႇ

['ပၢႆးပိင်ႇၺႃႇ']

2018-04-06T08:22:33

https://shannews.org/archives/4086

ပလိၵ်ႈထႆး တီႉၺွပ်းလႆႈယႃႈၼပ်ႉလၢၼ်ႉမဵတ်ႉ ၼႄးဝႃႈပဵၼ်ၶွင်ဝႃႉလႅင်တင်း လႃးႁူႇ

ပလိၵ်ႈထႆးၸႄႈတွၼ်ႈၵဵင်းႁၢႆး တီႉလႆႈယႃႈမဝ်းၵမ်ၼပ်ႉလၢၼ်ႉမဵတ်ႉ ၼႄးဝႃႈပဵၼ်ၶွင်ဝႃႉလႅင်ပွတ်းၼိူဝ်တင်း လႃးႁူႇ။ ဝၼ်းတီႈ 02/04/2018 သိုဝ်ႇၶၢဝ်ႇ Komchadluek ႁၢႆးငၢၼ်းဝႃႈ ၸဝ်ႈၼႃႈတီႈ လၢႆၾၢႆႇႁူမ်ႈၵၼ် တီႉၺွပ်း ၵႃးတူဝ်ႊယူဝ်ႊတႃႊ သီၶၢဝ် တၢင်ႇထူင်ၸၢၼ်ႈ 47 ထူင် ၼႂ်းထူင်ၼၼ်ႉ ပဵၼ်ယႃႈမႃႉ 9,400,000 (9 လၢၼ်ႉ 4 သႅၼ် ) မဵတ်ႉ ၊ ယႃႈဢႆႊသ် 788 ၵွၼ်ႈ ၼမ်ႉၼၵ်းမီး 788 ၵီႊလူဝ်ႊၵရမ်ႊ ။ တီႉလႆႈပႃး ၵူၼ်းၸၢႆး 2 ၵေႃႉ ယိင်း 1 ၵေႃႉ ။ တီႉလႆႈတီႈ ဝၢၼ်ႈထႆးၵျလိူၼ်း၊ ဢိူင်ႇမူင်ႉယၢႆး ၸႄႈဝဵင်း ဝဵင်းၵႅၼ်ႊ ၸႄႈတွၼ်ႈၵဵင်းႁၢႆး မိူင်းထႆးတွၼ်ႈၼိူဝ်။ ၸွမ်ႁၢၼ် ပလိၵ်ႈ ၶျလွင်ႊၶျႆႊ ၶျႆႊယႃႊၶမ်း လၢတ်ႈဝႃႈ – “ ယႃႈမဝ်းၵမ်ဢၼ်ယိုတ်းလႆႈပွၵ်ႈၼႆႉ ပဵၼ်ၶွင်ၸုမ်းဝႃႉၼိူဝ်လႄႈ ၸုမ်းလႃးႁူႇ တေႃႉၶဝ်ႈၼႂ်းမိူင်းထႆး၊ သိုပ်ႇၼႆႉၵႂႃႇ လႆႈသင်ႇၵၢၼ်ႁႂ်ႈ ၸဝ်ႈၼႃႈတီႈပလိၵ်ႈၶဵင်ႈၶႅင် ၵၢၼ်ၵူတ်ႇထတ်းၸွမ်းလႅၼ်လိၼ် ၊ တုၵ်းယွၼ်းသၢၼ်မိုဝ်းႁူမ်ႈမိူင်းႁိမ်းႁွမ်း ၵႂၢတ်ႇလၢင်ႉယႃႈမဝ်းၵမ်ၵႂႃႇ” ဝႃႈၼႆ။ ၸဝ်ႈၼႃႈတီႈပလိၵ်ႈထႆး ၾၢၵ်ႇၵႂၢမ်းထိုင်ၸၢဝ်းၶိူဝ်းၸိူဝ်းယူႇၸွမ်းလႅၼ်လိၼ်ဝႃႈ ႁႂ်ႈဢွၼ်ၵၼ် ႁဵတ်းၵၢၼ်ဢၼ် ၸိုၼ်ႈၸၢင်ႇထုၵ်ႇမႅၼ်ႈၸွမ်းမၢႆမီႈ၊ ယႃႇၵႂႃႇယုင်ႈၸွမ်းယႃႈမဝ်းၵမ် တႄႇမိူဝ်ႈလဵဝ်ၼႆႉ ၸဝ်ႈၼႃႈတီႈတေၸွမ်းတီႉ ၺွပ်းၵူၼ်းၵဵဝ်ႇၶွင်ႈယႃႈလႄႈ တေၶဵင်ႈၶႅင်ႈၵႂၢတ်ႇလၢင်ႉၽဵဝ်ႈမူၺ်ႉၵႂႃႇဝႃႈၼႆ။

['ယႃႈမဝ်းၵမ်']

2018-04-06T08:16:19

https://shannews.org/archives/4085

ထႆး-မၢၼ်ႈ ႁူမ်ႈဝၢင်းၽႅၼ်ၽဵဝ်ႈလၢင်ႉ ပၼ်ႁႃ ၸွမ်းလႅၼ်လိၼ်

ၵေႃၵမ်ၵၢၼ်လႅၼ်လိၼ် ၸၼ်ႉတူင်ႇတၢင်ႇပိုၼ်ႉတီႈ ထႆး-မၢၼ်ႈ ႁူပ်ႉၵၼ် တီႈဝဵင်းမႄႈသၢႆ လႅၼ်လိၼ်တႆး-ထႆး၊ ႁူမ်ႈဝၢင်းၽႅၼ်ၵႄႈလိတ်ႈ ပၼ်ႁႃလၢႆလၢႆလွင်ႈ၊ ပႃးၸဵမ်ႁဵတ်းပွႆးသွၼ်းၼမ်ႉ။ ภาพ แม่สายเออีซี – สื่อสร้างสรรค์ မိူဝ်ႈဝၼ်းတီႈ 05/04/2018 ၵေႃၵမ်ၵၢၼ်လႅၼ်လိၼ် ၸၼ်ႉတူင်ႇတၢင်ႇပိုၼ်ႉတီႈ (TBC) ထႆး-မၢၼ်ႈ ႁူပ်ႉထူပ်းဢုပ်ႇဢူဝ်းၵၼ် ပွၵ်ႈၵမ်း 92 တီႈဝၢင်းၼမ်ႉရီႊသွတ်ႊ၊ ဢိူင်ႇပူင်ႇငၢမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး။ ၾၢႆႇထႆးမီး ႁူဝ်ပဝ်ႈ TBC ၸဝ်ႈသိုၵ်းလူင်ၵီႇတႃးၵွၼ်း ၵျၼ်းထရႃး ဢွၼ်ႁူဝ်ၼမ်းၼႃႈ၊ ၾၢႆႇမၢၼ်ႈမီး ႁူဝ်ပဝ်ႈ TBC (တႃႈၶီႈလဵၵ်း) ၸဝ်ႈသိုၵ်းယၢၼ်ႇၵျီးဢွင်ႇ ဢွၼ်ႁူဝ်ၼမ်းၼႃႈ-ၼႆယဝ်ႉ။ ภาพ แม่สายเออีซี – สื่อสร้างสรรค์ သွင်ၾၢႆႇဢုပ်ႇဢူဝ်းၵၼ် လွင်ႈႁူမ်ႈမိုဝ်းၵၢၼ်ၵႄႈပၼ်ႁႃမွၵ်ႇၵႂၼ်း လႄႈၾႆးပႃႇ၊ ၵၢၼ်သၢင်ႈၾၢႆၼိူဝ် မႄႈၼမ်ႉသၢႆ၊ ၼမ်ႉႁူၵ်ႈ၊ ပႃးၸဵမ်တႃႇႁူမ်ႈမိုဝ်းၵၼ်တီႉၵူၼ်းႁၢႆႉ ၸိူဝ်းငိူင်ႉပၢႆႈၶၢမ်ႈလႅၼ်လိၼ်၊ ၸိူဝ်းပၢႆႈၶၻီး(ဢမု)မိူင်းထႆးသေ ၶဝ်ႈၵႂႃႇသွၼ်ႈႁူမ်ႈၼႂ်းမိူင်းမၢၼ်ႈ၊ ၸိူဝ်းလုၵ်ႉတၢင်းမိူင်းမၢၼ်ႈ မႃးသွၼ်ႈယူႇတၢင်းမိူင်းထႆး။ လွင်ႈပိုတ်ႇၸႂ်ႉၶူဝ်ဢူၺ်းလီမၢႆ 2 ။ ၵၢၼ်ၵႄႈလိတ်ႈလွင်ႈၵပ်ႉၵႅပ်ႈ/လူတ်ႉၵႃးတိတ်း မိူင်းၼႃႈလၢၼ်ႇ၊ ၼင်ႇႁိုဝ်ၵၢၼ်ၵႂႃႇမႃးဢွၵ်ႇတၢင်း ပေႃးတေမီးလွင်ႈငၢႆႈလူမ်မႃးလိူဝ်ၵဝ်ႇ။ လွင်ႈႁဵတ်းပွႆးသွၼ်းၼမ်ႉ ၽွင်းသၢင်းၵျၢၼ်ႇလိူၼ်ႁႃႈ ၸိူဝ်းၼႆႉ။ ဢုပ်ႇဢူဝ်းၵၼ်ပႃးလွင်ႈ တေႁဵတ်းသၢင်ႈႁႂ်ႈပိုၼ်ႉတီႈၼႃႈလိၼ် ၽၵ်းတူလူင်သွင်မိူင်း ပေႃးတေႁၢင်ႈလီ၊ လီလွမ်လီတူၺ်းသေ ၸၼ်ၸႂ်ၵူၼ်းတွင်ႈတဵဝ်းဢႅဝ်ႇမိူင်း။ လိူဝ်သေၼၼ်ႉ ၾၢႆႇထႆးယင်းၶွပ်ႈၵုၼ်းမုၼ်တၢင်ႇ ၼိူဝ်ၾၢႆႇမၢၼ်ႈ ဢၼ်ပၼ်တၢင်းႁူမ်ႈမိုဝ်းၵူႈလွင်ႈလွင်ႈ မိူဝ်ႈပူၼ်ႉမႃးၸိူဝ်းၼၼ်ႉ။ သိုဝ်ႇထႆး မႄႈသၢႆဢေႊဢီႊသီႊ၊ ၵဵင်းမႆႇၼိဝ်ႊသ် ဢွၵ်ႇၶၢဝ်ႇၵႂႃႇၼင်ႇၼႆ။

['ၵူႈလွင်ႈလွင်ႈ']

2018-04-06T08:01:03

https://shannews.org/archives/4081

ၸဝ်ႈၼႃႈတီႈထႆး တႄႇလူင်းၵူတ်ႇထတ်း ႁႅင်းၵၢၼ်ၶၢမ်ႈမိူင်း ႁႂ်ႈယူႇမႅၼ်ႈၸွမ်းၶွပ်ႇပိူင်

ၸဝ်ႈၼႃႈတီႈပလိၵ်ႈထႆးလၢႆၾၢႆႇ ႁူမ်ႈၵၼ်တႄႇလူင်းပိုၼ်ႉတီႈ ၵူတ်ႇထတ်း ႁႅင်းၵၢၼ်တူဝ်ႈမိူင်း ႁႂ်ႈယူႇၸွမ်းၶွပ်ႇပိူင်မိူင်းထႆး။ ႁၢင်ႈပလိၵ်ႈထႆး ၵူတ်ႇထတ်းႁႅင်းၵၢၼ်တီႈၼိုင်ႈ ဝၼ်းတီႈ 06/04/2018 ၸဝ်ႈၼႃႈတီႈပလိၵ်ႈထႆး ၶဝ်ႈၵူတ်ႇထတ်းႁႅင်းၵၢၼ်ၶၢမ်ႈမိူင်း တီႈၸၢင်ႉၵၢၼ်း ဝဵင်းၵဵင်းမႆႇ ၸိုင်ႈထႆး ။ ၵူတ်ႇထတ်းထဵတ်ႈထၢမ်လွင်ႈဝတ်းဝႂ် ပေႃးမီးဝတ်းဝႂ်တဵမ်ထူၼ်ႈၵေႃႈ ပၼ်တၢင်းႁူႉလွင်ႈပၵ်းပိူင်ႁေႃႈရူတ်ႉၵႃး၊ ပၼ်တၢင်းႁူႉလွင်ႈၽေးယႃႈမဝ်းၵမ် ၸိူဝ်းၼႆႉ။ ႁၢင်ႈ – ပလိၵ်ႈထႆးၽွင်းႁပ်ႉၶေႃႈပူင် ႁပ်ႉပုၼ်ႈၽွၼ်း တႃႇလူင်းပိုၼ်ႉတီႈၵူတ်ႇထတ်းႁႅင်းၵၢၼ်ၶၢမ်ႈမိူင်း ၸၢႆးပိူင်းၸဝ်ႈၼႃႈတီႈ ၾၢႆႇမၢႆမီႈ HRDF (ၾၢႆႇၸွႆႈထႅမ်ႁႅင်းၵၢၼ်ၶၢမ်ႈမိူင်း) လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – ” မိူဝ်ႈလဵဝ်ၼႆႉ ၸဝ်ႈၼႃႈတီႈၶဝ်ၵေႃႈဢၢင်ႈဝႃႈ ဢဝ်ႁူမ်ႇလူမ်ႈၽွင်းပွႆးသွၼ်းၼမ်ႉၼႆသေ တေၶဝ်ႈၵူတ်ႇထတ်းၵႂႃႇၵူႈပိုၼ်ႉတီႈ ၵွပ်ႈၼၼ်လႄႈ ႁႂ်ႈပီႈၼွင်ႉႁဝ်းဢွၼ်ၵၼ် ႁဵတ်းၸွမ်းပၵ်းပိူင်မၢႆမီႈဝၢၼ်ႈမိူင်းပိူၼ်ႈသေၵမ်း ၼင်ႇႁိုဝ်တေ ၸၢင်ႈလႆႈယူႇၵတ်းယဵၼ်ၼၼ်ႉ” ဝႃႈၼႆ။ သိုဝ်ႇၶၢဝ်ႇထႆးၶျွင်ႊ 8 ပိုၼ်ၽၢဝ်ႇဝႃႈ ၸဝ်ႈၼႃႈတီႈပလိၵ်ႈ တေႁူမ်ႈၵၼ် ၵူတ်ႇထတ်းပိုၼ်ႉတီႈ ႁႅင်းၵၢၼ်ၶၢမ်ႈမိူင်းယူႇသဝ်းတႃႇ 30 တီႈ ၼႂ်းမိူင်းၵဵင်းမႆႇ ပိူဝ်ႈႁႄႉၵင်ႈ လွင်ႈႁဵတ်းသၢင်ႈၵၢၼ်ဢမ်ႇၼိမ်ဢမ်ႇသဝ်းၼႂ်းပိုၼ်ႉတီႈ ၊ ၶဝ်ႈမိူင်းၽိတ်းမၢႆမီႈၸိူဝ်းၼႆႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-04-06T07:00:08

https://shannews.org/archives/4072

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 06/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.52 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.94 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 06/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 05/04/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 211.7 ပျႃး။

['ၵၢၼ်မၢၵ်ႈမီး']

2018-04-06T07:07:04

https://shannews.org/archives/4071

မိူင်းၶႄႇလႄႈ UN ၽႂ်ၶဝ်ႈၵႅဝ် ၵၢၼ်မိူင်းႁဝ်းလႆႈၸိူင်ႉႁိုဝ်?

ယၢမ်းဢၼ်တႅၼ်းၽွင်းမိူင်းႁူမ်ႈတုမ် တိုၵ်ႉမၢင်ႉၸွမ်း ၵၢၼ်လိူၵ်ႈတင်ႈ ၸွမ်ၸိုင်ႈမႂ်ႇယူႇၼၼ်ႉ ႁွင်ႈၵၢၼ်ထၢၼ်ၽွင်းလူင် ၾၢႆႇမိူင်းၼွၵ်ႈ ဢွၵ်ႇလိၵ်ႈပိုၼ်ၽၢဝ်ႇ ပၼ်ၾၢင်ႉတီႈ ၸုမ်းၽွင်းတၢင်ၶဝ်ၽိုၼ်ၼိုင်ႈ။ ႁိုၼ်း ၵႃယၢင်း ၼႂ်းလိၵ်ႈၼၼ်ႉဝႃႈ ၸုမ်းၸၢတ်ႈၸိုင်ႈလုမ်ႈၾႃႉ UN လႄႈၽွင်းတၢင်ၶဝ်ၵူႈမိူင်းမိူင်းၼႆႉ ၸိူဝ်းဢၼ်ၵဵဝ်ႇၵပ်း တင်းမိူင်းမၢၼ်ႈ၊ ၶဝ်ၸဝ်ႈၸိူဝ်းၼႆႉ ပေႃးတေၶဝ်ႈဢွၵ်ႇၵႂႃႇမႃး ၼႂ်းၼႃႈတီႈၸုမ်းၼွၵ်ႈမၢႆမီႈၶဝ်၊ ၶႂ်ႈမၢႆထိုင် ၸုမ်းၸၢဝ်းၶိူဝ်းၸိူဝ်းပႆႇၵိုတ်းတိုၵ်း။ ပေႃးဝႃႈတေၶဝ်ႈဢွၵ်ႇ ၼႂ်းၼႃႈတီႈၶဝ်ၼၼ်ႉလႄႈသင်၊ ဢမ်ႇၼၼ်ၵေႃႈ တေသိူၵ်ႈသမ်ႇဢုပ်ႇၵုမ်ၸွမ်းၸုမ်းၶဝ် ၸိူဝ်းၼၼ်ႉလႄႈသင်၊ တေလႆႈယွၼ်းၶႂၢင်ႉ/ ဢၼုၺၢတ်ႈ ထိုင်တီႈလူင်ပွင်ၸိုင်ႈမိူင်းမၢၼ်ႈ။ ယဝ်ႉၵေႃႈတေလႆႈႁူမ်ႈမိုဝ်းၸွမ်း ၸဝ်ႈၼႃႈတီႈၶဝ် ၸိူင်ႉၼင်ႇလုမ်း လူင်ပွင်ၸိုင်ႈၸႄႈမိူင်း/ တိူင်းၶဝ်ၸိူဝ်းၼႆႉသေ ႁဵတ်းသၢင်ႈႁၢင်ႈပွင်ၵႂႃႇ။ ႁဝ်းၶႃႈမႃးတူၺ်းၼႆႉ ၼႂ်းၵႄႈငဝ်းလၢႆးဢၼ်မီးၶၢဝ်ႇႁူင်ဝႃႈ လူင်ပွင်ၸိုင်ႈ တေယိူင်ႈၸွမ်းလၢႆးၵၢၼ် ၸိုင်ႈမိူင်းၶႄႇသေယဝ်ႉ တမ်းဝၢင်းမူႇပိူင် တႃႇတေႁိပ်ႇႁွမ်ႈတေႃႇၸုမ်း NGO ၶဝ်ၸိူဝ်းၼၼ်ႉၼႆၵေႃႈ ႁဝ်းၶႃႈလႆႈငိၼ်းၶၢဝ်ႇဝႆႉ။ ပေႃးပဵၼ်ၸိူင်ႉၼၼ်မႃး ၸုမ်း NGO ၵေႃႈၶဝ်တေႁိပ်ႇထႅင်ႈ။ လိူဝ်ၼၼ်ႉၵေႃႈ ၸုမ်းလုမ်းၽွင်းတၢင် ဢိၵ်ႇပႃးတင်း UN ၵေႃႈ ပေႃးဝႃႈတေၵပ်းသိုပ်ႇတိတ်းတေႃႇ တင်းၸုမ်းၸၢဝ်းၶိူဝ်းၶဝ်ၼႆၸိုင် မိူဝ်ႈလႂ်လႆႈၶေႃႈဝၢင်းၶႂၢင်ႉတီႈ လူင်ပွင်ၸိုင်ႈ ၸင်ႇလႆႈသိုပ်ႇႁဵတ်းၵၢၼ်၊ ပေႃးဝႃႈၸိူင်ႉၼၼ်မႃး ယူႇတီႈၸုမ်းၸၢဝ်းၶိူဝ်းမႅၵ်ႇၵွင်ႈ ၸိူဝ်းပႆႇလႆႈလူင်းလၢႆးမိုဝ်းၼၼ်ႉ တေႁဵတ်းႁိုဝ်သိုပ်ႇယၢင်ႈၸူးလၢႆးၵၢၼ် ၶၵ်ႉၵၢၼ် NCA ဢၼ်ႁွင်ႉဝႃႈ လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉ တႃႉလီမႆႈၸႂ်ၸွမ်းမႃး။ ယူႇတီႈလူင်ပွင်ၸိုင်ႈၼႆႉ တေမီးၶေႃႈယိူင်းဢၢၼ်းဢၼ်ဝႃႈ ၶႂ်ႈႁႂ်ႈၸုမ်းၸိူဝ်းပႆႇလႆႈလူင်းလၢႆးမိုဝ်းၼၼ်ႉ ႁႂ်ႈလႆႈၸဵဝ်း လူင်းလၢႆးမိုဝ်းမႃး ဢၼ်ဝႃႈၼၼ်ႉတႄႉ တိုၼ်းပဵၼ်ၶေႃႈၵၢင်ၸႂ်ၶဝ် ၶေႃႈယိူင်းဢၢၼ်းၶဝ်။ ၵူၺ်းၵႃႈ လၢႆးႁဵတ်းသမ်ႉ ၼင်ႇႁိုဝ်တေလႆႈယူႇသႃႇလူမ်ၸႂ်သေ လႆႈဢုပ်ႇၵုမ်ၵၼ်လီလီငၢမ်းငၢမ်း၊ ႁႂ်ႈမီးၵူၼ်းၵႄႈၵၢင်မၼ်း မိူၼ်ၸိူင်ႉ UN ႁိုဝ်၊ ၸုမ်းၽွင်းတၢင်ၵူႈမိူင်းမိူင်း ႁႂ်ႈလႆႈၶဝ်ႈၵႄႈၵၢင်မၼ်းၼၼ်ႉသမ်ႉ ႁိပ်ႇႁွမ်ႈ ၼင်ႇႁိုဝ်တေဢမ်ႇၸၢင်ႈလႅၼ်ႈၵၢင်မၼ်းလႆႈ တိၵ်းတိၵ်းၼၼ်ႉ၊ လၢႆးႁဵတ်းလႄႈတၢင်းမုင်ႈမွင်းၼၼ်ႉ ပိူင်ႈႁွႆႈၵၼ်ဝႆႉ။ ၼႂ်းငဝ်းလၢႆးၸိူင်ႉၼင်ႇၼၼ် ဢၼ်ႁၢႆႉၸႃႉလိူဝ်ၼႆႉသမ်ႉ ယူႇတီႈၸိုင်ႈမိူင်းၶႄႇ ဢွၵ်ႇလိၵ်ႈတိုၵ်းသူၼ်း ၸုမ်းၽၢၵ်ႈၼိူဝ်ၶဝ် ဢၼ်ဝႃႉဢွၼ်ႁူဝ်လႄႈ ဢိၵ်ႇတင်းၽူႈၶဝ်ႈၸုမ်းမီး 7 ၸုမ်းၼၼ်ႉ။ ၼႂ်းလိၵ်ႈၼၼ်ႉဝႃႈ ယူႇတီႈၸုမ်းၽၢၵ်ႈၼိူဝ် 7 ၸုမ်းၼႆႉ တၵ်းတေဢမ်ႇလႆႈၵပ်းသိုပ်ႇတိတ်းတေႃႇ တင်း ဢႃႊသႃႊ ၸုမ်းရူဝ်ႊႁိၼ်ႊၵျႃႊ ဢၼ်လုၵ်ႉၽိုၼ်ႉယူႇတၢင်းၸွမ်း မိူင်းရၶႅင်ႇၼၼ်ႉ ဝႃႈၸိူင်ႉၼႆ။ ၼႆႉပွင်ႇဝႃႈ လူင်ပွင်ၸိုင်ႈမိူင်းမၢၼ်ႈလႄႈ လူင်ပွင်ၸိုင်ႈမိူင်းၶႄႇၼႆႉ ႁူမ်ႈမိုဝ်းၵၼ်သေယဝ်ႉ ႁိပ်ႇႁွမ်ႈတေႃႇၸုမ်း ၸၢဝ်းၶိူဝ်းမႅၵ်ႇၵွင်ႈၶဝ်ၼႆ ႁဝ်းၶႃႈပွင်ႇၸႂ်ၸိူင်ႉၼၼ်။ ၾၢႆႇၼိုင်ႈတၢင်းၼိုင်ႈ မိူၼ်ၼင်ႇလူင်ပွင်ၸိုင်ႈႁဵတ်းၸိူင်ႉၼင်ႇၼၼ်၊ ၾၢႆႇတပ်ႉသိုၵ်းၼႆၵေႃႈ ႁၢင်ႈႁႅၼ်းလေႃႇတိုၵ်း ၸုမ်းယၢင်းၽိူၵ်ႇ KNU ဢိၵ်ႇလူၺ်ႈပႃးတင်းၸုမ်း RCSS လွႆတႆးလႅင်း။ မိူဝ်ႈဝႃးမိူဝ်ႈသိုၼ်းၼႆႉၵူၺ်း မိူၼ်ၼႂ်းၼႃႈတီႈမိူင်းၼွင် ဢိၵ်ႇပႃးတၢင်းမိူင်းပဵင်းၸိူဝ်းၼႆႉ ၸုမ်း RCSS တင်းတပ်ႉသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ်၊ ၵူၼ်းပၢႆႈၽေးၵေႃႈမီးမႃးတိၵ်းတိၵ်း။ ၸိူင်ႉၼင်ႇၼၼ်ၼႆႉ မၼ်းပဵၼ်ငဝ်းလၢႆးဢၼ်ႁဵတ်းႁႂ်ႈ ၸုမ်းၸၢဝ်းၶိူဝ်းမႅၵ်ႇၵွင်ႈ ၸိူဝ်းပႆႇလႆႈလူင်းလၢႆးမိုဝ်းၼၼ်ႉ ၸၢင်ၸႂ်တေႃႇ NCA ၼႆၵေႃႈ ႁဝ်းၶႃႈထတ်းႁၼ်လႆႈ။ ၵွပ်ႈသင်လႄႈ လူင်ပွင်ၸိုင်ႈၼႆႉ လႆႈမႃးႁိပ်ႇႁွမ်ႈၸိူင်ႉၼၼ်လႃႇ၊ ပေႃးႁဝ်းၶႃႈမႃးတူၺ်းၼႆ မိူၼ်ၸိူင်ႉမိူဝ်ႈပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ဢၼ်ၸတ်းႁဵတ်းၵႂႃႇတီႈလွႆတႆးလႅင်းၼၼ်ႉ လႆႈႁၼ်ၸုမ်းၽွင်းတၢင်ၶဝ်လၢႆလၢႆမိူင်း ၵႂႃႇၶဝ်ႈႁူမ်ႈ၊ UN လႄႈၸုမ်းပွင်ၵၢၼ်ၸၼ်ႉၵူႈမိူင်းမိူင်းၶဝ်ၵေႃႈ ၵႂႃႇႁူမ်ႈၸွမ်း၊ လွင်ႈၼၼ်ႉတေပဵၼ်ဢၼ် ၶတ်းတႃ တီႈလူင်ပွင်ၸိုင်ႈၵႂႃႇၵေႃႈ တေၸၢင်ႈပဵၼ်လႆႈ။ လိူဝ်ၼၼ်ႉသမ်ႉမိူၼ်ၸိူင်ႉၸုမ်းၶၢင် KIA ဢိၵ်ႇတင်းၸုမ်းယၢင်းလႅင် KNPP ဢၼ်ပႆႇလႆႈလူင်းလၢႆးမိုဝ်းၸိူဝ်းၼႆႉ မီးလွင်ႈၵွင်ႉၵၢႆႇၵပ်းသိုပ်ႇတင်း ၸုမ်းၽွင်းတၢင်မိူင်းၼွၵ်ႈၶဝ်လၢႆလၢႆၸုမ်းယူႇလႄႈ ၶဝ်ၵေႃႈႁူႉၸွမ်းယူႇ။ ၸိူင်ႉၼင်ႇၼၼ်ၵေႃႈ ၶဝ်တေၶႂ်ႈၶၢတ်ႈၶွပ်ႇသေလႄႈ ၸင်ႇဝႃႈဢွၵ်ႇလိၵ်ႈၽိုၼ်ၼႆႉႁိုဝ် ၼႆၵေႃႈႁဝ်းၶႃႈလႆႈဝူၼ်ႉၸွမ်း။ ပေႃးပဵၼ်ၼၼ်တႄႉမႃးၼႆ ယူႇတီႈၸုမ်းၽၢၵ်ႈၼိူဝ် ဢၼ်ႁဵတ်းၵေႃႉတေႃႇတၢင်းမိူင်းၶႄႇ၊ ဢၼ်ယူႇတီႈမိူင်းၶႄႇ လႆႈပွႆႇၽူႈတၢင်တူဝ်ၶိုၵ်ႉတွၼ်းၶဝ်သေယဝ်ႉ ၶဝ်ႈလႅၼ်ႈၵႄႈၵၢင်မၼ်းပၼ်ယူႇၼၼ်ႉ သမ်ႉတေႁဵတ်းႁိုဝ်လပ်းႁူလပ်းတႃပၼ် ပီႈၼွင်ႉမိူင်းၶႄႇ ပိူဝ်ႈတႃႇတေၶဝ်ႈလႅၼ်ႈၵၢင်မၼ်း။ သမ်ႉတေႁဵတ်းႁိုဝ်ၸီႉၸမ်ႈတေႃႇ ၸုမ်းၽွင်းတၢင်ၸိူဝ်း ဢၼ်ဢမ်ႇၸႂ်ႈမိူင်းၶႄႇသေ သမ်ႉသူၼ်ၸႂ်တေႃႇ ၵၢၼ်သၢင်ႈလွင်ႈငမ်းယဵၼ်မိူင်းမၢၼ်ႈၼၼ်ႉ၊ ဢၼ်ၼႆႉၵေႃႈ ပဵၼ်ဢၼ်လီၵႂင်ၸႂ်ၸွမ်းဝႆႉ။ ပဵၼ်ႁိုဝ်မီးႁိုဝ်ၵေႃႈယဝ်ႉ ၽွင်းယၢမ်းၸိူင်ႉၼင်ႇၼႆ ၾၢႆႇတပ်ႉသိုၵ်းလႄႈသင်၊ ၾၢႆႇလူင်ပွင်ၸိုင်ႈလႄႈသင်၊ ၵႂႃႇႁိပ်ႇႁွမ်ႈတေႃႇၸုမ်းၸၢဝ်းၶိူဝ်းမႅၵ်ႇၵွင်ႈၶဝ် ပိူဝ်ႈတႃႇတေႁႂ်ႈလႆႈလူင်းလၢႆးမိုဝ်း ဢၼ်ဝႃႈၼၼ်ႉ ၾၢႆႇၼိုင်ႈတၢင်းၼိုင်ႈ လွင်ႈႁဵတ်းတၢင်းသၢင်ႈလူင်ပွင်ၸိုင်ႈၼႆႉ သမ်ႉဢမ်ႇႁဵတ်းႁႂ်ႈၸုမ်းၸၢဝ်းၶိူဝ်း ၸိူဝ်းဢၼ်လူင်းလၢႆးမိုဝ်းယဝ်ႉၼၼ်ႉ လႆႈၸႂ်ၵႂ်ႈၸႂ်ယႂ်ႇၸွမ်း။ မိူၼ်ၸိူင်ႉပီႈၼွင်ႉမွၼ်း NMSP လႄႈပီႈၼွင်ႉလႃးႁူႇ LDU ၶဝ်လူင်းလၢႆးမိုဝ်းယဝ်ႉသေတႃႉ ႁၢၼ်ႉတေႃႇဝၼ်းမိူဝ်ႈၼႆႉ ပႆႇၸၢင်ႈလူင်းထူပ်းပီႈၼွင်ႉၵူၼ်းမိူင်းလႆႈ။ မိူၼ်ၸိူင်ႉပီႈၼွင်ႉမွၼ်းၼႆၵေႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၶဝ်ၼၼ်ႉ ယႃႇပေၽူမ်ႈဝႃႈ၊ တေႃႈတႃႇတေလူင်းထူပ်း ပေႃႈမႄႈၵူၼ်းမိူင်းၵူၺ်းၵေႃႈ ယင်းပႆႇမၵ်းၶၢၼ်းလႆႈဝၼ်းမၼ်း၊ ပႆႇတူၵ်းလူင်းၵၼ်လႆႈတင်း ၸဝ်ႈၼႃႈတီႈၾၢႆႇတပ်ႉမၢၼ်ႈၶဝ် ဢၼ်ဝႃႈၼၼ်ႉ ႁဝ်းၶႃႈလႆႈႁၼ်လႆႈငိၼ်းၸွမ်းယူႇ တႂ်ႈၼႃႈတၼ်းတႃ။ လိူဝ်ၼၼ်ႉၵေႃႈ ယူႇတီႈ NMSP လႄႈ LDU ၼႆႉ ပေႃးဝႃႈၶဝ်ႈႁူမ်ႈမႃးၸွမ်းၼႂ်းပၢင်ၵုမ် ၸူဝ်ႈပၢၵ်ႇပီ 21 ၼၼ်ႉၼႆ ၶဝ်တေယူႇတၼ်းႁဵင်းၸၼ်ႉလႂ်သေၶဝ်ႈဢုပ်ႇၸွမ်း၊ တေလႆႈၶိုၼ်ႈပၢင်ၵုမ်ၵူၺ်းၼႄႇ၊ ဢမ်ႇၼၼ်ၵေႃႈ တေလႆႈၶဝ်ႈပႃး ၸွမ်းၼႂ်း JICM ႁိုဝ်၊ JMC ၸိူဝ်းၼၼ်ႉၸွင်ႇတေပၼ်ၶဝ်ႈပႃး။ မိူၼ်ၸိူင်ႉၸၼ်ႉဢၼ် ၸုမ်းပွင်ၵၢၼ်ႁူမ်ႈမိုဝ်း ၵေႃႇသၢင်ႈလွင်ႈငမ်းယဵၼ် UPDJC ၼၼ်ႉ ၸွင်ႇတေပွႆႇၶဝ်ၶဝ်ႈပႃးလႆႈတင်းသွင်ၸုမ်းယူႇၼႄႇ။ ပေႃးဝႃႈဢမ်ႇပွႆႇၶဝ်ႈပႃး ၸွင်ႇသွင်ၸုမ်းၼၼ်ႉတေယွမ်းၽွမ်ႉ။ ဢဝ်ၸဵမ်ၸိူဝ်းၼႆႉၵႂႃႇ ပေႃးတင်းဝႃႈပႆႇၸၢင်ႈတူၵ်းလူင်းၵၼ် လႆႈလီငၢမ်းၼႆၸိုင် ပိူဝ်ႈတႃႇတေသိုပ်ႇႁဵတ်းထႅင်ႈ ပၢင်ၵုမ်ၸူဝ်ႈပၢၵ်ႇပီ 21 ပွၵ်ႈၵမ်း 3 ဢၼ်ဝႃႈၼၼ်ႉၵေႃႈ တေပႆႇၸၢင်ႈမီးတၢင်းမုင်ႈမွင်းမၼ်း။ ၽွင်းယၢမ်းလူင်ပွင်ၸိုင်ႈ လၢႆႈလုၵ်ႈၸုမ်းၶဝ် မိူၼ်ၸိူင်ႉတႄႇဢဝ်ၸွမ်ၸိုင်ႈ တေႃႇထိုင်ၸုမ်းပွင်ၵၢၼ် ၸၼ်ႉၸႄႈမိူင်း ၸၼ်ႉတိူင်းၸိူဝ်းၼႆႉ လႅၵ်ႈလၢႆႈယူႇတိၵ်းတိၵ်းၼႆႉ ႁဝ်းၶႃႈႁၼ်ထိုင်ဝႃႈ ၵၢၼ်ၵေႃႇသၢင်ႈ ငမ်းယဵၼ်ၼၼ်ႉ ၼႂ်းၶၢဝ်းတၢင်းပီ 2018 တေႃႇထိုင် 2019 သဵင်ႈၼႆႉၵူၺ်း တေၸၢင်ႈသိုပ်ႇႁဵတ်း။ ပေႃးဝၢႆးသေ 2019 ပူၼ်ႉၵႂႃႇယဝ်ႉၸိုင် တေပဵၼ်ၶၢဝ်းၵၢၼ် ပိူဝ်ႈတႃႇလူင်းႁႃသဵင် တႃႇတေၶဝ်ႈလိူၵ်ႈတင်ႈ ထႅင်ႈၵမ်းၼိုင်ႈၵူၺ်းလႄႈ ၼႂ်းၶၢဝ်းတၢင်းပီပၢႆ 6 လိူၼ်ၸိူဝ်းၼႆႉ သင်ၸိူဝ်ႉဝႃႈ ဢမ်ႇၶတ်းၸႂ်ႁၢင်ႈပွင်ၵႂႃႇ တင်းသွင်ပႃႈသွင်ၾၢႆႇၼႆၸိုင် တႃႇပီႈၼွင်ႉၸၢဝ်းၶိူဝ်း ၸိူဝ်းပႆႇလႆႈလူင်းလၢႆးမိုဝ်းၼၼ်ႉ ႁႂ်ႈပေႃးလႆႈမီးၵၢင်ၸႂ် သူၼ်ၸႂ်ၶဝ်ႈၸႂ်မႃးၸွမ်းၼၼ်ႉ တေဢမ်ႇႁၼ်။ ၸိူဝ်းဢၼ်လူင်းလၢႆးမိုဝ်းၵိုတ်းတိုၵ်းယဝ်ႉၼၼ်ႉၵေႃႈ ယႃႇႁႂ်ႈပေႃးၸၢင်ၸႂ်၊ ယႃႇႁႂ်ႈပေႃးၸၢင်ႈသုတ်ႈႁူၼ်လင်ၵႂႃႇၼၼ်ႉၵေႃႈ တေဢမ်ႇၸၢင်ႈၸၼ်ၸႂ်လႆႈ။ ယူႇတီႈလူင်ပွင်ၸိုင်ႈလႄႈတပ်ႉသိုၵ်း ၵႃႈတၵ်းတေလႆႈ ႁႃၶေႃႈမုလ်း ဢၼ်တေၸၢင်ႈမိူၼ်ၵၼ်၊ လၢႆးႁဵတ်းဢၼ်ၸၢင်ႈႁူမ်ႈမိုဝ်းၵၼ်သေ ႁဵတ်းၼၼ်ႉ ပေႃးၶဝ်ၸဝ်ႈပႆႇႁႃႁၼ်၊ ယူႇတီႈၸုမ်းၸၢဝ်းၶိူဝ်းၵေႃႈ ၵႃႈတၵ်းတေလႆႈတေႃႇသူႈ ပိူဝ်ႈတႃႇႁဝ်းၼင်ႇၵၼ်ၽွမ်ႉႁူမ်ႈၵၼ်ၼၼ်ႉ ဢွၼ်တၢင်းၵွၼ်ႇ ႁဝ်းၶႃႈႁၼ်ၸိူင်ႉၼၼ်။ ယၢမ်းၸိူင်ႉၼင်ႇၼႆ ဢၼ်ၸိူဝ်းလူင်းလၢႆးမိုဝ်းၵိုတ်းတိုၵ်းယဝ်ႉ တေမီးယူႇၸုမ်းၸၢဝ်းၶိူဝ်း 10 ၸုမ်း။ ၸုမ်းၸၢဝ်းၶိူဝ်းသိပ်းၸုမ်းၸိူဝ်းၼႆႉ ယိူင်းဢၢၼ်းပိူဝ်ႈတႃႇဢုပ်ႇၵုမ်ၵၢၼ်မိူင်းသေ လူင်းလၢႆးမိုဝ်း NCA ။ ၵူၺ်းၵႃႈ ယူႇၾၢႆႇတပ်ႉသိုၵ်းသမ်ႉၵူၺ်းႁၼ်ထိုင်ဝႃႈ လူင်းလၢႆးမိုဝ်း NCA ၼႆႉပိူဝ်ႈတႃႇဝၢင်းၶိူင်ႈ၊ ဢမ်ႇၼၼ်ၵေႃႈ ပိူဝ်ႈတႃႇတေမူၼ်ႉမႄးၶိုၼ်းပိူင်ၶွတ်ႇၽွတ်ႈတပ်ႉ၊ ပိူင်ၶွတ်ႇၽွတ်ႈ လၢႆးၵၢၼ်ႁူမ်ႇလူမ်ႈ ဝႃႈၸိူင်ႉၼၼ်ၵူၺ်းလႄႈ 2 ၶေႃႈၼႆႉၵူၺ်းၵေႃႈ တိုၵ်ႉပဵၼ်လွင်ႈပႅၵ်ႇပိူင်ႈၵၼ်ဝႆႉတင်းၼမ်တင်းယႂ်ႇ။ ၸူဝ်ႈၵႃႈပႆႇမီးလွင်ႈဢုပ်ႇၵုမ်ၵၢၼ်မိူင်းလူင်ႉလႅင်းၵၼ် ၼႂ်းၵႄႈႁူဝ်ၼႃႈတေႃႇႁူဝ်ၼႃႈ ပွင်ႇၶိုင်ႈၵၼ်လီငၢမ်းၼၼ်ႉၼႆၸိုင် သိုပ်ႇႁဵတ်းပၢင်ဢုပ်ႇၵုမ်ၵၢၼ်မိူင်း ဢၼ်ဝႃႈပၢင်လူင်ၸူဝ်ႈပၢၵ်ႇပီ 21 ၼၼ်ႉထႅင်ႈလၢႆၵမ်းၵေႃႈ တေပႆႇၸၢင်ႈႁႃႁၼ် ၶေႃႈလႆႈဢၼ်တေၽဵင်ႇပဵင်းၸွမ်း ၵၢင်ၸႂ်ၵူၼ်းမိူင်းတင်းလၢႆၼႆ ႁဝ်းၶႃႈထတ်းႁၼ်ၼင်ႇၼႆ။ ၸင်ႇဝႃႈယူႇတီႈတပ်ႉသိုၵ်း လူင်ပွင်ၸိုင်ႈ ပဵၼ်ၽၢၵ်ႇၼိုင်ႈ၊ ယူႇတီႈၸုမ်းၸၢဝ်းၶိူဝ်းပဵၼ်ၽၢၵ်ႇၼိုင်ႈ။ ယူႇတီႈၸုမ်း ၸၢဝ်းၶိူဝ်းၼင်ႇၵၼ်ၵေႃႈသမ်ႉ ဢၼ်လူင်းလၢႆးမိုဝ်းလႄႈ ပႆႇလူင်းလၢႆးမိုဝ်းတိုၵ်ႉပဵၼ်ၽၢၵ်ႇၼိုင်ႈ (ၽၢၵ်ႇၽႂ်ၽၢၵ်ႇမၼ်း)။ ပေႃးႁဵတ်းၼၼ် တႅၵ်ႇယႅၵ်ႈၵၼ်ယူႇသီႇပႃႈသီႇၽၢၵ်ႇၼႆၸိုင် ပိူဝ်ႈတႃႇမိူင်းႁဝ်းၶႃႈ တေၶိုၼ်ႈယႂ်ႇမႂ်ႇသုင် ငမ်းယဵၼ် ဢၼ်ဝႃႈၼၼ်ႉ ႁဝ်းၶႃႈတိုၵ်ႉတေလႆႈမုင်ႈမွင်းဢဝ်တၢင်းၵႆတၢင်းယၢဝ်း ထႅင်ႈၵွၼ်ႇၼႆ ယွၼ်းၾၢၵ်ႇယိုၼ်ႈၵၼ်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၶႃႈ။ ႁိုၼ်း ၵႃယၢင်း (06/04/2018)

['ၶေႃႈထတ်းသၢင်', 'Uncategorized']

2018-04-06T06:53:48

https://shannews.org/archives/4067

ၸုမ်းပွင်ၵၢၼ် ၵေႃလိၵ်ႈလၢႆး ဝဵင်းတူၼ်ႈတီး ၸတ်းႁဵတ်းပၢင်ၵုမ်လူင်

ပၢင်ၵုမ် ၽူႈပွင်ၵၢၼ် ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး ဢုပ်ႇဢူဝ်းထတ်းသၢင် လွင်ႈၼႃႈၵၢၼ် ဢၼ်လႆႈတူင်ႉၼိုင်ႁဵတ်းသၢင်ႈမႃး ၼႂ်းၶၢဝ်းတၢင်း 1 ပီ ဝႃႈၼႆ။ ပၢင်ၵုမ် ၽူႈပွင်ၵၢၼ် ၵေႃလိၵ်ႈလႆၢး ၸႄႈဝဵင်းတူၼ်ႈတီး ဝၼ်းတီႈ 05/04/2018 ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီး ၸတ်းႁဵတ်းပၢင်ၵုမ် ၽူႈပွင်ၵၢၼ် ဢုပ်ႇ ဢူဝ်းထတ်းသၢင် လွင်ႈၼႃႈၵၢၼ် ဢၼ်လႆႈတူင်ႉၼိုင်ႁဵတ်းသၢင်ႈမႃး ၸိူဝ်းၼၼ်ႉ။ ပၢင်ၵုမ်ၼႆႉ ၸတ်းႁဵတ်းတီႈ ႁူင်း ႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၼၢင်းၼူၼ်းမူဝ် ၽူႈထတ်းသဵၼ်ႈသၢႆမၢႆၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး လၢတ်ႈတီႈၽူႈတွႆႇႁွၵ်ႈ ဝႃႈ “ ဢၼ် ၸတ်းႁဵတ်းပၢင်ၵုမ်ၵႂႃႇ မိူဝ်ႈဝႃးၼၼ်ႉ ႁဝ်းၶႃႈထတ်းသၢင်ၶိုၼ်းၼႃႈၵၢၼ် လွင်ႈၸုမ်းပွင်ၵၢၼ်ၶိုၼ်ႈမႃး ၶၢဝ်းတၢင်း တဵမ် 1 ပီ မိူဝ်ႈဝၼ်းတီႈ 30 လိူၼ်မၢတ်ႊၶျ်ၼၼ်ႉ။ မီးလွင်ႈယူပ်ႈယွမ်းၶိုပ်ႈၼႃႈၸိူင်ႉႁိုဝ် ယဝ်ႉၵေႃႈ လွင်ႈ ဝၢင်းၽႅၼ် ၶၢဝ်းတၢင်းၼႃႈ။ ဢၼ်လမ်ႇလွင်ႈမၼ်းတႄႉ လွင်ႈငိုၼ်းတွင်းၼၼ်ႉယဝ်ႉ ဢၼ်ႁဝ်းၶႃႈ လႆႈထတ်းသၢင် ၵၼ်တႄႉတႄႉ” ဝႃႈၼႆ။ ပၢင်ၵုမ်ၶွပ်ႈတဵမ် 1 ပီ ၸုမ်းပွင်ၵၢၼ် ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီးၼၼ်ႉ မီးၽူႈပွင်ၵၢၼ်လႄႈ လုၵ်ႈၸုမ်း ၶဝ်ႈႁူမ်ႈ 30 ပၢႆ ဝႃႈၼႆ။ တေႃႈလဵဝ် ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး ပဵၼ်လုင်းၸၢႆးတိၼ်ႇ၊ ၵႅမ်ႁူဝ်ပဝ်ႈသမ်ႉ လုင်းၸၢႆးဢေး တင်း လုင်းၸၢႆးဢွင်ႇမိၼ်ႉ။ ၵေႃလိၵ်ႈလၢႆး ၸႄႈဝဵင်းတူၼ်ႈတီးၼႆႉ မီးပိူင်ဝႆႉ 2 ပီ ၼိုင်ႈပွၵ်ႈ ၸတ်း ႁဵတ်းပၢင်လိူၵ်ႈတင်ႈ ႁူဝ်ပဝ်ႈလႄႈ ၽူႈပွင်ၵၢၼ်မႂ်ႇ ဝႃႈၼႆ။

['ၾိင်ႈငႄႈၾိင်ႈထုင်း']

2018-04-06T06:46:07

https://shannews.org/archives/4063

မေႃၵႂၢမ်းၸၢႆးသၢႆမၢဝ်း တိုၵ်ႉလႆႈယူတ်းယႃတူဝ်ဝႆႉတီႈမိူင်းၵွၵ်ႇ

ၸဝ်ႈပၢႆးမွၼ်းတႆး ၸၢႆးသၢႆမၢဝ်း လႆႈၶဝ်ႈယူတ်းယႃတူဝ်ဝႆႉတီႈ ၵုင်းထဵပ်ႈ/ မိူင်းၵွၵ်ႇ ယွၼ်ႉတၢင်းပဵၼ်လၢႆလၢႆလွင်ႈသေ တိုၵ်ႉသိုပ်ႇယူတ်းယႃတူဝ်ဝႆႉယူႇ ဝႃႈၼႆ။ မေႃၵႂၢမ်း ၸၢႆးသၢႆမၢဝ်း ယူတ်းယႃတူဝ်တီႈႁူင်းယႃသူႇၶုမ်ဝိတ်ႉ မိူင်းၵွၵ်ႇ တႄႇဢဝ် ဝၼ်းတီႈ 01-06/04/2018 ၶၢဝ်းတၢင်း 6 ဝၼ်းမႃးၼႆႉ ၸဝ်ႈပၢႆးမွၼ်းတႆး ၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈ ၶဝ်ႈယူတ်းယႃတူဝ်ဝႆႉတီႈ ႁူင်းယႃသူႇၶုမ်ဝိတ်ႉ(Sukumvit Hospital) ဝဵင်းလူင်ၵုင်းထဵပ်ႈ(မိူင်းၵွၵ်ႇ) ၸိုင်ႈထႆး။ လူၺ်ႈတၢင်းပဵၼ် တပ်း၊ တႂ်၊ သဵၼ်ႈလိူတ်ႈတၼ်လႄႈ လိူတ်ႈၶိုၼ်ႈ ၸိူဝ်းၼႆႉ ဝႃႈၼႆ။ ပပ့်ယေးငိုၼ်း ၶွင်ၸႆၢးသႆၢမၢဝ်း ၸၢႆးသၢႆမၢဝ်း ၸဝ်ႈပၢႆးမွၼ်းတႆး လၢတ်ႈတီႈၽူႈတွႆႇႁွၵ်ႈဝႃႈ “ တေႃႈလဵဝ်တႄႉ တေလႆႈဝႃႈ ၶႅၼ်ႈၶိုၼ်းမႃးၵမ်ႈၽွင်ႈ ၶႃႈယဝ်ႉ။ လွင်ႈလူင်းႁူင်းယႃတႄႉ တေလူင်းမိူဝ်ႈလႂ် ဢၼ်ဝႃႈၼၼ်ႉပႆႇႁူႉ။ ၵႃႈႁူင်းယႃတႄႉ တေလႆႈဝႃႈၵႃႈယူႇ။ ပေႃးၶၢႆႉႁူင်းယႃထႅင်ႈၼႆ သမ်ႉတေလႆႈႁႃႁူင်းယႃတီႈမႂ်ႇထႅင်ႈ။ ၵွပ်းၼႆ တေဢမ်ႇၶၢႆႉယဝ်ႉ။ တေႃႈလဵဝ် ပႂ်ႉမေႃၶဝ် တေၽႃႇတတ်းပၼ်တႂ်၊ ၵူၺ်းၵႃႈ မေႃယႃၶဝ်သမ်ႉ ပႆႇလၢတ်ႈသင်မႃး” ဝႃႈၼႆ။ ၵဵဝ်ႇလူၺ်ႈလွင်ႈ ၸၢႆးသၢႆမၢဝ်း ၸဝ်ႈပၢႆးမွၼ်းတႆး လႆႈၶဝ်ႈယူတ်းယႃတူဝ်တီႈႁူင်းယႃ သူႇၶုမ်ဝိတ်ႉ ဝဵင်းလူင်ၵုင်းထဵပ်ႈ (မိူင်းၵွၵ်ႇ) ၼႆႉသေ မီးသင်ၶၸဝ်ႈ၊ ပီႈၼွင်ႉတႆး လႄႈ ႁႅင်းၵၢၼ်ယၢၼ်မိူင်းတႆး ၵႂႃႇသူႇၵႂႃႇၸႂ်း ပၼ်ႁႅင်းၸႂ် ႁူမ်ႈၵၼ် ၵမ်ႉၸွႆႈထႅမ် ၵႃႈယူတ်းၵႃႈယႃ ၸိူဝ်းၼႆႉ ဝႃႈၼႆ။ လိူဝ်ၼၼ်ႉ သင်ဝႃႈ ၵေႃႉလႂ် မူႇၸုမ်းလႂ် ၸဝ်ႈသင်ၶလႂ် ၶႂ်ႈၵမ်ႉထႅမ် ၸွႆႈၵႃႈယူတ်းၵႃႈယႃ ၸၢႆးသၢႆမၢဝ်း ၸဝ်ႈပၢႆး မွၼ်းတႆးၸိုင် သူင်ႇ/ဢူၼ်းၵႂႃႇလႆႈတီႈ မၢႆယေးငိုၼ်း Account No (บัญชีเลขที่) 005-7-13282-1 ။ ၸိုဝ်ႈယေးငိုၼ်း Bangkok Bank (ธนาคารกรุงเทพ)။ ၸိုဝ်ႈၸဝ်ႈၶွင်ယေးငိုၼ်း Account Name – MR. SAI SAING MAO ပဵၼ်ၸိုဝ်ႈ ၸၢႆးသၢႆမၢဝ်း ၵမ်းသိုဝ်ႈ ၼႆယဝ်ႉ။

['ပၢႆးယူႇလီ']

2018-04-05T09:07:26

https://shannews.org/archives/4046

ၵူၼ်းဝၢၼ်ႈၼႂ်းၸႄႈဝဵင်းလႃႈသဵဝ်ႈ တီႉၺွပ်းၵူၼ်း ဝႃႈၶျေႃးဢဝ် လုၵ်ႈဢွၼ်ႇ ၶိုင်ၶႃႈတၢႆသေ ဢဝ်မၢၵ်ႇႁူဝ်ၸႂ်ၶၢႆ

ၵူၼ်းဝၢၼ်ႈၼမ်ႉပွင်ႈ ႁူမ်ႈၵၼ်တီႉၺွပ်းၵူၼ်းၵေႃႉၼိုင်ႈ ၵေႃႉထုၵ်ႇၼႄးဝႃႈ ၶျေႃးၸဝ်ႈသၢင်ႇဢွၼ်ႇသွင်တူၼ် ၵႂႃႇၶိုင်ၶႃႈတၢႆသေ ဢဝ်မၢၵ်ႇႁူဝ်ၸႂ်။ ႁၢင်ႈ-သၼ်လွႆတႆး မိူဝ်ႈဝၼ်းတီႈ 04/04/2018 ၵူၼ်းဝၢၼ်ႈၼမ်ႉပွင်ႈ ႁူမ်ႈၵၼ်တီႉၺွပ်း ၸၢႆးဢၢႆႈလူႇ၊ ၽွင်းမၼ်းဢွၼ်ဢဝ် ၸဝ်ႈသၢင်ႇဝတ်ႉ/ ၵျွင်းပုင်ႇႁႃႈ သွင်တူၼ် (သွင်ပႃး) ဝၢၼ်ႈပုင်ႇႁႃႈ ဢိူင်ႇၸလၢၼ်း ၵႂႃႇတီႈၼႂ်းထိူၼ်ႇတီႈၼိုင်ႈ ႁိမ်းဝၢၼ်ႈၸလၢၼ်း ၸႄႈဝဵင်းမိူင်းယႆ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸဝ်ႈသၢင်ႇဢွၼ်ႇ သွၼ်တူၼ်ၼႆႉ ဢႃယုတိုၵ်ႉလႆႈမွၵ်ႈ 9-10 ၶူပ်ႇ-ၼႆယဝ်ႉ။ ၽူႈတူင်ႉၼိုင်ၼႂ်းပႃႇတီႇႁူဝ်သိူဝ် ဢိူင်ႇၼမ်ႉပွင်ႈ ၸၢႆးလႃႉထူၺ်း လၢတ်ႈဝႃႈ- ” လိူၵ်ႈလိူၵ်ႈဝၼ်းၼၼ်ႉ ပဵၼ်ဝၼ်းပၢင်ပွႆးသၢင်းၵျူဝ်ႇမုၼ်ၸဝ်ႈထဝ်ႈ၊ ၸဝ်ႈသြႃႇၸဝ်ႈၸၢင်းၶဝ် ပိူၼ်ႈဢွၼ်ၵၼ်ၵႂႃႇမူတ်း ဢမ်ႇၵိုတ်းၽႂ်။ ၵိုတ်းၸဝ်ႈသၢင်ႇဢွၼ်ႇၶဝ်ၼႆႉ ယူႇပႂ်ႉဝတ်ႉ။ ၸၢႆးဢၢႆႈလူႇၼႆႉ မၼ်းၵႂႃႇထၢမ်ႁႃၵွင်းမူးၼၢင်းၽၢႆး၊ မၼ်းၶႂ်ႈလူႇၶႂ်ႈဝႆႈ၊ ၸဝ်ႈသၢင်ႇၶဝ်ၵေႃႈၵႂႃႇၼႄမၼ်း။ ဢၼ်မၼ်းၸၢႆးၵႂႃႇလွၵ်ႇၵဝ်းလႆႈၼႆႉ ပဵၼ်ၸဝ်ႈသၢင်ႇ သွင်တူၼ်။ မၼ်းၵႂႃႇလူႇၵႂႃႇဝႆႈၵွင်းမူးယဝ်ႉသေ သမ်ႉၶိုၼ်းဝႃႈ ယွၼ်းသိုပ်ႇၵႂႃႇႁႃၶုမ်ၼၢင်းၽၢႆး၊ ပႃႇႁဵဝ်ႈ ၼၢင်းၽၢႆးမီးတီႈလႂ်။ ပၼ်ငိုၼ်းၸဝ်ႈသၢင်ႇၶဝ် ႁႂ်ႈၵႂႃႇသူင်ႇတၢင်းၼၼ်ႉတၢင်းၼႆႉ၊ ၸဝ်ႈသၢင်ႇၶဝ်ၵေႃႈ ႁပ်ႉငိုၼ်းသေၵႂႃႇသူင်ႇ။ မၼ်းဢဝ်လူတ်ႉၶိူင်ႈမၼ်းဝႆႉသေ ႁွင်ႉၸဝ်ႈသၢင်ႇဢွၼ်ႇသွင်တူၼ်ၼၼ်ႉ ႁေႃႈၵႃးၵႂႃႇၼႂ်းထိူၼ်ႇ၊ ႁဝ်းၶႃႈလႆႈႁူႉၸွမ်းၸိူင်ႉၼႆ”။ ၸၢႆးဢၢႆႈလူႇ ႁၢင်ႈ-သၼ်လွႆတႆး သိုပ်ႇလၢတ်ႈဝႃႈ- “ၵူၼ်းဝၢၼ်ႈပွတ်းတွၼ်ႈၼၼ်ႉ ႁၼ်ၵူၼ်းပႅၵ်ႇၼႃႈ တၢင်ႇၸဝ်ႈသၢင်ႇၵႂႃႇၸိူင်ႉၼႆၼႆႉ ပိူၼ်ႈၵေႃႈ ႁၼ်ပႅၵ်ႇပိူင်ႈသေ သေႃႇသူၼ်းၵၼ်ၵႂႃႇၶႆႈၸွမ်းလိုပ်ႈလမ်းၸွမ်း။ ႁဝ်းၶႃႈငိၼ်းဝႃႈ မၼ်းယင်းၶိုၼ်းႁဵတ်းတီႈပိူၼ်ႈၵွၼ်ႇ။ ၵူၼ်းဝၢၼ်ႈၶဝ်ၸင်ႇၵႂႃႇ တီႈလႆႈမၼ်းတီႈၼၼ်ႈ”- လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ဝႂ်ဢၼုၺၢတ်ႈႁေႃႈလူတ်ႉၵႃး ၸၢႆးဢၢႆႈလူႇ ႁၢင်ႈ-သၼ်လွႆတႆး ၸၢႆးဢၢႆႈလူးၼႆႉ ပဵၼ်ၸၢဝ်းၶိူဝ်းတႆး၊ ယူႇဝၢၼ်ႈၼမ်ႉပွင်ႈ ဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ။ မၼ်းၸၢႆးၼႆႉ ပဵၼ်ၵူၼ်းႁဵတ်းၵိၼ်ၵၢၼ်ႁေႃႈလူတ်ႉၵႃး လႅၼ်ႈၼိူဝ်သဵၼ်ႈတၢင်း ၼမ်ႉပွင်ႈ-လႃႈသဵဝ်ႈ။ ဝၢၼ်ႈၸလၢၼ်း သမ်ႉယူႇၼႂ်းဢိူင်ႇၸလၢၼ်း ၸႄႈဝဵင်းမိူင်းယႆ ၸႄႈဝဵင်းလႃႈသဵဝ်ႈ။ ႁၢင်ႈ-သၼ်လွႆတႆး ဝၢႆးတီႉၺွပ်းလႆႈယဝ်ႉ ၵူၼ်းဝၢၼ်ႈ၊ ႁူဝ်ဢိူင်ႇၵၢင်ႉၵႄႇဢိၵ်ႇၸုမ်းပျီႇတုၸိတ်ႉ ဝၢၼ်ႈပၢင်ႇ ႁူမ်ႈၵၼ်ထဵတ်ႈထၢမ်မၼ်းၼၼ်ႉ မၼ်းၸၢႆးယွမ်းႁပ်ႉဝႃႈ ၵူၼ်းၸုမ်းၶဝ်မီးတင်းမူတ်း 15 ၵေႃႉ၊ ႁဵတ်းၵၢၼ်ပဵၼ်မူႇပဵၼ်ၸုမ်း။ တီႈတူဝ်မၼ်းၼၼ်ႉ တီႉလႆႈပႃးယႃႈလိုမ်းတူဝ် ဢိၵ်ႇမူၵ်ႇသိတ်းယႃႈလိုမ်းတူဝ် ၸိူဝ်းၼႆႉ။ ယူႇတီႈၵူၼ်းဝၢၼ်ႈၼမ်ႉပွင်ႈၶဝ် ဢဝ်တူဝ်မၼ်းၸၢႆး မွပ်ႈပၼ်တီႈၼႂ်းမိုဝ်း ၸဝ်ႈၼႃႈတီႈသိုၵ်း ပျီႇတုၸိတ်ႉ ဝၢၼ်ႈပၢင်ႇၶဝ်ၵႂႃႇ။ လိူဝ်သေၼၼ်ႉ ၵူၼ်းဝၢၼ်ႈတုၵ်းယွၼ်း ႁႂ်ႈၽူႈမီးပုၼ်ႈၽွၼ်းၶဝ် သိုပ်ႇသွၵ်ႈႁႃတီႉၺွပ်းပၼ် ၸုမ်းၸိူဝ်းၶဝ် ဢၼ်တိုၵ်ႉၵိုတ်းလိူဝ်ယူႇၼၼ်ႉထႅင်ႈ- ၼႆယဝ်ႉ။ “ႁဝ်းၶႃႈတူၺ်းၼႆႉ ၶဝ်ပဵၼ်ၵူၼ်းၵိၼ်ၸေး၊ ၵိၼ်ယႃႈမႃႉ၊ ၵဵဝ်ႇၶွင်ႈယႃႈမႃႉၵမ်းသိုဝ်ႈ။ ၶၢဝ်ႇၵူၼ်းၼႂ်း ပိုၼ်ႉတီႈတႄႉ ႁူဝ်ႇလိုဝ်းၵၼ်ဝႃႈ မၼ်းတေၽႃႇဢဝ်ၶိူင်ႈၼႂ်းတူဝ်ၵူၼ်း မိူၼ်ၼင်ႇ ႁူဝ်ၸႂ်၊ တႂ် ၸိူဝ်းၼႆႉသေ ၵႂႃႇၶၢႆၵိၼ်။ ၵူၺ်းၵႃႈ ႁဝ်းၶႃႈၵေႃႈဢမ်ႇလႆႈႁူႉၸွမ်းႁၼ်ၸွမ်းတႄႉတႄႉ။ တင်ႈတႄႇပီၵၢႆမႃး ဢၼ်ႁဝ်းၶႃႈ ယၢမ်ႈငိၼ်းမႃးတႄႉ ဢဝ်ၵႂႃႇၶၢႆမိူင်းၶႄႇ။ လွင်ႈဢၼ်ၶဝ်ႁဵတ်းသေ ပဵၼ်ၵၢၼ်မႃးလၢႆမိူဝ်ႈလၢႆပွၵ်ႈၼၼ်ႉ ႁဝ်းၶႃႈဢမ်ႇလႆႈငိၼ်း၊ ပွၵ်ႈၼႆႉလႅပ်ႈပဵၼ်ပွၵ်ႈၵမ်းႁႅၵ်ႈမၼ်းၵူၺ်း- ၸၢႆးလႃႉထူၺ်း လၢတ်ႈ။ ၶူဝ်းၶွင်ဢၼ်တီႉလႆႈတီႈၸၢႆးဢၢႆႈလူႇ ႁၢင်ႈ-သၼ်လွႆတႆး လိူဝ်သေၼၼ်ႉ သိုပ်ႇလၢတ်ႈတိုၵ်းသူၼ်းပႃးဝႃႈ- “ပေႃႈမႄႈလုၵ်ႈဢွၼ်ႇႁဝ်းၵေႃႈ ယႃႇဝႆႉမဝ်မၢင်၊ ၵုမ်းတူၺ်းလူလွမ်ပၼ် လုၵ်ႈဢွၼ်ႇႁဝ်းၽွင်ႈ။ ပေႃးဢမ်ႇၸႂ်ႈၵူၼ်းယၢမ်ႈၶဝ်ႈဢွၵ်ႇၵၼ် ယုမ်ႇယမ်ၵၼ်ပူၼ်ႉတီႈ ယႃႇပၼ်လုၵ်ႈလၢင်းႁဝ်းၵႂႃႇၸွမ်းပိူၼ်ႈ၊ လုၵ်ႈဢွၼ်ႇႁဝ်းၶႃႈၼႆႉ လွင်ႈယႂ်ႇတႄႉတႄႉ။ ပိူင်လူင်မၼ်း လွင်ႈႁူမ်ႇလူမ်ႈမိူင်းႁဝ်းၼႆႉ မၼ်းဢမ်ႇမီး၊ ႁဝ်းတေၸႂ်ယႂ်ႇပိူၼ်ႈ ဢဝ်ႁူမ်ႇလူမ်ႈပၼ်ႁဝ်း မၼ်းဢမ်ႇလႆႈ၊ ႁဝ်းၶႃႈလူဝ်ႇဢဝ်ႁူမ်ႇလူမ်ႈ ႁင်းၽႂ်မၼ်းသေ ၵူၼ်းႁိမ်းႁွမ်းႁဝ်းၶႃႈၵေႃႈ ၽွမ်ႉၵၼ် တူၺ်းထိုင်ၵၼ်၊ ၵူၼ်းပႅၵ်ႇၼႃႈပႅၵ်ႇတႃၼႆႉ ႁဝ်းလီၾၢင်ႉၵၼ်ႁႅင်းႁႅင်း”။ ပိုၼ်ႉတီႈတၢင်းပွတ်းၼႆႉ ယႃႈမဝ်းၵမ်လိူင်ႇၼမ်၊ ႁဝ်းၶႃႈၵုမ်းၵၼ်ယၢပ်ႇတႄႉတႄႉ။ ဢၼ်ၵူၼ်းၼုမ်ႇၶဝ် တင်းၽူႈပွင်ၵၢၼ်ၼႃႈဝၢၼ်ႈ သၢၼ်မိုဝ်းၵၼ်သေ တီႉၺွပ်းၵူၼ်းၵႃႉယႃႈ တီႈဝၢၼ်ႈၼမ်ႉပွင်ႈ မိူဝ်ႈဝၼ်းတီႈ 6 လိူၼ်ပူၼ်ႉၼၼ်ႉၵေႃႈ ၵဵဝ်ႇၶွင်ႈၸုမ်းၶဝ်ၼႆႉ ၵမ်းသိုဝ်ႈၼင်ႇၵဝ်ႇ။ မွၵ်ႇထိုင်ၽူႈမီးပိုၼ်ႉႁူႉပၢႆးႁၼ်ၶဝ် မႃးႁဵတ်းပၢင်တၢၼ်ႈၶႆႈ ၵဵဝ်ႇၵပ်းၽေးယႃႈမဝ်းၵမ်ၵေႃႈ တိုၵ်ႉပူၼ်ႉၵႂႃႇလၢႆဝၼ်းၼႆႉၵူၺ်း၊ သမ်ႉမႃးၵိူတ်ႇ လွင်ႈၸိူင်ႉၼႆ ႁဝ်းၶႃႈလႆႈမႆႈၸႂ် ၸႂ်ဢမ်ႇလီၸွမ်းတႄႉတႄႉ- ၸၢႆးလႃႉထူၺ်း သိုပ်ႇလၢတ်ႈၼႄထႅင်ႈၼင်ႇၼႆ။

['သုၼ်ႇလႆႈၵူၼ်း']

2018-04-05T08:54:33

https://shannews.org/archives/4040

RCSS တင်းသိုၵ်းလူင်ပွင်ၸိုင်ႈ ၶဵင်ႈၶႅင်ၵၢၼ်သိုၵ်းၵၼ်လႄႈ ၵူၼ်းမိူင်းပဵင်းပၢႆႈထိုင်မိူင်းၼၢႆး

ၵိုတ်းသိုၵ်းဢဝ်ငမ်းယဵၼ် တူဝ်ႈမိူင်းၼႆသေတႃႉ ၼႂ်းၸႄႈဝဵင်းမိူင်းပဵင်း သိုၵ်းလူင်ပွင်ၸိုင်ႈတင်း သိုၵ်း RCSS ပဵၼ်ပၢင်တိုၵ်းၵၼ် ၶဵင်ႈၶႅင်ၵၢၼ်သိုၵ်းတေႃႇၵၼ်လႄႈ ၵူၼ်မိူင်းပွတ်းဢွၵ်ႇၶူင်း ပၢႆႈထိုင်မိူင်းၼၢႆး ပွတ်းတူၵ်းၶူင်း။ ႁၢင်ႈ တပ်ႉသိုၵ်းလူင်ပွင်ၸိုင်ႈမၢၼ်ႈလႄႈ တပ်ႉသိုၵ်းၸိုင်ႈတႆး RCSS/SSA တႄႇဢဝ်လိူၼ် ၾႅပ်ႊၿိဝ်ႊရီႊ 2018 ၼႆႉမႃး ၵူၼ်းမိူင်းပဵင်းၼပ်ႉႁူဝ်သိပ်းႁိူၼ်း ပၢႆႈယၢၼ်ႁိူၼ်းယေးတီႈယူႇ ၼႂ်းၼၼ်ႉမွၵ်ႈ 15 လင်ႁိူၼ်း ဢွၼ်ၵၼ်ပၢႆႈၽေးသိုၵ်း မႃးယူႇဝႆႉတီႈ ဝၢၼ်ႈႁေႈ ၸႄႈဝဵင်းမိူင်းၼၢႆး ၸႄႈတွၼ်ႈ လၢင်းၶိူဝ်း ၸိုင်ႈတႆးပွၼ်းၸၢၼ်း ။ ၵူၼ်းပၢႆႈၽေး ၵေႃႉၼိုင်ႈလၢတ်ႈဝႃႈ – “ ယွၼ်ႉသိုၵ်းလူင်ပွင်ၸိုင်ႈမၢၼ်ႈလႄႈ တပ်ႉသိုၵ်းၶူဝ်းလၢႆး (RCSS) ပဵၼ် ပၢင်တိုၵ်းၵၼ် ႁိမ်းၸမ်ဝၢၼ်ႈ မၢင်ပွၵ်ႈသိုၵ်းလူင်ပွင်ၸိုင်ႈမၢၼ်ႈ ဢဝ်မၢၵ်ႇၵွင်ႈလူင်ပွႆႇႁိမ်းဝၢၼ်ႈလႄႈ ႁဝ်းၶႃႈ ဢမ်ႇႁတ်းယူႇ ၸင်ႇဢွၼ်ၵၼ်ပၢႆႈမႃးတီႈမိူင်းၼၢႆးၼႆႉၶႃႈဢေႃႈ ” ဝႃႈၼႆ။ ၵူၼ်းပၢႆႈၽေးဢၼ်မႃးႁွတ်ႈၽႅဝ်ဝႆႉတီႈဝဵင်းမိူင်းၼၢႆးၼႆႉ ယူႇတီႈၵူၼ်းဝၢၼ်ႈႁေႈ ႁူမ်ႈၵၼ်သေ ႁဵတ်းသုမ်ႉႁဵတ်းသွင်းပၼ်တႃႇ 7 လင် ႁူဝ်ၼပ်ႉၵူၼ်းသမ်ႉၼမ်လႄႈ လႆႈယူႇႁူမ်ႈၵၼ်ၼိုင်ႈလင်လၢႆလၢႆၵေႃႉ ။ ၸၢႆးၸၢႆး ၵူၼ်းပၢႆႈၽေးလၢတ်ႈဝႃႈ – “ မိူဝ်ႈလဵဝ်ၼႆႉ တႃႇတေၼွၼ်းၽႃႈႁူမ်ႇၶူဝ်းၼွၼ်းၵေႃႈဢမ်ႇမီး၊ ၶူဝ်းၼုင်ႈ ၵေႃႈဢမ်ႇလႆႈမႃး၊ တႃႇၵိၼ်တႃႇယူႇၵေႃႈထူပ်းတၢင်းယၢပ်ႇ၊ ဝူင်ႈဝၢင်ႈၼႆႉသမ်ႉ ၾူၼ်တူၵ်းလႄႈ ၵတ်းၵေႃႈၵတ်း လိူဝ်ႁႅင်းၶႃႈ ၼွၼ်းၼိူဝ်ၽႃႈယၢင်ၵိၼ်ၼိူဝ်ၽႃႈယၢင် ” ဝႃႈၼႆ။ ဢိင်ၼိူဝ်သိုၵ်းလူင်ပွင်ၸိုင်ႈမၢၼ်ႈလႄႈ တပ်ႉသိုၵ်း RCSS ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵုင်းသႃႇသေ ႁဵတ်း ႁႂ်ႈၵူၼ်းမိူင်းဢွၼ်ၵၼ်ပၢႆႈၽေးသိုၵ်း ။ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၼႆႉႁူမ်ႈဝႃႈ လႆႈလူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ဝႆႉသေတႃႉ ၵႆႉၺႃးသိုၵ်းလူင်ပွင်ၸိုင်ႈၵႅတ်ႇဝႅတ်ႉလွမ်ႉတိုၵ်း တီႉၺွပ်းၵူၼ်းသိုၵ်းယဵတ်ႈၶွၵ်ႈ၊ ၵူၼ်းမိူင်းဢၼ်လႆႈၺႃးၶွၵ်ႈယွၼ်ႉသိုၵ်းလူင်ပွင်ၸိုင်ႈတင်း RCSS ၵေႃႈတိုၵ်ႉမီးယူႇ ။ ၶၢဝ်းတၢင်းၵိုတ်းတိုၵ်းမႃးၼႆႉ ပဵၼ်ပၢင်တိုၵ်းၵၼ်ဢမ်ႇယွမ်း 25 ပွၵ်ႈ။

['ၵၢၼ်သိုၵ်း']

2018-04-05T08:32:58

https://shannews.org/archives/4037

ၸုမ်းလူင်းလၢႆးမိုဝ်း NCA 10 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈၵဵင်းမႆႇ

ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် PPST ၸတ်းႁဵတ်းပၢင်ၵုမ် ပွၵ်ႈၵမ်း 18 တႃႇၶၢဝ်းတၢင်း 2 ဝၼ်း တီႈဝဵင်းၵဵင်းမႆႇ ၸိုင်ႈထႆး။ ပၢင်ၵုမ် PPST တီႈၵဵင်းမႆႇ ဝၼ်းတီႈ 05-06/04/2018 ပၢင်ၵုမ်ၽူႈၼမ်းလႄႈ ၽူႈၼမ်းၸုမ်းယိပ်းၵွင်ႈၵၢင်ႇ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း တူဝ်ႈမိူင်း NCA ပႃးၸုမ်းမွၼ်း NMSP တင်း ၸုမ်း LDU ဢၼ်လူင်းလၢႆးမိုဝ်း NCA မိူဝ်ႈ လိူၼ်ၾႅပ်ႊၿိဝ်ႊရီႊၼၼ်ႉ ၶဝ်ႈႁူမ်ႈပၢင်ၵုမ်။ ပၢင်ၵုမ်ၼႆႉ ၸတ်းႁဵတ်းတီႈ ႁူင်းႁႅမ်းဢႃႊမူဝ်ႊလႃႊ(AMORA) ဝဵင်းၵဵင်းမႆႇ ၸိုင်ႈထႆး ဝႃႈၼႆ။ ပၢင်ၵုမ် PPST ၵဵင်းမႆႇ ၸွမ်သိုၵ်းလူင် မူႇတူးသေးၽူဝ်း ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ KUN လၢတ်ႈဝႃႈ “ တေလႆႈထတ်း သၢင်ၶိုၼ်းလွင်ႈ ၵၢၼ်မိူင်း ဢၼ်ၵိူတ်ႇၶိုၼ်ႈ ၼႂ်းၵႄႈပၢင်ၵုမ်ပၢင်လူင်ၸူဝ်ႈပၢၵ်ႇပီ 21 ပွၵ်ႈၼိုင်ႈလႄႈပွၵ်ႈၼိုင်ႈ။ လွင်ႈၶဵၼ်ႇတႃႉၸိူဝ်း ၼႆႉၵေႃႈ တေလႆႈဢဝ်ၶေႃႈၵိၼ်ၵႅၼ်ႇ NCA ပဵၼ်ပိုၼ်ႉထၢၼ်သေၵႄႈလိတ်ႈၵႂႃႇ။ ၸုမ်းၼိုင်ႈလႄႈၸုမ်းၼိုင်ႈ တေလႆႈ လႅၵ်ႈလၢႆႈ ၶေႃႈမုလ်းၵၼ်၊ လွၵ်းလၢႆးၵႄႈလိတ်ႈ လွင်ႈတၢင်းယၢပ်ႇၽိုတ်ႇ ဢၼ်လႆႈထူပ်းမႃး။ သၢင်ႈလွင်ႈယုမ်ႇယမ်” ဝႃႈၼႆ။ တီႈပၢင်ၵုမ်ၼၼ်ႉ တေထတ်းသၢင်ၶိုၼ်းၶေႃႈတႅပ်းတတ်းပၢင်ၵုမ်ဢၼ်ပူၼ်ႉမႃး၊ တေဢုပ်ႇဢူဝ်းလွင်ႈ ၸုမ်းမွၼ်း NMSP တင်းၸုမ်း LDU တႃႇႁူမ်ႈၵၼ်ႁဵတ်း သၢင်ႈၵၢၼ်ငမ်းယဵၼ်ႁႂ်ႈထိုင်တီႈ၊ လွင်ႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၸဵမ် ၸိူဝ်းၼႆႉ ဝႃႈၼႆ။ PPST ၼႆႉပဵၼ်ၸုမ်းၽူႈၼမ်းၸၢဝ်းၶိူဝ်း ၸိူဝ်းလူင်းလၢႆးမိုဝ်းၵိုတ်းပတ်ႉပိုၼ်ႉတူဝ်းမိူင်း NCA ႁူမ်ႈၵၼ်ၶွတ်ႇၽွတ်ႈမႃး မိူဝ်ႈပီ 2016 ဝႃႈၼႆ။ ၸုမ်း PPST ၼႆႉၸုမ်းၸၢဝ်းၶိူဝ်း ယိပ်းၵွင်ႈ EAOs ၸိူဝ်းလူင်းလၢႆးမိုဝ်း NCA ဝႆႉ 10 ၸုမ်း မီးၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA)၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တႅဝ်းႁူမ်ႈၸိူဝ်ႉၸၢတ်ႈ ၶျၢင်း (CNF) ၊ တႅဝ်းႁူမ်ႈၻီႊမူဝ်ႊ ၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ႁူမ်ႈတုမ်ၸိူဝ်ႉၸၢတ်ႈ ယၢင်းၽိူၵ်ႇ (KNU) ၊ တပ်ႉသိုၵ်း ယၢင်းသၢင်ႈၽွၼ်းပၢင်ႈၻီႊမူဝ်ႊၶရေႊၸီႊ (DKBA) ၊ တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈယၢင်း-ၶွင်ႊသီႊငမ်း ယဵၼ် (KNLA-PC) ၊ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ (ALP)၊ ၸုမ်းပႃႇတီႇမိူင်းမွၼ်းမႂ်ႇ NMSP လႄႈ ႁူမ်ႈတုမ်ၻီႊ မူဝ်ႊၶရႅတ်ႊတိၵ်ႊလႃးႁူႇ LDU ၸိူဝ်းၼႆႉ။

['ၵၢၼ်မိူင်း']

2018-04-05T07:57:48

https://shannews.org/archives/4033

ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် ၸတ်းႁဵတ်းပၢင်ၵုမ် ၼႂ်းၶၢဝ်းတၢင်း 2 သွင် တီႈဝဵင်းၵဵင်းမႆႇ

ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် ၸတ်းႁဵတ်းပၢင်ၵုမ် ၼႂ်းၶၢဝ်းတၢင်း 2 သွင် တီႈဝဵင်းၵဵင်းမႆႇ

['Uncategorized']

2018-04-05T06:27:56

https://shannews.org/archives/4031

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 05/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.56 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 211.25 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 05/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 04/04/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 211.7 ပျႃး။

['ၵၢၼ်မၢၵ်ႈမီး']

2018-04-05T06:19:00

https://shannews.org/archives/4029

ၼႂ်းဝဵင်းသီႇပေႃႉ ၵႃးတင်းလူတ်ႉၶိူင်ႈ ၽႃႇၵၼ် တၢႆ 1 မၢတ်ႇ 1

ၼႂ်းၸႄႈဝဵင်းသီႇပေႃႉ ၵႃးတင်း လူတ်ႉၶိူင်ႈ ၽႃႇၵၼ် ၵူၼ်းၵႂႃႇတၢင်းတၢႆ 1 ၵေႃႉ မၢတ်ႇ 1 ၵေႃႉ ဝႃႈၼႆ။ ဝၼ်းတီႈ 04/04/2018 ယၢမ်းၵၢင်ၶမ်ႈ မွၵ်ႈ 5 မူင်း ၵႃးတင်း လူတ်ႉၶိူင်ႈ ၽႃႇတမ်ၵၼ် တီႈႁိမ်းဝၢၼ်ႈၵွင်းႁုင်း ဢိူင်ႇ ၼႃးမၢၵ်ႇၶေႃ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၽူႈႁေႃႈလူတ်ႉၶိူင်ႈ ၸၢႆးထုၼ်းသႃႇ လႆႈ တၢႆထင်တီႈလႄႈ ၵေႃႉပဵၼ်လုၵ်ႈယိင်း ၼၢင်းသီလၢဝ် လႆႈမၢတ်ႇၸဵပ်း ဝႃႈၼႆ။ ၸၢႆးလႅင်းသႂ် ၽူႈပွင်ၵၢၼ်ၼႂ်းပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ထၢင်ႇတႄႉ တေ ႁေႃႈဝႆး ၼင်ႇၵၼ်ၶႃႈယဝ်ႉ။ သဵၼ်ႈတၢင်းၾၢႆႇပွတ်းတွၼ်ႈၼၼ်ႉ ဢမ်ႇပေႃးလီ သမ်ႉတေႁေႃႈဝႆးၵေႃႈပိူင်ၼိုင်ႈ။ ယဝ်ႉ ၵေႃႈ သမ်ႉဢမ်ႇသႂ်ႇမၢၵ်ႇႁူဝ်ႁႄႉၽေးၵေႃႈပႃး ၶႃႈဢေႃႈ။ လႆႈႁပ်ႉႁူႉၶၢဝ်ႇတႄႉ ၸၢႆးထုၼ်းသႃႇ လႆႈလူႉတၢႆ ထင် တီႈ ၵမ်းလဵဝ် ၵေႃႉပဵၼ်လုၵ်ႈယိင်း မၼ်းၸၢႆးတႄႉ လႆႈမၢတ်ႇၸဵပ်းသေ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃ သီႇ ပေႃႉ။ ၵူၺ်းၵႃႈ တၢင်းၾၢႆႇၸဝ်ႈၵႃးၶဝ်တႄႉ ဢမ်ႇလႆႈႁပ်ႉႁူႉၶၢဝ်ႇ တၢႆႁိုဝ် မၢတ်ႇၸဵပ်းႁိုဝ် ဢၼ်ဝႃႈၼၼ်ႉ” ဝႃႈၼႆ။ ၸၢႆးထုၼ်းသႃႇ ဢႃယု 40 ပီပၢႆ ပဵၼ်ၵူၼ်းဝၢၼ်ႈၶူၵ်ႉၼမ်ႉ ဢိူင်ႇမိူင်းလင်း ၸႄႈဝဵင်းသီႇပေႃႉ။ လုၵ်ႈယိင်းမၼ်းၸၢႆး ၼၢင်းသီလၢဝ်သမ်ႉ ဢႃယု 14 ပီ ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းသီႇပေႃႉ ၵေႃႉၼိုင်ႈတႄႉ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းၸႄႈဝဵင်းသီႇပေႃႉ ႁဝ်းၶႃႈၼႆႉ ၵႆႉၵႆႉ မီးပၼ်ႁႃ လွင်ႈလူတ်ႉၽႃႇၵၼ် တမ်ၵၼ်ယူႇတႃႇသေႇ။ ထႅင်ႈၾၢႆႇၼိုင်ႈၵေႃႈ ၵူၼ်းႁေႃႈၵႃး ႁေႃႈလူတ်ႉ ၶိူင်ႈၶဝ် ႁေႃႈဝႆးၵေႃႈပိူင်ၼိုင်ႈ၊ ယဝ်ႉၵေႃႈ ဢမ်ႇသႂ်ႇမၢၵ်ႇႁူဝ်ႁႄႉၽေးၵၼ်ၵေႃႈပိူင်ၼိုင်ႈ။ လိူဝ်ၼၼ်ႉ ၵူၼ်း ႁေႃႈၵႃး လူတ်ႉၶိူင်ႈ ဢမ်ႇႁူႉပၵ်းပိူင်မၢႆမီႈ ၵၢၼ်ႁေႃႈလူတ်ႉႁေႃႈၵႃးၵေႃႈပဵၼ်” ဝႃႈၼႆ။ ၸၢႆးလႅင်းသႂ် လၢတ်ႈဝႃႈ တၢင်းပွတ်းတွၼ်ႈမိူင်းလင်းၼၼ်ႉ မီးပၢင်တိုၵ်းသိုၵ်းသိူဝ်ၵၼ် ၵူၼ်းမိူင်းလႆႈဢွၼ်ၵၼ် ပၢႆႈဢွၵ်ႇမႃးတင်းၼမ်။ ယွၼ်ႉၼၼ် ထၢင်ႇတႄႉ ၶႃသွင်ၵေႃႉပေႃႈလုၵ်ႈၼႆႉ လႅပ်ႈတေပဵၼ်ၵူၼ်းပၢႆႈၽေးသိုၵ်းသေ မႃး သွၼ်ႈဝႆႉတီႈ ၼမ်ႉလၼ်ႈ။ ၼႂ်းဝၼ်းတီႈ 4 ၼၼ်ႉ ယူႇတီႈၸုမ်းၸွႆႈထႅမ် ၼမ်ႉလၼ်ႈ လႆႈမႃးၸွႆႈဢဝ်တူဝ်တၢႆ ၸၢႆးထုၼ်းသႃႇ သူင်ႇၵႂႃႇဝႆႉတီႈႁူင်း ယႃ ၼမ်ႉလၼ်ႈသေ ၵေႃႉပဵၼ်လုၵ်ႈယိင်း မၼ်းၸၢႆး ၼၢင်းသီလၢဝ်သမ်ႉ လႆႈသူင်ႇၵႂႃႇယူတ်းယႃ တီႈႁူင်းယႃ ၵူၼ်း မိူင်းသီႇပေႃႉ ဝႃႈၼႆ။

['ၵူႈလွင်ႈလွင်ႈ']

2018-04-05T06:15:28

https://shannews.org/archives/4021

ၼႂ်းၸိုင်ႈတႆးပွတ်းၸၢၼ်း မီးလူတ်ႉၽႃႇတမ်ၵၼ် ၼမ်လိူဝ်မႃး ၵူႈပီ

မိူဝ်ႈပီပူၼ်ႉမႃး ၼႂ်းၸိုင်ႈတႆးပွတ်းၸၢၼ်းၼႆႉ မီးလူတ်ႉၽႃႇတမ်ၵၼ်ၼမ် ပေႃးသွၼ်ႇၽတ်ႉၽဵင်ႇတူၺ်းၼႆၸိုင် ၼႂ်း သွင်ဝၼ်းလႂ် မီးၵူၼ်းတၢႆ 1 ၵေႃႉ ၾၢႆႇပလိၵ်ႈမၢၼ်ႈ မိူင်းတႆးလၢတ်ႈ။ ပီ 2017 ၼႆႉမႃး ၼႂ်းမိူင်းတႆးပွတ်းၸၢၼ်း ဢမူႉ/ၶၻီႊ လွင်ႈလူတ်ႉၽႃႇတမ်ၵၼ် တင်းမူတ်း မီး 462 မူႉ၊ မၢတ်ႇၸဵပ်း 706 ၵေႃႉလႄႈ လူႉတၢႆ 199 ၵေႃႉ ဝႃႈၼႆ။ ပလိၵ်ႈမဵဝ်းသေႃႇဢွင်ႇ လၢတ်ႈဝႃႈ “ ၵဵဝ်ႇၵပ်းလွင်ႈလူတ်ႉၽႃႇၵၼ် တမ်ၵၼ်ၼႆႉ ဢမ်ႇၸႂ်ႈဝႃႈ ဢဝ်လူတ်ႉယႂ်ႇ လူတ်ႉ ဢွၼ်ႇ ဢၼ်လႂ်ၽိတ်း ဢၼ်လႂ်ထုၵ်ႇမႅၼ်ႈ မၵ်းတတ်းသေ ႁဵတ်းဢမ်ႇၸႂ်ႈ၊ ဢဝ်ၸွမ်းၼင်ႇပၵ်းပိူင်မၢႆမီႈလူတ်ႉ၊ ပၵ်း ပိူင်သဵၼ်ႈတႃႈသၢႆတၢင်း သင်ဝႃႈ လူတ်ႉၾၢႆႇလႂ်ႁေႃႈၽိတ်းၼႆၵေႃႈ တေဢဝ်လိူင်ႈဢၼ်ၼၼ်ႉ တေႁဵတ်းၵႂႃႇၸွမ်းပိူင် ဢၼ်မီးဝႆႉ ယွၼ်ႉၼၼ်ႉ ၶႂ်ႈႁႂ်ႈၵူႈၵေႃႉႁူႉ။ ပေႃးသွၼ်ႇတူၺ်း မိူဝ်ႈပီပူၼ်ႉမႃးၼၼ်ႉ သင်ဝႃႈ မႃးၽတ်ႉၽဵင်ႇၵၼ် တူၺ်းၸိုင် ၼႂ်းၶၢဝ်းတၢင်း 2 ဝၼ်း ၵူၼ်းတၢႆ 1 ၵေႃႉ။ ၵမ်ႈၼမ် ၵူၼ်းမိူင်း ဢၼ်ပဵၼ်ၼမ်တႄႉ သႅၼ်းဢႃယု ၼႂ်းၵႄႈ 18 ပီ ထိုင် 40 ပီ” ဝႃႈၼႆ။ ၼႂ်းၸိုင်ႈတႆးပွတ်းၸၢၼ်းၼႆႉ လူတ်ႉဢၼ်မီးၶွၼ်ႇ ပဵၼ်တၢင်းၵၢၼ် တင်းမူတ်း မီး 529,573 လမ်း လႆႈႁပ်ႉႁူႉမႃးတီႈ ၽွင်းလူင်ၾၢႆႇတေႃႉသူင်ႇမိူင်းတႆး ဝႃႈၼႆ။ ၼႂ်းပီ 2017 ပူၼ်ႉမႃးၼႆႉ တီႉၺွပ်းလႆႈ လူတ်ႉၵႃး ဢၼ်ၽိတ်းမၢႆမီႈ 293 လမ်း၊ လူတ်ႉၶိူင်ႈ 432 လမ်း ယူႇတီႈ ၾၢႆႇၸဝ်ႈၼႃႈတီႈပလိၵ်ႈမၢၼ်ႈ ၵူတ်ႇထတ်းသေ ပၼ်တူတ်ႈတၢမ်ႇမႂ်ငိုၼ်း ႁႂ်ႈၶဝ်ႈပဵၼ်ငိုၼ်းၸိုင်ႈမိူင်း 8,260,000 ပျႃး၊ ႁႂ်ႈၶဝ်ႈပဵၼ်ငိုၼ်း ၾၢႆႇၸတ်းသၢင်ႈၵၢၼ်ငၢၼ်းထႅင်ႈ 3,930,000 ပျႃး ဝႃႈၼႆ။ ၼႂ်းဝၼ်းတီႈ 4 လိူၼ်ၼႆႉ ယူႇတီႈလူင်ပွင်ၸိုင်ႈမိူင်းတႆး တင်း ၾၢႆႇပလိၵ်ႈမၢၼ်ႈ မိူင်းတႆး လႆႈႁူမ်ႈၵၼ်တီႉၺွပ်း လူတ်ႉၶိူင်ႈတႅင်ႇသႂ်ႇမူၵ်ႇၵွၼ်း(ဢဵတ်ႇၸေႃး) သဵင်လင် ၼပ်ႉႁူဝ်ပၢၵ်ႇလမ်း။ ၵူၼ်းၸႂ်ႉလူတ်ႉၶိူင်ႈ ၸိူဝ်းၼႆႉ ႁေႃႈလူတ်ႉၵႃးပွင်ႇၵႃႈပဵၼ်၊ ယၢမ်းၵၢင်ၶမ်ႈ ၵၢင်ၶိုၼ်း ႁဵတ်းႁႂ်ႈၵူၼ်းပွၵ်ႉၵူၼ်းယွမ်ႇ သုၵ်ႉႁူသုၵ်ႉၸႂ်ၸွမ်း ၼႆယဝ်ႉ။

['ၵူႈလွင်ႈလွင်ႈ']

2018-04-05T06:04:40

https://shannews.org/archives/4018

ၼႂ်းၶၢဝ်းတၢင်း 3 လိူၼ်မႃးၼႆႉ ၵူၼ်းမိူင်းယဵပ်ႇၺႃးမၢၵ်ႇတႅၵ်ႇ လႆႈမၢတ်ႇၸဵပ်း 42 ၵေႃႉ

ၼႂ်းၶၢဝ်းတၢင်း 3 လိူၼ်မႃးၼႆႉ ၵူၼ်းမိူင်းယဵပ်ႇမၢၵ်ႇတႅၵ်ႇ ယဵပ်ႇၺႃးမၢၵ်ႇမႅင်း၊ တႅၵ်ႇတိူဝ်ႉမၢတ်ႇၸဵပ်း 42 ၵေႃႉ ၽွင်းလူင်ၾၢႆႇၸွႆႈထႅမ် လႄႈ တမ်းဝၢင်းတီႈယူႇလၢတ်ႈ။ ပၢင်ဢုပ်ႇၵုမ် ၵဵဝ်ႇၵပ်းလွင်ႈမၢၵ်ႇၼႆႉ ၸတ်းႁဵတ်းတီႈ ႁူင်းႁႅမ်းသီႇရိမင်ႇၵလႃႇ တီႇၼေႇပျီႇတေႃႇ မိူဝ်ႈဝၼ်းတီႈ 04/04/2018 ဝႃႈၼႆ။ ဢူးမဵဝ်းသဵၵ်ႉဢွင်ႇ လၢတ်ႈဝႃႈ “ ၼႂ်းပီ 2017 မႃးၼႆႉ ၵူၼ်းမိူင်းဢၼ်ၺႃးမၢၵ်ႇတႅၵ်ႇ မီး 176 ၵေႃႉ။ ၼႂ်းၼၼ်ႉ ဢၼ်လႆႈလူႉတၢႆၵႂႃႇ 52 ၵေႃႉလႄႈ မၢတ်ႇၸဵပ်း 124 ၵေႃႉ။ ၵမ်ႈၼမ် ပဵၼ်ၼၢင်းယိင်းလႄႈ လုၵ်ႈဢွၼ်ႇ။ ဢၼ်လႆႈႁပ်ႉႁူႉၶၢဝ်ႇသဵၼ်ႈသၢႆမၢႆဝႆႉတႄႉ မီးၵႃႈၼႆႉ ဢၼ်ဢမ်ႇလႆႈႁပ်ႉႁူႉၵေႃႈ တေမီးထႅင်ႈ တင်းၼမ်” ဝႃႈၼႆ။ ၵဵဝ်ႇၵပ်းလွင်ႈပၼ်ႁႃ ၵူၼ်းမိူင်းဢၼ်ယဵပ်ႇၺႃးမၢၵ်ႇတႅၵ်ႇ/တိူဝ်ႉၺႃးမၢၵ်ႇၼႆႉ ၵမ်ႈၼမ် ပဵၼ်ၼႂ်းမိူင်းတႆး တင်း မိူင်းၶၢင် ဝႃႈၼႆ။ ၵူၼ်းမိူင်းယဵပ်ႇၺႃးမၢၵ်ႇ/ တိူဝ်ႉမၢတ်ႇၸဵပ်းၸိူဝ်းၼႆႉ ယူႇတီႈလူင်ပွင်ၸိုင်ႈမၢၼ်ႈ ၵမ်ႉထႅမ်ပၼ် ၼိုင်ႈၵေႃႉလႂ်ငိုၼ်း 2 သႅၼ် ပျႃး၊ လိူဝ်ၼၼ်ႉ တင်းၼႂ်းမိူင်း/ ၼွၵ်ႈမိူင်း ၸွႆႈၵမ်ႉထႅမ်သႂ်ႇပၼ် ၶႃပွမ် မိုဝ်းပွမ် ၸဵမ်ၸိူဝ်းၼႆႉ။ ၶေႃႈမုလ်း – RFA

['ၵူႈလွင်ႈလွင်ႈ']

2018-04-05T03:12:12

https://shannews.org/archives/4015

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/03၊ BNI/SHAN TV Program, 2018/04/03

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/03၊ BNI/SHAN TV Program, 2018/04/03

['Uncategorized']

2018-04-05T03:10:50

https://shannews.org/archives/4012

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/03၊ BNI/SHAN TV Program, 2018/04/03

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/03၊ BNI/SHAN TV Program, 2018/04/03

['Uncategorized']

2018-04-05T02:49:07

https://shannews.org/archives/4005

ပွႆးသွၼ်းၼမ်ႉလိူၼ်ႁႃႈ ပီမႂ်ႇမိူင်း ၸဵင်းမႆႇ

ပိုၼ်ၽၢဝ်ႇ သင်ၶၢၼ်(သၢင်းၵျၢၼ်ႇ)ပွႆးသွၼ်းၼမ်ႉလိူၼ်ႁႃႈ ပီမႂ်ႇမိူင်း ၸဵင်းမႆႇ 08/04/2018 ၵေႃးၸႃႇပီ 1379 ယၢင်ႈၶဝ်ႈ 1380 ၽၢၼ်ႇပူၼ်ႉမႃး 721 ပီ တင်ႈတႄႇပၢၼ် ၸဝ်ႈၾႃႉမင်းရၢႆး တေႃႇႁွတ်ႈ 2561 သႃသၼႃၿုတ်ႉထၸဝ်ႈသေ တၢင်းဢႃးၸၢၼ်ၸဵင်းမႆႇ ရၢၶျ်ၽၵ်းလႄႈၼူၺ်ႇငၢၼ်လၢႆၾၢႆႇလႄႈၸႃႇတိၵဝ်ႇၵႄႇၵူၼ်းပိုၼ်ႉမိူင်းၸဵင်းမႆႇ ၸိူဝ်းဝႆႉၶိုၵ်ႉ ၶမ်ႇလမ်ႇလွင်ႈတေႃႇၼမ်ႉမႄႈၶႃႇ ဢၼ်ပဵၼ်ၸီးဝိတ်ႉသၢႆၸႂ်ၵိုၵ်းၾၢင်ႁၢင်ႈမိူင်းၸဵင်းမႆႇ တေၸတ်းႁဵတ်းပွႆးသင်ၶၢၼ် (သၢင်းၵျၢၼ်ႇ) ၾိင်ႈပီမႂ်ႇမိူင်း ၼႆလႄႈဝွၵ်ႇၸိူၼ်းပီႈၼွင်ႉတႆးၶဝ်ႈႁူမ်ႈ ႁႄႇတူၼ်ႈသင်ၶၢၼ်(သၢင်းၵျၢၼ်ႇ)ၼႂ်းဝၼ်းတီႈ 8 လိူၼ်ဢေႊပရိူဝ်ႊလ်ၼႆႉ။ ဢႃးၸၢၼ်ၶဝ်ႁၼ်ဝႃႈ ပီႈၼွင်ႉတႆးယူႇမႃးၼႂ်းၸဵင်းမႆႇ ၼပ်ႉႁူဝ်ပၢၵ်ႇပီ တင်ႈတႄႇဝၢႆးသိုၵ်းမၢၼ်ႈ လႆႈမႃးၵုမ်းၵၼ်ၸဵင်းမႆႇ 200 ပီသေ ၶိုၼ်းထွၼ်ဢွၵ်ႇၸဵင်းမႆႇၵႂႃႇၼၼ်ႉ ၶႃႈဝၢၼ်ႈၵူၼ်းမိူင်းၵေႃႈ ပၢႆႈၼီသုၼ်ႁၢႆၵႂႃႇလႄႈ ၸင်ႇဝၢင်းလၵ်းၼမ်း ၵဵပ်းၽၵ်းသႂ်ႇသႃႉ ၵဵပ်းၶႃႈသႂ်ႇမိူင်း ၼႆသေ ဢဝ်ပီႈၼွင်ႉတႆးတၢင်းၸဵင်းတုင် မႃးပၵ်းယူႇၸွမ်းပွၵ်ႉၸၢင်ႉၽိူၵ်ႇ ဝူဝ်းလၢႆး လႄႈလၢႆလၢႆတီႈၼႂ်းၸဵင်းမႆႇ။ လိူဝ်ၼၼ်ႉ ၾိင်ႈငႄႈႁိတ်ႈႁွႆး ၵၢၼ်ယူႇၵိၼ် ၾိင်ႈတိုဝ်းၵမ်ႁဝ်းၵေႃႈမိူၼ်ၵၼ် တင်းၼမ် ၼႆလႄႈၸင်ႇဝႆႉၼၵ်းပၵ်းၸႂ်ၼိူဝ်ပီႈၼွင်ႉတႆး ဢၼ်ပဵၼ်ၸိူဝ်ႉလိူတ်ႈသၢႆလဵဝ်ၵၼ်။ ယွၼ်ႉၼၼ်ႉ ၵၢၼ်တေႁႄႇသင်ၶၢၼ် ၼႂ်းဝၼ်းတီႈ 08/04/2018 ၼႆႉၵေႃႈ ဢဝ်ပီႈၼွင်ႉတႆးႁူမ်ႈပဵၼ်လၵ်းသေ တေမီးလၢႆၵုမ်ႇလၢႆၸိူဝ်ႉၸၢတ်ႈၶိူဝ်းၵူၼ်းမႃးၶဝ်ႈႁူမ်ႈ လႄႈတေတႄႇတင်ႈလၵ်းပၵ်းထႅဝ်တီႈ သီႇယႅၵ်ႈၶမ်းတဵင်ႈသေ ႁႄႇပႆၵႂႃႇတၢင်းၸႅင်ႇသီၽုမ်း ၶဝ်ႈသဵၼ်ႈတၢင်းၸၢင်ႉမွႆႉ တေႃႇႁွတ်ႈၵမ်ႇၽႅင်းငၢမ်း။ လၢႆးၵၢၼ်တင်ႈထႅဝ် 1. ပၢႆႉငၢၼ်းသင်ၶၢၼ် 2. ပူႇယႃႈသင်ၶၢၼ် 3. တူၼ်ႈယုၵ်းယၵ်း 4. မေႃႈလမ်ၵဝ်ႇယွၵ်း 5. ၶဝ်ႈတုင်းယူၵ်ႇ 6. တုင်းသင်ၶၢၼ် 7. ႁူဝ်ၶုၼ်သၢင် 8. ၼၢင်းၸဵတ်းၼၢင်းလုၵ်ႈသၢဝ်ၶုၼ်သၢင် 9. မွၵ်ႇမေႃႈ ၼမ်ႉႁပ်ႉသင်ၶၢၼ် 10. မေႃႈတႃႇ 11. ၵွၵ်းၼမ်ႉၵွၵ်းသၢႆး 12. ၽိူၼ်ႁေႃႇၶဝ်ႈၽၵ်းၸွၵ်း 13. ၽဝ်ႈမုၼ်းႁေႃႇ တွင်ၵူၺ်ႈ 14. ၶူဝ်းတၢၼ်းတႃႇၵရဝၻမ်ႁူဝ်ၵူၼ်းထဝ်ႈ 15. ၽိူၼ်မွၵ်ႇၼမ်ႉမၢၵ်ႇႁၢၼ် 16. တူၼ်ႈမႆႈဢေႃႈသႂ်ႇၼမ်ႉ သႂ်ႇသၢႆး 17. ၾုင်ၼူၵ်ႉတူဝ်းလႄႈၵူၼ်းတၢင်းၵႃႈဝႅၼ်လၢႆးတႆး ၸိူဝ်းၼႆႉ။ ၵွပ်ႈၼႆၸင်ႇလႆႈဝွၵ်ႇၸိူၼ်းၼၢင်းသၢဝ်လဝ်းဢၼ်ၶဝ်ႈၶႄႉၶႅင်ႇ မိူဝ်ႈပွႆးသၢင်ႇလွင်း (ဝတ်ႉၵူႇတဝ်ႈ) ပီၼႆႉ လႆႈၵေႃႈလီ ဢမ်ႇလႆႈၵေႃႈလီ ယွၼ်းၸိူၼ်းမႃးပဵၼ်ၾၢင်ႁၢင်ႈဢူငဝ်းယႂ်ႇယႂ်ႇၼမ်ၼမ် ဢိၵ်ႇတင်း ပီႈၼွင်ႉတႆးႁဝ်းၶႃႈ ၼႂ်းၸဵင်းမႆႇ ၵူႈၵေႃႉ မႃးၶဝ်ႈႁူမ်ႈၸွမ်းသင်ၶၢၼ်(သၢင်းၵျၢၼ်ႇ)ပွႆးသွၼ်းၼမ်ႉ ပီၼႆႉပိူဝ်ႈပဵၼ်ၼႃႈတီပီႈၼွင်ႉတႆးႁဝ်းၼႆဢေႃႈ။ ၶပ်ႉမၢႆၵၢၼ် ဝၼ်းတီႈ 08/04/2018 (ဝၼ်းဢႃးတိတ်ႉ) 07.00 မူင်း – ႁႂ်ႈႁွတ်ႈထိုင်တီႈၵေႃလိၵ်ႈလၢႆးလႄႈၾိင်ႈငႄႈတႆး (ဝတ်ႉၵူႇတဝ်ႈ) ၽွႆၶဝ်ႈၼႂ် 07.30 မူင်း – ၵႂႃႇႁွတ်ႈတီႈတင်ႈထႅဝ် (သီႇယႅၵ်ႈၶမ်းတဵင်ႈ) 08.00 မူင်း – ပႆႁႄႇသင်ၶၢၼ်(သၢင်းၵျၢၼ်ႇ) ပွႆးသွၼ်းၼမ်ႉလိူၼ်ႁႃႈ *မၢႆတွင်း* ႁႂ်ႈၼုင်ႈၶူဝ်းတႆး (ပေႃးမီးၵုမ်းၵေႃႈပႃးၵုမ်းမႃး) ၵေႃၵမ်ၵၢၼ်ႁူမ်ႈပွႆး သင်ၶၢၼ် (သၢင်းၵျၢၼ်ႇ) ပွႆးသွၼ်းၼမ်ႉလိူၼ်ႁႃႈ

['ၾိင်ႈငႄႈၾိင်ႈထုင်း']

2018-04-04T08:38:50

https://shannews.org/archives/3988

ၵူၼ်းၼုမ်ႇတႆးသီႇသႅင်ႇ ၸတ်းပၢင်သွၼ် ၵၢၼ်ၽုၵ်ႇသွမ်ႈလၢႆးမႂ်ႇ

ၸုမ်းၵူၼ်းၼုမ်ႇတႆးသီႇသႅင်ႇ ႁူမ်ႈၵၼ်တင်းၽူႈလူင်ႉလႅၼ်ႇ ၾၢႆႇၽုၵ်ႇသွမ်ႈ ၸတ်းႁဵတ်းပၢင်သွၼ် ၵၢၼ်ၽုၵ်ႇသွမ်ႈ လၢႆးမႂ်ႇ။ ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူမ်ႈၵၼ်တင်းၸုမ်း Winrock International ၸတ်းႁဵတ်း ပၢင်သွၼ် ၾၢႆႇၵၢၼ်ၽုၵ်ႇသွမ်ႈ ပိူဝ်ႈယုၵ်ႉမုၼ်းၵၢၼ်ၽုၵ်ႇသွမ်ႈႁႂ်ႈတိူဝ်းတွၼ်းၶိုၼ်ႈယႂ်ႇ။ ၼႂ်းပၢင်ၼႆႉမီး ဢူးတႅတ်ႉထုၼ်းဢွင်ႇလႄႈ ဢူးတႅတ်ႉသူၺ်ႇ ၸုမ်း Winrock International မႃးပၼ်ပၢင်သွၼ်။ ၵူၼ်းၼုမ်ႇလႄႈၵူၼ်းဝၢၼ်ႈ 40 ပၢႆၶိုၼ်ႈႁဵၼ်း။ ပၢင်သွၼ်ၸတ်းႁဵတ်းတီႈ ဝတ်ႉၵျွင်း ဝၢၼ်ႈလိၼ်လႅင် ၼႂ်းၸႄႈ ဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း မိူဝ်ႈဝၼ်းတီႈ 29 -30/ 03/2018 ။ ၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းတႆး TYO လၢတ်ႈဝႃႈ -“ ၵၢပ်ႈပၢၼ်ဝၢၼ်ႈမိူင်း ဝၼ်းမိူဝ်ႈၼႆႉ ၵၢၼ်ၽုၵ်ႇသွမ်ႈ ႁဝ်းၵေႃႈ လူဝ်ႇလႆႈၶိုၼ်ႈယႂ်ႇၶိုတ်းၵၢပ်ႈသေ ဢမ်ႇလူဝ်ႇလႆႈပိုင်ႈၸိူဝ်ႉၽၼ်း GMO ယွၼ်ႉမၼ်းတေႁဵတ်းႁႂ်ႈၸိူဝ်ႉ ၽၼ်းႁၢႆသေဢမ်ႇၵႃႈ တေတုမ်ႉတိူဝ်ႉပၢႆးယူႇလီ၊ ၶူဝ်းသူၼ်ဢၼ် ဢွၵ်ႇၼႂ်းသူၼ်၊ႁႆႈ၊ ၼႃးၼၼ်ႉႁႂ်ႈမီးလွၵ်းၵၢတ်ႇ ၶၢႆ၊ လိၼ်ႁဝ်းၼၼ်ႉၵေႃႈယႃႇႁႂ်ႈမၼ်းလႆႈပဝ်ႇ ႁႂ်ႈမၼ်းလႆႈၸႂ်ႉၽွၼ်းလီယူႇတႃႇသေႇ ၊ ႁႂ်ႈၵူၼ်းမိူင်းႁဝ်းမေႃၸတ်း ၵၢၼ်တီႈလိၼ်၊ မေႃလိူၵ်ႈၸိူဝ်ႉၽၼ်း ၵၢၼ်ၽုၵ်ႇသွမ်ႈ၊ မေႃလၢႆးၸတ်းၵၢၼ်ၶူဝ်းသူၼ်ၸိူဝ်းၼႆႉလႄႈၸင်ႇၸတ်း ႁဵတ်း ” ဝႃႈၼႆ။ မိူဝ်ႈဝၼ်းတီႈ 16 – 18 /01/2018 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇႁူမ်ႈ တင်းၸုမ်း Winrock International ၸတ်ႁဵတ်းပၢင်ႁူပ်ႉထူပ်းၵူၼ်းဝၢၼ်ႈ တီႈဝၢၼ်ႈပၢင်ၵၢင်း ဢိူင်ႇ တၢမ်ႇၽၢၵ်ႇ၊ ဝၢၼ်ႈလိၼ်လႅင်ၸိူဝ်းၼႆႉ ၽူႈၶဝ်ႈႁူမ်ႈၼိုင်ႈတီႈလႂ်မီး 30 ပၢႆ။

['သိင်ႇဝႅတ်ႉလွမ်ႉ']

2018-04-04T08:21:39

https://shannews.org/archives/3985

ၵူၼ်းမိူင်းၽျၢၵ်ႈ ဢႃယု 70 ပီ ၵေႃႉၼိုင်ႈ ၺႃးၵၼ်ႉၸၼ်သေ ပၢတ်ႇဢဝ်ပေႇႁူၵႂႃႇ

မိူင်းတႆး ပွတ်းဢွၵ်ႇ ၸႄႈဝဵင်းမိူင်းၽျၢၵ်ႈၼၼ်ႉ ထဝ်ႈယိင်း ဢႃယု 70 ပီ ၵေႃႉၼိုင်ႈ ၵႂႃႇသူၼ်ၺႃးၵူၼ်း သိုၵ်းတပ်ႉ မတေႃႇ ၵေႃႉၼိုင်ႈ ၵၼ်ႉၸၼ်သေ ပၢတ်ႇဢဝ်ပေႇႁူ တင်းသွင်ၾၢႆႇၵႂႃႇ ဝႃႈၼႆ။ ပၢႆႉၶဝ်ႈဢွၵ်ႇ ဝဵင်းမိူင်းၽျၢၵ်ႈ ဝၼ်းတီႈ 02/04/2018 ယၢမ်းၵၢင်ဝၼ်းမွၵ်ႈ 12:30 မူင်းၼၼ်ႉ ပႃႈၼၢင်းၵွင် ယူႇပွၵ်ႉဝၢၼ်ႈႁူၺ်ႈ ၵႂႃႇႁဵတ်းသူၼ်သေ တေ ပွၵ်ႈမႃးႁိူၼ်းၼၼ်ႉ ၺႃးသိုၵ်းတပ်ႉမတေႃႇၵေႃႉၼိုင်ႈ ၵၼ်ႉၸၼ် တီႈႁိမ်းသူၼ်လဵၼ်ႈမၢၵ်ႇၵွပ်ႉ ၸႄႈဝဵင်းမိူင်း ၽျၢၵ်ႈ ၸႄႈတွၼ်ႈတႃႈၶီႈလဵၵ်း၊ မၼ်းၼၢင်းၺႃး တဵၵ်းၵၼ်ႉၸၼ်သေဢမ်ႇၵႃး ၺႃးပၢတ်ႇႁူသွင် ၾၢႆႇသေ ဢဝ်ပေႇႁူၶမ်း မၼ်းၼၢင်းၵႂႃႇ ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းမိူင်းၽျၢၵ်ႈၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ သိုၵ်းမၢၼ်ႈၵေႃႉၼၼ်ႉ ၵၼ်ႉၸၼ် မႄႈထဝ်ႈယဝ်ႉသေ ၶိုၼ်းဢဝ်မိတ်ႈၼႂ်းပႅမ်းမႄႈထဝ်ႈၼၼ်ႉ ပၢတ်ႇပေႇႁူမႄႈထဝ်ႈထႅင်ႈ၊ ဢဝ်ပေႇႁူၵႂႃႇ တင်းသွင်ၾၢႆႇ။ တေႃႈလဵဝ် မႄႈထဝ်ႈၼၼ်ႉ လႆႈသူင်ႇယူတ်းယႃတူဝ်ဝႆႉ တီႈႁူင်းယႃသိုၵ်းမၢၼ်ႈ တီႈၵဵင်းတုင်ဝႆႉ” ဝႃႈၼႆ။ ၼႂ်းၶၢဝ်ႇတႃႈၶီႈလဵၵ်း ဢွၵ်ႇဝႆႉဝႃႈ သိုၵ်းမၢၼ်ႈၵေႃႉၼိုင်ႈ ၸိုဝ်ႈႁွင်ႉ ၼေႇမဵဝ်းတူႇ ဢဝ်မိတ်ႈသေ ပၢတ်ႇႁူထဝ်ႈ ယိင်း ၼၼ်ႉ တင်းသွင်ၾၢႆႇ ယဝ်ႉၵေႃႈ လၢၵ်ႈတူဝ်ထဝ်ႈယိင်း ဢႃယု 70 ပီၼၼ်ႉ ၵႂႃႇပႅတ်ႈဝႆႉၼႂ်းယုမ်း ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈၸႄႈဝဵင်းမိူင်းၽျၢၵ်ႈ လႆႈၵုမ်းၶင်တူဝ် ၼေႇမဵဝ်းတူႇ ဝႆႉတီႈႁူင်းပလိၵ်ႈၸႄႈဝဵင်း မိူင်းၽျၢၵ်ႈဝႆႉဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းမိူင်းၽျၢၵ်ႈလၢတ်ႈဝႃႈ မိူဝ်ႈဝႃး ဝၼ်းတီႈ 03/04/2018 ၼႂ်းတပ်ႉသိုၵ်းမၢၼ်ႈတႄႉ ပူင်ၵႂၢမ်း ပၼ်တၢမ်ႇၵႂႃႇ 36 ပီ။ ယဝ်ႉၵေႃႈ တီႈႁူင်းပလိၵ်ႈၸႄႈဝဵင်းမိူင်းၽျၢၵ်ႈသမ်ႉ ပၼ်တၢမ်ႇထႅင်ႈ 30 ပီ ႁူမ်ႈၵၼ် တင်း မူတ်း 66 ပီ ၼေႇမဵဝ်းတူႇၼႆႉ ပဵၼ်ၵူၼ်းသိုၵ်းယူႇၼႂ်းတပ်ႉၵွင်ႁိမ်းႁွမ်းဝၢၼ်ႈထဝ်ႈယိင်းၼၼ်ႉၵူၺ်း ဝႃႈၼႆ။

['သုၼ်ႇလႆႈၵူၼ်း']

2018-04-04T08:01:33

https://shannews.org/archives/3981

ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉၶမ်း သၢၼ်ၶတ်းလွင်ႈတေပူၵ်းသဝ်ၾူၼ်ႊ

ၵူၼ်းဝၢၼ်ႈၼႂ်းဢိူင်ႇၼမ်ႉတီး ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ ႁူမ်ႈၵၼ်တႅမ်ႈၽိုၼ်လိၵ်ႈ လူင်းလၢႆးမိုဝ်း တၢင်ႇထိုင်ၵူၼ်းလူင်ၵၢင်ႉၵႄႇ၊ သၢၼ်ၶတ်းလွင်ႈတေပူၵ်းတင်ႈသဝ်သၢႆႁႅင်းၾူၼ်ႊ၊ ယွၼ်ႉပိူဝ်ႈဢမ်ႇမီး လွင်ႈဢုပ်ႇၵုမ်ၵူၼ်းဝၢၼ်ႈ။ ဢွင်ႈတီႈၶုတ်းလုၵ်း တႃႇပူၵ်းတင်ႈသဝ်ၾူၼ်ႊ တီႈႁိမ်းဝၢၼ်ႈၼမ်ႉတီး ၸႄႈဝဵင်းၼမ်ႉၶမ်း ပိူဝ်ႈတႃႇပူၵ်းလၵ်းႁႅင်းၾူၼ်ႊၼႆႉ ၶွမ်ႊပၼီႊ တႄႇမႃးၶုတ်းလိၼ်ၶုတ်းလုၵ်းမိူဝ်ႈဝၼ်းတီႈ 29/03/2018 တီႈၼႂ်းထိူၼ်ႇ ဝူင်ႈၵၢင်ဝၢၼ်ႈၼမ်ႉတီးလႄႈ ငွၼ်ႈဢႅၼ်ႇ ဢိူင်ႇၼမ်ႉတီး ၸႄႈဝဵင်းၼမ်ႉၶမ်း။ ၵဵဝ်ႇၵပ်းလွင်ႈၼႆႉ ၵူၼ်းဝၢၼ်ႈၵူၼ်းမိူင်းၼႂ်းဝၢၼ်ႈဢိူင်ႇ ဢမ်ႇႁၼ်လီ၊ ထိုင်မႃးမိူဝ်ႈဝၼ်းတီႈ 30/03/2018 ႁူမ်ႈၵၼ်တႅမ်ႈလိၵ်ႈသၢၼ်ၶတ်း လူင်းလၢႆးမိုဝ်း တၢင်ႇထိုင်တီႈၽူႈၵွၼ်းဝၢၼ်ႈ/ဢိူင်ႇၵႂႃႇ-ၼႆယဝ်ႉ။ ၵူၼ်းဝၢၼ်ႈဢိူင်ႇၼမ်ႉတီး ၸၢႆးၶမ်း လၢတ်ႈဝႃႈ-“မိူဝ်ႈပူၼ်ႉမႃးတႄႉ တေမႃးပူၵ်းတင်ႈသဝ်ၾူၼ်ႊ တီႈဝၢၼ်ႈႁဝ်းၼႆ ၶဝ်လၢတ်ႈယူႇပွၵ်ႈၼိုင်ႈ၊ ၵူၼ်းဝၢၼ်ႈႁူမ်ႈၵၼ်သၢၼ်ၶတ်းလႄႈ ဢမ်ႇပဵၼ်ပူၵ်း။ ၵူၺ်းၵႃႈ ပေႃးဝႃႈပုတ်ႈလၢႆႈၽူႈၵွၼ်းဢိူင်ႇၵေႃႉမႂ်ႇယဝ်ႉၵေႃႈ ၶွမ်ႊပၼီႊၶဝ်မႃးၶိုၼ်း၊ ၶဝ်မႃးဢုပ်ႇၵၼ်သေ ထိုင်မႃးဝၼ်းတီႈ 29 ၼၼ်ႉ ၶဝ်မႃးၶုတ်းလုၵ်းၶိုင်ပူၵ်းသဝ်သၢႆႁႅင်းၾူၼ်ႊ၊ လွင်ႈၼႆႉႁဝ်းၶႃႈၵူၼ်းဝၢၼ်ႈဢမ်ႇလႆႈႁူႉၸွမ်းသင်၊ ႁဝ်းၶႃႈၵူၼ်းဝၢၼ်ႈဢမ်ႇႁၼ်လီ။ မိူဝ်ႈလဵဝ် ဢွင်ႈတီႈၸိူဝ်းၼႆႉ ပဵၵ်ႉသမ်ႉပႆႇမီးၵူၼ်းယူႇသေတႃႉၵေႃႈ ဢမ်ႇႁိုင်တၢင်းၼႃႈၼႆႉ တေမီးၵူၼ်းမႃးႁဵတ်းႁိူၼ်း ယူႇသဝ်း၊ ႁဵတ်းသူၼ်ႁဵတ်းႁိူၵ်ႈၵၼ်ယဝ်ႉ။ ပေႃးဝႃႈမႃးပူၵ်းလၵ်းသဝ်ၾူၼ်ႊသေ လၵ်းမၼ်းၵူၼ်ႇပင်းမႃးၸိုင် ၸၢင်ႈပဵၼ်ၽေးတေႃႇၵူၼ်းဝၢၼ်ႈၵူၼ်းမိူင်း၊ ၵွပ်ႈၼၼ် ႁဝ်းၶႃႈၸင်ႇလႆႈဢွၼ်ၵၼ်သၢၼ်ၶတ်း”- ဝႃႈၼႆ။ ဝၢၼ်ႈၵူၼ်းဢၼ်ယူႇႁိမ်းႁွမ်း ပိုၼ်ႉတီႈဢၼ်တေပူၵ်းသဝ်သၢႆႁႅင်းၾူၼ်ႊၼႆႉ ပဵၼ်ဝၢၼ်ႈၼမ်ႉတီး တင်းဝၢၼ်ႈ ငွၼ်ႈဢႅၼ်ႇ။ ၵပ်းၵၢႆႇလွင်ႈၼႆႉ ၵူၼ်းဝၢၼ်ႈၼမ်ႉတီးတင်းမူတ်း 10 ၵေႃႉ၊ ၵူၼ်းဝၢၼ်ႈငွၼ်ႈဢႅၼ်ႇ 20 ၵေႃႉပၢႆ ႁူမ်ႈၵၼ်သၢၼ်ၶတ်း လွင်ႈတေပူၵ်းသဝ်လႅင်းၾူၼ်ႊၼႆႉသေ တႅမ်ႈလိၵ်ႈလူင်းလၢႆးမိုဝ်းယဝ်ႉ တၢင်ႇထိုင်တီႈၽူႈၵွၼ်းဢိူင်ႇ၊ ႁူဝ်ၼႃႈၵၢင်ႉၵႄႇသိပ်းႁိူၼ်း လႂ်ၸိူဝ်းၼႆႉ-ၼႆယဝ်ႉ။ ဝၢႆးသေၵူၼ်းဝၢၼ်ႈတၢင်ႇၽိုၼ်လိၵ်ႈယဝ်ႉ ထိုင်မႃးဝၼ်းတီႈ 31 ၼၼ်ႉ ၵၢၼ်ၶုတ်းလုၵ်း၊ ပႃးၸဵမ်ၵၢၼ်ၵေႃႇသၢင်ႈၸိူဝ်းၼႆႉ လႆႈႁၼ်ၶဝ်ၵိုတ်းယင်ႉဝႆႉ- ၸၢႆးၶမ်းလၢတ်ႈၼင်ႇၼႆ။ ၵူၼ်းဝၢၼ်ႈၼႂ်းၸႄႈဝဵင်းၼမ်ႉၶမ်း ၸၢႆးၶမ်းပၢင်ႇ ၵေႃႈလၢတ်ႈဝႃႈ- “ဢၼ်ၶွမ်ႊပၼီႊ MEC ၶဝ်ပူၵ်းတင်ႈ ပၼ်သဝ်သၢႆႁႅင်းၾူၼ်ႊၼႆႉ ပဵၼ်သဝ် CDMA ၊ ၶဝ်ပူၵ်းတင်ႈပၼ်တီႈ ဢၼ်လႅင်းၾူၼ်ႊဢမ်ႇပေႃးလီၼၼ်ႉ- ဝႃႈၼႆ။ “တႃႇၵူၼ်းဝၢၼ်ႈၵူၼ်းမိူင်း တေလႆႈၸႂ်ႉလႅင်းၾူၼ်ႊလီလီ ဢိၼ်ႊတိူဝ်ႊၼႅတ်ႊလီလီၼၼ်ႉ သင်ဝႃႈဢမ်ႇမႃးပူၵ်းတင်ႈသဝ်ၾူၼ်ႊၸိုင် တေႁဵတ်းႁိုဝ်လႆႈၸႂ်ႉလီလီ၊ ၵူၼ်းၼႂ်းဝၢၼ်ႈၼႂ်းသူၼ်ၵေႃႈ ၵႆႉၶၢင်းၵၼ်ဝႃႈ လႅင်းၾူၼ်ႊဢမ်ႇလီ။ ၵွပ်ႈၼၼ် ပေႃးမီးၵူၼ်းၶႂ်ႈလႆႈၵေႃႈ မီးၵူၼ်းမႃးႁဵတ်းပၼ်ၼၼ်ႉယဝ်ႉ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ပိူဝ်ႈတႃႇတိတ်းတေႃႇၵပ်းသိုပ်ႇ ၵူၼ်းၼႂ်းပိုၼ်ႉတီႈ တီႈဝဵင်းၼမ်ႉၶမ်း ပွတ်းလႅၼ်လိၼ်မိူင်းၶႄႇၼၼ်ႉ လႆႈၸႂ်ႉသၢႆႁႅင်းၾူၼ်ႊမိူင်းၶႄႇမိူၼ်ၼင်ႇ MPT, MEC, Telenor Ooredoo ၸိူဝ်းၼႆႉ-လႆႈႁူႉၼင်ႇၼႆ။

['ၵူႈလွင်ႈလွင်ႈ']

2018-04-04T08:02:04

https://shannews.org/archives/3977

ပလိၵ်ႈထႆးမႄႈသၢႆ တီႉလႆႈတႆးၵေႃႉၼိုင်ႈ လၵ်ႉတေႃႉယႃႈ ၶဝ်ႈမိူင်းထႆး

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းၸၢႆးၵေႃႉၼိုင်ႈ လၵ်ႉတေႃႉယႃႈၶဝ်ႈမိူင်းထႆး တီႈၶူဝ်မိုတ်ႈၵိုဝ်းမၢႆၼိုင်ႈ မႄႈသၢႆ – တႃႈၶီႈလဵၵ်း။ ပလိၵ်ႈလႄႈ ၾၢႆႇၵူတ်ႇထတ်းၵူၼ်းၶဝ်ႈမိူင်း ၵူတ်ႇထတ်းၽူႈၵဵဝ်ႇၶွင်ႈယႃႈမဝ်းၵမ် ဝၼ်းတီႈ 03/04/2018 ၸဝ်ႈၼႃႈတီႈပလိၵ်ႈလႄႈ ၾၢႆႇၵူတ်ႇထတ်းၵူၼ်းၶဝ်ႈမိူင်း ၵူတ်းထတ်းတီႉၺွပ်းလႆႈ ၸၢႆးယီႈၵႅဝ်ႈ ဢႃယု 41 ပီ ယိုတ်းလႆႈ ယႃႈဢႆႊသ် 8 ထူင် ၼၵ်း 326 ၵရမ်ႊ။ သိုဝ်ႇၶၢဝ်ႇ Maesai ႁၢႆးငၢၼ်းဝႃႈ မၼ်းၸၢႆးဢဝ်ယႃႈမဝ်းၵမ် ၸပ်းတူဝ်ၸပ်းၶိင်းယဵတ်ႈသႂ်ႇၼႂ်း ၵူၼ်ပွတ်းသေလၵ်ႉၶဝ်ႈမိူင်းထႆး ဝႃႈၼႆ။ ၸဝ်ႈၼႃႈတီႈၸင်ႇတီႉၺွပ်းတူဝ်မၼ်းၸၢႆးလႄႈ ယႃႈမဝ်းၵမ် သူင်ႇႁူင်းပလိၵ်ႈမႄႈသၢႆ ပၼ်တူတ်ႈတၢမ်ႇၸွမ်းၼင်ႇမၢႆမီႈသိုပ်ႇၵႂႃႇ။ မိူဝ်ႈဝၼ်းတီႈ 02/04/2018 ၼၼ်ႉၵေႃႈ ၸဝ်ႈၼႃႈတီႈပလိၵ်ႈ ဝဵင်းတႃႈၶီႈလဵၵ်း တီႉၺွပ်းၵူၼ်းထႆး ၸိူဝ်းၵဵဝ်ႇၶွင်ႈ ယႃႈမဝ်းၵမ်လႄႈ လၵ်ႉၶဝ်ႈမိူင်း တီႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။

['ႁႅင်းငၢၼ်းၶၢမ်ႈမိူင်း']

2018-04-04T07:57:20

https://shannews.org/archives/3973

မေႃၵႂၢမ်းတႆးၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈၶဝ်ႈႁူင်းယႃတီႈမိူင်းၵွၵ်ႇ

ၸဝ်ႈပၢႆးမွၼ်းတႆး ၸၢႆးသၢႆမၢဝ်း ၶဝ်ႈယူတ်းယႃတူဝ် တီႈၵုင်းထဵပ်ႈ(မိူင်းၵွၵ်ႇ) ယွၼ်ႉတၢင်းပဵၼ် လၢႆလၢႆလွင်ႈ ဝႃႈၼႆ။ ၸၢႆးသၢႆမၢဝ်း တီႈႁူင်းယႃ သူႇၶုမ်ဝိတ်ႉ ဝၼ်းတီႈ 01/04/2018 ယၢမ်းၵၢင်ၶိုၼ်း 10 မူင်းပၢႆၼၼ်ႉ ၸၢႆးသၢႆမၢဝ်း ၶဝ်ႈယူတ်းယႃတူဝ် လူၺ်ႈတၢင်းပဵၼ်တပ်း၊ တႂ် သဵၼ်ႈလိူတ်ႈတၼ် လႄႈ လိူတ်ႈၶိုၼ်ႈ ၸိူဝ်းၼႆႉ။ ယၢမ်းလဵဝ်တိုၵ်ႉယႃတူဝ် တီႈႁူင်းယႃသူႇၶုမ်ဝိတ်ႉ (Sukumvit Hospital) ဝဵင်းလူင် ၵုင်းထဵပ်ႈ ၸိုင်ႈထႆး ဝႃႈၼႆ။ သင်ၶၸဝ်ႈ ၵႂႃႇပၼ်ႁႅင်းၸႂ် ၸၢႆးသၢႆမၢဝ်း တီႈႁူင်းယႃ သူႇၶုမ်ဝိတ်ႉ ၸၢႆးသၢႆမၢဝ်း လၢတ်ႈတီႈၽူႈတွႆႇႁွၵ်ႈဝႃႈ “ လႆႈမႃးယူတ်းယႃတူဝ်တီႈႁူင်းယႃၼႆႉတႄႉ မီးၶၢဝ်းတၢင်း 3-4 ဝၼ်းၼႆႉယဝ်ႉ တၢင်းပဵၼ်တႄႉ ပဵၼ်တၢင်းပဵၼ် တပ်း၊ တႂ်၊ သဵၼ်ႈလိူတ်ႈတၼ် ၸိူဝ်းၼႆႉ ၵူၺ်းၵႃႈ ယၢမ်းလဵဝ်တႄႉ တၢင်းပဵၼ်လိူတ်ႈ ၶိုၼ်ႈတႄႉ ဢမ်ႇပဵၼ်ယဝ်ႉ” ဝႃႈၼႆ။ မိူဝ်ႈၽွင်းမေႃယႃ ဢွၼ်ၸၢႆးသၢႆမၢဝ်း ၾိုၵ်းပႆ ဢွၵ်ႇဢဵၼ်ႁႅင်း တီႈႁူင်းယႃသူႇၶုမ်ဝိတ်ႉ ၸၢႆးသိူဝ်တႆး လၢတ်ႈတီႈၽူႈတွႆႇႁွၵ်ႈဝႃႈ “ တေႃႈလဵဝ် မေႃယႃၶဝ် ပႆႇမႃးလၢတ်ႈၼႄသင် လွင်ႈတၢင်းပဵၼ်ၸိူဝ်းၼၼ်ႉ ၵေႃႈ တိုၵ်ႉၵူတ်ႇထတ်းဝႆႉယူႇ မၼ်းတေဢွၵ်ႇမႃးၽွၼ်းပၢင်ႈၸိူင်ႉႁိုဝ်ၵေႃႈ ဢမ်ႇႁူႉ။ လွင်ႈလူင်းႁူင်းယႃတႄႉ ပႆႇၸၢင်ႈ လၢတ်ႈ ဢဝ်တၢင်းပဵၼ်ဝႃႈၵူၺ်းၶႃႈ” ဝႃႈၼႆ။ ၵဵဝ်ႇၵပ်းလူၺ်ႈ ၸၢႆးသၢႆမၢဝ်း ၸဝ်ႈပၢႆးမွၼ်းတႆး ၶိုၼ်ႈႁူင်းယႃတီႈမိူင်းၵွၵ်ႇၼႆႉ မီးသင်ၶၸဝ်ႈ ပီႈၼွင်ႉတႆး ယၢၼ်မိူင်း ၸဵမ်ၸိူဝ်းၼႆႉ ဢွၼ်ၵၼ်ၵႂႃႇသူႇၸႂ်းပၼ်ႁႅင်းၸႂ် ၸၢႆးသၢႆမၢဝ်းသေဢမ်ႇၵႃး ၵမ်ႉထႅမ်ပႃးၵႃႈယူတ်းၵႃႈယႃ ၽွင်ႈယူႇ ဝႃႈၼႆ။ ၸၢႆးသၢႆမၢဝ်းၼႆႉ ပဵၼ်လုၵ်ႈၸၢႆး လုင်းပႃႉၶႅင်ႇ ပႃးၼၢင်းဢေးၸဵင်ႇ ၵိူတ်ႇမိူဝ်ႈပီ 1949 လိူၼ်မၢတ်ႊၶျ် ဝၼ်းတီႈ 18 ဝၼ်းဢၢင်းၵၢၼ်း တီႈၵိူတ်ႇ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ တႄႇႁွင်ႉၵႂၢမ်းမႃး ၽွင်းပီ ၶရိတ်ႉ 1960 ပီပၢႆမႃး။ ၸၢႆးသၢႆမၢဝ်း မီးပီႈၼွင်ႉႁူမ်ႈတွင်ႉၵၼ် 6 ၵေႃႉ ၸၢႆးလၢဝ်သႂ်၊ ၸၢႆးလိူၼ်ၶမ်း၊ ၸၢႆးသၢမ်၊ ၸၢႆးသၢႆမၢဝ်း၊ ၸၢႆးလႅင်း သႂ်လႄႈ ၼၢင်းတဵင်းႁၢၼ်ႇ ၸိူဝ်းၼႆႉ။

['ပၢႆးယူႇလီ']

2018-04-04T07:18:41

https://shannews.org/archives/3970

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 04/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.54 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 211.01 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 04/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 03/04/2018 ငိုၼ်းထႆး 1 ဝၢတ်ႇ = 42.6 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 212.0 ပျႃး။

['ၵၢၼ်မၢၵ်ႈမီး']

2018-04-03T11:20:40

https://shannews.org/archives/3957

သိုၵ်းမၢၼ်ႈထႅမ်ႁႅင်းသိုၵ်း တူင်ႉၼိုင်ၼႂ်းဝၢၼ်ႈ ၽႃႇၺႃးမၢၵ်ႇတႅၵ်ႇ ၵူၼ်းဝၢၼ်ႈတူၵ်းၸႂ်ၵူဝ်ႁႄ

သိုၵ်းမၢၼ်ႈႁႅၼ်းသိုၵ်း ၶိုၼ်ႈတဝ်ၼႂ်းၸႄႈဝဵင်းသီႇပေႃႉ ၵူၼ်းဝၢၼ်ႈလႆႈငိၼ်းသဵင်မၢၵ်ႇတႅၵ်ႇလႄႈ ၵူဝ်ႁႄဢွၵ်ႇပၢႆႈ ယၢၼ်ႁိူၼ်းယေး မိူဝ်းယူႇသဝ်းဝႆႉ တီႈဝတ်ႉၵျွင်းသီႇသုင်ႇ မိူင်းလင်း ဢိူင်ႇမိူင်းလင်း ၸႄႈဝဵင်းသီႇပေႃႉ ၸိုင်ႈတႆး ပွတ်းႁွင်ႇ။ Photo: Online ဝၼ်းတီႈ 02/04/2018 ၶၢဝ်းယၢမ်း မွၵ်ႈ 9 မူင်းၼၼ်ႉ တပ်ႉသိုၵ်းမၢၼ်ႈ ၶလယ 503 ဢၼ်ပၵ်းဝႆႉ တီႈဝဵင်းသီႇပေႃႉ ဢဵၼ်ႁႅင်းၵူၼ်း မွၵ်ႈ 70 ၵေႃႉ သွၵ်ႈတဝ်ၼႂ်းဝၢၼ်ႈၸၢင်ႉႁၢၼ် ဢိူင်ႇမိူင်းလင်း ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ၊ သိုၵ်းမၢၼ်ႈၽႃႇၺႃးမၢၵ်ႇတႅၵ်ႇလုၵ်ႈၼိုင်ႈ။ ၾၢႆႇသိုၵ်းမၢၼ်ႈတူၵ်းၸႂ် ယိုဝ်းၵွင်ႈၸၢတ်ႇၵႂႃႇ ၵူႈႁူးၵူႈတၢင်း၊ ၵူၼ်းဝၢၼ်ႈ ၸၢင်ႉႁၢၼ် တူၵ်းၸႂ်ၵူဝ်ႁႄသေ ပၢႆႈယၢၼ်ႁိူၼ်းယေး ၵႂႃႇယူႇသဝ်းဝႆႉ တီႈၵျွင်းမုၼ်ၸဝ်ႈ ဝတ်ႉသီႇသုင်ႇ မီးႁူဝ် ၵူၼ်း 50 ပၢႆ ။ လိူဝ်သေၼၼ်ႉ ၸိူဝ်းဢၼ်ပၢႆႈၵႂႃႇယူႇ တီႈၸွမ်းႁိူၼ်းပီႈၼွင်ႉၽႂ်မၼ်း လၢႆတီႈလၢႆတၢင်းၵေႃႈမီး တေႃႇ ထိုင်ယၢမ်းလဵဝ် ဢမ်ႇပႆႇႁတ်းပွၵ်ႈႁိူၼ်း ၼႂ်းဝၢၼ်ႈပေႃးယဵၼ် ဝႃႈၼႆ။ ၵူၼ်းဝၢၼ်ႈၸၢင်ႉႁၢၼ် ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ လၢတ်ႈဝႃႈ “ မိူဝ်ႈၵၢင်ၼႂ်ၼၼ်ႉ သိုၵ်းမၢၼ်ႈ ၶီႇၵႃး လမ်းၼိုင်ႈ ၶဝ်ႈမႃး ၼႂ်းဝၢၼ်ႈႁဝ်း။ မိူဝ်ႈၶဝ်ထိုင်တီႈၸဝ်ႈမိူင်း ၵႄႈၵၢင် ပွၵ်ႉႁွင်ႇလႄႈ ပွၵ်ႉၸၢၼ်းၼၼ်ႉ လႆႈငိၼ်းသဵင်မၢၵ်ႇ တႅၵ်ႇ သိုၵ်းမၢၼ်ႈသမ်ႉ ဢဝ်ၵွင်ႈယိုဝ်းႁၢတ်ႇ ၵႂႃႇၵူႈႁူးၵူႈတၢင်း။ ၵူၼ်းဝၢၼ်ႈႁဝ်းၶႃႈၵေႃႈ တူၵ်းၸႂ်ၵူဝ်ႁႄ ဢွၼ်ၵၼ်ပၢႆႈ ” ဝႃႈၼႆ။ ဝၢၼ်ႈၸၢင်ႉႁၢၼ်ၼႆႉ လင်ႁိူၼ်းၵူၼ်း မီးတင်းမူတ်း 86 လင် ႁူဝ်ၼပ်ႉၵူၼ်းမီး 300 ပၢႆ။သိုပ်ႇလၢတ်ႈထႅင်ႈဝႃႈ “ ဝၢႆးသေ သဵင်ၵွင်ႈသဵင်မၢၵ်ႇယဵၼ်ၵႂႃႇယဝ်ႉ သိုၵ်းမၢၼ်ႈၶဝ်ႈသွၵ်ႈတဝ်ႁိူၼ်း ၵူၼ်း ဝၢၼ်ႈ ဢဝ်ငိုၼ်း ဢဝ်ၶမ်းဢဝ်ၾူၼ်းဢမ်ႇၵႃး ပၢႆပေႃႉထုပ်ႉၵႃး ၵူၼ်းဝၢၼ်ႈ မူပ်ႇလူႉၵွႆပႃး။ ယွၼ်ႉ ၸဝ်ႈႁိူၼ်းၵူဝ်ႁႄသေ ဢွၵ်ႇပၢႆႈၵႂႃႇလႄႈ လွင်ႈလႆႈထုၵ်ႇသိုၵ်း လူင်ပွင်ၸိုင်ႈၶဝ် ဢဝ်ငိုၼ်းၶမ်း တင်းၾူၼ်းၵႂႃႇ ၵႃႈႁိုဝ် ဢၼ်ဝႃႈၼၼ်ႉ ဢမ်ႇပႆႇလႆႈႁူႉတႅတ်ႈတေႃး” ဝႃႈၼႆ။ ပိုၼ်ႉတီႈၼႆႉ ပူၼ်ႉမႃး မိူဝ်ႈဝၼ်းတီႈ 31/03/2018 မီးၸုမ်းယိပ်းၵွင်ႈ ယိုဝ်းၵႃးတၢင်ႇဝူဝ်း တီႈႁိမ်းၼမ်ႉမႆႈတွင်း ၼိူဝ်သဵၼ်ႈတၢင်းလူင် ႁၢႆႊဝေႊ ၼႂ်းၵႄႈၵၢင်ဝၢၼ်ႈၵုင်းသႃႇ လႄႈ ဝၢၼ်ႈၸၢမ်လဝ်း၊ ပိုၼ်ႉတီႈၸိူဝ်းၼႆႉ လိူဝ်သေ တပ်ႉသိုၵ်းလူင်ပွင်ၸိုင်ႈယဝ်ႉ ယင်းမီးတပ်ႉသိုၵ်းၸိုင်ႈတႆး SSPP/SSA တူင်ႉၼိုင်ၵႂႃႇမႃးယူႇ။ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၼႆႉ ပဵၼ်ၸုမ်းဢၼ်လူင်းလၢႆးမိုဝ်း ၵေႃႇသၢင်ႈလွင်ႈ ငမ်းယဵၼ် ၸၼ်ႉၸႄႈမိူင်း၊ ၸၼ်ႉမိူင်းႁူမ်ႈတုမ်ဝႆႉ တင်းလူင်ပွင်ၸိုင်ႈမၢၼ်ႈ/ တပ်ႉသိုၵ်းမၢၼ်ႈ မိူဝ်ႈႁူဝ်ပီ 2012 ။ ၵူၺ်းၵႃႈ ပႆႇလႆႈလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ၊ မိူဝ်ႈလဵဝ် ၶဝ်ႈပႃးပဵၼ်လုၵ်ႈၸုမ်းဢူၺ်းလီပွတ်းႁွင်ႇ FPNCC ဢၼ် ၸုမ်းဝႃႉဢွၼ်ႁူဝ်ၼမ်းၼႃႈဝႆႉ။

['သုၼ်ႇလႆႈၵူၼ်း']

2018-04-03T10:33:42

https://shannews.org/archives/3952

ပွႆးသၢင်ႇလွင်းဝၢၼ်ႈသေႃႉ မီးပၢင်တၢၼ်ႈၶႆႈ လွင်ႈၽွမ်ႉႁူမ်ႈ လႄႈပၢင်ထမ်းတြႃး

ၼႂ်းတိုဝ်ႉတၢင်းပၢင်ပွႆးသၢင်ႇလွင်း/ ၸၢင်းလွင်း တီႈဝတ်ႉလူင်ဝၢၼ်ႈသေႃႉ ၸႄႈဝဵင်းမိူင်းသူႈ မီးပၢင်တၢၼ်ႈၶႆႈလႄႈ ပၢင်ထမ်းတြႃး။ မီးသင်ၶၸဝ်ႈၸိုဝ်ႈယႂ်ႇ လႄႈၸဝ်ႈပၢႆးမေႃ မွၵ်ႇလၢတ်ႈတၢၼ်ႈၶႆႈ ပၼ်ပိုၼ်ႉႁူႉလႄႈ သွၼ်ပွၼ်ႈထမ်းတြႃး ၼႂ်းပၢင်ပွႆး။ ၸဝ်ႈၶူးသီႇရိထမ်ႇမ တင်ႈတႄႇဝၼ်းတီႈ 4-8/04/2018 (ၶၢဝ်းတၢင်း 5 ဝၼ်းၼႆႉ) မီးပၢင်ပွႆးသၢင်ႇလွင်း တီႈဝတ်ႉလူင်ဝၢၼ်ႈသေႃႉ ၸႄႈဝဵင်းမိူင်းသူႈ။ ဝၼ်းႁႅၵ်ႈသုတ်း ဝၼ်းတီႈ 4 တင်ႈတႄႇၵၢင်ၼႂ်ယၢမ်း 8 မူင်းထိုင်ဝၢႆးဝၼ်းႁူဝ်ၶမ်ႈ 4 မူင်းၼၼ်ႉ မီးပၢင်တၢၼ်ႈၶႆႈ။ မီးၸဝ်ႈသြႃႇၼၼ်ႇတဝၼ်ႇသ ၵျွင်းလေးၵျွၼ်းၸၵျႃႇ၊ ဝဵင်းတႃႈၵုင်ႈ။ ၸဝ်ႈၶူးသီႇရိထမ်ႇမ ဝတ်ႉၾႃႉဝဵင်းဢိၼ်း။ ႁိုၼ်း ၵႃယၢင်း (ၸၢႆးလႃႉ)။ ၸရေးၸၢႆးၵေႃႇမိူင်း ၼမ်ႉပႅၼ်ႈ သီႇပေႃႉ ၸိူဝ်းၼႆႉၶဝ်ႈႁူမ်ႈ ပၼ်ပိုၼ်ႉႁူႉ ပၢင်တၢၼ်ႈၶႆႈ-ၼႆယဝ်ႉ။ ၸဝ်ႈၶူးသီႇရိထမ်ႇမ ၸဝ်ႈၽူႈလႆႈႁပ်ႉသူး/ ရၢင်းဝလ်း ၸဝ်ႈၼၢင်းသုၸၼ်ႇတီႇ၊ ၾၢႆႇႁွင်ႈၼႄၶူဝ်းပိုၼ်း လၢတ်ႈဝႃႈ- “တွၼ်ႈတႃႇၸဝ်ႈႁဝ်းတႄႉ လႆႈလိူၵ်ႈႁူဝ်ၶေႃႈဝႃႈ ပုတ်ႉထၸဝ်ႈလႄႈလွင်ႈၽွမ်ႉႁူမ်ႈ။ ယိူင်းဢၢၼ်းဢၼ်လႆႈလိူၵ်ႈ ႁူဝ်ၶေႃႈၼႆႉ ယွၼ်ႉဝႃႈၸဝ်ႈတႃႇၼလူင် ပဵၼ်ၼႂ်းၸုမ်းႁဵတ်းၵၢၼ်ၸိူဝ်ႉၵၢၼ်ၶိူဝ်း ၵမ်ႈၽွင်ႈ။ ၼင်ႇႁိုဝ်ၼႂ်းမိူင်းႁဝ်း သမ်ႉပေႃးဢမ်ႇမီးလွင်ႈတႅၵ်ႇယၢႆႈၵၼ်သေ တေမီးလွင်ႈၽွမ်ႉႁူမ်ႈၼၼ်ႉ ၸဝ်ႈၶဝ်လႆႈဢဝ်ထမ်းတြႃး ၽြႃးပဵၼ်ၸဝ်ႈသေ လၢတ်ႈႁေႃးၼႄၸီႉၼႄသဵၼ်ႈတၢင်း တႃႇလွင်ႈၽွမ်ႉႁူမ်ႈ။ ပုတ်ႉထၽြႃးပဵၼ်ၸဝ်ႈႁဝ်းၼႆႉ ဢမ်ႇၸႂ်ႈႁေႃးၼႄ လွင်ႈၽွမ်ႉႁူမ်ႈၵူၺ်း၊ ၽွမ်ႉႁူမ်ႈၵၼ်ၼႆႉ မၼ်းမီးၽွၼ်းလီသင်ၸိူင်ႉႁိုဝ် ၸိူဝ်းၼႆႉ”- ဝႃႈၼႆ။ မၼ်းၸဝ်ႈသိုပ်ႇလၢတ်ႈဝႃႈ-“ၵၢၼ်ဢမ်ႇၽွမ်ႉႁူမ်ႈၵၼ်ၼႆႉသမ်ႉ တေတူၵ်းတႅမ်ႇလူႉသုမ်း မွၵ်ႈၵႃႈႁိုဝ်ၼႆၵေႃႈ ၽြႃးပဵၼ်ၸဝ်ႈႁဝ်းယၢမ်ႈႁေႃးၼႄ ယၢမ်ႈၸီႉၼႄမႃးယူႇ။ ၵွပ်ႈၼၼ်လႄႈ လွင်ႈတေၵႂႃႇႁေႃးထမ်းတြႃး တီႈဝၢၼ်ႈသေႃႉၼႆႉတႄႉ ယိူင်းဢၢၼ်းထိုင်ၵူၼ်းႁဵတ်းၵၢၼ်သိုၵ်း ၵၢၼ်မိူင်း တေႃႇပေႃးထိုင်ၵူၼ်းႁဵတ်းၵၢၼ် ၸၼ်ႉတူင်ႇဝူင်းၵူၼ်း ႁႂ်ႈပေႃးႁၼ်ၽွၼ်းလီလွင်ႈၽွမ်ႉႁူမ်ႈလႄႈ ႁႂ်ႈပေႃးႁၼ်ၽွၼ်းႁၢႆႉ လွင်ႈဢၼ်ႁဝ်း တႅၵ်ႇၵၼ် လွင်ႈႁဝ်းဢမ်ႇၽွမ်ႉၵၼ်လႆႈၼၼ်ႉ။ လွင်ႈၽွမ်ႉႁူမ်ႈၼႆႉ ဢမ်ႇၸႂ်ႈၸဝ်ႈႁဝ်းတေၵႂႃႇႁေႃး တီႈဝၢၼ်ႈသေႃႉၵူၺ်း၊ ၵႃႈပူၼ်ႉမႃးၵေႃႈ လႆႈႁေႃးမႃးလၢႆတီႈလၢႆဝဵင်းယဝ်ႉၼင်ႇၵဝ်ႇ။ လၢႆးတၢင်းတႃႇတေ ၽွမ်ႉႁူမ်ႈၵၼ် ၸမ်ၸႂ်ၵၼ်ၸိူဝ်းၼႆႉ တေႁဵတ်းႁိုဝ်တႄႇတီႈလႂ် ဢဝ်ထမ်းတြႃးဢၼ်ၼႆႉသေ တေၵႂႃႇႁေႃး”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ တွၼ်ႈပၢင်တၢၼ်ႈၶႆႈၼႆႉ ဝၼ်းတီႈ 04/04/2018 ၶၢဝ်းယၢမ်း 08:00-08:30 မူင်း ၸဝ်ႈသြႃႇၼၼ်ႇတဝမ်ႇသ (ၸဝ်ႈသြႃႇမိူင်းၵုတ်ႈ)။ ပွတ်းၼႂ်ယၢမ်း 08:30-11:00 မူင်း ၸၢႆးလႃႉ (ႁိုၼ်း ၵႃယၢင်း)။ ဝၢႆးဝၼ်းယၢမ်း 13:00-14:30 မူင်း ၸရေးၸၢႆးၵေႃႇမိူင်း။ ယၢမ်း 14:30-16:00 မူင်း ၸဝ်ႈၶူးသီႇရိထမ်ႇမ။ တွၼ်ႈပၢင်ထမ်းတြႃးၸမ်း-05/04/2018 ၵၢင်ၶမ်ႈယၢမ်း 7 မူင်း မီးပၢင်ထွမ်ႇထမ်းတြႃး ၸဝ်ႈသြႃႇၼၼ်ႇတဝမ်ႇသ။ 06/04/2018 ၵၢင်ၶမ်ႈယၢမ်း 7 မူင်း မီးပၢင်ထွမ်ႇထမ်းတြႃး ၸဝ်ႈၶူးၼၼ်ႇတိယ ဝတ်ႉမူၺ်ႇတေႃႇ ဝဵင်းပၢင်လူင်။ ပၢင်ပွႆးသၢင်ႇလွင်း ၸၢင်းလွင်း တီႈဝတ်ႉလူင်ဝၢၼ်ႈသေႃႉပွၵ်ႈၼႆႉ မီးသၢင်ႇလွင်း 108 တူၼ်၊ ၸၢင်းလွင်း 2 တူၼ်။ ဝၢၼ်ႈသေႃႉ ဢိူင်ႇဝၢၼ်ႈသေႃႉ ယူႇၼႂ်းၸႄႈဝဵင်းမိူင်းသူႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။

['ၾိင်ႈငႄႈၾိင်ႈထုင်း']

2018-04-03T08:00:44

https://shannews.org/archives/3947

ပီႈၼွင်ႉတႆး ၵဵင်းမႆႇ တေၶဝ်ႈႁူမ်ႈ ပၢင်ပွႆးသွၼ်းၼမ်ႉ လူင်ႈၼႃႈ

ႁႅင်းၵၢၼ်ယၢၼ်မိူင်းတႆးလႄႈ ပီႈၼွင်ႉတႆး ၼ်ႂ်းဝဵင်းၵဵင်းမႆႇ ၸိုင်ႈထႆး တေၶဝ်ႈႁူမ်ႈပၢင်ပွႆးသွၼ်းၼမ်ႉ ဢၼ်တေ ၸတ်းလူင်ႈၼႃႈ ၼႂ်းၵဵင်းမႆႇ ၸိုင်ႈထႆး။ ဝၼ်းတီႈ 31/03/2018 ယၢမ်းၵၢင်ၼႂ် 10 မူင်း ထိုင် 12 မူင်း သမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ၊ ၵေႃ ႁူမ်ႈသၢင်ႈၸိူဝ်ႉၸၢတ်ႈတႆးလႄႈ ၶူးသွၼ်ၸၼ်ႉၸွမ် ရၢတ်ႉၶျၽတ်း ဝဵင်းၵဵင်းမႆႇ ႁူမ်ႈၵၼ်သေ ၸတ်းႁဵတ်း ပၢင်ၵုမ် ႁၢင်ႈႁႅၼ်း တႃႇႁဵတ်းပွႆးသွၼ်းၼမ်ႉလူင်ႈၼႃႈ တီႈၵဵင်းမႆႇ ၸိုင်ႈထႆး။ ပၢင်ၵုမ်ၼႆႉ ၸတ်းႁဵတ်းတီႈလုမ်း ၵေႃလိၵ်ႈ လၢႆးလႄႈ ၾိင်ႈငႄႈတႆး ဝဵင်းၵဵင်းမႆႇ ဝႃႈၼႆ။ ၼၢင်းသႅင် မိူင်းလီ ၵႅမ်ႁူဝ်ပဝ်ႈသမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ လၢတ်ႈဝႃႈ “ ၼႂ်းၸႄႈတွၼ်ႈ ၵဵင်းမႆႇ ၼႆႉ ပိူၼ်ႈၵေႃႈဝႆႉလမ်ႇလွင်ႈသၽႃႇဝသိင်ႇဝႅတ်ႉလွမ်ႉ မိူဝ်ႈဝၼ်းတီႈ 21-27 လိူၼ်မၢတ်ႊၶျ် ပူၼ်ႉမႃးၼႆႉ ၶုၼ်ႁေႃၶမ်း တူၼ်တီႈ 10 ၵေႃႈ ၸင်ႇမီးၶူင်းၵၢၼ် တႃႇတေႁဵတ်းလွင်ႈမူတ်းသႂ်/လိူမ်ႈလႆႇ ၼမ်ႉမႄႈၶႃႇ။ ၵွပ်ႈလုၵ်ႉတီႈၼၼ်ႈမႃး သေ မိူင်းၵဵင်းမႆႇၵေႃႈ ၸင်ႇဝႆႉလမ်ႇလွင်ႈသေ တေဢဝ်လွင်ႈမႄႈၼမ်ႉမႄႈၶႃႇၼႆႉ မႃးႁဵတ်း ပဵၼ်ၾိင်ႈထုင်း တႃႇတေ ႁဵတ်းပွႆးသွၼ်းၼမ်ႉၵိုၵ်းၵၼ်” ဝႃႈၼႆ။ ပၢင်ပွႆးသွၼ်းၼမ်ႉလူင်ႈၼႃႈၼႆႉ တႄႇၸတ်းႁဵတ်း ဝၼ်းတီႈ 07-14/04/2018 တီႈၵမ်ၽႅင်း ငၢၼ်း ဝတ်ႉဢူႇၻွၼ်း ၶျႆး ၸႄႈဝဵင်းၵဵင်းမႆႇ ၸုမ်းဢၼ်တေဢွၼ်ႁူဝ်ႁဵတ်းသၢင်ႈတူင်ႉၼိုင်သမ်ႉ ပဵၼ်ၸုမ်းသိင်ႇဝႅတ်ႉလွမ်ႉ၊ ၸၼ်ႉၸွမ် ၵဵင်းမႆ၊ သမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ ဢိၵ်ႇထႅင်ႈလၢႆလၢႆၸုမ်း ပီႈၼွင်ႉတႆး ၵဵင်းမႆႇသမ်ႉ တေၶဝ်ႈ ႁူမ်ႈၼႂ်းဝၼ်းတီႈ 08/04/2018 ႁႄႇ(ပႆလဵပ်ႈၶူးမိူင်း) ၵဵင်းမႆႇ။ ၼၢင်းသႅင် မိူင်းလီ လၢတ်ႈဝႃႈ ၼႂ်းဝၼ်းတီႈ 8 ၼၼ်ႉ ၶႂ်ႈယွၼ်းမွၵ်ႇထိုင် ပီႈၼွင်ႉတႆးၸိူဝ်းယူႇသဝ်းၼႂ်းၵဵင်းမႆႇလႄႈ ပီႈၼွင်ႉႁႅင်းၵၢၼ်တႆးႁဝ်းၶႃႈ ၵူႈၵေႃႉ ႁႂ်ႈဢွၼ်ၵၼ်မႃးၶဝ်ႈႁူမ်ႈ။ ထႅင်ႈၾၢႆႇၼိုင်ႈၵေႃႈ ႁႂ်ႈႁဝ်းၶႃႈ လႆႈ ၼႄ ၾၢင်ႁၢင်ႈၶူဝ်းၼိုင်ႈတင်းဝႂ်တႆးႁဝ်း၊ လွင်ႈၾိင်ႈႁွတ်ႈႁွႆးတႆး ၶၢဝ်းသွၼ်းၼမ်ႉႁဝ်း ၸဵမ်ၸိူဝ်းၼႆႉ ယွၼ်ႉၼၼ်ႉ ၶႂ်ႈႁႂ်ႈ ဢွၼ်ၵၼ်မႃး ၶဝ်ႈႁူမ်ႈၼမ်ၼမ် ဝႃႈၼႆ။ ၼႂ်းပၢင်ပွႆး ဝၼ်းတီႈ 8 ၼၼ်ႉ ယူႇတီႈသမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ ဢွၼ်ႁူဝ်ၼမ်းၼႃႈသေ တေ ၼႄလွင်ႈလဵင်ႉလူ ၶွင်ၾိင်ႈတႆး ၽွင်းၶၢဝ်းလိူၼ်ႁႃႈ မိူၼ်ၼင်ႇ ၽၵ်းၵုမ်ႇ၊ မၢၵ်ႇလၢင်း၊ ၼိူဝ်ႉသႃႈ၊ ၶဝ်ႈမုၼ်းႁေႃႇ၊ ၶဝ်ႈပွင်း၊ ၶဝ်ႈတေႃႇ ၶဝ်ႈတႅၼ် ၸိူဝ်းၼႆႉ။ ၼႂ်းပၢင်ပွႆးသွၼ်းၼမ်ႉလူင်ႈၼႃႈ တီႈၵဵင်းမႆႇၼႆႉ တေမီး ပီႈၼွင်ႉၸၢဝ်းၶိူဝ်းတႆး၊ ဢႃးၶႃႇ၊ လႃးႁူႇ၊ မႅဝ်ႉ၊ ၵူၼ်းထႆး၊ ၵူၼ်း မိူင်း၊ ၸၢဝ်းမၢၼ်ႈလႄႈ ဢိၵ်ႇထႅင်ႈလၢႆလၢႆ ၸၢဝ်းၶိူဝ်း ၸဵမ်ၸိူဝ်းၼႆႉ ၶဝ်ႈႁူမ်ႈ ဝႃႈၼႆ။ ၾိင်ႈပွႆးသွၼ်းၼမ်ႉ ၽွင်းၶၢဝ်းသၢင်းၵျၢၼ်ႇၼႆႉ ပီႈၼွင်ႉၵဵင်းမႆႇ ယၢမ်ႈႁဵတ်းမႃး ၸဵမ်ပၢၼ်ၸဝ်ႈမင်းရၢႆး မိူဝ်ႈ 721 ပီ ပူၼ်ႉမႃး ဝႃႈၼႆ။

['ၾိင်ႈငႄႈၾိင်ႈထုင်း']

2018-04-03T07:50:52

https://shannews.org/archives/3944

ပႃႇတီႇသိူဝ်ၽိူၵ်ႇဢွၵ်ႇလိၵ်ႈတိုၵ်းသူၼ်း ႁႂ်ႈၸုမ်းယိပ်းၵွင်ႈၵၢင်ႇၵူႈၸုမ်း လူင်းလၢႆးမိုဝ်း NCA ပိူဝ်ႈႁႂ်ႈဝၢၼ်ႈမိူင်းငမ်းယဵၼ်

တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး SNDP (ႁိုဝ်) ပႃႇတီႇသိူဝ်ၽိူၵ်ႇ ႁဵတ်းပၢင်ၵုမ် ဢွၵ်ႇလိၵ်ႈပိုၼ်ၽၢဝ်ႇတိုၵ်းသူၼ်း ႁႂ်ႈၸုမ်းယိပ်းၵွင်ႈၵၢင်ႇ ၽွမ်ႉၵၼ်လူင်းလၢႆးမိုဝ်း NCA ၊ ႁႂ်ႈပႃႇတီႇၵၢၼ်မိူင်းတႆးၽွမ်ႉႁူမ်ႈၵၼ်။ မိူဝ်ႈဝၼ်းတီႈ 31/03/2018 တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး SNDP ဢွၵ်ႇလိၵ်ႈပိုၼ်ၽၢဝ်ႇတိုၵ်းသူၼ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းပႆႇလူင်းလၢႆးမိုဝ်းၼၼ်ႉ ႁႂ်ႈဢွၼ်ၵၼ်လူင်းလၢႆးမိုဝ်း NCA ၊ ယူႇတီႈႁူဝ်ပဝ်ႈပႃႇတီႇသိူဝ်ၽိူၵ်ႇ ဢၼ်လႆႈႁပ်ႉတၼ်းႁဵင်း ၽူႈၼင်ႈၸိုင်ႈ CSSU သေ တေၶတ်းသၢင်ႈႁႂ်ႈၵူႈမူႇၸုမ်းၽွမ်ႉႁူမ်ႈၵၼ်၊ ၶိုင်သၢင်ႈႁႂ်ႈမိူင်းႁူမ်ႈတုမ် မိူင်းတႆးမီးလွင်ႈငမ်းယဵၼ်၊ တေၶတ်းၸႂ်ပွင်သၢင်ႈ ႁႂ်ႈလိၵ်ႈလၢႆးၽႃႇသႃႇၸၢဝ်းၶိူဝ်း ပေႃးတေလႆႈသွၼ်ႁဵၼ်းဢဝ် ၼႂ်းၸၼ်ႉၸွမ်ၸိူဝ်းၼႆႉ။ လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ တႃႇႁဵတ်းသၢင်ႈ ႁႂ်ႈၵူၼ်းမိူင်းမီးၵၢၼ် မီးတၢင်းမူၼ်ႈသိူဝ်း ယူႇၵတ်းယူႇယဵၼ်လႆႈၼၼ်ႉ ပဵၼ်ဢၼ်ဢမ်ႇမီးပၢင်တိုၵ်း ၵွပ်ႈၼၼ်လႄႈ ပၼ်ႁႃ ဢၼ်ပဵၼ်ယူႇဝၼ်းမိူဝ်ႈၼႆႉ ၵူႈၸုမ်းထုၵ်ႇလီဢုပ်ႇၵၼ်ၼိူဝ်ၽိူၼ် ဢမ်ႇထုၵ်ႇလီၸႂ်ႉလၢႆးၵွင်ႈၵၢင်ႇၸူးၵၼ်၊ တႃႇပူၵ်းၵူၼ်းမိူင်းႁဝ်းၼၼ်ႉၵေႃႈ ႁဝ်းလူဝ်ႇမီးဢႃႇၼႃႇ တႃႇႁဝ်းတေမီးဢႃႇၼႃႇၼၼ်ႉၵေႃႈ တႆးႁဝ်းလူဝ်ႇၽွမ်ႉႁူမ်ႈ ပဵၼ်ဢၼ်ၼိုင်ႈဢၼ်လဵဝ်ၵၼ် ၊ မိူဝ်ႈလဵဝ် ၼႆႉႁူဝ်ၼပ်ႉ ၵူၼ်းၼႂ်းမိူင်းတႆးဢေႇမႃးတိၵ်းတိၵ်းယဝ်ႉ ပေႃးႁဝ်း ဢမ်ႇၼႅတ်ႈၽွမ်ႉၵၼ်တႄႉ ဝၢၼ်ႈမိူင်းႁဝ်းတေဢမ်ႇၵတ်းယဵၼ်လႆႈ ၵူၼ်းၼုမ်ႇႁဝ်းၵေႃႈ တေပၢႆႈၵႂႃႇယူႇမိူင်းပိူၼ်ႈတိၵ်းတိၵ်းယဝ်ႉ မိူဝ်းၼႃႈၵူဝ်ၶိူဝ်းႁဝ်းဝၢႆးႁၢႆ” ဝႃႈၼႆ ။ မိူဝ်ႈဝၼ်းတီႈ 20/03/2018ၼၼ်ႉၵေႃႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၸတ်းႁဵတ်းပၢင်ၵႅဝ်ႈ ႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၵေႃႉမႂ်ႇ လုင်းၸၢႆးဢၢႆႈပဝ်း ဢၼ်ပဵၼ် ႁူဝ်ပဝ်ႈ ပႃႇတီႇသိူဝ်ၽိူၵ်ႇ SNDP ဢၼ်လႆႈႁပ်ႉတၼ်း ႁဵင်းပဵၼ်ၽူႈၼင်ႈၸိုင်ႈ တႃႇပီ 2018-2019 ၼႆႉ။ ပၢင်ၵႅဝ်ႈၼၼ်ႉ ၸတ်းႁဵတ်းတီႈငဝ်ႈငုၼ်းပႃႇ တီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ဝႃႈၼႆ။

['ၵၢၼ်မိူင်း']

2018-04-03T07:31:45

https://shannews.org/archives/3942

ႁႅင်းၵၢၼ်ၶၢမ်ႈမိူင်း ၸိူဝ်းဢႃယုဝႂ်တေမူတ်းၼႂ်းလိူၼ်ၼႆႉ တႄႇၶိုင်ၵၢၼ်တေႃႇလႆႈယဝ်ႉ

ၸဝ်ႈၼႃႈတီႈ ၾၢႆႇတူင်ႉၼိုင်မၢႆမီႈႁႅင်းၵၢၼ်လၢတ်ႈဝႃႈ ႁႅင်းၵၢၼ်ၶၢမ်ႈမိူင်း ၸိူဝ်းယိပ်း Passport သီၵမ်ႇလႄႈ ဝႂ် ႁဵတ်းၵၢၼ်သီသွမ်ႇဢၼ်ဢႃယု တေမူတ်းၼႂ်းလိူၼ်ၼႆႉၼၼ်ႉ တႄႇၵႂႃႇၶိုင်ၵၢၼ် တေႃႇဝတ်းဝႂ်လႆႈယဝ်ႉဝႃႈၼႆ။ တႄႇၼႂ်းလိူၼ် ဢေႊပရိူဝ်ႊ 2018 ၼႆႉ ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF သပ်းၸႅင်ႈလၢတ်ႈဝႃႈႁႅင်း ၵၢၼ်ၶၢမ်ႈမိူင်း ၸိူဝ်းယိပ်း Passport သီၵမ်ႇႁိုဝ်တၢင်ႇသီ ဢၼ်မီးဝႂ် ႁဵတ်းၵၢၼ်သီသွမ်ႇ ဢၼ်ဢႃယုတေမူတ်းၼႂ်းလိူၼ်ၼႆႉၼၼ်ႉ ဢွၼ်ၵၼ်ၵႂႃႇတေႃႇလႆႈယဝ်ႉဝႃႈၼႆ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈ HRDF လၢတ်ႈတီႈၽူႈတွႆႇႁွၵ်ႈဝႃႈ- “ မိူဝ်ႈလဵဝ်ဝတ်းဢၼ်တေမူတ်းၼႂ်း လိူၼ် ၼႆႉၼၼ်ႉ ၵႂႃႇၶပ်းၶိုင်တေႃႇလႆႈယဝ်ႉ ဢွၼ်တၢင်းသုတ်း ၵႂႃႇၵူတ်ႇထတ်းပၢႆးယူႇလီတီႈႁူင်းယႃ ၊ၵႂႃႇယွၼ်းဝႂ်ႁပ်ႉႁွင်းတီႈႁွင်ႈၵၢၼ်ၾၢႆႇၸတ်းႁႃၵၢၼ်၊ ၵႂႃႇတီႈၾၢႆႇၵူတ်ႇထတ်းၵူၼ်းၶဝ်ႈမိူင်း (တေႃးမေႃး) သိုပ်ႇၼၼ်ႉၵႂႃႇယွၼ်းဝႂ်ၶႂၢင်ႉ ႁဵတ်းၵၢၼ် တီႈႁွင်ႈၵၢၼ်ၾၢႆႇၸတ်းႁႃၵၢၼ် ၵႃႈၸႂ်ႉၸၢႆႇတေသဵင်ႈ မွၵ်ႈ 6000 ၿၢတ်ႇပၢႆ ” ၼႆယဝ်ႉ။ ဝတ်းဝႂ်ႁႅင်းၵၢၼ်ၶၢမ်ႈမိူင်းၼႂ်းမိူင်းထႆးၼႆႉ ဢမ်ႇမိူၼ်ၵၼ် မၢင်ၸိူဝ်းဢႃယုမူတ်းမိူဝ်ႈလိူၼ်မၢတ်ႊၶျ်ပူၼ်ႉမႃး၊မၢင် ၸိူဝ်းမူတ်းလိူၼ်ၼႆႉ၊ မၢင်ၸိူဝ်းမူတ်းလိူၼ်မေႊ 2018 ။ ၸၢႆးၶမ်း ႁႅင်းၵၢၼ်ၶၢမ်ႈမိူင်း လၢတ်ႈဝႃႈ -“ ၶႃႈတႄႉဢႃယုဝတ်းဝႂ်တေမူတ်းၼႂ်းလိူၼ်ၼႆႉ မိူဝ်ႈၼႆႉတႄႉ မႃးထတ်းပၢႆးယူႇလီ ပိူၼ်ႈၵေႃႈထတ်းပၼ်ႁဝ်းယူႇၶႃႈ မိူဝ်ႈလိူၼ်ပူၼ်ႉတႄႉပိူၼ်ႈဢမ်ႇထတ်းပၼ်ၶႃႈ ” ဝႃႈၼႆ။ ၼႂ်းၶၢဝ်းတၢင်း 2 လိူၼ်ပူၼ်ႉမႃး ဢၼ်ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုတ်ႇႁဵတ်းပၼ်ဝတ်းဝႂ်ယဝ်ႉ ၵႂႃႇမီး 1,320,035ၵေႃႉ။ ႁႅင်းၵၢၼ်ဢၼ်ထုၵ်ႇလႆႈတေႃႇဝႂ်မီး 13,792,521 ၵေႃႉ ။ ဢၼ်ပႆႇယဝ်ႉတူဝ်ႈၵိုတ်း 59,217 ၵေႃႉ ႁႅင်းၵၢၼ်ၸိူဝ်းဢမ်ႇတၼ်းတေႃႇဝတ်းဝႂ်ယဝ်ႉတူဝ်ႈ တေဢမ်ႇၸၢင်ႈသိုပ်ႇယူႇ ၼႂ်းမိူင်းထႆး တေလႆႈပွၵ်ႈၶိုၼ်းမိူင်းၽႂ်မိူင်းမၼ်းၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-04-03T07:10:56

https://shannews.org/archives/3936

ၸုမ်းတူင်ႉၼိုင်တူင်ႇဝူင်းတႆး ၵဵင်းမႆႇ ၸွႆႈထႅမ် ပီႈၼွင်ႉႁႅင်းၵၢၼ် ၽွင်းၵႂႃႇတေႃႇႁဵတ်းဝတ်းဝႂ်ၵၼ်

ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၵဵင်းမႆႇ ဢဝ်ပုၼ်ႈၽွၼ်းတူၺ်းထိုင်လူလွမ် လုၵ်ႈဢွၼ်ႇလႄႈ ၵူၼ်းထဝ်ႈတီႈသုၼ် ႁဵတ်းဝတ်းဝႂ်ႁႅင်းၵၢၼ် (One Stop Service – OSS) ၵဵင်းမႆႇ ဝႃႈၼႆ။ ဝၼ်းတီႈ 31/03/2018 ယၢမ်းၵၢင်ၼႂ် 7 မူင်း ထိုင် 7 မူင်း ၵၢင်ၶမ်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၵဵင်းမႆႇ လူလွမ် လုၵ်ႈဢွၼ်ႇႁႅင်းၵၢၼ် ၸိူဝ်းဢၼ်မႃးၸွမ်းပေႃႈမႄႈလႄႈ ၵူၼ်းထဝ်ႈ တီႈႁွင်ႈၵၢၼ်ၾၢႆႇႁဵတ်းဝတ်းဝႂ် တီႈသုၼ် One Stop Service ဝဵင်းၵဵင်းမႆႇ ၸိုင်ႈထႆး။ ၼင်ႇႁိုဝ် ပီႈၼွင်ႉႁႅင်းၵၢၼ် ပေႃး တေၶဝ်ႈထႅဝ်/ ၶပ်ႉထႅဝ် တေႃႇဝတ်းႁဵတ်းဝတ်းဝႂ်ငၢႆႈလူမ်ၸႂ်ၵႂႃႇ ဝႃႈၼႆ။ ၸၢႆးသၢႆဝၼ်း ၽူႈၼင်ႈၸိုင်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၵဵင်းမႆႇ လၢတ်ႈဝႃႈ “ ယူႇတီႈ ၵေႃႁူမ်ႈသၢင်ႈႁဝ်းၶႃႈ လႆႈၸႅၵ်ႇပုၼ်ႈၽွၼ်းၵၼ် 3 ၸုမ်းသေ ၸွႆႈပီႈၼွင်ႉႁႅင်းၵၢၼ်ႁဝ်းၶႃႈၵႂႃႇ။ ၸုမ်းၼိုင်ႈ ၾၢႆႇတူၺ်းလူ လွမ်လုၵ်ႈ ဢွၼ်ႇ ယွၼ်ႉဝႃႈ ပီႈၼွင်ႉႁႅင်းၵၢၼ်ႁဝ်းသမ်ႉ ဢဝ်လုၵ်ႈဢွၼ်ႇၶဝ်မႃးၸွမ်း မိူဝ်ႈၽွင်း ၶဝ်တိုၵ်ႉၶဝ်ႈထႅဝ်/ ၶပ်ႉထႅဝ်ယူႇ ၼၼ်ႉ ယွၼ်ႉၶဝ် တေလႆႈဢုမ်ႈလုၵ်ႈၶဝ် ႁွပ်ႇလုၵ်ႈၶဝ် ယွၼ်ႉၼၼ်လႄႈ ႁဝ်းၶႃႈ ၸင်ႇႁပ်ႉလဵင်ႉတူၺ်းဝႆႉပၼ် မိူဝ်ႈၽွင်း ပေႃႈမႄႈလုၵ်ႈဢွၼ်ႇၼၼ်ႉ ၵႂႃႇၶဝ်ႈထႅဝ်တေႃႇဝတ်းယူႇၼၼ်ႉ။ လိူဝ်ၼၼ်ႉ တွၼ်ႈတႃႇၵူၼ်းထဝ်ႈသမ်ႉ ယွၼ်ႉ ၵူဝ် ၶဝ်ပဵၼ်လူမ်းၼႂ်းၵႄႈၵူၼ်းၼမ်ၼႆလႄႈ ႁဝ်းၶႃႈ ၸင်ႇတေၸႅၵ်ႇၵူၼ်းႁဝ်းၶႃႈ ၵႂႃႇပႂ်ႉဢဝ်ဝႂ်ၶိဝ်ႊဝႆႉသေ ႁႂ်ႈၵူၼ်းထဝ်ႈ မႃးလိုဝ်ႈဝႆႉတီႈသုမ်ႉ ဢၼ်ႁဝ်းၶႃႈတင်ႈဝႆႉ ” ဝႃႈၼႆ။ လိူဝ်ၼၼ်ႉ ၸုမ်းတူင်ႉၼိုင်တူင်ႇဝူင်းတႆး ၼႂ်းၵဵင်းမႆႇ တင်း သုၼ်ႇတူဝ် ပီႈၼွင်ႉႁႅင်းၵၢၼ်တႆး ဢွၼ်ၵၼ် ၵႂႃႇၸႅၵ်ႇၶဝ်ႈ ၼမ်ႉတၢင်းၵိၼ် ပီႈၼွင်ႉႁႅင်းၵၢၼ် ၸိူဝ်းၵႂႃႇႁဵတ်းဝတ်းဝႂ်ၵၼ် တီႈႁွင်ႈၵၢၼ်ၾၢႆႇႁဵတ်းဝတ်းဝႂ် တီႈသုၼ် One Stop Service ဝဵင်းၵဵင်းမႆႇ။ ၼႂ်းၸိုင်ႈထႆး ပွတ်းၼိူဝ် တႃႇ 17 ၸႄႈတွၼ်ႈၼႆႉ တွၼ်ႈတႃႇပီႈၼွင်ႉႁႅင်းၵၢၼ်မၢၼ်ႈ၊ လၢဝ်းလႄႈ ၵမ်ႇပူးၶျႃး ႁႂ်ႈလႆႈမႃးတေႃႇဝတ်းႁဵတ်းဝတ်းဝႂ်ၵၼ် တီႈၸႄႈတွၼ်ႈၵဵင်းမႆႇ တီႈလဵဝ်ၵူၺ်း ဝႃႈၼႆ။ ႁွင်ႈၵၢၼ်ၾၢႆႇၸတ်းႁႃၵၢၼ် လူင်ပွင်ၸိုင်ႈမိူင်းထႆး ပိုၼ်ၽၢဝ်ႇ ႁႅင်းၵၢၼ်ၵႂႃႇတေႃႇဝတ်းဝႂ် ႁႂ်ႈယဝ်ႉၵွၼ်ႇဝၼ်းတီႈ 31/03/ 2018 ၼႆလႄႈ ႁဵတ်းႁႂ်ႈႁႅင်းၵၢၼ်ၼပ်ႉႁူဝ်မိုၼ်ႇႁူဝ်ႁဵင် ၵႂႃႇတေႃႇဝတ်းဝႂ်ၵူႈဝၼ်း ဢိုပ်းၶဝ်ႈဢိုပ်းၼမ်ႉ ထိုင်တီႈပဵၼ် လူမ်းပဵၼ်လႅင်ႉၵေႃႈမီး။ လူင်ပွင်ၸိုင်ႈယိုတ်ႈ ၶၢဝ်းယၢမ်း3 လိူၼ်ၼႆသေတႃႉ ႁႅင်းၵၢၼ်တေလႆႈဢဝ် ဝႂ်ၶိဝ်ႊဝႆႉၵွၼ်ႇဝၼ်းတီႈ 31/03/2018 ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-04-03T05:59:58

https://shannews.org/archives/3934

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 03/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.65 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 212.09 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 03/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 02/04/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 212.26 ပျႃး။

['ၵၢၼ်မၢၵ်ႈမီး']

2018-04-02T12:20:55

https://shannews.org/archives/3926

ၾိင်ႈထုင်းပွႆးသၢင်ႇလွင်းတႆး ႁိူဝ်ႈႁိူင်း-ၼႄၾၢင်ႁၢင်ႈသႃသၼႃပုတ်ႉထၸဝ်ႈ လႅင်းပိူင်း

ပေႃးထိုင်ၶၢဝ်းႁႅင်ႈ/တူင်ႈပွင်ႇမႃး ၸွမ်းၼင်ႇၾိင်ႈထုင်း ၸၢဝ်းၶိူဝ်းတႆးမီးၼၼ်ႉ ၵူၼ်းမိူင်းၸိုင်ႈတႆး ပၢၼ်ပူႇမွၼ်ႇၼၢႆးယႃႈ ပၢၼ်သိုပ်ႇပၢၼ် ၼပ်ႉသွၼ်ႇပဵၼ်ၶၢဝ်းၵိၼ်ၶၢဝ်းတၢၼ်းသေ ဢဝ်လုၵ်ႈလၢၼ်ၶဝ်ႈ ႁၢပ်ႇၵိုတ်ႉၵၢၼ်သႃသၼႃ လူၺ်ႈႁဵတ်း ပွႆးသၢင်ႇလွင်း ၼုင်ႈပဵၼ်သၢင်ႇပဵၼ်ၸၢင်း။ ယၢမ်းလဵဝ် ဢိင်ၼိူဝ်ၾိင်ႈထုင်း ပွႆးသၢင်ႇလွင်းၽႄႈတိူၼ်းၵႂၢင်ႈၶႂၢင်မႃးသေ ၶႂ်ႈႁဵတ်းၸွတ်ႇတူဝ်ႈၼႂ်းၸိုင်ႈတႆး ပတ်းပိုၼ်ႉ ပွတ်းႁွင်ႇ ပွတ်းၵၢင် ပွတ်းၸၢၼ်း လႄႈ ပွတ်းဢွၵ်ႇ။ ပွႆးသၢင်ႇလွင်းၸွမ်းၾိင်ႈထုင်းတႆး ဢိင်ၼိူဝ်ပီႈၼွင်ႉတႆးမိူင်းတႆးၶဝ်ႈႁဵတ်းၵၢၼ်မိူင်းထႆးၼမ်သေ 9-10 ပီမႃးၼႆႉ ၼႂ်းၸိုင်ႈထႆးပွတ်းႁွင်ႇၵေႃႈ လၢႆလၢႆၸႄႈတွၼ်ႈ၊ မိူၼ်ၼင်ႇၸႄႈတွၼ်ႈၵဵင်းမႆႇ/ မႄႈႁွင်ႈသွၼ်/ ၵဵင်းႁၢႆး ပိုၼ်ႉတီႈမီးပီႈၼွင်ႉတႆး ယူႇသဝ်းၼမ်ၼၼ်ႉ ၼိုင်ႈပီပဵၼ်လၢႆလၢႆဝတ်ႉ လၢႆလၢႆတီႈ။ ႁဵတ်းႁႂ်ႈပွႆးသၢင်ႇလွင်းလၢမ်းၽႄႈတိူၼ်းထိုင် ၼႂ်းတူင်ႇဝူင်းတႆးမိူင်းထႆးသေ ပီႈၼွင်ႉၸိူဝ်ႉသၢႆတႆး ၼႂ်းမိူင်းထႆးၵေႃႈ ဢွၼ်ၵၼ်ႁဵတ်းပွႆးသၢင်ႇလွင်းမႃး လၢႆလၢႆပီထပ်းၵၼ်။ ၼႂ်းမိူင်းတႆးတႄႉ ပဵၼ်လၢႆတီႈလၢႆငွၼ်ႈ လၢႆဝၢၼ်ႈလၢႆဢိူင်ႇ လၢႆဝဵင်းလၢႆမိူင်းၼၼ်ႉ ဢမ်ႇၸၢင်ႈလၢတ်ႈ၊ တိုၼ်းပဵၼ်လၢႆတီႈယူႇ။ ၵဝ်ႉငဝ်ႈငိူၼ်ႈၼဵၼ်ႁူဝ်တီး တီႈမႃးပွႆးသၢင်ႇလွင်းၼႆႉ ၸဝ်ႈပေႃႈမုၼ်ထီး (မိူင်းၾၢင်) ယၢမ်ႈတႅမ်ႈသပ်းၸႅင်ႈၼႄဝႆႉ ၼႂ်းပပ်ႉမွၵ်ႇသဵဝ်ႈဝႃႈ- ပွႆးသၢင်ႇလွင်း ၵိူတ်ႇၶိုၼ်ႈမီးမႃး ဝၢႆးပုတ်ႉထၽြႃးပဵၼ်ၸဝ်ႈၶဝ်ႈၼိပ်ႉပၢၼ်ႇၵႂႃႇလႆႈမွၵ်ႈ 200 ပီပၢႆပၢႆ။ ၽွင်းၼၼ်ႉ ၶုၼ်ႁေႃၶမ်းဢသူဝ်ၵၽွင်းငမ်းဝၢၼ်ႈမိူင်း၊ မၼ်းၸဝ်ႈၼပ်ႉထိုဝ်ၵိူဝ်းလီယုၵ်ႉယွင်ႈ သႃသၼႃပုတ်ႉထ လူင်လၢင်သေ ႁဵတ်းတၢၼ်းၼမ်ႉမေႃႇ 84,000 (ပႅတ်ႇမိုၼ်ႇသီႇႁဵင်)၊ ၸေႇၻီႇၵွင်းမူး 84,000 ၊ လိူဝ်သေၼၼ်ႉ ပေႃးထိုင်လိူၼ် 12 မူၼ်းၵူႈပီၵေႃႈ တၢၼ်းၸီဝရသၢင်ႇၵၢၼ်း ၵၢပ်ႈသွမ်း ၸဝ်ႈရႁၼ်တႃဢၢၼ်ႇမိုၼ်ႇတူၼ်ၵူႈၼ်ႂ။ ပဵၵ်ႉသမ်ႉလႆႈႁႅၼ်းတၢၼ်း/ႁဵတ်းတၢင်းလီတင်းၼမ်ၵေႃႈ မၼ်းၸဝ်ႈပႆႇၶဝ်ႈၼႂ်းသၢႆမၢႆ (သႃသၼႃတႃယႃၻ) မိူၼ်ၼၢင်းဝိသႃၶႃ၊ ၽူႈမၢၵ်ႈမီးသထေးလူင်ဢၼႃထပိၼ်ၶဝ်။ မၼ်းၸဝ်ႈၸင်ႇဢဝ်လုၵ်ႈၸၢႆး ၸဝ်ႈမႁိၼ်တ ၶဝ်ႈႁၢပ်ႇၵၢၼ်သႃသၼႃပုတ်ႉထလႄႈ ၸွမ်းၼင်ႇၾိင်ႈထုင်းၶုၼ်မီးၼၼ်ႉ ၸင်ႇၼုင်ႈၶူဝ်းၸဝ်ႈၸၢႆးၵႅမ်မိူင်း ၶိုၼ်ႈၶီႇမႃႉ၊ ၵႄႇမၢတ်ႈၽွင်းမိူင်း/ၸိူင်ႉၼၢင်းၶဝ်ၵင်ႈၸွင်ႈၽိူၵ်ႇၸွင်ႈၶမ်းပၼ်သေ ၵူၼ်းဝၢၼ်ႈၵူၼ်းမိူင်း ၸင်ႇလွမ်ႉႁွပ်ႈၸွမ်း ၶၢင်ႈ/ၼႃႈ/လင် ဢဝ်လဵပ်ႈႁေႃၸဵတ်းႁွပ်ႈ ၸင်ႇဢဝ်မိူဝ်းတီႈဝတ်ႉလူင် ဢသူဝ်ၵရႃမ၊ ယဝ်ႉၼုင်ႈၽႃႈလိူင်သၢင်ႇၵၢၼ်း ပဵၼ်ရႁၼ်။ ပွႆးသၢင်ႇလွင်းတႆး လုၵ်ႉတီႈၼၼ်ႈသေ ၸွမ်းၼင်ႇသႃသၼႃပုတ်ႉထၽႄႈတိူၼ်းထိုင်မိူင်းတႆးလႄႈ ၸၢဝ်းၶိူဝ်းတႆးၵိူဝ်းလီပုတ်ႉထ ၸင်ႇယိူင်ႈႁဵတ်းၸွမ်းမႃးပၢၼ်သိုပ်ႇပၢၼ် ထိုင်တီႈယဵၼ်းပဵၼ်ၾိင်ႈထုင်းတႆးမႃးတေႃႇယၢမ်းလဵဝ်။ ၵူၺ်းၵႃႈ ဢၼ်ၵမ်ႈၽွင်ႈဝႃႈ ယိူင်ႈၸွမ်းဢဝ်မိူဝ်ႈတီႈၸဝ်ႈၸၢႆးသိတ်ႉထတ်ႉထ ဢွၵ်ႇပၢႆႈႁၢင်ႈႁေႃၶဝ်ႈထိူၼ်ႇယၢမ်း ၵၢင်ၶိုၼ်းၼႆၵေႃႈမီး၊ ဢၼ်တႆးဝႃႈ ပေႃႈသၢၼ်ႈ/မႄႈသၢၼ်ႈ (ၵူၼ်းလုမ်းလႃးသၢင်ႇလွင်း) ၼၼ်ႉၵေႃႈ ဝႃႈပဵၼ်ဢမၢတ်ႈသၼ်ႇၼ (ဢၼ်ၵိူတ်ႇႁူမ်ႈၽၢၵ်ႈ ယၢမ်းလဵဝ်ၵၼ်တင်းပုတ်ႉထၸဝ်ႈ) ၸွမ်းၸဝ်ႈၵႂႃႇမိူဝ်ႈ ၶဝ်ႈထိူၼ်ႇ။ ၵွပ်ႈၸိုဝ်ႈဝႃႈ “သၼ်ၼ” ၼႆလႄႈ ဝၢႆးမႃးတႆးႁွင်ႉ ဝႃႈ “ဢၢႆႈသၢၼ်ႈ” ဝႃႈၼႆၵေႃႈမီး။ ၼႂ်းၶၢဝ်းတၢင်း 9-10 ပီမႃးၼႆႉ ပွႆးသၢင်ႇလွင်းၼႂ်းထႆးၼမ်မႃး၊ ၵွပ်ႈပီႈၼွင်ႉတႆးလုၵ်ႉမိူင်းတႆးၶဝ်ႈႁဵတ်းၵၢၼ်ၼႂ်း မိူင်းထႆးၼမ်မႃး။ သင်ၶၸဝ်ႈၵေႃႈပၼ်ႁႅင်း/ယုၵ်ႉမုၼ်း/ႁၵ်ႉသႃၾိင်ႈငႄႈပုတ်ႉထ၊ ၾၢႆႇၼိုင်ႈတၢင်းၼိုင်ႈ လူင်ပွင်ၸိုင်ႈထႆးၵေႃႈ ယုၵ်ႉယွင်ႈပၼ်ႁႅင်း လွင်ႈႁၵ်ႉသႃၾိင်ႈထုင်းၶိူဝ်းၵူၼ်းၽ်ႂမၼ်းၵူၺ်းပႆႇပေႃး ယုၵ်ႉမုၼ်းပႃး လွင်ႈတွင်ႈတဵဝ်းဢႅဝ်ႇမိူင်း။ ပွႆးသၢင်ႇလွင်းတႆးၼႆႉၵေႃႈ ယုမ်ႇယမ်ဝႃႈၸၢင်ႈၸုင်ၸ်ႂၵူၼ်းမိူင်းၼွၵ်ႈၶဝ်ႈမႃး ဢႅဝ်ႇမိူင်းထႆးလႆႈတင်းၼမ်သေ မီးသုၼ်ႇၸွႆႈ ႁဵတ်းႁႂ်ႈၵၢၼ်မၢၵ်ႈမီးမိူင်းထႆးတိူဝ်းၶိုၼ်ႈယႂ်ႇ။ ၵဵဝ်ႇၵပ်းထွႆးၵႂၢမ်းဝႃႈသၢင်ႇလွင်းသေ မိူဝ်ႈတိုၵ်ႉမီးမိူင်းၵူၼ်းၼၼ်ႉ ၸဝ်ႈပၢႆးမွၼ်း (သၶႁ) မေႃတႅမ်ႈၵႂၢမ်း/ ႁွင်ႉၵႂၢမ်းၸိုဝ်ႈယႂ်ႇ ၼႂ်းတူင်ႇဝူင်းတႆး ယၢမ်ႈၸီႉၸမ်ႈသပ်းၸႅင်ႈဝႃႈ- ထွႆႈၵႂၢမ်းဝႃႈ “သၢင်ႇလွင်း သၢင်ႇလွင်း”ၼႆႉ ႁွင်ႉလၢတ်ႈၵိုၵ်းၵပ်းၸပ်းသူပ်း ၸပ်းပၢၵ်ႇ ဢွၵ်ႇၾၢၵ်ႇၾင်ဢွၵ်း ၾင်လုပ်ႇတႆး (တႆးတႂ်ႈတၢင်းတူၵ်းၶူင်းၵမ်ႈၼမ်) မႃးပီယၢဝ်းၶၢဝ်းႁိုင် ၸဵမ်မိုၼ်ႉသိုၼ်းၵွၼ်ႇလႄႈ- လုၵ်ႉတီႈႁွင်ႉသၢင်ႇလွင်း၊ ႁႂ်ႈပိုၼ်ႉပႅတ်ႈသေမႃးႁွင်ႉဝႃႈ “လုၵ်ႈၵႅဝ်ႈ” ၼႆတႄႉ ႁူႉတၵ်းယၢပ်ႇယဵၼ်းလူင်လၢင်၊ တၵ်းၺႃးထတ်းသၢင် ၸီႉၼႄးပွင်ႉလႃႇၵေႃႈပဵၼ်လႆႈ။ ၸဝ်ႈၵွၼ်းဝတ်ႉတႃႈၵၻၢတ်ႇ (တုပီႈၼူၼ်း) လႄႈလၢႆလၢႆၸဝ်ႈလၢႆလၢႆၵေႃႉယၢမ်ႈၸီႉၸမ်ႈဝႃႈ ထွႆႈႁွင်ႉ “သၢင်ႇလွင်း” ၼႆႉ လုၵ်ႉတီႈၵႂၢမ်းမၢၼ်ႈ (သိၼ်ႇလွင်း) ၼၼ်ႉမႃး။ ပွင်ႇဝႃႈၼေႃႇတူၼ်ၸဝ်ႈမုၼ်ဢွၼ်ႇ။ ပီႈၼွင်ႉထႆး ယူၼ်း လၢဝ်း တႆးလိုဝ်ႉတႆးၶိုၼ်ၶဝ်တႄႉႁွင်ႉ “လုၵ်ႈၵႅဝ်ႈ”။ ႁဵတ်းသၢင်ႇလွင်းဝႃႈ- ဝူတ်ႇလုၵ်ႈၵႅဝ်ႈ။ ပွင်ႇဝႃႈလုၵ်ႈလၢင်းလီၸိုၼ်ႈၸၢင်ႇ ဢၼ်တႄႉ ပဵၼ်ယွတ်ႈၵႅဝ်ႈ ၼေႃႇတူၼ်- ဝႃႈၼႆ။ လွင်ႈပွႆးသၢင်ႇလွင်းၼႆႉ ၸွမ်းၼင်ႇၽူႈတႅမ်ႈလႆႈၵဵပ်းႁွမ်တွမ်တုမ်၊ လႆႈႁူႉငိၼ်း/တူဝ်ထူပ်းမႃးၽွင်ႈၼၼ်ႉ ၼႂ်းတူင်ႇဝူင်းတႆးႁဝ်းၵေႃႈ မီးတၢင်းႁၼ်ပိူင်ႈပႅၵ်ႇၵၼ်။ ၵမ်ႈၽွင်ႈဝႃႈ “ၵႃႈၸူဝ်ႈတႆးႁဝ်းတိုၵ်ႉႁၵ်ႉသႃၾိင်ႈထုင်း ႁဵတ်းပွႆးသၢင်ႇလွင်း၊ ပွႆးသၢင်ႇလွင်းတႆးတိုၵ်ႉႁိူင်းယူႇၼႆႉ ၶိူဝ်းတႆးႁဝ်းဢမ်ႇၸူမ်ႁၢႆလႆႈငၢႆႈငၢႆႈ၊ ၵွပ်ႈၾိင်ႈထုင်း ႁဝ်းဢမ်ႇႁၢႆ၊ ၶိူဝ်းႁဝ်းၵေႃႈဢမ်ႇတၢႆ။ ၵမ်ႈၽွင်ႈသမ်ႉဝႃႈ ၼင်ႇႁိုဝ်ၶိူဝ်းႁဝ်းတေဢမ်ႇႁၢႆၼၼ်ႉ မၼ်းဢမ်ႇယူႇတီႈ ၾိင်ႈထုင်းႁဝ်းဢမ်ႇႁၢႆ၊ မၼ်းယူႇတီႈႁဝ်းမီးဝၢၼ်ႈမီးမိူင်းၼၼ်ႉၵူၺ်း၊ ပေႃးႁဝ်းမီးဝၢၼ်ႈမိူင်း ၾိင်ႈထုင်းႁဝ်း ၶိူဝ်းႁဝ်းတၵ်းဢမ်ႇႁၢႆ။ ၵမ်ႈၽွင်ႈသမ်ႉႁၼ်ဝႃႈ- ဢၼ်ပွႆးသၢင်ႇလွင်းတႆးႁဝ်းႁိူင်းမႃးတိၵ်းတိၵ်းၼႆႉ ပေႃးဢဝ်ငဝ်းလၢႆးတႆးႁဝ်းၶဝ်ႈ ႁဵတ်းၵၢၼ်မိူင်းထႆးယူႇယၢမ်းလဵဝ် လီၼၵ်းၸႂ်တၢင်တႆးယူႇ၊ ၵွပ်ႈဝႃႈႁဵတ်းႁႂ်ႈၵၢၼ်မၢၵ်ႈမီးတႆးႁဝ်းတူၵ်းတႅမ်ႇ။ မိူဝ်ႈၵူႈပွၵ်ႈ ၽွင်းဝၢၼ်ႈသႃႇမိူင်းလီ၊ ဝၢၼ်ႈမိူင်းၵတ်းယဵၼ်တႄႉ ပွႆးသၢင်ႇလွင်းၼႆႉ ၵိုင်ႇလႅပ်ႈၵၼ်တင်း ၶိူဝ်းတႆးႁဝ်းယူႇ။ ၵွပ်ႈဝႃႈပေႃးၶၢဝ်းႁႅင်ႈ ၶဝ်ႈထိုင်ယွင်ထိုင်ယေးယဝ်ႉၵၢၼ်ႁၢင်ႇၵႂႃႇ၊ ပဵၼ်ၶၢဝ်းယၢမ်းပဝ်ႇသေ ထွမ်ႇၶၢဝ်ႇပွႆးလၢမ်းတီႈၼၼ်ႈတီႈၼႆႈသေၵႂႃႇၶဝ်ႈ၊ ဢွၼ်ၵၼ်ၵႂႃႇၶဝ်ႈပွႆးလိူၼ်သီႇတီႈၼၼ်ႈတီႈၼႆႈၵူၺ်း၊ ႁဵတ်းပွႆးသၢင်ႇလွင်းၵေႃႈ တႆးႁဝ်းပဵၼ်ၵူၼ်းမီး တူင်ႈမီးၼႃး၊ မီးႁႆႈမီးသူၼ်၊ မီးၶူဝ်းၶွင်သတ်းလဵင်ႉ (ဝူဝ်း၊ ၵႂၢႆး၊ မႃႉ) ၸိူဝ်းၼႆႉလႄႈ ဢမ်ႇတုမ်ႉတိူဝ်ႉၵၢၼ်မၢၵ်ႈမီးသင်။ ၵူၺ်းၵႃႈ ငဝ်းလၢႆးဢၼ်ပဵၼ်ယူႇဝၼ်းမိူဝ်ႈၼႆႉ ၵွပ်ႈဝၢၼ်ႈမိူင်း ႁဝ်းဢမ်ႇၵတ်းယဵၼ်၊ ထူပ်းၺႃးၽေးလၢႆလၢႆပိူင်သေ ၵူၼ်းမီးပဵၼ်ၵူၼ်းၽၢၼ်၊ ဢွၼ်ၵၼ်ၶဝ်ႈမိူင်းထႆး ဢွၼ်ၵၼ်ႁႃငိုၼ်း။ ပေႃးတႆးႁဝ်းၵုမ်ႇႁဵတ်းပွႆးႁဵတ်းလၢမ်းယူႇတိၵ်းတိၵ်းၸိုင် ၵၢၼ်မၢၵ်ႈမီးတႆးႁဝ်းဢမ်ႇၶိုတ်းၶိူဝ်းပိူၼ်ႈလႆႈ၊ ၶိူဝ်းပိူၼ်ႈ ၸၢင်ႈၵုမ်းပၢႆးမၢၵ်ႈမီးဝႆႉသေ ၶိူဝ်းႁဝ်းၸၢင်ႈပဵၼ်လုၵ်ႈၸၢင်ႈပိူၼ်ႈတိၵ်းတိၵ်း၊ ပေႃးပဵၼ်လုၵ်ႈၸၢင်ႈပိူၼ်ႈၵေႃႈ ၼင်ႇႁိုဝ်ႁဵတ်းၵၢၼ်တေပေႉပုၼ်ႈပိူၼ်ႈ၊ လႆႈၵႃႈတွပ်ႇတႅၼ်းၼမ်ၼၼ်ႉ လုၵ်ႈလၢၼ်ႁဝ်းတၵ်းတေဢွၼ်ၵၼ် ႁဵၼ်းလိၵ်ႈလၢႆးၵႂၢမ်းလၢတ်ႈပိူၼ်ႈ၊ ပေႃးလႆႈႁဵၼ်းပိုၼ်းပိူၼ်ႈၵေႃႈထၢင်ႇယႂ်ႇၶိူဝ်းပိူၼ်ႈ။ ၼွၵ်ႈသေၼၼ်ႉ တႆးၵမ်ႈၽွင်ႈၵေႃႈ ယွၼ်ႉၵၢၼ်မၢၵ်ႈမီးသေ ဝၼ်းၼိုင်ႈမႃးတေပဵၼ်ၵူၼ်းငိူဝ်ႈ၊ ပေႃးငိူဝ်ႈၵေႃႈၶွႆပိူၼ်ႈ၊ ပေႃးၶွႆပိူၼ်ႈၵေႃႈယိူင်ႈပိူၼ်ႈ၊ ပေႃးယိူင်ႈပိူၼ်ႈၵေႃႈယဵၼ်းပဵၼ်ပိူၼ်ႈ၊ ပေႃးယဵၼ်းၵေႃႈၶိူဝ်းႁဝ်းၸၢင်ႈၵွႆ၊ ဝႃႈတီႈ ပွတ်းမၼ်း ငိူဝ်ႈ ၶွႆ ယိူင်ႈ ယဵၼ်း ၵွႆ- ဝႃႈၼႆ။ ၽူႈတႅမ်ႈလႆႈငိၼ်းၵမ်ႈၽွင်ႈဝႃႈ- ႁဵတ်းပွႆးသၢင်ႇလွင်းၼႆႉ လႆႈသဵင်ႈၵႃႈၸႂ်ႉၸၢႆႇၼမ်။ မိူၼ်ၼင်ႇတႆးႁဝ်း ၶဝ်ႈႁဵတ်းၵၢၼ်မိူင်းထႆး ၼႆႉ တႃႇတေႁႃငိုၼ်းလႆႈ 3-4 မိုၼ်ႇဢမ်ႇငၢႆႈငၢႆႈ။ တႆးၵမ်ႈၽွင်ႈ ႁဵတ်းၵၢၼ်တင်းပီ ၵဵပ်းႁွမ်ငိုၼ်းယင်းဢမ်ႇလႆႈ 1 မိုၼ်ႇ။ ထႃႇၼႁဝ်းပဵၼ်ၵူၼ်းႁႅင်းၵၢၼ် လႆႈငိုၼ်းၵႃႈႁႅင်းဢေႇ သွင်ၵေႃႉၽူဝ်မေး ၵဵပ်းႁွမ်ငိုၼ်း လၢႆပီၸင်ႇလႆႈမွၵ်ႈ 3 မိုၼ်ႇ၊ မႃးဢဝ်လုၵ်ႈၸၢႆးႁဵတ်းသၢင်ႇလွင်းၵေႃႈသဵင်ႈမူတ်း၊ လႆႈသိုပ်ႇ ႁဵတ်းၵၢၼ်ပဵၼ်လုၵ်ႈလဵင်ႉလုၵ်ႈၸၢင်ႈပိူၼ်ႈၵႂႃႇထႅင်ႈ၊ ဢမ်ႇၸၢင်ႈပူၼ်ႉၸၢတ်ႈၶီႈၶႃႈၵူၼ်းၸႂ်ႉပိူၼ်ႈလႆႈ၊ ၵွပ်ႈဝႃႈၼၢၼ်းမီးငိုၼ်း ပိူဝ်ႈတႃႇႁဵတ်းတိုၼ်းၵႃႉၶၢႆႁဵတ်းၵၢၼ်မၢၵ်ႈမီး တူဝ်ၵဝ်ႇ- ဝႃႈၼႆ။ ၽူႈလဵပ်ႈႁဵၼ်းၵေႃႉၼိုင်ႈ လၢတ်ႈၼႄလွင်ႈလႆႈတူဝ်ထူပ်းမႃးဝႃႈ- မၢင်ၵေႃႉတေဢဝ်လုၵ်ႈၸၢႆးႁဵတ်းလွင်း ဢမ်ႇမီးငိုၼ်း သမ်ႉႁႃၵူႈၼႂ်းပီႈၼွင်ႉၵၼ်၊ ပေႃးဢမ်ႇမီးပၼ်ၵၼ် သမ်ႉဝႃႈပီႈၼွင်ႉၵၼ်ဢမ်ႇၶႂ်ႈၸွႆႈထႅမ်ၵၼ် ၼႆသေ ဝၢႆးမႃးဢမ်ႇမႅၼ်ႈၵၼ်၊ ဢမ်ႇလၢတ်ႈတေႃႇၵၼ်၊ ႁၢင်ႇၵၼ်ၵႂႃႇထိုင်တီႈဢမ်ႇၵႂႃႇမႃးႁူသူႇၵၼ်၊ ဢမ်ႇမၢတ်ႈၵၼ် ပဵၼ်ပီႈပဵၼ်ၼွင်ႉၵႂႃႇၵေႃႈမီး။ ၸိူဝ်းၼႆႉပေႃးဢဝ်လၢႆးၽႅၼ်ၵၢၼ်လူင်ၸိူဝ်ႉၸၢတ်ႈ (National Strategy) ၶၢဝ်းယၢဝ်းဝႃႈၸိုင် လႆႈဝႃႈတႆးတူၵ်းသုမ်းဝႆႉ- ဝႃႈၼႆ။ သမ်ႉသိုပ်ႇသပ်းလႅင်းဝႃႈ- ၵိူတ်ႇမႃးပဵၼ်တႆးၼႆႉ လႆႈဝႃႈၵိူတ်ႇမႃးတႃႇၵိၼ်တႃႇလူႇတႃႇတၢၼ်းတႄႉတႄႉ။ ၵဵဝ်ႇၵပ်းလွင်ႈ ပီႈၼွင်ႉတႆးႁဵတ်းၵၢၼ်ယိုၼ်ႈတၢၼ်းၼမ်ၼႆႉ ႁဵတ်းၵၢၼ်တၢင်းလီဢမ်ႇပေႃးထုၵ်ႇလၢႆးမၼ်းၵေႃႈ ၵဝ်ၶႃႈဢမ်ႇၶႂ်ႈသႄႉၼႄး၊ ၵွပ်ႈဝႃႈၵူဝ်ၽိတ်းမႅၼ်ႈဝၸီႇၵမ်ၼင်ႇၵဝ်ႇ- ဝႃႈၼႆ။ ၽူႈတႅမ်ႈယၢမ်ႈငိၼ်းႁႅင်းၵၢၼ်တႆးၵေႃႉၼိုင်ႈၼႂ်းၵဵင်းမႆႇ ဢုပ်ႇၼႄဝႃႈ- ႁၼ်မႅၼ်ႈပွႆးသၢင်ႇလွင်းသေ ပီႈၼွင်ႉထႆး ပီႈၼွင်ႉယူၼ်းၶဝ်ပေႃးဢၢမ်းတႆးတႄႉတႄႉဝႃႈဝႃႈ။ ၶဝ်ဝႃႈပီႈၼွင်ႉတႆးၼႆႉ လီၶွႆၶဝ်ၼႅၼ်ႇ၊ ယၢမ်းႁဵတ်းၵၢၼ်ၵေႃႈ ႁဵတ်းတႄႉ၊ ဢမ်ႇၵူဝ်ၵၢၼ်ၼၵ်းၵၢၼ်ယၢပ်ႇ သူႈၵၢၼ်ၵူႈပိူင်၊ ယၢမ်းႁႅၼ်းလူႇႁႅၼ်းတၢၼ်းၵေႃႈၸွႆႈၵၼ်တႄႉ လူႇလူႇတၢၼ်းတၢၼ်းတႄႉ-ဝႃႈၼႆ။ တီႈၼႆႈ ၵမ်ႈၽွင်ႈၵေႃႈဝႃႈ- ၵိုင်ႇတင်းပီႈၼွင်ႉတႆးၵႆႉယွၼ်းပွၼ်း/ ပၼ်ပွၼ်းၵၼ်ဝႃႈ- ႁႂ်ႈလႆႈၵိၼ်လိူင်ႇလူႇလိူင်ႇ တၢၼ်းလိူင်ႇၼမ်ၼမ်-ၼႆၼၼ်ႉယူႇ-ဝႃႈၼႆ။ ပွႆးသၢင်ႇလွင်းဝတ်ႉၵူႇတဝ်ႈ ဝဵင်းၵဵင်းမႆႇ ၽူႈယႂ်ႇတႆးၸဝ်ႈၼိုင်ႈ ယၢမ်ႈလၢတ်ႈၼႄဝႃႈ- ၶုၼ်လႄႈတႆးမၵ်ႉပွႆးလိူဝ်ပိူၼ်ႈ၊ မၵ်ႉတႄႉမၵ်ႉဝႃႈ။ ၵမ်ႈၽွင်ႈၵေႃႈ ဝႃႈ- ဢမ်ႇလိူဝ်သေသိုၵ်းမၢၼ်ႈႁဵတ်းတႅပ်း 4 တႅပ်း ႁေႃႈလိုပ်ႈဝၢၼ်ႈႁၢမ်းသူၼ်ႁၢမ်း ယင်းတိုၵ်ႉၸွမ်းၵႂႃႇ ႁဵတ်းပွႆးႁဵတ်းလၢမ်းယူႇ မၢၼ်ႈပေႃးၵၢၼ်ႉ။ ႁဝ်းႁႆႇပၼ်ၶဝ်ပေႃးဢမ်ႇၵိုတ်းသင် ထႅင်ႈ 2-3 ပီသမ်ႉ ဢဝ်ၶမ်းႁွႆႈၶေႃးသေၶဝ်ႈပွႆးမႃး၊ တႆးၸိူဝ်းၼႆႉဢမ်ႇငၢႆႈငၢႆႈ၊ မိူင်းၵဵင်းမႆႇႁဵတ်းပွႆးၵေႃႈပဵၼ်တႆးလၢႆလၢႆ။ မၼ်းၸဝ်ႈယၢမ်ႈလၢတ်ႈၼႂ်းၽိုၼ်လိၵ်ႈၵွၼ်းၶေႃ မၢႆ(253) ပီ 2009 တွၼ်ႈပွႆးသၢင်ႇလွင်းၼၼ်ႉ ဝႃႈ- တႆးၼႆႉ ဢမ်ႇႁဵတ်းပွႆးဢမ်ႇၶႂ်ႈယူႇလႆႈ၊ တၢင်ႇၸိူဝ်ႉတၢင်ႇၶိူဝ်းပႃးၸဵမ်မၢၼ်ႈ ဢမ်ႇပေႃးၵႃႈႁိုဝ်ပဵင်းတႆး။ ၸင်ႇဝႃႈ ၵူႈပီႈပီ၊ ပေႃးထိုင်ၶၢဝ်းလိူၼ်သီႇလိူၼ်ႁႃႈမႃး တႆးႁဝ်းၽႅဝ်တီႈလႂ် မီးမိူင်းလႂ်ၵေႃႈ ဢမ်ႇမီးၵေႃႈႁႃ ဢမ်ႇမႃးၵေႃႈလႅၼ်ႈ ၶွၵ်းၶွၵ်းၶေႇၶေႇ ၵႃႈဝၵ်ႉမႃးႁႃလႆႈ၊ တင်းၵူႈတင်းယိုမ်ႁဵတ်းတိၵ်းတိၵ်း။ ႁဵတ်းယဝ်ႉၵေႃႈ ပႃးၵၼ်ထုၵ်ႇၼီႈ ထုၵ်ႇၶွတ်ႇ၊ ၵမ်ႈၽွင်ႈသၢႆႈၼီႈပဵၼ်ပီယင်းပႆႇၵုမ်ႇ။ ၵူၺ်းၵႃႈ ဢမ်ႇငိၼ်းၽႂ်ဝႃႈလၢပ်ႇၽိဝ်းမိူဝ်ႇၸၢၼ်ႈသင်၊ ထိုင်ၶၢဝ်းမၼ်းမႃးၵေႃႈၼႅတ်ႈႁဵတ်းၶိူဝ်းၶိူဝ်းယႂ်းယႂ်း။ ဢၼ်ၽိတ်းၸႂ်လူင်လၢင်ၼႆႉ ၵၼ်ႉၵူၵ်ႉႁဵတ်းမႃးတႄႉတႄႉ သမ်ႉဢမ်ႇၵိုင်ႇတၢင်းယၢပ်ႇ၊ ဢမ်ႇၵိုင်ႇသဵင်ႈငိုၼ်း သဵင်ႈတွင်း လႆႈၵမ်ႉလႆႈငၢမ်ႇ။ ၼုင်ႈသၢင်ႇၵၢၼ်းမိူဝ်ႈၼႆႉ- မိူဝ်ႈၽုၵ်ႈၵေႃႈလွၼ်ႈ။ ၵမ်ႈၽွင်ႈႁဵတ်း 7 ဝၼ်းဢွၵ်ႇမႃး ယဝ်ႉ ထၢမ်ၵႂၢမ်းလိၵ်ႈၵႂၢမ်းထမ်း ဢမ်ႇလႆႈသင်မႃး။ ၼွၵ်ႈသေၼၼ်ႉ မၼ်းၸဝ်ႈတွပ်ႇလၢတ်ႈၵႂၢမ်းထၢမ်လၢႆလၢႆၶေႃႈလႄႈ ပိူင်လူင်မၼ်းႁႂ်ႈတႆးဝူၼ်ႉမႅၼ်ႈ 3 ၶေႃႈ- 1.ႁဵတ်းပွႆးဢမ်ႇႁဵတ်းပွႆး ဢမ်ႇၸႂ်ႈလိူင်ႈဢၼ်ၶိုၵ်ႉၶမ်ႇ။ 2.ဢၼ်လမ်ႇလွင်ႈၶိုၵ်ႉၶမ်ႇၼႆႉ ၼုင်ႈၽႃႈလိူင် သၢင်ႇၵၢၼ်းယဝ်ႉ ၸွင်ႇလႆႈလဵပ်ႈႁဵၼ်းၵႂၢမ်းသင်ႇသွၼ်ၽြႃးပဵၼ်ၸဝ်ႈ၊ ၸွင်ႇလႆႈတိုဝ်းၵမ် ၽႃဝၼႃ။ 3.ပေႃးၼုင်ႈ သၢင်ႇၵၢၼ်းယဝ်ႉ ႁူႉထမ်းႁူႉလၢႆးတိုဝ်းၵမ်ၸပ်းတူဝ်ၸပ်းၸႂ်မႃးၸိုင် ႁဝ်းၵေႃႈၵိုင်ႇတၢင်းယၢပ်ႇသေ လႆႈၵုသူလ်။ ပေႃးဢမ်ႇၼၼ် တေလႆႈဝႃႈပုတ်းတိုၼ်း- ဝႃႈၼႆ။ မၢင်ပွၵ်ႈ မီးပွႆးမီးလၢမ်းၼႂ်းၵဵင်းမႆႇတီႈၼိုင်ႈ၊ ဢိင်ၼိူဝ်ႁဵတ်းၵၢၼ်တီႈလဵဝ်ၵၼ်သေမိူင်းလႅင်းမႃးႁၼ်ၼႃႈၵၼ်၊ မၼ်းၸဝ်ႈထၢမ်ဝႃႈ- ဢိူဝ်ႈ ၸိူဝ်းသူၼႆႉ ၶမ်ႈဝႃးၸွင်ႇၵႂႃႇပွႆးၼႄႇ၊ ပေႃးတွပ်ႇဝႃႈဢမ်ႇၵႂႃႇၶႃႈ။ မၼ်းၸဝ်ႈဝႃႈ သူၸိူဝ်းၼႆႉ ဢမ်ႇၸႂ်ႈတႆးလူင်..ဝႃႈၼႆ။ (မၼ်းၸဝ်ႈၶႂ်ႈဝႃႈ ပေႃးပဵၼ်တႆးတိုၼ်းမိုတ်ႈမၵ်ႉပွႆး၊ တိုၼ်းၵႂႃႇၶဝ်ႈပွႆး)။ သင်ၶၸိုဝ်ႈယႂ်ႇ ၸဝ်ႈသုၶမ်း ဢၼ်ႁဵတ်းၵၢၼ်ပိုၼ်ၽႄႈသႃသၼႃမိူင်းလွႆၸိုင်ႈတႆး တွပ်ႇၶေႃႈထၢမ်တၵ်ႉၵႃႇ သတ်ႉထႃး မိူဝ်ႈမႃးႁေႃးထမ်း/တြႃး တီႈဝတ်ႉၵူႇတဝ်ႈ ဝဵင်းၵဵင်းမႆႇ ၸိုင်ႈထႆး ၽွင်းႁူဝ်ပီ 2010 မီးႁူဝ်ႁုပ်ႈ ဝႃႈ- ႁဵတ်းပွႆးသၢင်ႇလွင်းၼႆႉ ႁႂ်ႈလႆႈၼမ်ႉတွၼ်းၽွၼ်းလီလၢႆလၢႆပိူင်သေႁဵတ်း။ မိူၼ်ၼင်ႇ 1.ဢဝ်လုၵ်ႈလၢင်း/လၢၼ် ၶဝ်ႈႁၢပ်ႇၵၢၼ်သႃသၼႃ၊ လႆႈႁဵၼ်းလိၵ်ႈထမ်း ႁူႉၵႂၢမ်းထမ်းယဝ်ႉ ဝၢႆးမႃးႁႂ်ႈမေႃတိုဝ်းၵမ်ၸွမ်း၊ ပဵၼ်ၵူၼ်းဝႃႈငၢႆႈသွၼ်ငၢႆႈ။ 2.ၵွပ်ႈသၢင်ႇလွင်းမီးပေႃႈသၢၼ်ႈ/မႄႈသၢၼ်ႈသေ ႁႂ်ႈမၢဝ်ႇသၢဝ်တႆးႁဝ်း ၸမ်ၸႂ်ၵၼ်/မေႃႁၵ်ႉၵၼ်၊ ပိူဝ်ႈတႃႇႁၵ်ႉသႃ မႅတ်ႇပႅင်းၸိူဝ်ႉၶိူဝ်းႁဝ်း။ 3.ႁႂ်ႈတႆးႁဝ်းမေႃၶဝ်ႈဢွၵ်ႇၵၼ်၊ မေႃၸွႆႈထႅမ်ၵၼ်။ 4.ႁဵတ်းၵၢၼ်တၢင်းလီ ႁႂ်ႈဝႆႉၸႂ်ၽိူၵ်ႇၸိုၼ်ႈၶၢဝ်သႂ်သေ ႁႂ်ႈလႆႈပဵၼ်ၵၢၼ်ၼႃး မုၼ်ၵုသူလ်တႄႉတႄႉ။ ၼွၵ်ႈသေၼၼ်ႉ မၼ်းၸဝ်ႈၾၢင်ႉဝႃႈ ယႃႇႁႂ်ႈလႆႈပဵၼ်ပွႆးမူၼ်ႈပွႆးၵျေႃႇ ဢၼ်ၵိၼ်လဵင်ႉၵၼ်မဝ်းမိင်း လိုမ်းႁၢင်ႈလိုမ်းတူဝ်၊ ယဵၼ်းပဵၼ်ပွႆးထဵင်ၵၼ်ၽိတ်းၵၼ်၊ ယႃႇႁႂ်ႈပဵၼ်ပွႆးဢၼ်သဵင်ႈငိုၼ်းလၢႆလၢႆၵူၺ်း- ၸိူဝ်းၼႆႉ။ ၵဵပ်းႁွမ်တွမ်တႅမ်ႈ (ၸၢႆးၽွၼ်းလီ)

['Uncategorized']

2018-03-30T10:35:25

https://shannews.org/archives/3922

ၽူႈတႅၼ်းသၽႃးမိူင်းၵိုင် တၢင်ႇထိုင် တုၵ်းယွၼ်းသၽႃးမိူင်းတႆး မၵ်းမၼ်ႈဝၼ်းၸိူဝ်ႉၸၢတ်ႈၸိုင်ႈတႆး ပဵၼ် ဝၼ်းဢိုတ်း လုမ်းပဵၼ်တၢင်းၵၢၼ်

လုင်းၸၢႆးလူင် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းမိူင်းၵိုင် ပႃႇတီႇႁူဝ်သိူဝ် SNLD တၢင်ႇထိုင် ၼႂ်းပၢင်ၵုမ်သၽႃးဝႃႈ ဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 7 လိူၼ်ၾႅပ်ႊၿိဝ်ႊရီႊ ႁႂ်ႈပဵၼ်ဝၼ်းဢိုတ်း လုမ်း ၼႂ်းမိူင်းတႆး။ လုမ်းသၽႃးမိူင်းတႆး ၵဵဝ်ႇၵပ်းၶေႃႈတၢင်ႇ လုင်းၸၢႆးလူင်ၼႆႉသေ ဝၼ်းတီႈ 30/03/2018 ပၢင်ၵုမ်သၽႃးမိူင်းတႆး ၸတ်းႁဵတ်းပၢင်တွတ်ႈ ၶႅပ်းၵၢင်ၸႂ်။ ၵူၺ်းၵႃႈ လႆႈသုမ်းၵၢၼ်ႉၵႂႃႇ ၶႅပ်းၵၢင်ၸႂ်ၼိုင်ႈၶႅပ်းလႄႈ ၶေႃႈတၢင်ႇထိုင် ထုၵ်ႇပၢၵ်ႈပႅတ်ႈ။ လုမ်းသၽႃးမိူင်းတႆး လုင်းၸၢႆးလူင် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ (2) ၸႄႈဝဵင်းမိူင်းၵိုင် လၢတ်ႈတီႈၽူႈတွႆႇႁွၵ်ႈဝႃႈ “ၽွင်းတႅၼ်းၽူႈတွတ်ႈၶႅပ်းၵၢင်ၸႂ် မီး 117 ၵေႃႉ ဢၼ်ႁၼ်လီၵမ်ႉထႅမ် တွတ်ႈၶႅပ်းသဵင်ပၼ်သမ်ႉ တင်းမူတ်း 58 ၶႅပ်း၊ ဢၼ်သၢၼ် ၶတ်းသမ်ႉ 59 ၶႅပ်း တေလႆႈဝႃႈ တူၵ်းသုမ်း 1 ၶႅပ်း” ဝႃႈၼႆ။ ပႃႇတီႇဢၼ်ၵမ်ႉထႅမ်သမ်ႉ မိူၼ်ၼင်ႇ ပႃႇတီႇတႆး၊ ပႃႇတီႇတဢၢင်း၊ ပႃႇတီႇၵူဝ်းၵၢင်ႉ၊ ပႃႇတီႇတၼုလႄႈ ပႃႇတီႇသၢင်ႇ သီႈၵမ်ႈၽွင်ႈ။ ဢၼ်သၢၼ်ၶတ်းတႄႉ ၵမ်ႈၼမ် ပဵၼ်ၽူႈတႅၼ်းတပ်ႉသိုၵ်းမၢၼ်ႈ။ လုင်းၸၢႆးလူင် သိုပ်ႇလၢတ်ႈဝႃႈ “ပေႃးသွၼ်ႇတူၺ်း ၼႂ်းသၽႃးမိူင်းတႆးႁဝ်းၼႆၸိုင် တူဝ်တႅၼ်းတပ်ႉသိုၵ်းမၢၼ်ႈ ပေႃးမီး 25 ပိူဝ်ႊသႅၼ်ႊယဝ်ႉ။ ပေႃးႁူမ်ႈပႃး ပႃႇတီႇသၢင်ႇသီႈၶဝ်ထႅင်ႈသေ ၶဝ်ပေႃးပေႉပႃႇတီႇၸၢဝ်းၶိူဝ်းယဝ်ႉ” ဝႃႈၼႆ။ ဝၼ်းတီႈ 29/03/2018 မိူဝ်ႈဝႃးၼၼ်ႉ ယူႇတီႈလုင်းၸၢႆးလူင် လႆႈတၢင်ႇထိုင် ၼႂ်းပၢင်ၵုမ်သၽႃးမိူင်းတႆးၵႂႃႇ ႁႂ်ႈမၵ်း မၼ်ႈဝၼ်းၸိူဝ်ႉၸၢတ်ႈၸိုင်ႈတႆး ပဵၼ်ဝၼ်းဢိုတ်းလုမ်းပဵၼ်တၢင်းၵၢၼ်။ ထိုင်မႃး ဝၼ်းမိူဝ်ႈၼႆႉ ၸင်ႇတေမႃး ဢုပ်ႇ ဢူဝ်းၵၼ်သေ တႅပ်းတတ်းတွတ်ႈၶႅပ်းၵၢင်ၸႂ် ၵႂႃႇ ဝႃႈၼႆ။ ၵဵဝ်ႇၵပ်းလွင်ႈလႆႈသုမ်းၵၢၼ်ႉၵႂႃႇ ဢမ်ႇမၵ်းမၼ်ႈ ဝၼ်းဢိုတ်းလုမ်းပဵၼ်တၢင်းၵၢၼ် ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 7 လိူၼ်ၾႅပ်ႊၿိဝ်ႊရီႊၸိုင် ယူႇတီႈလုမ်းသၽႃးမိူင်းတႆး လႆႈတႅမ်ႈၽိုၼ်မၢႆတွင်းဝႆႉၵူၺ်း ဝႃႈၼႆ။

['ၵၢၼ်မိူင်း']

2018-03-30T09:58:16

https://shannews.org/archives/3918

လူင်ပွင်ၸိုင်ႈထႆး ပိုၼ်ၽၢဝ်ႇတေၶိုၼ်ႈပၼ်ၵႃႈၸၢင်ႈ ၼိုင်ႈဝၼ်း 308 ထိုင် 330 ၿၢတ်ႇ ၼႂ်းလိူၼ်ဢေႊပရိူဝ်ႊ

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုၼ်ၽၢဝ်ႇၵႃႈၸၢင်ႈၸၼ်ႉတႅမ်ႇ တွၼ်ႈတႃႇ ႁႅင်းၵၢၼ်ႁပ်ႉၸၢင်ႈ ၼိုင်ႈဝၼ်း 308ၿၢတ်ႇ ထိုင် 330 ၿၢတ်ႇ။ ႁၢင်ႈႁႅင်းၵၢၼ်ပႂ်ႉတေႃႇဝတ်းဝႂ်လႄႈ ၽိုၼ်လိၵ်ႈလူင်ပွင်ၸိုင်ႈထႆး ဝၼ်းတီႈ 01/04/2018 ၼႆႉၵႂႃႇ လူင်ပွင်ၸိုင်ႈမိူင်းထႆး တေတႄႇၸႂ်ႉတိုဝ်းပၵ်းပိူင်ၵႃႈၸၢင်ႈ ၼိုင်ႈဝၼ်း 308 ထိုင် 330 ၿၢတ်ႇ ၵႂႃႇပတ်းပိုၼ်ႉၸိုင်ႈထႆး ဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈဝႃႈ – “ ႁႅင်းၵၢၼ်ၵူႈၵေႃႉထုၵ်ႇလႆႈ ႁပ်ႉၵႃႈၸၢင်ႈ ၸွမ်းၼင်ႇမၢႆမီႈလူင်ပွင်ၸိုင်ႈထႆးဢွၵ်ႇဝႆႉ။ ၵႃႈႁႅင်းတီႈဢေႇသုတ်း 320 ၿၢတ်ႇ။ သင်ဝႃႈပေႃႈလဵင်ႉ ၵေႃႉလႂ် ဢမ်ႇပၼ်ၵႃႈၸၢင်ႈ ၸွမ်းၼင်ႇမၢႆမီႈၸိုင် ႁႅင်းၵၢၼ်မီးသုၼ်ႇလႆႈ တၢင်ႇထိုင်ၸဝ်ႈၼႃႈတီႈ ၽူႈမီးပုၼ်ႈၽွၼ်းလႄႈ ၶၢႆႉတီႈႁဵတ်းၵၢၼ်လႆႈ၊ ၼႂ်းဝၼ်းမိူဝ်ႈၼႆႉ ႁႅင်းၵၢၼ်ၵူႈၵေႃႉ ထုၵ်ႇလီႁူႉသုၼ်ႇလႆႈတူဝ်ၵဝ်ႇ ၊ ၼင်ႇႁိုဝ်တေႁူႉသုၼ်ႇလႆႈ တူဝ်ၵဝ်ႇ ၼၼ်ႉၵေႃႈ ထုၵ်ႇလီထွမ်ႇၶၢဝ်ႇငၢဝ်းယူႇတႃႇသေႇ “ ဝႃႈၼႆ။ လူင်ပွင်ၸိုင်ႈတတ်းမၵ်းဝႆႉပၼ်ၵႃႈၸၢင်ႈ တီႈၼိုင်ႈလႄႈတီႈၼိုင်ႈဢမ်ႇမိူၼ်ၵၼ် မိူၼ်ၼင်ႇ ၵဵင်းမႆႇ၊ ၵရႃႊၿီႊ၊ ၶွၼ်ႊၵႅၼ်ႊ၊ တရၢတ်ႊ၊ ၼၶွၼ်ႊရၢသ်ႊၶျႃႉသီႊမႃႊ၊ ၼၶွၼ်ႊသီႊဢယုတ်ႉထယႃႊ၊ ၽင်းငႃႊ၊ လူပ်ႊပူႊရီႊ၊ သူင်ႊၶလႃႊ၊ သႃႊရႃႊၿူႊရီႊ၊ ၼွင်ၶၢႆႊ၊ ဢူႊၻွၼ်ႊထႃႊၼီႊ ၸိူဝ်းၼႆႉ 14 ၸႄႈတွၼ်ႈ ပဵၼ်ၼိုင်ႈဝၼ်းလႂ် 320 ၿၢတ်ႇ။ ၵဵင်းႁၢႆး၊ သူႊၶူဝ်ႊထႆး၊ မႄႈႁွင်ႈသွၼ်၊ လမ်းပၢင်း၊ လမ်းပုၼ်းၸိူဝ်းၼႆႉ 22 ၸႄႈတွၼ်ႈလႆႈ 310 ၿၢတ်ႇ။ ၽယဝ်ႊ၊ ၶျႆႊၼၢတ်ႊ၊ သႃႊၵႅဝ်ႊ ၸိူဝ်းၼႆႉ တႃႇ 21 ၸႄႈတွၼ်ႈလႆႈ 315 ၿၢတ်ႇ။ ၸႄႈတွၼ်ႈၸၼ်ႊထၿူႊရီႊ၊ ၼၶွၼ်ႊၼႃးယူၵ်ႊ 7 ၸႄႈတွၼ်ႈလႆႈ 318 ၿၢတ်ႇ။ မိူင်းၵွၵ်ႇ၊ ပထုမ်ႊထႃႊၼီႊ၊သမုတ်ႊပရႃႊၵၢၼ်ႊ၊ 7 ၸႄႈတွၼ်ႈလႆႈ 325 ၿၢတ်ႇ ဝႃႈၼႆ။ ဢၼ်လႆႈဢေႇသုတ်း 308 ပဵၼ်ၸႄႈတွၼ်ႈ ၼရႃႊထိဝၢတ်ႊ၊ ပတ်ႊတႃႊၼီႊလႄႈ ယႃႊလႃႊ 3 ၸႄႈတွၼ်ႈ။ ၸႄႈတွၼ်ႈဢၼ်လႆႈၵႃႈၸၢင်ႈသုင်သုတ်းပဵၼ် ၶျူၼ်ႊၿူႊရီႊ၊ ၽူႊၵဵတ်ႊလႄႈ ရယွင်ႊ 3 ၸႄႈတွၼ်ႈ 330 ၿၢတ်ႇ ။

['ႁႅင်းငၢၼ်းၶၢမ်ႈမိူင်း']

2018-03-30T09:34:32

https://shannews.org/archives/3913

ၼုမ်ႇႁၢႆးၸၢႆးယိင်းတႆး ႁူမ်ႈႁဵတ်းလွင်ႈမူတ်းသႂ် တီႈႁွင်ႈၵၢၼ်ၸတ်းႁႃၵၢၼ်ၵဵင်းမႆႇ တိုၵ်းသူၼ်းႁႅင်းၵၢၼ် ႁၵ်ႉသႃလွင်ႈမူတ်းသႂ်

ၼုမ်ႇႁၢႆးၸၢႆးယိင်းတႆး ႁွတ်ႈၵဵင်းမႆႇ ႁူမ်ႈၵၼ်ႁဵတ်းလွင်ႈမူတ်းသႂ် တီႈႁွင်ႈၵၢၼ်ၾၢႆႇ ၸတ်းႁႃၵၢၼ် ၵဵင်းမႆႇၽွင်းၶၢဝ်း ႁႅင်းၵၢၼ်ၵႂႃႇႁဵတ်းဝတ်းဝႂ် တိုၵ်းသူၼ်းႁႅင်းၵၢၼ်ႁၵ်ႉသႃလွင်ႈမူတ်းသႂ်။ ႁၢင်ႈၵူၼ်းၼုမ်ႇ ဢွၼ်ၵၼ်ႁဵတ်းလွင်ႈမူတ်းသႂ် တီႈႁွင်ႈၵၢၼ် OSS ၵဵင်းမႆႇ ဝၼ်းတီႈ 29/03/2018 ၼုမ်ႇႁၢႆးၸၢႆးယိင်း ၸိူဝ်းႁွတ်ႈၽႅဝ်ၵဵင်းမႆႇ လၢႆၸုမ်းပႃးၸဵမ်သုၼ်ႇတူဝ် ႁူမ်ႈဢဵၼ်ႁႅင်း 30 ပၢႆ ဢွၼ်ၵၼ် ႁဵတ်းလွင်ႈမူတ်းသႂ် တီႈႁွင်ႈၵၢၼ်ၾၢႆႇႁဵတ်းဝတ်းဝႂ် တီႈသုၼ် One stop Service ဝဵင်းၵဵင်းမႆႇ ၸိုင်ႈထႆး။ ႁၢင်ႈၵူၼ်းၼုမ်ႇ ဢွၼ်ၵၼ်ႁဵတ်းလွင်ႈမူတ်းသႂ် တီႈႁွင်ႈၵၢၼ် OSS ၵဵင်းမႆႇ ၸၢႆးၸွမ်ၶိူဝ်း ၽူႈၶဝ်ႈပႃး ဢွၼ်ႁူဝ်ႁဵတ်းလွင်ႈမူတ်းသႂ် လၢတ်ႈဝႃႈ – “ ႁဝ်းၶႃႈၵူၼ်းၼုမ်ႇလႆႈႁၼ် ပီႈၼွင်ႉႁႅင်း ၵၢၼ်ႁဝ်းထူပ်းတၢင်းယၢပ်ႇၸိူင်ႉၼႆ ပဵၼ်ဢၼ်ၸႂ်ဢမ်ႇလီ၊ ယုၵ်းယၵ်းၵေႃႈလိူင်ႇၼမ် ဝူၺ်ႇႁင်ႈတႄႉတႄႉ ။ ၵွပ်ႈ ၼၼ်လႄႈ ႁဝ်းၸင်ႇဢွၼ်ၵၼ် မႃးႁဵတ်းလွင်ႈမူတ်းသႂ်ၶႃႈဢေႃႈ၊ ၶႂ်ႈတိုၵ်းသူၼ်း ပီႈၼွင်ႉႁဝ်း ႁႂ်ႈပႅတ်ႈယုၵ်းယၵ်းပဵၼ်တီႈပဵၼ်တၢင်း ၼင်ႇႁိုဝ်ပိူၼ်ႈတေဢမ်ႇဝႃႈႁဝ်း ဢမ်ႇထၢင်ႇလဵၵ်ႉႁဝ်းၼၼ်ႉ ” ဝႃႈၼႆ။ ႁၢင်ႈ ႁႅင်းၵၢၼ်ၵႂႃႇပႂ်ႉတေႃႇဝတ်းဝႂ် ၼုမ်ႇႁၢႆးၸၢႆးယိင်းၸိူဝ်းႁွတ်ႈၵဵင်းမႆႇၼႆႉ လိူဝ်သေ ႁူမ်ႈၵၼ်ႁဵတ်းလွင်ႈမူတ်းသႂ်ယဝ်ႉ ယင်းႁူမ်ႈႁွမ်းငိုၼ်း ၵၼ်ၵေႃႉ ဢိတ်းၵေႃႉဢွတ်းသေ ႁဵတ်းႁေႃႇၶဝ်ႈၼိုင်ႈ၊ ၼိူဝ်ႉၶူဝ်ႈ၊ ၶဝ်ႈမုၼ်း၊ ၼမ်ႉသူမ်ႈ၊ ၼမ်ႉၵတ်း ၵႂႃႇၸႅၵ်ႇပၼ်ႁႅင်းၵၢၼ် ၸိူဝ်းမႃးႁဵတ်းဝတ်းဝႂ်။ ၸၢႆးၶိူဝ်းမႂ်ႇ ၽူႈဢွၼ်ႁူဝ်ၵူၼ်းၼုမ်ႇ လၢတ်ႈဝႃႈ – “ ပိုၼ်ႉတီႈတေႃႇဝတ်းဝႂ်ၼၼ်ႉ ၵူၺ်ယုၵ်းယၵ်းဢမ်ႇမီးၼမ် ၊ ၵူၺ်ယုၵ်းယၵ်းပေႃးလူၼ်ႉၵေႃႈဢမ်ႇမီးၽႂ်ၵဵပ်းၵႂႃႇပႅတ်ႈ ။ ႁဝ်းၶႃႈမႆႈၸႂ် ပၢႆးယူႇလီ ပီႈၼွင်ႉႁဝ်းလႄႈ ၸင်ႇႁူမ်ႈ ၵၼ်ၵႂႃႇၽဵဝ်ႈပတ်းၶႃႈဢေႃႈ ” ဝႃႈၼႆ ။ ႁၢင်လိူၼ်မၢတ်ႊၶျ် 2018 မႃးၼႆႉ ၸုမ်းတူင်ႉၼိုင်တူင်ႇဝူင်းၵူၼ်းၼႂ်းၵဵင်းမႆႇ မိူၼ်ၼင်ႇ ၵေႃႁူမ်ႈသၢင်ႈၸိူဝ်ႉၸၢတ်ႈတႆး၊ သဵင်ၼုမ်ႇႁႅင်းမႂ်ႇ၊ ႁူင်းႁဵၼ်းပၢင်သွၼ်လိၵ်ႈတႆးဝတ်ႉပႃႇပဝ်ႈ ဝဵင်းၵဵင်းမႆႇ၊ ဢိၵ်ႇထႅင်ႈလၢႆလၢႆၸုမ်း ပႃးၸဵမ်ပီႈ ၼွင်ႉတႆး ၼႂ်းမိူင်းထႆး မိူင်းတႆး ယူႇတီႈသုၼ်ႇတူဝ်သေ ၸွႆႈထႅမ်ငိုၼ်းတွင်း၊ ၶဝ်ႈၼမ်ႉတၢင်းၵိၼ်မႃး မီးတင်းၼမ် ။ ႁွင်ႈၵၢၼ်ၾၢႆႇၸတ်းႁႃၵၢၼ် လူင်ပွင်ၸိုင်ႈမိူင်းထႆး ႁႂ်ႈႁႅင်းၵၢၼ်ၵႂႃႇတေႃႇဝတ်းဝႂ် ႁႂ်ႈယဝ်ႉၵွၼ်ႇဝၼ်းတီႈ 31/03/ 2018 ၼႆလႄႈ ႁဵတ်းႁႂ်ႈႁႅင်းၵၢၼ်ၼပ်ႉႁူဝ်မိုၼ်ႇႁူဝ်ႁဵင် ၵႂႃႇတေႃႇဝတ်းဝႂ်ၵူႈဝၼ်း ဢိုပ်းၶဝ်ႈဢိုပ်းၼမ်ႉထိုင်တီႈပဵၼ်လူမ်းပဵၼ်လႅင်ႉၵေႃႈမီး။ လူင်ပွင်ၸိုင်ႈယိုတ်ႈ ၶၢဝ်းယၢမ်း3 လိူၼ်ၼႆသေတႃႉ ႁႅင်းၵၢၼ်တေလႆဢဝ်ဝႂ်ၶိဝ်ႊ Queue ဝႆႉၵွၼ်ႇဝၼ်းတီႈ 31/03/2018 ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-03-30T09:18:44

https://shannews.org/archives/3908

ၵူၼ်းမိူင်းပၢႆႈၽေးသိုၵ်းၼႂ်းၸႄႈဝဵင်းၼမ်ႉတူႈ 100 ပၢႆ ယၢပ်ႇၽိုတ်ႇလွင်ႈၵိၼ်ယႅမ်ႉ ဢမ်ႇလႆႈႁပ်ႉလွင်ႈၸွႆႈထႅမ်

ၵူၼ်းပၢႆႈၽေးသိုၵ်း ႁူဝ်ၵူၼ်း 113 ၵေႃႉ ႁွတ်ႈၽႅဝ်တီႈ ဝတ်ႉတူၼ်ႈႁုင်းၶမ်း ၸႄႈဝဵင်းၼမ်ႉတူႈ ၼၼ်ႉ ဢမ်ႇလႆႈႁပ်ႉ တၢင်းၸွႆႈထႅမ် တီႈလူင်ပွင်ၸိုင်ႈလႄႈ ႁူပ်ႉတၢင်းယၢပ်ႇၽိုတ်ႇဝႆႉ ဝႃႈၼႆ။ ၸိူဝ်းၶဝ်ပဵၼ် ၵူၼ်းဝၢၼ်ႈ ပၢင်ဝူဝ်း၊ သၢႆးၶၢဝ်၊ ၼမ်ႉမႅင်းသေႃႉ၊ ပၢင်မၢၵ်ႇၶိူဝ်လႄႈ ၼမ်ႉၵၢတ်ႇ ပၢႆႈၽေးသိုၵ်းမႃးသွၼ်ႈ ယူႇ ဝႆႉတီႈ ဝတ်ႉတူၼ်ႈႁုင်းၶမ်း ဢိူင်ႇသၢႆးၶၢဝ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ မီးၶၢဝ်းတၢင်း 10 ဝၼ်းယဝ်ႉ တင်းမူတ်း လင်ႁိူၼ်းမီး 57 လင် ႁူဝ်ၵူၼ်း 113 ၵေႃႉ။ ၵူၼ်းၼုမ်ႇၼႂ်းပိုၼ်ႉတီႈၵေႃႉၼိုင်ႈ လၢတ်ႈဝႃႈ “ ၵူၼ်းပၢႆႈၽေးသိုၵ်းၸိူဝ်းၼႆႉ ပႆႇၸၢင်ႈပွၵ်ႈႁိူၼ်းၶိုၼ်း ယွၼ်ႉသိုၵ်း TNLA သမ်ႉ ယူႇဝႆႉၼႂ်းဝၢၼ်ႈၶဝ်။ သိုၵ်းမၢၼ်ႈတင်း သိုၵ်း RCSS/SSA သမ်ႉ မီးဝႆႉတၢင်းၼွၵ်ႈဝၢၼ်ႈ။ ပၢင်တိုၵ်း ၸၢင်ႈပဵၼ်လႆႈၵူႈၶၢဝ်းယၢမ်းလႄႈ ၵူၼ်းဝၢၼ်ႈ ၸင်ႇလႆႈငိူင်ႉဝႄႈဢွၵ်ႇမႃးဝႆႉဢွၼ်တၢင်း။ ၽူႈၵွၼ်းဢိူင်ႇႁဝ်း လုင်း ဢွင်ႇပုၼ်ႉသမ်ႉ ၵႂႃႇယွၼ်းတၢင်းၸွႆႈထႅမ် တီႈၽူႈၵွၼ်းၸႄႈဝဵင်းၼမ်ႉတူႈ ဢူးတဵင်းသိၼ်ႉ။ ဢူးတဵင်းသိၼ်ႉသမ်ႉ လၢတ်ႈဝႃႈ ဢမ်ႇၸၢင်ႈၸွႆႈထႅမ် သင်ဝႃႈ ၶႂ်ႈလႆႈတၢင်းၸွႆႈထႅမ်ၵေႃႈ လူဝ်ႇဢွၼ်ၵၼ်မႃးယူႇတီႈပၢင်သဝ်း ဝတ်ႉသူၺ်ႇ မိၼ်ႇတႃႇ” ဝႃႈၼႆ။ ၵျွင်းသူၺ်ႇမိၼ်ႉတႃႇၼႆႉ ဢမ်ႇၸႂ်ႈပၢင်သဝ်း ၵူၼ်းပၢႆႈၽေး။ ဢမ်ႇၸႂ်ႈဢၼ်လူင်ပွင်ၸိုင်ႈႁဵတ်းဝႆႉပၼ် မၼ်းပဵၼ်ၵျွင်း မုၼ်ၸဝ်ႈတႆး။ ၵွပ်ႈပိူဝ်ႈဝႃႈ ပဵၼ်တႆးတေႃႇတႆးလႄႈ မုၼ်ၸဝ်ႈၸင်ႇႁပ်ႉၸွႆႈဝႆႉၵူၺ်း ဝႃႈၼႆ။ ၵူၼ်းပၢႆႈၽေးသိုၵ်း 5 ဝၢၼ်ႈဢၼ်မီးတီႈ ဝတ်ႉတူၼ်ႈႁုင်းၶမ်း ဢိူင်ႇသၢႆးၶၢဝ် ပၢႆႈမႃးမီး 10 ဝၼ်းပၢႆယဝ်ႉသေတႃႉ ၸင်ႇႁႃမီး ၸုမ်းတူင်ႉၼိုင်တူင်ႇဝူင်းၵူၼ်း၊ ၸုမ်းသိုဝ်ႇၶၢဝ်ႇလႄႈ ၸုမ်းၵူၼ်းၼုမ်ႇတႆး မႃးၸွႆႈထႅမ်ၼႂ်းဝၼ်းသွင်ဝၼ်း ၼႆႉၵူၺ်း။ ယူႇတီႈၽူႈၵွၼ်းၸႄႈဝဵင်းဝႃႈ ၽႂ်ၶႂ်ႈမႃးလူႇ မႃးၸွႆႈၵေႃႈလႆႈ ၵူၺ်းၵႃႈ မၼ်းဢမ်ႇၸႂ်ႈပၢင်သဝ်းၵူၼ်းပၢႆႈၽေး ပဵၼ်တၢင်း ၵၢၼ်လႄႈ ထၢႆႇၶႅပ်းႁၢင်ႈဢမ်ႇလႆႈ ဢွၵ်ႇၶၢဝ်ႇဢမ်ႇလႆႈ ႁၢမ်ႈဝႆႉ ဝႃႈၼႆ။ ၵူၼ်းဝၢၼ်ႈၸိူဝ်းဢၼ် ယူႇဝႆႉတီႈဝတ်ႉတူၼ်ႈႁုင်းၶမ်းၼၼ်ႉ ပေႃးၵၢင်ၶမ်ႈမႃး ဢွၼ်ၵၼ်မႃးၼွၼ်းတီႈဝတ်ႉ။ ယၢမ်းၵၢင်ဝၼ်းသမ်ႉ ပေႃးငဝ်းလၢႆးလီၼႆၵေႃႈ ဢွၼ်ၵၼ်ပွၵ်ႈမိူဝ်းၸႂ်းႁိူၼ်းယေးၽႂ်မၼ်း။ သင်ဝႃႈ ငဝ်းလၢႆးဢမ်ႇ ပေႃးလီ ပွၵ်ႈမိူဝ်းၸႂ်းႁိူၼ်း 3-4 ၵေႃႉၵူၺ်း ဝႃႈၼႆ။ မိူဝ်ႈပီပူၼ်ႉမႃးၼၼ်ႉၵေႃႈ ယွၼ်ႉပၢင်တိုၵ်းလႄႈ ၵူၼ်းဝၢၼ်ႈၸိူဝ်းၼႆႉ ဢွၼ်ၵၼ်ပၢႆႈၽေးၵႂႃႇယူႇသွၼ်ႈဝႆႉ တီႈဝတ်ႉ သူၺ်ႇမိၼ်ႉတႃႇၼင်ႇၵဝ်ႇ။ မိူဝ်ႈၼၼ်ႉ ၶဝ်ဢမ်ႇလႆႈမိူဝ်းသူႇၸႂ်းတူၺ်းႁိူၼ်းၶိုၼ်း၊ ထိုင်ပၢင်တိုၵ်းယဵၼ်ယဝ်ႉသေ ဢွၼ်ၵၼ်ပွၵ်ႈမိူဝ်းၵေႃႈ ၶူဝ်းႁေႃၶူဝ်းႁိူၼ်းၶဝ် လူႉလႅဝ်ႁၢႆပႅတ်ႈမူတ်း။ ယွၼ်ႉၼၼ်လႄႈ ပီၼႆႉ ၸင်ႇဢွၼ် ၵၼ်ပၢႆႈမႃးသွၼ်ႈဝႆႉတီႈဝတ်ႉတူၼ်ႈႁုင်းၶမ်း ဝႃႈၼႆ။ မိူဝ်ႈၼႆႉ ဝၼ်းတီႈ 30/03/2018 ယၢမ်းၵၢင်ၼႂ် 10 မူင်း သိုၵ်းမၢၼ်ႈ တပ်ႉမ 77 တင်း သိုၵ်း TNLA ပဵၼ်ပၢင်တိုၵ်း ၵၼ်ႁၢဝ်ႈႁႅင်း တၢင်းဝၢၼ်ႈၵုၼ်ၵႅၼ်ႇ ၸႄႈဝဵင်းၼမ်ႉတူႈ ဝႃႈၼႆ။

['သုၼ်ႇလႆႈၵူၼ်း']

2018-03-30T09:16:15

https://shannews.org/archives/3905

ပလိၵ်ႈမၢၼ်ႈတေၸႂ်ႉဢဵၼ်ႁႅင်း 4,000 ပၢႆ ဢဝ်ႁူမ်ႇလူမ်ႈပွႆးသွၼ်းၼမ်ႉမိူင်းတႆး

ၶၢဝ်းပွႆးသွၼ်းၼမ်ႉ ၼႂ်းမိူင်းတႆးပတ်းပိုၼ်ႉပီၼႆႉ ပလိၵ်ႈမၢၼ်ႈတေၸႂ်ႉဢဵၼ်ႁႅင်း 4,000 ပၢႆဢဝ်ႁူမ်ႇလူမ်ႈ ၽူႈ ၶၢၼ်ပၢၵ်ႇၾၢႆႇပလိၵ်ႈမိူင်းတႆးလၢတ်ႈ။ ပလိၵ်ႈ တႃႇတေဢဝ်ႁူမ်ႇလူမ်ႈ 4,000 ၵေႃႉၼႆႉ တေၸႅၵ်ႇပဵၼ်ပုၼ်ႈၽွၼ်းၵၼ်ႁႂ်ႈဢဝ်ႁူမ်ႇလူမ်ႈ ၼႂ်းၸိုင်ႈ တႆးတၢင်းပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇ။ ဢူးသူဝ်းထုၼ်းဝိၼ်း ၵႅမ်ပလိၵ်ႈ မိူင်းတႆး လၢတ်ႈဝႃႈ “ ၵၢၼ်ႁူမ်ႇလူမ်ႈၼႆႉ တေၸႅၵ်ႇႁဵတ်းပဵၼ် 3 တွၼ်ႈ တွၼ်ႈၼိုင်ႈ ၵွၼ်ႇပႆႇထိုင်ၶၢဝ်းသွၼ်းၼမ်ႉ၊ တွၼ်ႈသွင်သမ်ႉ ၽွင်းၶၢဝ်းသွၼ်းၼမ်ႉလႄႈ ဝၢႆးလင်ပွႆးသွၼ်းၼမ်ႉ” ဝႃႈၼႆ။ ၵၢၼ်ဢဝ်ႁူမ်ႇလူမ်ႈ ၶၢဝ်းပွႆးသွၼ်းၼမ်ႉၼႆႉ တေသူင်ႇႁႅင်းပလိၵ်ႈၵႂႃႇယူႇ တီႈၵူၼ်းယူႇၼမ်/ ဢႅဝ်ႇၼမ် မိူၼ်ၼင်ႇ ၵျွင်းၽြႃး၊ ၼွင်၊ တႃႈလူတ်ႉ၊ ၶူင်ႇႁိူဝ်းမိၼ်လႄႈ သူၼ်မွၵ်ႇ ၸဵမ်ၸိူဝ်းၼႆႉ ဝႃႈၼႆ။ ထႅင်ႈလွင်ႈၼိုင်ႈၵေႃႈ ၼင်ႇႁိုဝ် ၽေးဢုၿၢတ်ႈ(ၽေးၵိုင်ႉၵၢင်ႉ) လူတ်းယွမ်းၼၼ်ႉ ယူႇတီႈၸဝ်ႈၼႃႈတီႈပလိၵ်ႈၶဝ် တေတိတ်းၵွင်ႈထၢႆႇ CCTV ၸွမ်းသဵၼ်ႈတႃႈသၢႆတၢင်းလႄႈ တီႈၵူၼ်းဢႅဝ်ႇလႄႇၼမ် ၸိူဝ်းၼၼ်ႉ ဝႃႈၼႆ။ ၶေႃႈမုလ်း – 7day

['ၵူႈလွင်ႈလွင်ႈ']

2018-03-30T09:14:16

https://shannews.org/archives/3902

FPNCC တေၶဝ်ႈႁူမ်ႈပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3

ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် FPNCC ႁူမ်ၸူမ်းၸွမ်ၸိုင်ႈၵေႃႉမႂ်ႇဢူးဝိၼ်းမျိၼ်ႉ ၾၢႆႇၼိုင်ႈၵေႃႈ သင်ဝႃႈ လူင်ပွင်ၸိုင်ႈမွၵ်ႇထိုင်ပဵၼ်တၢင်းၵၢၼ် တေၶဝ်ႈႁူမ်ႈ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ဝႃႈၼႆ။ ဝၼ်းတီႈ 26-28/03/2018 ပၢင်ၵုမ်လူင် ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် FPNCC ပွၵ်ႈၵမ်း 2 ဢၼ် ၸတ်းႁဵတ်းတီႈၸႄႈဝဵင်းပၢင်ၶမ်း ၸိုင်ႈတႆးပွတ်းဢွၵ်ႇ( ၼႃႈလိၼ်ၽွင်းငမ်းတူဝ်ႇၵဝ်ႇဝႃႉ)ၼၼ်ႉ ဢုပ်ႇဢူဝ်းလႆႈၸႂ် ၵၼ်သေ ဢွၵ်ႇၶေႃႈပိုၼ်ၽၢဝ်ႇၽိုၼ်ၼိုင်ႈ။ ၼႂ်းလိၵ်ႈၽိုၼ်ၽၢဝ်ႇၼၼ်ႉ ဢွၵ်ႇဝႆႉဝႃႈ ယူႇတီႈၶွမ်ႊမတီႊ FPNCC ႁူမ်ၸူမ်းႁပ်ႉတွၼ်ႈၸွမ်ၸိုင်ႈၵေႃႉမႂ်ႇ ဢၼ်ၶိုၼ်ႈ မႃးၼႆႉသေ ယဝ်ႉၵေႃႈ တေပဵၼ်ၽူႈဢွၼ်ႁူဝ် ၶိုင်သၢင်ႈလွင်ႈငမ်းယဵၼ်မိူင်းႁူမ်ႈတုမ်လႄႈ မုင်ႈမွင်းဝႃႈ တေၶိုင်သၢင်ႈ ၼႄၼမ်ႉၼႄတူဝ်ၵႂႃႇယူႇ ဝႃႈၼႆ။ ထႅင်ႈလွင်ႈၼိုင်ႈၵေႃႈ သင်ဝႃႈ လူင်ပွင်ၸိုင်ႈ မွၵ်ႇထိုင် ၶွမ်ႊမတီႊ FPNCC တႃႇၶဝ်ႈႁူမ်ႈပၢင်ၵုမ်လူင်ပၢင်လူင် ႁူဝ် ပၢၵ်ႇပီ 21 ပွၵ်ႈၵမ်း 3 ၸိုင် ယူႇတီႈ FPNCC တေၶဝ်ႈႁူမ်ႈၸွမ်း ၵူၺ်းၵႃႈ ၼင်ႇႁိုဝ် တေမီးလွင်ႈႁူမ်ႇလူမ်ႈလႄႈ လွင်ႈ ႁပ်ႉႁွင်းၼၼ်ႉ ၶႂ်ႈတုၵ်းယွၼ်း ႁႂ်ႈၸွမ်ၸိုင်ႈမိူင်းၶႄႇ ၶဝ်ႈႁူမ်ႈသိုပ်ႇၸွႆႈၵမ်ႉထႅမ်ၵႂႃႇထႅင်ႈ ဝႃႈၼႆ။ ၼႂ်းလုၵ်ႈၸုမ်း FPNCC ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် သမ်ႉ ပႃးဝႆႉ ၸုမ်းသိုၵ်းဝႃႉUWSA၊ ၸုမ်း ၶၢင် KIA၊ သိုၵ်းတႆး SSPP/SSA၊ ၸုမ်းရၶႅင်ႇ AA၊ ၸုမ်းတဢၢင်း TNLA၊ ၸုမ်းၵူဝ်းၵၢင်ႉ MNDAA လႄႈ ၸုမ်းမိူင်းလႃး NDAA ၸိူဝ်းၼႆႉ။

['ၵၢၼ်မိူင်း']

2018-03-30T08:07:03

https://shannews.org/archives/3897

ၸွမ်ၸိုင်ႈမႂ်ႇ လႄႈလွင်ႈငမ်းယဵၼ် တေပဵၼ်ႁိုဝ်မႃး

ၸွမ်းၼင်ႇပၢင်ၵုမ် တႅၼ်းၽွင်းမိူင်းႁူမ်ႈတုမ် ဢၼ်ၸတ်းႁဵတ်းၵႂႃႇမိူဝ်ႈဝၼ်းတီႈ 28 ၼၼ်ႉသေယဝ်ႉ ဢူးဝိၼ်းမျိၼ်ႉ ၵေႃႉပဵၼ်ၽူႈတႅၼ်းၽွင်းၵူၼ်းမိူင်း ၸႄႈဝဵင်းတႃႈမူၺ် တိူင်းတႃႈၵုင်ႈၼၼ်ႉ လႆႈထုၵ်ႇလိူၵ်ႈ ပဵၼ်ၸွမ်ၸိုင်ႈ ၵေႃႉမႃးမႂ်ႇၵေႃႉထူၼ်ႈ 10 တႃႇမိူင်းမၢၼ်ႈၼႆႉ။ ဢူးဝိၼ်းမျိၼ်ႉ ၵမ်းၼႆႉ ဢူးဝိၼ်းမျိၼ်ႉ ၶိုၼ်ႈမႃးပဵၼ်ၸွမ်ၸိုင်ႈယဝ်ႉလႄႈ ၸွင်ႇမၼ်းတေလၢၵ်ႇလၢႆးတိူဝ်းလိူဝ် ၸွမ်ၸိုင်ႈဢူးထိၼ်ႇၵျေႃႇ ဢၼ်ၵေႃႉပေႃးၵၢၼ်ၵႂႃႇၼၼ်ႉႁိုဝ်၊ ၵဵဝ်ႇလူၺ်ႈၵၢၼ်သၢင်ႈလွင်ႈငမ်းယဵၼ် ၸိူဝ်းၼႆႉမၼ်းၸဝ်ႈတေမီးၵၢင်ၸႂ်ၸိူင်ႉၼင်ႇႁိုဝ်၊ တေၶတ်းသၢင်ႈႁၢင်ႈပွင်လႆႈၵႂႃႇတွၼ်းလိူဝ်သေ ဢူးထိၼ်ႇၵျေႃႇၼႄႇ၊ ဢမ်ႇၼၼ်ၵေႃႈ တေပဵင်းၽဵင်ႇမိူၼ်ၵၼ်ၵူၺ်းၼႄႇ ဢၼ်ဝႃႈၼၼ်ႉ ႁဝ်းၶႃႈယွၼ်းထတ်းႁၼ်လွင်ႈၼႆႉဢိတ်းၼိုင်ႈ။ မိူဝ်ႈပၢၼ်ဢူးတဵင်းၸဵင်ႇၼၼ်ႉတႄႉ ပေႃးၵဵဝ်ႇလူၺ်ႈလွင်ႈငမ်းယဵၼ်မႃး တၢမ်တူဝ်ဢူးတဵင်းၸဵင်ႇ ယူႇတီႈတၼ်းႁဵင်းၸွမ်ၸိုင်ႈသေယဝ်ႉ ၶဝ်ႈပႃးၼႂ်းၶွမ်ႊမတီႊၵုမ်းၵမ် လွင်ႈငမ်းယဵၼ်မိူင်းႁူမ်ႈတုမ်မႃး။ ယဝ်ႉၵႅမ်ၸွမ်ၸိုင်ႈ ၸၢႆးမွၵ်ႇၶမ်း သမ်ႉႁပ်ႉႁဵတ်းႁူဝ်ပဝ်ႈ ၶွမ်ႊမတီႊပွင်ၵၢၼ်ၽေႃႇၼမ်ႉၼႄတူဝ် လွင်ႈငမ်းယဵၼ်မႃးၼႆ ႁဝ်းၶႃႈလႆႈႁူႉၸွမ်းၵၼ်ယူႇ။ ၼႂ်းပၢၼ်ၶဝ်ၸဝ်ႈၼၼ်ႉ ၶတ်းၸႂ်ၶဝ်ႈႁႃဢုပ်ႇဢူဝ်းၸွမ်း ၸုမ်းၸၢဝ်းၶိူဝ်းမႅၵ်ႇၵွင်ႈၶဝ်ၵူႈမူႇၵူႈၸုမ်းသေယဝ်ႉ ႁႂ်ႈပေႃးလူင်းလၢႆးမိုဝ်း Bilateral Agreement ဢၼ်ႁွင်ႉဝႃႈ သွင်ပႃႈသွင်ၾၢႆႇႁူမ်ႈလႆႈၸႂ်ၵၼ်သေ လူင်းလၢႆးမိုဝ်းမႃးၸၼ်ႉၸႄႈမိူင်းလႂ်၊ ၸၼ်ႉမိူင်းႁူမ်ႈတုမ်လႂ် ၸိူဝ်းၼၼ်ႉၵေႃႈ ႁဵတ်းသၢင်ႈမႃး။ ၵမ်းၼႆႉ ၽိူဝ်ႇၽႅဝ်မႃးပီ 2015 လိူၼ်ဢွၵ်ႊထူဝ်ႊၿိူဝ်ႊ 15 ဝၼ်းၼၼ်ႉ ႁူမ်ႈလူၺ်ႈၸုမ်းၸၢဝ်းၶိူဝ်းမႅၵ်ႇၵွင်ႈ 8 ၸုမ်းသေယဝ်ႉ လႆႈဢွၼ်ႁူဝ်လူင်းလၢႆးမိုဝ်းၵိုတ်းတိုၵ်းတူဝ်ႈမိူင်းမႃး။ ၼႂ်းၼၼ်ႉၸုမ်းၸၢဝ်းၶိူဝ်းတေမီးယူႇ 8 ၸုမ်း ဢၼ်ႁဝ်းႁူႉၸၵ်းၵၼ်ဝႆႉၼၼ်ႉ။ ဝၢႆးလင်ၼၼ်ႉ ႁဵတ်းသၢင်ႈၸွမ်း NCA ဢၼ်ႁွင်ႉဝႃႈ လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉ ၸွမ်းၼင်ႇလၢႆးၵၢၼ်မၼ်းမီးယူႇ 7 ၶေႃႈ 7 ၶၵ်ႉၼၼ်ႉ ၶဝ်ႁဵတ်းသၢင်ႈ ႁၢင်ႈပွင်မႃး။ ၵူၺ်းၵႃႈ ယွၼ်ႉပိူဝ်ႈၸုမ်းလူင်ပွင်ၸိုင်ႈတဵင်းၸဵင်ႇၼၼ်ႉ ၵၢၼ်ႉသုမ်းၵၢၼ်လိူၵ်ႈတင်ႈ 2015 ၼၼ်ႉသေယဝ်ႉလႄႈ ဢမ်ႇတၼ်းလႆႈၶိုင်သၢင်ႈႁၢင်ႈပွင် ႁႂ်ႈယဝ်ႉတူဝ်ႈလီငၢမ်းသေယဝ်ႉ ၽိူဝ်ႇထိုင်မႃးပီ 2016 လိူၼ်ၵျႅၼ်ႊၼိဝ်ႊရီႊ ၼႅတ်ႈၶိုင်ႁဵတ်း ပၢင်ၵုမ်လူင်လွင်ႈငမ်းယဵၼ် (ဢၼ်ႁွင်ႉဝႃႈ ပြည်ထောင်စုငြိမ်းချမ်းရေးညီလာခံ) ဢဝ်ၼႃႈဢဝ်တႃသေယဝ်ႉ ပေႃးလိုဝ်ႈတၼ်းႁဵင်းလူင်ပွင်ၸိုင်ႈၵႂႃႇ။ ယၢမ်းၼင်ႇၼၼ် ၸုမ်းၼူၵ်ႉလႅင် NLD တေႃႇဢွင်ႇသၢၼ်းၸုၵျီႇဢွၼ်ႁူဝ်ၼၼ်ႉ ၶိုၼ်းၶိုၼ်ႈမႃးတင်ႈႁဵတ်း လူင်ပွင်ၸိုင်ႈ ၸုပ်ႈမႂ်ႇ၊ ၸင်ႇၶိုၼ်းမႃးသိုပ်ႇႁဵတ်း ပၢင်ၵုမ်ပၢင်လူင် ဢၼ်ႁွင်ႉဝႃႈ ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင်ၸူဝ်ႈပၢၵ်ႇပီ 21 တႄႇၸတ်းႁဵတ်းမႃး မိူဝ်ႈလိူၼ်သႅပ်ႊထႅမ်ႊၿိူဝ်ႊ ၼႂ်းပီ 2016 ၵမ်းတီႈ 1 ။ ထိုင်မႃးထႅင်ႈမိူဝ်ႈပီ 2017 လိူၼ်မေႊ ၵမ်းတီႈ 2 ၊ တႅပ်းတတ်းဝႃႈၼႂ်းၼိုင်ႈပီလႂ် ႁႂ်ႈလႆႈႁဵတ်း ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ်ၼႆႉ 2 ပွၵ်ႈ။ ပဵၵ်ႉသမ်ႉဝႃႈၼၼ်သေတႃႉၵေႃႈ ၼႂ်းပီ 2017 ၼၼ်ႉ တၼ်းလႆႈႁဵတ်းၼႂ်းလိူၼ်မေႊ ပွၵ်ႈလဵဝ်သေယဝ်ႉ ၽိူဝ်ႇထိုင်မႃးလိူၼ်ၻီႊသႅမ်ႊၿိူဝ်ႊ ဢၢင်ႈတေႁဵတ်းၼႆၵေႃႈ ႁၢၼ်ႉတေႃႇထိုင်ဝၼ်းမိူဝ်ႈၼႆႉ ပႆႇလႆႈပွင်ပဵၼ်မႃး။ ၵွပ်ႈပိူဝ်ႈၸိူင်ႉၼႆ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ၵမ်းထူၼ်ႈ 3 ၼၼ်ႉ ယွၼ်ႉသင်လႄႈ လႆႈလူႉၵႂႃႇ ပေႃးမႃးထတ်းသၢင်တူၺ်းၼႆၸိုင် 1.ပဵၼ်ယွၼ်ႉပၼ်ႁႃတီႈတၢင်းမိူင်းရၶႅင်ႇ၊ ပၼ်ႁႃလွင်ႈရူဝ်ႊႁိၼ်ႊၵျႃႊ ၿင်ႊၵလီႊၶဝ် ဢၼ်သုၵ်ႉယုင်ႈဢူၼ်မေႃးၼၼ်ႉ လွင်ႈၼိုင်ႈသေယဝ်ႉ ႁဵတ်းႁႂ်ႈၼႃႈၵၢၼ်တႃငၢၼ်းလူင်ပွင်ၸိုင်ႈ သုၵ်ႉယုင်ႈသေ ထိုင်တီႈပေႃးဢမ်ႇၸၢင်ႈငွၵ်ႈႁူဝ်လႆႈၼၼ်ႉ ႁဝ်းၶႃႈလႆႈႁူႉၸွမ်းၵၼ်ယူႇ။ ထႅင်ႈၾၢႆႇၼိုင်ႈတၢင်းၼိုင်ႈၵေႃႈ 2.ၸုမ်းၸၢဝ်းၶိူဝ်းမႅၵ်ႇၵွင်ႈ ၸိူဝ်းဢၼ်လူင်းလၢႆးမိုဝ်းမႃး မိူၼ်ၼင်ႇရၶႅင်ႇလႄႈ ပႃးတင်းတႆး ဢမ်ႇလႆႈသိုပ်ႇႁဵတ်းပၢင်ႁူပ်ႉထူပ်းၵူၼ်းမိူင်း။ ယဝ်ႉၵေႃႈတႃႇတေပွင်ပဵၼ် ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းၼၼ်ႉ ဢမ်ႇသၢင်ႇထုၵ်ႇမႃးယဝ်ႉလႄႈ ထိုင်တီႈၵမ်းလိုၼ်း ၸိူဝ်းဢၼ်လူင်း လၢႆးမိုဝ်း ႁူမ်ႈၵၼ်ဝႆႉ 8 ၸုမ်းၼၼ်ႉ ပေႃးလႆႈႁူမ်ႈၵၼ်ၼင်ႈပၢင်ၵုမ်သေ တႅပ်းတတ်းဝႃႈ တႃႇတေၶဝ်ႈႁူမ်ႈၸွမ်း ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ပွၵ်ႈၵမ်း 3 ၼၼ်ႉပႆႇတူဝ်ႈတၼ်း။ ၽိူဝ်ႇထိုင်မႃးငဝ်းလၢႆးၸိူင်ႉၼင်ႇၼၼ် ယူႇတီႈလူင်ပွင်ၸိုင်ႈၼႆႉ ၵွပ်ႈပိူဝ်ႈမၼ်းလူတ်းယွၼ်ႇပႅတ်ႈလႆႈ ပၼ်ႁႃတီႈတၢင်းမိူင်းရၶႅင်ႇ ႁႂ်ႈၼိမ်တဵင်ႈၵႂႃႇဢိတ်းဢီႈယဝ်ႉလႄႈ ၸင်ႇမႃးၶတ်းၸႂ်ႁူပ်ႉထူပ်းတင်း ၸုမ်းမွၼ်း NMSP လႄႈ ၸုမ်းလႃးႁူႇ LDU ၼၼ်ႉ။ သွင်မူႇသွင်ၸုမ်းၼႆႉ လိူၼ်ၾႅပ်ႊၿိဝ်ႊရီႊ 13 ဝၼ်းၼၼ်ႉ လႆႈႁူမ်ႈလူင်းလၢႆးမိုဝ်းၸွမ်း လိၵ်ႈႁူမ်ႈမၢႆၵိုတ်းတိုၵ်းၵႂႃႇ၊ ဝႃႈၼၼ်သေတႃႉၵေႃႈ ၽိူဝ်ႇတေမႃးၶိုင်ပၢင်ႁူပ်ႉထူပ်း ၵူၼ်းမိူင်း ၸၢဝ်းမွၼ်းၶဝ်ၼၼ်ႉ ဢမ်ႇသၢင်ႇထုၵ်ႇမႃး။ တီႈၼႆႈ ပေႃးႁဝ်းၶႃႈမႃးထတ်းသၢင်တူၺ်းၸွမ်းၼႆ ယူႇတီႈ NMSP ၼႆႉ လူင်းလၢႆးမိုဝ်းၵိုတ်းတိုၵ်းယဝ်ႉ မိူဝ်ႈဝၼ်းတီႈ 13 ။ ၸွမ်းၼင်ႇၶေႃႈတူၵ်းလူင်းသေ ပေႃးထိုင်မႃးလိူၼ်မၢတ်ႊၶျ် 10 ဝၼ်းတေႃႇထိုင် 27 ဝၼ်းၼၼ်ႉ တေသိုပ်ႇႁဵတ်းပၢင်ႁူပ်ႉထူပ်းၵူၼ်းမိူင်း၊ ပေႃးယဝ်ႉၸင်ႇတေသိုပ်ႇႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းမွၼ်းၶဝ် ၼႂ်းႁူဝ်လိူၼ်ဢေႊပရိူဝ်ႊ။ ၵူၺ်းၵႃႈ ၽိူဝ်ႇမႃးၶိုင်ႁဵတ်းပၢင်ႁူပ်ႉထူပ်းၵူၼ်းမိူင်း တီႈဝၢၼ်ႈဝႄးယဵၵ်ႉ ဢၼ်ပဵၼ်ၼႂ်းၼႃႈတီႈ NMSP ၼၼ်ႉၵုမ်းၵမ်ၵူၺ်းၼင်ႇၵဝ်ႇ၊ တိုၵ်ႉၶိုင်ႁႃႁွင်ႉၵူၼ်းၵၼ်ၵူၺ်း၊ ၼတၵ ဢၼ်ႁွင်ႉဝႃႈ တိူင်းသိုၵ်းၸဵင်ႇၸၢၼ်း ဝၼ်းတူၵ်း ပွတ်းႁွင်ႇၼၼ်ႉ သမ်ႉၶိုၼ်းႁၢမ်ႈတပ်ႉမႃးဝႃႈ- ယွၼ်ႉပိူဝ်ႈသူၶဝ်ႁွင်ႉတုမ်ၵူၼ်းဝႆႉ မီးပဵၼ် 250 ၊ ၵွပ်ႈပိူဝ်ႈၵူၼ်းၼမ်လၢႆႁႅင်းလႄႈ ဢမ်ႇၽွမ်ႉၸွမ်းလႆႈ၊ ဢမ်ႇၶႂၢင်ႉပၼ်လႆႈ။ သင်ၸိူဝ်ႉဝႃႈမီးၵူၼ်း 25-30 ၵေႃႉၵူၺ်းတႄႉ တေၸၢင်ႈပၼ်ႁဵတ်းယူႇ ဝႃႈၼၼ်လႄႈ ႁဵတ်းႁႂ်ႈပၢင်ၵုမ် ဢၼ်တေႁူပ်ႉထူပ်း ပေႃႈမႄႈၵူၼ်းမိူင်းမွၼ်းၶဝ်ၼၼ်ႉ ၵိုတ်းလိုဝ်ႈၵႂႃႇ။ ဝၢႆးလင်မႃး ထိုင်မႃးၼႂ်းလိူၼ်မၢတ်ႊၶျ်ၼႆႉ ယူႇတီႈ NMSP ၵေႃႈပိုၼ်ၽၢဝ်ႇဝႃႈ- ပၢင်ၵုမ်ပိူဝ်ႈတႃႇတေႁူပ်ႉထူပ်း ၵူၼ်းမိူင်းၼၼ်ႉ ၶၢႆႉလိူၼ်ႈပႅတ်ႈတေႃႇထိုင်ပေႃး ဢမ်ႇၸၢင်ႈတတ်းမၵ်းဝၼ်းမၼ်းလႆႈၵႂႃႇယဝ်ႉ။ ၼႂ်းၼင်ႇၼၼ် မိူဝ်ႈလိူၼ်မၢတ်ႊၶျ် ဝၼ်းတီႈ 20 ၼၼ်ႉၼင်ႇၵဝ်ႇ ယူႇတီႈၸုမ်းရၶႅင်ႇ ဢၼ်လူင်းလၢႆးမိုဝ်းဝႆႉၼၼ်ႉၵေႃႈ သမ်ႉၶိုၼ်းပိုၼ်ၽၢဝ်ႇဝႃႈ ၶဝ်ပူတ်းယႃႉပႅတ်ႈၸုမ်းပွင်ၵၢၼ် ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈရၶႅင်ႇၶဝ်ယဝ်ႉ၊ ပွင်ႇဝႃႈဢမ်ႇမီးလွင်ႈယုမ်ႇယမ် ပိူဝ်ႈတႃႇတေသိုပ်ႇႁူမ်ႈမိုဝ်းၸွမ်း ၼႂ်းၶၵ်ႉၵၢၼ်လွင်ႈငမ်းယဵၼ် ၼႆၵေႃႈၸၢင်ႈထတ်းသၢင်လႆႈ။ ယူႇတီႈရၶႅင်ႇၼႆႉ ပဵၵ်ႉသမ်ႉဝႃႈမၼ်းၵိူတ်ႇပၼ်ႁႃ ၵဵဝ်ႇလူၺ်ႈရူဝ်ႊႁိၼ်ႊၵျႃႊယူႇသေတႃႉၵေႃႈ ၼႂ်းၸႄႈမိူင်းရၶႅင်ႇ ၸိူဝ်းပွတ်းဢမ်ႇပေႃးမီးၸုမ်းၸၢဝ်းမူႇသလိမ်ႇၶဝ်ၼၼ်ႉ တႃႇတေႁွင်ႉႁူပ်ႉထူပ်းပေႃႈမႄႈၵူၼ်းမိူင်းသေယဝ်ႉ တႃႇတေဢုပ်ႇၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၶဝ်ၼၼ်ႉ ယူႇတီႈရၶႅင်ႇတူဝ်ႈတၼ်းယူႇသေတႃႉ ယူႇတီႈလူင်ပွင်ၸိုင်ႈ ဢမ်ႇၽွမ်ႉၸွမ်းမႃးလႄႈ တုၵ်းယွၼ်းယူႇမီးပဵၼ် 3-4 ပွၵ်ႈၵေႃႈ တေႃႇထိုင်ဝၼ်းမိူဝ်ႈလဵဝ် ဢမ်ႇႁၼ်တႃႇတေၽွမ်ႉၸွမ်းလႆႈသေဢိတ်း၊ ၸင်ႇဝႃႈယိၼ်းၵဵင်ၸႂ်တီႈပေႃႈမႄႈၵူၼ်းမိူင်းသေ ၶဝ်လႆႈပူတ်းယႃႉပႅတ်ႈၶွမ်ႊမတီႊပွင်ၵၢၼ်ၼၼ်ႉ ႁဝ်းၶႃႈလႆႈႁူႉၸွမ်းၸိူင်ႉၼႆ။ ၵွပ်ႈပိူဝ်ႈၼႆ ပေႃးမႃးထတ်းသၢင်တူၺ်းၸွမ်း ၼႂ်းပၢၼ်လူင်ပွင်ၸိုင်ႈ ဢူးတဵင်းၸဵင်ႇၼၼ်ႉ ႁွင်ႉႁူၺ်းလႆႈၸုမ်း ၸၢဝ်းၶိူဝ်း 8 ၸုမ်းသေ လူင်းလၢႆးမိုဝ်းယဝ်ႉ။ ၼႂ်းၶၢဝ်းတၢင်းလူင်ပွင်ၸိုင်ႈၼူၵ်ႉယုင်း ဢွၼ်ႁူဝ်ၵုမ်းၵမ်ဝၢၼ်ႈမိူင်း မႃး 2 ပီၼႆႉ သမ်ႉၵူၺ်းၶဝ်ႈႁႃႁွင်ႉႁူၺ်းလႆႈ ၸုမ်းၸၢဝ်းၶိူဝ်းပိူဝ်ႈတႃႇလူင်းလၢႆးမိုဝ်းၼၼ်ႉ 2 ၸုမ်းၵူၺ်း။ ၼႆႉပဵၼ်ဢၼ်တီႈပႅၵ်ႇပိူင်ႈၵၼ် ႁၢင်ႇၵႆၵၼ်ဝႆႉယူႇ။ ၵူၺ်းၵႃႈ ဝႃႈၼၼ်သေတႃႉၵေႃႈ ယူႇတီႈၸွမ်ၸိုင်ႈ ဢၼ်ၶိုၼ်ႈမႃးမႂ်ႇ ဢူးဝိၼ်းမျိၼ်ႉၼႆႉ မၼ်းယၢမ်ႈမီး ၶေႃႈၶၢၼ်ပၢၵ်ႇ၊ မၼ်းယၢမ်ႈဢွၵ်ႇသူပ်းဝႆႉဝႃႈ -“ပေႃးပႆႇလႆႈလွင်ႈငမ်းယဵၼ် တေဢမ်ႇၸၢင်ႈမူၼ်ႉမႄးပၵ်းပိူင် လၵ်းမိူင်း” ဝႃႈၼၼ်ဝႆႉလႄႈ ထိုင်တီႈမၼ်းၸဝ်ႈၶိုၼ်းမႃးပဵၼ်ၸွမ်ၸိုင်ႈၼႆႉတႄႉ 1.ၸွမ်းၼင်ႇၸႂ်ၽႂ်ႇၶႂ်ႈ ၵၢၼ်မိူင်းမၼ်း (ဢၼ်ႁွင်ႉဝႃႈ Political Wire မၼ်းၼၼ်ႉ) တိုၼ်ႇႁၢဝ်ႈတိူဝ်းလိူဝ်သေ ဢူးထိၼ်ႇၵျေႃႇယူႇ။ ယဝ်ႉၵေႃႈမိူဝ်ႈမၼ်းပဵၼ် ၽူႈၼမ်းတႅၼ်းၽွင်းၵူၼ်းမိူင်းၼၼ်ႉၵေႃႈ လႆႈႁၼ်မၼ်းၸဝ်ႈ ႁတ်းလၢတ်ႈႁတ်းၸႃ တေႃႇၾၢႆႇၽွင်းငမ်းၶဝ်လႂ်၊ ၾၢႆႇတတ်းသိၼ်ၶဝ်လႂ်ၼၼ်ႉ ႁၢဝ်ႈႁႅင်းပုတ်းၶၢတ်ႇဝႆႉယူႇ။ ၾၢႆႇၼိုင်ႈတၢင်းၼိုင်ႈ ယွၼ်ႉပိူဝ်ႈမၼ်းပဵၼ်ၽူႈတႅၼ်းၽွင်းၼိုင်ႈၵေႃႉ ဢမ်ႇၸႂ်ႈၵူၼ်းထမ်းမၻႃး ၵူၼ်းတၢင်းၼွၵ်ႈၵၢၼ်မိူင်းသေယဝ်ႉ ၶိုၼ်ႈပဵၼ်မႃးၸိူင်ႉၼင်ႇဢူးထိၼ်ႇၵျေႃႇၼၼ်ႉလႄႈ ႁဝ်းၶႃႈမုင်ႈမွင်း ႁၼ်ထိုင်ဝႃႈ ယွၼ်ႉပိူဝ်ႈမၼ်းပဵၼ်ၵူၼ်းလူင်ႉလႅၼ်ႇ ၾၢႆႇပၵ်းပိူင်ၼိုင်ႈၵေႃႉၵေႃႈပႃးၼႆလႄႈ ၸွမ်းၼင်ႇၶေႃႈၵႂၢမ်းလၢတ်ႈမၼ်းမီးဝႆႉၼၼ်ႉ ၼင်ႇႁိုဝ်တေမၼ်ႈတေၸေႇ၊ ၼင်ႇႁိုဝ်ၵူၼ်းမိူင်းတေယုမ်ႇ၊ ၼင်ႇႁိုဝ်ၵူၼ်းမိူင်းတေသိုပ်ႇပၼ်သဵင် တီႈပႃႇတီႇမၼ်းၵူၺ်းဢမ်ႇၵႃး ၼင်ႇႁိုဝ်ၸုမ်းၸၢဝ်းၶိူဝ်းၸိူဝ်းမႅၵ်ႇၵွင်ႈ တေဝၢႆႇၼႃႈၸူးၽိူၼ်ဢုပ်ႇၵုမ် လွင်ႈငမ်းယဵၼ်ၼၼ်ႉမႃး ယူႇတီႈမၼ်းၸဝ်ႈၵႃႈလႆႈၶတ်းၸႂ်ႁဵတ်းယူႇ။ ၵူၺ်းၵႃႈ ဝႃႈၼၼ်သေတႃႉၵေႃႈ ပေႃးဢဝ်ၵႂၢမ်းၵူၼ်းပိတ်ႉမၢၵ်ႇၼင်ဝႃႈ- ပဵၵ်ႉသမ်ႉ NLD ၼႆႉ လၢႆးၵႂႃႇၵၢၼ်မိူင်းမၼ်း ဢၼ်ႁွင်ႉဝႃႈ High-light ၽၢမ်းတႃၵူၼ်းမိူင်း ႁႂ်ႈၵူၼ်းမိူင်းႁၼ်ထိုင်ဝႃႈ ပဵၼ်ၵူၼ်းမႂ်ႇ ၶိုၼ်ႈမႃးယဝ်ႉလူး၊ ယူဝ်ၶေးတေလၢႆႈလွၵ်းလၢႆးသၢင်ႈၵၢၼ်ၶဝ်ယူႇႁိုဝ် ဢၼ်ဝႃႈၼၼ်ႉ ပဵၼ်ဝႆႉယူႇမီးဝႆႉယူႇ ၸိူင်ႉၼၼ်သေတႃႉၵေႃႈ ၵေႃႉၵုမ်းၵၢၼ်လၢႆးႁဵတ်းလၢႆးသၢင်ႈ လၢႆးလဵၼ်ႈလွၵ်းမၼ်းတင်းသဵင်ႈတႄႉ သမ်ႉၵူၺ်းပဵၼ်ၽူႈၵိူဝ်းၵုမ်ၸိုင်ႈမိူင်းၵေႃႉလဵဝ် တိုၵ်ႉသိုပ်ႇႁဵတ်းယူႇၼႆလႄႈ ႁႂ်ႈပေႃးလႅၵ်ႈလၢႆႈတႄႉတႄႉ တေဢမ်ႇမီး။ ၵူၺ်းၵႃႈ ၼင်ႇဝႃႈမႃးၼၼ်ႉ ၼင်ႇႁိုဝ်ၸုမ်းၸၢဝ်းၶိူဝ်းမႅၵ်ႇၵွင်ႈၶဝ် တေမီးၸႂ်ၶိုၼ်း သူၼ်ၸႂ်ၶိုၼ်း ၵၢၼ်သၢင်ႈလွင်ႈငမ်းယဵၼ် ၼႂ်းမိူင်းႁူမ်ႈတုမ်ၼၼ်ႉ ယူႇတီႈၸွမ်ၸိုင်ႈ တၵ်းတေလႆႈၶတ်းသၢင်ႈႁၢင်ႈပွင်ၵႂႃႇယူႇ။ တေပဵၼ်မႃးၼမ်ႁိုဝ်ဢေႇၼၼ်ႉ ႁဝ်းၶႃႈၵႃႈလႆႈပႂ်ႉမုင်ႈမွင်းတူၺ်းၵူၺ်း။ ပၼ်ႁႃၼႂ်းမိူင်းႁူမ်ႈတုမ်ႁဝ်းမိူဝ်ႈလဵဝ် ဢၼ်ယူႇတီႈလူင်ပွင်ၸိုင်ႈ လႆႈတေႃႇသူႈသေလႄႈ ဢၼ်ႁဝ်းၶႃႈၵူၼ်းမိူင်း လႆႈမႆႈၸႂ်ၸွမ်းယူႇၼၼ်ႉ တေမီးယူႇတၢင်ႇယၢပ်ႇၽိုတ်ႇၵၢၼ်မိူင်းလူင် 3-4 ဢၼ်။ ၼိုင်ႈ-ပဵၼ်ပၼ်ႁႃတီႈ တၢင်းမိူင်းရၶႅင်ႇ။ သွင်-လွင်ႈၵေႃႇသၢင်ႈလွင်ႈငမ်းယဵၼ်။ သၢမ်-ၵၢၼ်မၢၵ်ႈမီး ၵူၼ်းမိူင်းတင်းသဵင်ႈ ထိုင်တီႈ ယၢပ်ႇၽိုတ်ႇတူၵ်းၵိၼ်းမႃးလိူဝ်ၵဝ်ႇ။ သီႇ-ၼႂ်းၵႄႈၵၢင်တပ်ႉသိုၵ်းလႄႈ လူင်ပွင်ၸိုင်ႈ၊ ဢမ်ႇမီးလွင်ႈၶဝ်ႈႁႃ ၵၼ်လႆႈၸိူဝ်းၼႆႉ မၼ်းပဵၼ်ပၼ်ႁႃယႂ်ႇလူင်တႄႉတႄႉဝႃႈဝႃႈလႄႈ ၸူဝ်ႈၵႃႈလူင်ပွင်ၸိုင်ႈႁဝ်းၶႃႈ ပႆႇပၵ်းၸႂ်ပၵ်းၶေႃး ၵႄႈလိတ်ႈလႆႈပၼ်ႁႃ 4 လွင်ႈၼႆႉ ယူႇတီႈၵူၼ်းမိူင်းမုင်ႈမွင်းဝႃႈ တေပဵၼ်မႃးဝၢၼ်ႈမိူင်း ငမ်းယဵၼ်သေယဝ်ႉ တေဢုပ်ႇၵုမ်ၵၼ်ၵၢၼ်မိူင်းသေ သိုပ်ႇၵေႃႇသၢင်ႈလႆႈမိူင်းႁူမ်ႈတုမ်ၸိုၼ်ႈၸၢင်ႇယူႇ ဢၼ်ဝႃႈၼၼ်ႉတႄႉ ႁဝ်းၶႃႈၵႃႈတၵ်းတေလႆႈပႂ်ႉမုင်ႈမွင်းတူၺ်းၵွၼ်ႇ၊ ယွၼ်းထတ်းႁၼ်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ- မႂ်ႇသုင်ၶႃႈ။ ႁိုၼ်း ၵႃယၢင်း (30/03/2018)

['Uncategorized', 'ၶေႃႈထတ်းသၢင်']

2018-03-30T07:46:04

https://shannews.org/archives/3895

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 30/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.70 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1335 ပျႃး၊ ငိုၼ်းၶႄႇ 1 ယႅၼ်ႉ = 212.25 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 30/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 29/03/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1335 ပျႃး၊ ငိုၼ်းၶႄႇ 1 ယႅၼ်ႉ = 211.9 ပျႃး။

['ၵၢၼ်မၢၵ်ႈမီး']

2018-03-30T03:41:42

https://shannews.org/archives/3887

လူတ်ႉၵႃးတေႃႉသူင်ႇ ႁႅင်းၵၢၼ်ယၢၼ်မိူင်း ၵိူတ်ႇၽေးဢုပၢတ်ႈၾႆးမႆႈ ၵူၼ်းတၢႆ 20 ၵေႃႉ

လူတ်ႉၿတ်ႊသ် တေႃႉသူင်ႇႁႅင်းၵၢၼ်ယၢၼ်မိူင်း ဢၼ်လုၵ်ႉတၢင်းၵုင်းထဵပ်ႈ မႃးတေႃႇဝႂ်ဝီႊသႃႊ တၢင်းၸႄႈဝဵင်းမႄႈသွတ်ႇ ၵိူတ်ႇၽေးဢုပၢတ်ႈ (ၽေးၵိုင်ႉၵၢင်ႉ) ၼိူဝ်သဵၼ်ႈတၢင်း တၢၵ်ႇ-မႄႈသွတ်ႇ၊ မီးၵူၼ်းလူႉတၢႆ 20 ၵေႃႉ၊ ဝၢတ်ႇၸဵပ်းလိူဝ်ႁႅင်း 1 ၵေႃႉ၊ လွတ်ႈသၢႆၸႂ် 29 ၵေႃႉ။ ภาพ หนังสือพิมพ์ปิงเมย ၽေးဢုပၢတ်ႈ ၾႆးမႆႈလူတ်ႉၵႃး/လူတ်ႉၿတ်ႊသ်သွင်ၸၼ်ႉ ပွၵ်ႈၼႆႉ ပဵၼ်တီႈဢိူင်ႇမႄႈထေႃႉ ၼိူဝ်သဵၼ်ႈတၢင်းတၢၵ်ႇ-မႄႈသွတ်ႇ ၸႄႈဝဵင်းမိူင်း ၸႄႈတွၼ်ႈတၢၵ်ႇ။ ပဵၼ်မိူဝ်ႈၶိုၼ်းဝၼ်းတီႈ 29 ယၢမ်းတဵင်ႈၶိုၼ်းၸၢႆႉ၊ ၼႂ်ဝၼ်းတီႈ 30/03/2018 ၶၢဝ်းယၢမ်း 1 မူင်းပၢႆ။ မီးၵူၼ်းၶီႇမႃးၸွမ်းလူတ်ႉၵႃး ပႃးတင်းၵူၼ်းႁေႃႈလူတ်ႉ တင်းမူတ်း 50 ၵေႃႉ-ၼႆယဝ်ႉ။ ႁႅင်းၵၢၼ်ယၢၼ်မိူင်း ၵူၼ်းမိူင်းမၢၼ်ႈၸိူဝ်းၼႆႉ မဝ်လူတ်ႉၿတ်ႊသ်ႊလမ်းၼိုင်ႈ လုၵ်ႉတီႈၵုင်းထဵပ်ႈ (မိူင်းၵွၵ်ႇ) မႃးတေႃႇဝႂ်ၶဝ်ႈမိူင်း (ဝီႊသႃႊ) တီႈၸႄႈဝဵင်းမႄႈသွတ်ႇသေ တိုၵ်ႉဢွၵ်ႇၶၢဝ်းတၢင်းမိူဝ်းဝဵင်းမႄႈသွတ်ႇ။ သိုပ်ႇၼၼ်ႉ တေဢွၵ်ႇၶၢဝ်းတၢင်းၵႂႃႇၵုင်းထဵပ်ႈၶိုၼ်း၊ ၵူၺ်းၵႃႈ မႃးၵိူတ်ႇၽေးဢုပၢတ်ႈပွၵ်ႈၼႆႉ- သိုဝ်ႇထႆး ပိင်းမိူၺ်း ဢွၵ်ႇၶၢဝ်ႇၼင်ႇၼႆ။ ภาพ หนังสือพิมพ์ปิงเมย ၸဝ်ႈၼႃႈတီႈထႆး ၾၢႆႇပလိၵ်ႈမႄႈထေႃႉ၊ ၸုမ်းၾၢႆႇၸွႆႈထႅမ်ၵူၼ်းပၢႆႈၽေး တၢၵ်ႇ ၸိူဝ်းၼႆႉႁူမ်ႈႁႅင်းၵၼ်ၵႂႃႇၸွႆႈထႅမ်၊ လႆႈၵႂႃႇႁၼ်တူဝ်တၢႆၾႆးမႆႈၵိုၵ်းလူတ်ႉတင်းမူတ်း 20 ၵေႃႉ (ၽိုၼ်ၶၢဝ်ႇပိင်းမိူၺ်း ဝႃႈ21 ၵေႃႉ)၊ ၵွပ်ႈၾႆးမႆႈတူဝ်ၶဝ်ၶႅမ်ႈလမ်ဝႆႉလႄႈ ဢမ်ႇႁူႉဝႃႈၽႂ်ပဵၼ်ယိင်း ၽႂ်ပဵၼ်ၸၢႆး။ ပၢႆႈလွတ်ႈဢွၵ်ႇလူတ်ႉၵႃးလႆႈ 29 ၵေႃႉ၊ ဝၢတ်ႇၸဵပ်းႁၢဝ်ႈႁႅင်း 1 ၵေႃႉ-ၼႆယဝ်ႉ။ လွင်ႈတၢင်းဢၼ်ၵိူတ်ႇၽေးၾႆးမႆႈၼႆႉ ၼႂ်းၶၢဝ်ႇထႆး “ၶၢဝ်ႇသူတ်ႇ” ႁၢႆးငၢၼ်းပႃးဝႃႈ- ႁႅင်းၵၢၼ်ယၢၼ်မိူင်း ဢၼ်ၶီႇလူတ်ႉလမ်းၼႆႉမႃး သူႇလႅၼ်းယႃႈသေ ဢဝ်ဢူတ်းလႅၼ်းယႃႈထိုမ်ႈပႅတ်ႈၼိူဝ်လူတ်ႉ။ ဢူတ်းလႅၼ်းယႃႈတူၵ်းၵႂႃႇၼႂ်းႁွင်ႈဝႆႉၶူဝ်းၶွင်သေ ၵိူတ်ႇၾႆးလုၵ်ႉမႆႈ- ၼႆယဝ်ႉ။ ภาพ หนังสือพิมพ์ปิงเมย

['ႁႅင်းငၢၼ်းၶၢမ်ႈမိူင်း']

2018-03-29T10:22:43

https://shannews.org/archives/3882

တႃႇ RCSS လႄႈ TNLA တေႁူပ်ႉထူပ်းၵၼ်ၼၼ်ႉ တၵ်းတေလႆႈဢုပ်ႇၵုမ် ငူပ်ႉငီႉၵၼ်ထႅင်ႈၵမ်းၼိုင်ႈ

ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႄႈတင်းတပ်ႉသိုၵ်းတဢၢင်း (TNLA) ၶဝ်ၶပ်းၶိုင်ဝႆႉ တႃႇတေႁူပ်ႉထူပ်းၵၼ် ၼႂ်းႁၢင်လိူၼ်မၢတ်ႊၶျ်ၼႆႉ သေတႃႉၵေႃႈ ယွၼ်ႉပိူဝ်ႈပၢင်တိုၵ်း ၼႂ်းၵႄႈသွင်ၾၢႆႇလႄႈ ပႆႇၸၢင်ႈပဵၼ်ႁူပ်ႉထူပ်းၵၼ်ယဝ်ႉၼႆ- ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းၸၢႆးဢူး လၢတ်ႈ။ တပ်ႉသိုၵ်း RCSS တင်း TNLA “ႁဝ်းၶႃႈယင်းပႆႇလႆႈလၢတ်ႈၵၼ်၊ ဝၼ်းမၼ်းတေပဵၼ်ဝၼ်းလႂ်ပႆႇႁူႉ။ တေပဵၼ်ႁူပ်ႉၵၼ်ႁိုဝ် ဢမ်ႇပဵၼ်ႁူပ်ႉၵၼ် ႁိုဝ်ၼၼ်ႉ ႁဝ်းၶႃႈတေလႆႈဢုပ်ႇဢူဝ်းငူပ်ႉငီႉၵၼ်ထႅင်ႈၵမ်းၼိုင်ႈ။ ပေႃးဝႃႈတေပဵၼ်ပၢင်ႁူပ်ႉထူပ်းဢုပ်ႇၵုမ်ၵၼ် ၼႆၵေႃႈ တၵ်းတေလႆႈပဵၼ်ပၢင်ႁူပ်ႉထူပ်းၵၼ် ဢၼ်မီးလွၼ်ႉၵႅၼ်မၼ်း။ ပေႃးဝႃႈႁူပ်ႉထူပ်းၵၼ်ယဝ်ႉ ဢမ်ႇၽေႃႇၼမ်ႉၼႄတူဝ် သင်လႆႈၼႆၵေႃႈ မၼ်းဢမ်ႇလၢၵ်ႇလၢႆးသင်မႃး၊ မၼ်းဢမ်ႇမီးလွင်ႈသင်။ ပၢင်ႁူပ်ႉထူပ်းၵၼ်ဢၼ်ဝႃႈၼႆႉ တေလႆႈမႃးဢုပ်ႇၵုမ်ၵၼ် ငူပ်ႉငီႉၵၼ်၊ ၼင်ႇႁိုဝ်တင်းသွင်ပႃႈသွင်ၾၢႆႇ တေၶႅမ်ႉလႅပ်ႈ ၵူႈလွင်ႈ။ ၾၢႆႇၼိုင်ႈၵေႃႈ တေလႆႈၸွမ်းပၼ်ၵၢင်ၸႂ် ဢၼ်ထႅင်ႈၾၢႆႇၼိုင်ႈၶႂ်ႈပဵၼ်။ ထႅင်ႈၾၢႆႇၼိုင်ႈၵေႃႈ တေလႆႈတူၺ်းၵၢင်ၸႂ်ထႅင်ႈၾၢႆႇၼိုင်ႈ”- ၸဝ်ႈသိုၵ်းၸၢႆးဢူး လၢတ်ႈ။ “သင်ၸိူဝ်ႉဝႃႈႁဝ်းမႃးဢုပ်ႇဢူဝ်းငူပ်ႉငီႉၵၼ်လႄႈ ဢမ်ႇၶႅမ်ႉလႅပ်ႈၼႆၸိုင် ႁူပ်ႉထူပ်းၵၼ်ယူႇၵေႃႈမိူၼ်တင်း ႁဝ်းၶႃႈဢမ်ႇႁူပ်ႉထူပ်းၵၼ်ၵူၺ်း၊ မၼ်းဢမ်ႇမီးလွင်ႈသင်။ ၵွပ်ႈၼၼ် ၸူဝ်ႈပႆႇလႆႈႁူပ်ႉထူပ်းဢုပ်ႇဢူဝ်းၵၼ်ၼႆႉ တင်းသွင်ပႃႈသွင်ၾၢႆႇ ငဝ်းလၢႆးမီးဝႆႉၸိူင်ႉႁိုဝ် ႁဝ်းၶႃႈတေလႆႈမႃးငူပ်ႉငီႉၵၼ်ထႅင်ႈၵမ်းၼိုင်ႈယူႇ”- ၸဝ်ႈသိုၵ်းၸၢႆးဢူး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ တပ်ႉသိုၵ်း RCSS တင်း TNLA တႄႇပဵၼ်ပၢင်တိုၵ်းၵၼ်မႃးထႅင်ႈႁၢဝ်ႈႁႅင်း ၽွင်းႁူဝ်လိူၼ်မၢတ်ႊၶျ် 2018 တီႈၼႂ်းဢိူင်ႇၼႃးသၢႆး ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ လိူဝ်သေၼၼ်ႉ RCSS တင်း TNLA သွင်ၸုမ်းၼႆႉ ယင်းပဵၼ်ပၢင်တိုၵ်းၵၼ်တင်း သိုၵ်းလူင်ပွင်ၸိုင်ႈမၢၼ်ႈ တပ်ႉမတေႃႇထႅင်ႈ။ ပၢင်တိုၵ်းတိုၵ်ႉႁႃယဵၼ်ၵႂႃႇ ၼႂ်းၶၢဝ်းတၢင်း 2-3 ဝၼ်းၼႆႉၵူၺ်း။ ၾၢႆႇတၢင်းလူင်ပွင်ၸိုင်ႈၵေႃႈ ၸႂ်ႉႁိူဝ်းဝိၼ် တိုၵ်းသိုၵ်း ယိုဝ်းၸုမ်းသိုၵ်း သွင်ၸုမ်းၼႆႉလႄႈ ႁဵတ်းႁႂ်ႈၵူၼ်းဝၢၼ်ႈၼႂ်းဢိူင်ႇၼႃးသၢႆး ၼႂ်းၸႄႈဝဵင်းၼမ်ႉတူႈ လႆႈပၢႆႈၽေးသိုၵ်း မႃးယူႇတၢင်းဢိူင်ႇ မၢၼ်ႈၸၢမ်၊ ၶဝ်ႈယူႇၼႂ်းဝဵင်းၼမ်ႉတူႈ ၸိူဝ်းၼႆႉ။ မိူဝ်ႈလဵဝ် လႆႈမႃးၶၢဝ်းတၢင်းၽၢၵ်ႇလိူၼ်ၼိုင်ႈယဝ်ႉၵေႃႈ ယင်းပႆႇၸၢင်ႈပွၵ်ႈႁိူၼ်းၶိုၼ်း။ လိူဝ်သေၼၼ်ႉ ၸဝ်ႈသိုၵ်းၸၢႆးဢူး ယင်းလၢတ်ႈဝႃႈ- ၼႂ်းၸူဝ်ႈၸႃႈဝူင်ႈဝၢင်ႈ 2-3 ဝၼ်းၼႆႉ ပၢင်တိုၵ်း ဝူင်ႈၵၢင် RCSS တင်း TNLA တႄႉယဵၼ်ၵႂႃႇယဝ်ႉ၊ ဢမ်ႇပဵၼ်ယဝ်ႉ။ ၵွပ်ႈၼႆလႄႈ ၼႂ်းဝၼ်းတီႈ 30 လိူၼ်မၢတ်ႊၶျ်ၼႆႉ ၵူၼ်းပၢႆႈၽေးသိုၵ်း ဢၼ်မႃးမီးတၢင်းမၢၼ်ႈၸၢမ် ၼမ်ႉတူႈၸိူဝ်းၼႆႉၵေႃႈ ၶိုင်ဢၢင်ႈတေပွၵ်ႈမိူဝ်းႁိူၼ်းၶိုၼ်းယူႇ- ဝႃႈၼႆ။ TNLA တင်း RCSS ၼႆႉ တႄႇပဵၼ်ပၢင်တိုၵ်းၵၼ် ဝၢႆးလင် RCSS လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း တူဝ်ႈမိူင်း NCA သေ ၶဝ်ႈႁူမ်ႈပၢင်ၵုမ်ႁူဝ်ပၢၵ်ႇပီ 21 ပၢင်လူင်။ သွင်ၾၢႆႇတႄႇပဵၼ်ပၢင်တိုၵ်းၵၼ်မႃးမိူဝ်ႈ ဝၼ်းတီႈ 27 လိူၼ်ၼူဝ်ႊဝႅမ်ႊၿိူဝ်ႊ 2015 မႃးတေႃႇထိုင်ဝၼ်းမိူဝ်ႈၼႆႉ။ သွင်ပႃႈသွင်ၾၢႆႇၼႆႉ ႁႃတၢင်းတႃႇတေ ဢုပ်ႇဢူဝ်းၵၼ် ပိူဝ်ႈတႃႇၵႄႈလိတ်ႈပၼ်ႁႃသေတႃႉ တေႃႇထိုင်ဝၼ်းမိူဝ်ႈၼႆႉၵေႃႈ ပႆႇပဵၼ်လႆႈ။

['ၵၢၼ်သိုၵ်း']

2018-03-29T10:08:05

https://shannews.org/archives/3876

ပၢင်တိုၵ်းယဵၼ်ၵႂႃႇယဝ်ႉၵေႃႈ ၵူၼ်းဝၢၼ်ႈပၢႆႈၽေးသိုၵ်း ၸိူဝ်းႁွတ်ႈဝဵင်းၵျွၵ်ႉမႄး ယင်းပႆႇႁတ်းပွၵ်ႈၶိုၼ်းႁိူၼ်း

ယွၼ်ႉပၢင်တိုၵ်းဝူင်ႈၵၢင် တပ်ႉသိုၵ်းတႆး RCSS/SSA တင်းတပ်ႉသိုၵ်းတဢၢင်း TNLA ဢၼ်ပဵၼ်ယူႇႁိမ်းၶွပ်ႇ ဝဵင်းၵျွၵ်ႉမႄး မိူၼ်ၼင်ႇၼႂ်းဢိူင်ႇၵုၼ်ၵေႃႇၸိူဝ်းၼႆႉလႄႈ ၵူၼ်းဝၢၼ်ႈမၢၼ်ႈၸၢၼ်း ၸိူဝ်းပၢႆႈၽေးသိုၵ်းသိူဝ် ယင်းပႆႇႁတ်းပွၵ်ႈမိူဝ်း ၶိုၼ်းႁိူၼ်း။ ၵူၼ်းဝၢၼ်ႈမၢၼ်ႈၸၢၼ်း ဢၼ်ၾႆးမႆႈႁိူၼ်းယေးတင်းဝၢၼ်ႈ ယွၼ်ႉၽေးပၢင်တိုၵ်းသေ ပၢႆႈမႃးသွၼ်ႈႁူမ်ႈ တီႈဝတ်ႉ/ၵျွင်းၵျွၵ်ႉမႄးလူင် ႁူဝ်ပဝ်ႈၸုမ်းၸဝ်ႈႁႆႈၸဝ်ႈၼႃး ပႃႈဢေးၼေႃႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ-“ၵူၼ်းပၢႆႈၽေးသိုၵ်း ဢိူင်ႇၵျွၵ်ႉမႄးလူင် ပွၵ်ႈမိူဝ်းၶိုၼ်းႁိူၼ်းမူတ်းယဝ်ႉ၊ ၵိုတ်းၵူၼ်းဝၢၼ်ႈမၢၼ်ႈၸၢၼ်းၵူၺ်းယဝ်ႉ ယင်းပႆႇပွၵ်ႈမိူဝ်းၶိုၼ်း။ ဢၼ်ၶဝ်ပႆႇၸၢင်ႈပွၵ်ႈမိူဝ်း ၶိုၼ်းၼၼ်ႉ ၵွပ်ႈဝႃႈဝၢၼ်ႈၶဝ်ၼႆႉၾႆးမႆႈပႅတ်ႈမူတ်းယဝ်ႉ၊ ႁိူၼ်းယေးၵေႃႈဢမ်ႇမီးယဝ်ႉ”-ဝႃႈၼႆ။ ၵူၼ်းဝၢၼ်ႈမၢၼ်ႈၸၢၼ်း ၸိူဝ်းပၢႆႈၽေးသိုၵ်းသေ ၶဝ်ႈသွၼ်ႈႁူမ်ႈပိုင်ႈၽူၺ်းဝႆႉယူႇတီႈ ဝတ်ႉဝိႁၢရ်ၵျွၵ်ႉမႄးလူင် မိူဝ်ႈလဵဝ်ၼႆႉ တင်းမူတ်းမီးႁူဝ်ၵူၼ်း 34 ၵေႃႉၼႆ- လႆႈႁူႉတီႈသင်ၶၸဝ်ႈၵွၼ်းဝတ်ႉ ၼင်ႇၼႆ။ ပၢင်တိုၵ်းဝူင်ႈၵၢင်သွင်ၾၢႆႇ RCSS တင်း TNLA ၼႆႉ တႄႇၵိူတ်ႇပဵၼ်မႃး တီႈဝၢၼ်ႈၵုၼ်ၵေႃႇ ပူၼ်ႉမႃးမိူဝ်ႈ ဝၼ်းတီႈ 09/03/2018 ။ ဝၢၼ်ႈၵုၼ်ၵေႃႇတင်းဝၢၼ်ႈမၢၼ်ႈၸၢၼ်းၼႆႉ ယၢၼ်ၵႆၵၼ် 1 လၵ်း၊ ယွၼ်ႉပၢင်တိုၵ်းသေ ႁဵတ်းႁႂ်ႈၵူၼ်းဝၢၼ်ႈမၢၼ်ႈၸၢၼ်းၵမ်ႈၽွင်ႈ ပၢႆႈၵႂႃႇယူႇသဝ်းသွၼ်ႈႁူမ်ႈ တီႈဝဵင်းၵျွၵ်ႉမႄး။ ၵမ်ႈၽွင်ႈၵေႃႈၵႂႃႇသွၼ်ႈႁူမ်ႈတီႈဝတ်ႉၵျွင်းၵျွၵ်ႉမႄးလူင်- ၵူၼ်းဝၢၼ်ႈမၢၼ်ႈၸၢၼ်းပၢႆႈၽေးသိုၵ်း ၸၢႆးၸၢမ်ႇမျႃႉ လၢတ်ႈၼင်ႇၼႆ။ မိူဝ်ႈလဵဝ်ၼႆႉ သွင်ၾၢႆႇၵမ်းၵမ်းပဵၼ်ပၢင်တိုၵ်းၵၼ်ယူႇၶိူဝ်းယႂ်း၊ ႁိုင်ၼိုင်ႈၸူဝ်ႈမူင်းသွင်ၸူဝ်ႈမူင်းၵေႃႈ သဵင်ၵွင်ႈတႅၵ်ႇယူႇတိၵ်းတိၵ်း။ မိူဝ်ႈလဵဝ် သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း လႆႈမႃးၶၢဝ်းတၢင်းသိပ်းဝၼ်း ပၢႆယဝ်ႉ။ “မိူဝ်ႈတႄႇပဵၼ်ပၢင်တိုၵ်းၼၼ်ႉ ဢမ်ႇဝူၼ်ႉဝႃႈမၼ်းတေႁိုင်ၸိူင်ႉၼႆလႄႈ ၶူဝ်းလဵင်းၶူဝ်းၼုင်ႈတၢင်းမႆ သင်ၵေႃႈ ဢမ်ႇလႆႈဢဝ်သင်မႃး။ မိူဝ်ႈၼၼ်ႉ ပေႃးပဵၼ်ပၢင်တိုၵ်းၵေႃႈႁူႉဝႃႈလႅၼ်ႈပၢႆႈဢွၵ်ႇဝၢၼ်ႈၵူၺ်း၊ ၵူၺ်းၵႃႈ ပၢင်တိုၵ်းသမ်ႉပဵၼ်မႃးယိုတ်ႈယၢဝ်းၶၢဝ်းႁိုင်သေ ႁဝ်းၶႃႈၵေႃႈဢမ်ႇၸၢင်ႈပွၵ်ႈမိူဝ်းၶိုၼ်းႁိူၼ်းယေး ဝၢၼ်ႈသူၼ်”- သိုပ်ႇလၢတ်ႈထႅင်ႈၼင်ႇၼႆ။ ၵူၼ်းဝၢၼ်ႈမၢၼ်ႈၸၢၼ်း ဢၼ်ၾႆးမႆႈႁိူၼ်းယေးတင်းဝၢၼ်ႈ ယွၼ်ႉၽေးပၢင်တိုၵ်းသေ ပၢႆႈမႃးသွၼ်ႈႁူမ်ႈ တီႈဝတ်ႉ/ၵျွင်းၵျွၵ်ႉမႄးလူင် ပူၼ်ႉမႃးမိူဝ်ႈဝၼ်းတီႈ 19/03/2018 ပွတ်းၼႂ်ၼၼ်ႉ ပၢင်တိုၵ်းၵိုတ်းယဵၼ်ၵႂႃႇသေတႃႉ ထိုင်မႃးၶၢဝ်း ႁူဝ်ႈၶမ်ႈမွၵ်ႈ 5 မူင်းၼၼ်ႉ ၾႆးမႆႈဝၢၼ်ႈမၢၼ်ႈၸၢၼ်းၵႂႃႇတင်းဝၢၼ်ႈ၊ မႆႈပႃးဝတ်ႉဝႃးၽႃသိူဝ်ႇၵျွင်းမုၼ်ၸဝ်ႈ ၸလွပ်ႈသႃလႃးၸိူဝ်းၼႆႉ။ ၾၢႆႇၼိုင်ႈတၢင်းၼိုင်ႈ ဝၢၼ်ႈတေႃႉၽေႇ ဢၼ်ယၢၼ်ၵႆဝၢၼ်ႈမၢၼ်ႈၸၢၼ်းမွၵ်ႈ 1 လၵ်းပၢႆၼၼ်ႉၵေႃႈ ၾႆးမႆႈႁိူၼ်းၵူၼ်းဝၢၼ်ႈၵႂႃႇတႃႇ 7 လင်ၼင်ႇၵဝ်ႇ။ ၵူၼ်းဝၢၼ်ႈပွတ်းတွၼ်ႈၼႆႉ ၵမ်ႈၽွင်ႈၸိူဝ်းမီးသူၼ်ၼဵင်ႈၵေႃႈ လူဝ်ႇပွၵ်ႈမိူဝ်းၽုၵ်ႇတူၼ်ႈၼဵင်ႈ။ ၵူၺ်းၵႃႈ ပိူဝ်ႈတႃႇပွၵ်ႈမိူဝ်းၶိုၼ်းတီႈဝၢၼ်ႈသူၼ် ႁိူၼ်းယေးတူဝ်ၵဝ်ႇၼၼ်ႉ ယင်းပႆႇႁၼ်တၢင်းမၼ်းၵေႃႈပိူင်ၼိုင်ႈ၊ သမ်ႉထႅင်ႈလွင်ႈဝႃႈ ၼႂ်းဝၢၼ်ႈဢိူင်ႇတေၵတ်းယဵၼ်ၶိုၼ်းမိူဝ်ႈလႂ်ၼၼ်ႉၵေႃႈ ယင်းပႆႇၸၢင်ႈလၢတ်ႈလႄႈ မိူဝ်ႈလဵဝ်ၼႆႉ တိုၵ်ႉႁႃတီႈယူႇမႂ်ႇတႃႇတေၶၢႆႉၵႂႃႇယူႇသဝ်းတီႈၼၼ်ႈယူႇ-ၼႆယဝ်ႉ။ ဝၢၼ်ႈမၢၼ်ႈၸၢၼ်း ယူႇၼႂ်းဢိူင်ႇၵုၼ်ၵေႃႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ဝၢၼ်ႈမၢၼ်ႈၸၢၼ်းၼႆႉ ယၢၼ်ၾၢႆႇႁွင်ႇဝဵင်းၵျွၵ်ႉမႄးမွၵ်ႈ 11 လၵ်း။ ၼႂ်းဢိူင်ႇၵုၼ်ၵေႃႇမိူၼ်ၼင်ႇ ဝၢၼ်ႈတေႃႉၽေႇ၊ ဝၢၼ်ႈဢုမ်းဢုၺ်း၊ ဝၢၼ်ႈမၢၼ်ႈၸၢၼ်း၊ ဝၢၼ်ႈၵုၼ်ၵေႃႇ တင်းမူတ်းသီႇဝၢၼ်ႈၸိူဝ်းၼႆႉ ပဵၼ်ပိုၼ်ႉတီႈၼႃႈလိၼ်ဢၼ်ပဵၼ်ပၢင်တိုၵ်း။ -ၵူၼ်းဝၢၼ်ႈမၢၼ်ႈၸၢၼ်း ဢၼ်ၾႆးမႆႈႁိူၼ်းယေးတင်းဝၢၼ်ႈ ယွၼ်ႉၽေးပၢင်တိုၵ်းသေ ပၢႆႈမႃးသွၼ်ႈႁူမ်ႈ တီႈဝတ်ႉ/ၵျွင်းၵျွၵ်ႉမႄးလူင်

['သုၼ်ႇလႆႈၵူၼ်း']

2018-03-29T08:30:54

https://shannews.org/archives/3872

လူင်ပွင်ၸိုင်ႈထႆးယိုတ်ႈၶၢဝ်းယၢမ်းတေႃႇဝတ်းဝႂ်ထႅင်ႈ 3 လိူၼ် ႁႅင်းၵၢၼ်တေလႆႈဢဝ်ဝႂ်ၶိဝ်ႊ Queue ဝႆႉၵွၼ်ႇ 31လိူၼ်မၢတ်ႊၶျ်

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ဢွၵ်ႇလိၵ်ႈပိုၼ်ၽၢဝ်ႇ ယိုတ်ႈၶၢဝ်းယၢမ်းတေႃႇ ဝတ်းဝႂ်ပၼ်ႁႅင်းၵၢၼ်ထႅင်ႈ 3 လိူၼ်။ ဝၼ်းတီႈ 27/03/2018 တီႈပၢင်ၵုမ်လူင် ၸုမ်းၽွင်းလူင် လႆႈဢုပ်ႇဢူဝ်းၵၼ်သေ မီးၶေႃႈလႆႈၸႂ် ယိုတ်ႈၶၢဝ်းယၢမ်းတေႃႇဝတ်းဝႂ်ပၼ်ႁႅင်းၵၢၼ်ထႅင်ႈ 3 လိူၼ် တေႃႇထိုင်ဝၼ်းတီႈ 30/06/2018 ။ ဢၼ်ယိုတ်ႈပၼ်ၶၢဝ်းယၢမ်းၼႆႉတႄႉ ပဵၼ်ၵူၼ်းၸိူဝ်းယိပ်းဝႂ်ႁဵတ်းၵၢၼ်သီၶွင်ႇသေ ဢၼ်ၵႂႃႇႁဵတ်းမႃး Passport သီၶဵဝ်၊ သီလႅင်လႄႈ ဢၼ်ယိပ်းဝႂ်သီၶွင်ႇ တင်းသီၶဵဝ် ဢၼ်ႁွင်ႉဝႃႈ ဝႂ်ၸပ်းၵူႈ ဢၼ်ၵႂႃႇၶဝ်ႈသုၼ် One Stop Service (OSS) ၼၼ်ႉ ၊ ၵူၺ်းၵႃႈႁႅင်းၵၢၼ်တေလႆႈဢဝ်ဝႂ်ၶိဝ်ႊ (ဝႂ်ၶိၼ်း) ၵွၼ်ႇဝၼ်းတီႈ 31/03/2018။ တွၼ်ႈတႃႇၵူၼ်းၸိူဝ်းယိပ်း Passport တင်းဝႂ် ႁဵတ်းၵၢၼ်သီသွမ်ႇ ဢႃယုဝတ်းဝႂ်တေမူတ်း လိူၼ်ၼႆႉၼၼ်ႉသမ်ႉ တေလႆႈၵႂႃႇတေႃႇဝီႊသႃႊၵွၼ်ႇ 31/03/2018 ဝႃႈၼႆ ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ လၢတ်ႈဝႃႈ – “ လွင်ႈဝတ်းဝႂ်ၼႆႉ လမ်ႇလွင်ႈၼႃႇ ၶႂ်ႈႁႂ်ႈပီႈၼွင်ႉႁဝ်းၶႃႈ ဢၢၼ်ႇၶၢဝ်ႇ၊ တူၺ်းၶၢဝ်ႇယူႇတႃႇသေႇ ၼင်ႇႁိုဝ်ႁဝ်းတေႁူႉငဝ်းလၢႆးလႄႈ ဢမ်ႇထုၵ်ႇၺႃးပိူၼ်ႈပႅတ်ႉလႅၼ်ႁဝ်း ၊ တွၼ်ႈတႃႈလွၵ်းလၢႆးဢဝ်ဝႂ်ၶိဝ်းၼၼ်ႉ မီးသွင်လၢႆး ၶဝ်ႈၵႂႃႇဢဝ်တီႈ ႁွင်ႈၵၢၼ်ၾၢႆႇႁဵတ်းဝတ်းဝႂ်ႁႅင်းၵၢၼ်ဢမ်ႇၼၼ် ၸွင်းၶိဝ်ႊဢဝ် ၼိူဝ်ဢွၼ်ႊလၢႆႊတီႈ http://www.express. doe.go.th/ ၵွၼ်ႇဝၼ်းတီႈ 31/03/2108 ” ၼႆႉဝႃႈၼႆ။ ႁႅင်းၵၢၼ်လၢဝ်း၊ မၢၼ်ႈ၊ ၵမ်ႊပူႊၶျႃႊဢၼ်ပႆႇလႆႈတေႃႇဝတ်းဝႂ်ယဝ်ႉတူဝ်ႈ တိုၵ်ႉၵိုတ်းယူႇ 4 သႅၼ်ပၢႆ ႁွင်ႈၵၢၼ် ၾၢႆႇႁႅင်းၵၢၼ်ယိုၼ်ယၼ်ဝႃႈ တိုၼ်းတေဢမ်ႇၶႂၢၵ်ႈပၼ်ထႅင်ႈယဝ်ႉ ၵွပ်ႈၼၼ်လႄႈ ႁႂ်ႈပေႃႈလဵင်ႉ၊မႄႈလဵင်ႉ ဢွၼ် ႁႅင်းၵၢၼ်ႁိပ်ႈၼႅတ်ႈႁၢႆးငၢၼ်းတူဝ် ႁပ်ႉဝႂ်ၶိဝ်ႊဝႆႉ ၵွၼ်ႇဝၼ်းတီႈ 31/03/2018 ၼႆႉ ။

['ႁႅင်းငၢၼ်းၶၢမ်ႈမိူင်း']

2018-03-29T07:56:12

https://shannews.org/archives/3865

ၸုမ်းတႆးလႄႈ ပီႈၼွင်ႉတႆးၼႂ်းၵဵင်းမႆႇ ႁူမ်ႈၵၼ်ၸွႆႈထႅမ်ၶဝ်ႈၼမ်ႉတၢင်းၵိၼ် တီႈႁႅင်းၵၢၼ်ၸိူဝ်းပႂ်ႉႁဵတ်းဝတ်းဝႂ်

ၸုမ်းတူင်ႉၼိုင်တူင်ႇဝူင်းတႆးလႄႈ ပီႈၼွင်ႉတႆးၼႂ်းၵဵင်းမႆႇ ႁူမ်ႈၵၼ်ဢဝ်ၶဝ်ႈ၊ ၽၵ်း၊ ၼမ်ႉ၊ ၶဝ်ႈသဵၼ်ႈ၊ ၶဝ်ႈသွႆး တၢင်းၵိၼ်သေၵႂႃႇ ၸွႆႈထႅမ်ႁႅင်းၵၢၼ် ၸိူဝ်းပႂ်ႉႁဵတ်းဝတ်းဝႂ်တီႈ ၵဵင်းမႆႇ။ ႁၢင်လိူၼ်မၢတ်ႊၶျ် 2018 မႃးၼႆႉ ၸုမ်းတူင်ႉၼိုင်တူင်ႇဝူင်းၵူၼ်းၼႂ်းၵဵင်းမႆႇ မိူၼ်ၼင်ႇ ၵေႃႁူမ်ႈသၢင်ႈၸိူဝ်ႉၸၢတ်ႈတႆး၊ သဵင်ထႅမ်ႁႅင်းမႂ်ႇ၊ ႁူင်းႁဵၼ်းပၢင်သွၼ်လိၵ်ႈတႆးဝတ်ႉပႃႇပဝ်ႈ ဝဵင်းၵဵင်းမႆႇ၊ ဢိၵ်ႇထႅင်ႈလၢႆလၢႆၸုမ်း လိူဝ်ၼၼ်ႉပီႈၼွင်ႉတႆး ၼႂ်းမိူင်းထႆး မိူင်းတႆးၵေႃႈ ယူႇတီႈသုၼ်ႇတူဝ်သေ ၸွႆႈထႅမ်ၵေႃႈမီးတင်းၼမ် ။ ၸၢႆးသႅင်ယ ၽူႈၼမ်းၼႂ်းၵေႃႁူမ်ႈသၢင်ႈၸိူဝ်ႉၸၢတ်ႈတႆး လၢတ်ႈဝႃႈ- “ ထိုင်ၶၢဝ်းယၢမ်းႁဝ်းၶႃႈပီႈၼွင်ႉလူဝ်ႇၽွမ်ႉ ႁူမ်ႈၵၼ်ယဝ်ႉ ပေႃးၽွမ်ႉၵၼ် ပဵၼ်ဢၼ်ၼိုင်ႈဢၼ်လဵဝ်ၵၼ်ၸိုင် ႁဵတ်းသၢင်ႈၼႃႈၵၢၼ်သင်ၵေႃႈငၢႆႈ ႁဝ်းၵေႃႈ ၸၢင်ႈၸွႆႈၵၼ်တဵမ်တဵမ်ထူၼ်ႈထူၼ်ႈ ” ဝႃႈၼႆ။ ၶဝ်ႈၼမ်ႉတၢင်းၵိၼ်ဢၼ်ဢဝ်ၵႂႃႇၸွႆႈၼႆႉ တေမီးမိူၼ်ၼင်ႇ ၶဝ်ႈၼဵဝ်၊ ၼိူဝ်ႉၶူဝ်ႈ၊ ၶဝ်ႈသဵၼ်ႈၵူဝ်ႈ၊ ၶဝ်ႈသွႆးၵူဝ်ႈ၊ ၼမ်ႉသူမ်ႈ၊ ၼမ်ႉဝၢၼ်၊ ၼမ်ႉၵတ်းၸိူဝ်းၼႆႉ။ ၸၢႆးသႅင်ဝၼ်း ၵူၼ်းမိူင်းပၼ်ႇ ၽူႈမီးၼမ်ႉၸႂ် ၸွႆႈၸႅၵ်ႇၶဝ်ႈၼမ်ႉတၢင်းၵိၼ် လၢတ်ႈဝႃႈ – “ ႁဝ်းၶႃႈပဵၼ်ႁႅင်းၵၢၼ်မိူၼ်ၵၼ်လႄႈ ၵႂႃႇႁဵတ်းဝတ်းဝႂ်ၼႆႉ ၶႂ်ႈၵိၼ်ၶဝ်ႈ၊ ၵိၼ်ၼမ်ႉ ၵေႃႈဢမ်ႇႁတ်းၵႂႃႇႁႃၵိၼ် ယွၼ်ႉၵူဝ်ပိူၼ်ႈႁွင်ႉ၊ ၵူဝ်ပိူၼ်ႈမႃးတႅၼ်းတီႈယူႇႁဝ်း၊ မၢင်ၸိူဝ်းၶႂ်ႈၶဝ်ႈႁွင်ႈၼမ်ႉၵေႃႈ ဢမ်ႇႁတ်းၵႂႃႇ ၊ လီဢေးလူၵၼ်တႄႉၶႃႈ ၵွပ်ႈၼၼ် ႁဝ်းၶႃႈတင်းဢူၺ်းၵေႃႉလႄႈ ပီႈၼွင်ႉလၢႆၵေႃႉၸင်ႇႁူမ်ႈၵၼ် ႁဵတ်းၶဝ်ႈၽၵ်းၵႂႃႇၸႅၵ်ႇၶႃႈဢေႃႈ ၊ ပေႃးပဵၼ်လႆႈ ၶႂ်ႈႁႂ်ႈပီႈၼွင်ႉႁဝ်းဢွၼ်ၵၼ် ၵႂႃႇၸွႆႈထႅမ်ၼမ်ၼမ်” ဝႃႈၼႆ။ ၵူၼ်းၼုမ်ႇတႆး ၸိူဝ်းႁွတ်ႈၽႅဝ်ၼႂ်းမိူင်းထႆးၵေႃႈ ႁူမ်ႈၵၼ်ႁွမ်းငိုၼ်းၵၼ်ၵေႃႉဢိတ်းသေ ႁဵတ်းၶဝ်ႈၽၵ်း ၊ ၼမ်ႉ ၵတ်းၼမ်ႉယဵၼ်ၵႂႃႇၸွႆႈထႅမ်ႁႅင်းၵၢၼ်ၼင်ႇၵဝ်ႇ။ ၸၢႆးၸွမ်လႅင်း ၶူးသွၼ်လိၵ်ႈတႆး ဝတ်ႉပႃႇပဝ်ႈ လၢတ်ႈဝႃႈ – “ ႁဝ်းၶႃႈၵူၼ်းၼုမ်ႇသႅၼ်းႁုၼ်ႈမႂ်ႇ ႁၼ်းပီႈၼွင်ႉႁဝ်း ၶႃႈ တုၵ်ႉၶယၢပ်ႇၽိုတ်ႇၸိူင်ႉၼႆ ႁဝ်းၵေႃႈၸႂ်ဢမ်ႇလီ ၸင်ႇမႃးဢုပ်ႇဢူဝ်းၵၼ်သေ ဢွၼ်ၵၼ်ၸွႆႈထႅမ်ၶႃႈဢေႃႈ ၵွပ်ႈၼၼ်လႄႈ ႁဝ်းၶႃႈၵူၼ်းၼုမ်ႇယူႇမိူင်းလႂ်ၵေႃႈ ဢမ်ႇထုၵ်ႇလီလူင်လိုမ်းၵၼ် ယႃႇပွႆႇပႅတ်ႈၵၼ် ၶႅၼ်းတေႃႈ ဝၢႆႈၼႃႈၶဝ်ႈႁႃၵၼ် ၸွႆႈထႅမ်လႆႈၸိူင်ႉႁိုဝ်ၵေႃႈၸွႆႈထႅမ်သေၵမ်း” ဝႃႈၼႆ။ ႁွင်ႈၵၢၼ်ၾၢႆႇၸတ်းႁႃၵၢၼ် လူင်ပွင်ၸိုင်ႈမိူင်းထႆး ႁႂ်ႈႁႅင်းၵၢၼ်ၵႂႃႇတေႃႇဝတ်းဝႂ်ႁႂ်ႈယဝ်ႉ ၵွၼ်ႇဝၼ်းတီႈ 31/03/2018 ၼႆလႄႈ ႁဵတ်းႁႂ်ႈႁႅင်းၵၢၼ်ၵႂႃႇတေႃႇဝတ်းဝႂ်တင်းၼမ်တင်းလၢႆ ၊ လူင်ပွင်ၸိုင်ႈယိုတ်ႈၶၢဝ်းယၢမ်း 3 လိူၼ်ၼႆသေတႃႉ ႁႅင်းၵၢၼ်တေလႆဢဝ်ဝႂ်ၶိဝ်ႊ Queue ဝႆႉၵွၼ်ႇဝၼ်းတီႈ 31/03/2018 ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-03-29T07:16:10

https://shannews.org/archives/3863

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 29/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.70 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.98 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 29/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 28/03/2018 ငိုၼ်းထႆး 1 ဝၢတ်ႇ = 42.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-29T07:08:53

https://shannews.org/archives/3859

ၵူၼ်းမိူင်းသီႇပေႃႉ ယဵပ်ႇၺႃးမၢၵ်ႇ လႆႈမၢတ်ႇၸဵပ်းႁၢဝ်ႈႁႅင်း

ၵူၼ်းမိူင်း ဝၢၼ်ႈထမ်ႈၸၢင်ႉ ၸႄႈဝဵင်းသီႇပေႃႉ ယဵပ်ႇၺႃးမၢၵ်ႇ လႆႈမၢတ်ႇၸဵပ်းႁၢဝ်ႈႁႅင်း ယူႇတီႈၾၢႆႇသိုၵ်း RCSS/SSA ယူတ်းယႃပၼ်ဝႆႉ ဝႃႈၼႆ။ ဝၼ်းတီႈ 28/03/2018 ယၢမ်းၵၢင်ၼႂ် 6:30 မူင်းပၢႆၼၼ်ႉ ၵေႃးပၵဝတ်ႉထမ်ႈၸၢင်ႉ ဢၼ်ပၢႆႈၽေးမႃးယူႇ ဝႆႉတီႈၶႅမ်ႉပၢင်သဝ်းၵူၼ်းပၢႆႈၽေးသိုၵ်းတီႈသီႇပေႃႉၼၼ်ႉ ယွၼ်ႉမႆႈၸႂ် ၵေႃႉပဵၼ်မေး ဢၼ် တူၺ်းလုၵ်ႈဢွၼ်ႇ ဝႆႉတီႈႁိူၼ်းၼႆသေ ၶီႇလူတ်ႉၶိူင်ႈဢွၵ်ႇဝဵင်းသီႇပေႃႉၵႂႃႇ တၢင်းဝၢၼ်ႈပၢင်ၶႃး တေၵႂႃႇတၢင်း ဝၢၼ်ႈ ထမ်ႈၸၢင်ႉ ဢၼ် မီးၾၢႆႇတူၵ်း ဝဵင်းသီႇပေႃႉၼၼ်ႉ ဢွၵ်ႇၵႂႃႇတၢင်းႁိုင် 15 မိၼိတ်ႉၵူၺ်း ယဵပ်ႇၺႃးမၢၵ်ႇတႅၵ်ႇသႂ်ႇ မၼ်းၸၢႆး လႆႈမၢတ်ႇ ၸဵပ်းသေ ယူႇတီႈ ၾၢႆႇတပ်ႉသိုၵ်း RCSS/SSA လႆႈယူတ်းယႃပၼ်ဝႆႉ ၼႆယဝ်ႉ။ ၶႅပ်းႁၢင်ႈ ၵူၼ်းပၢႆႈၽေးသိုၵ်း ႁွတ်ႈၽႅဝ်တီႈဝဵင်းသီႇပေႃႉ မိူဝ်ႈဝၼ်းတီႈ 21 လိူၼ်ၼႆႉ ၵူၼ်းပိုၼ်ႉတီႈ ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ယဵပ်ႇၺႃးမၢၵ်ႇတႄႉ ၵူၺ်းၵႃႈ ယူႇတီႈ ၸုမ်းၸွႆႈထႅမ်ၵူၼ်းပၢႆႈၽေးၶဝ် တေၶဝ်ႈၵႂႃႇဢဝ်ဢွၵ်ႇမႃး ယူတ်းယႃၼႆၵေႃႈ တၢင်းၾၢႆႇ RCSS/SSA ဢမ်ႇပၼ်ၶဝ်ႈ ၵႂႃႇဢဝ်။ ၶဝ်ဝႃႈ ၶဝ်တေယူတ်းယႃပၼ်။ ၵူၺ်းၵႃႈ မိူဝ်ႈၼႆႉတႄႉ ပႆႇႁူႉၶႃႈ” ဝႃႈၼႆ။ ဝၢၼ်ႈထမ်ႈၸၢင်ႉၼႆႉ ယူႇၾၢႆႇတူၵ်းဝဵင်းသီႇပေႃႉ ၵမ်ႈၼမ်ပဵၼ်ပီႈၼွင်ႉၸၢဝ်းလွႆ ယူႇသဝ်း ဝႃႈၼႆ။ တေႃႈလဵဝ် ၵူၼ်းပၢႆႈၽေး ၼႂ်းဢိူင်ႇဢုမ်မူႉ ဝၢၼ်ႈပၢင်ၶႃး တင်း ဝၢၼ်ႈထမ်ႈၸၢင်ႉ ဢွၼ်ၵၼ်ပၢႆႈၽေး ႁွတ်ႈၽႅဝ်ဝႆႉ တီႈဝတ်ႉမေႃႇၵိူဝ် လင်ႁိူၼ်း 15 လင်၊ ၽူႈၸၢႆး 19 ၵေႃႉ၊ ၽူႈယိင်း 41 ၵေႃႉ။ တီႈဝတ်ႉရတၼသူၺ်ႇၵူႇသမ်ႉ 109 ၵေႃႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယွၼ်ႉသိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း ႁိမ်းၶွပ်ႇဝဵင်းသီႇပေႃႉ။ လိူဝ် ၼၼ်ႉ တင်းပွတ်းၼမ်ႉတူႈ လႄႈ ၵျွၵ်ႉမႄးၵေႃႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ

['သုၼ်ႇလႆႈၵူၼ်း']

2018-03-29T07:00:33

https://shannews.org/archives/3853

ပၢင်ဢုပ်ႇၶႆႈပိုၼ်ႉႁူႉလေႃးၵလႄႈ ထမ်မ တီႈဝဵင်းတၢင်းယၢၼ်း မီးၵူၼ်းမိူင်းၶဝ်ႈထွမ်ႇငိၼ်း တင်းၼမ်လၢႆ

သင်ၶၸဝ်ႈ ဢွၼ်ႁူဝ် ၸတ်းႁဵတ်းပၢင်ဢုပ်ႇၶႆႈပိုၼ်ႉႁူႉလေႃးၵလႄႈ ထမ်မ တီႈဝတ်ႉထၢတ်ႈသႅင်မိူင်းၵုင်းၵျွင်း ၸႄႈ ဝဵင်းတၢင်ႉယၢၼ်း မီးတၵ်ႉၵႃႇသတ်ႉထႃး ၵူၼ်းမိူင်းၶဝ်ႈႁူမ်ႈ ထွမ်ႇငိၼ်း မွၵ်ႈ 400 ဝႃႈၼႆ။ ဝၼ်းတီႈ 27-28/03/2018 ပၢင်ပွႆးယၢတ်ႇၼမ်ႉသိမ်ႇ၊ ၵျွင်းသွမ်း၊ ၵျွင်းသင်ၶၸဝ်ႈ၊ ၸလွပ်ႈလႄႈ ပွႆးသၢင်ႇလွင်း။ တီႈ ဝတ်ႉထၢတ်ႈသႅင်မိူင်းၵုင်းၵျွင်း ဝၢၼ်ႈၵုင်းၵျွင်း ၸႄႈဝဵင်းတၢင်းယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼႂ်း ပၢင်ပွႆးၼၼ်ႉ သင်ၶၸဝ်ႈပုတ်ႉထ ၸၼ်ႉၸွမ်မိူင်းတႆး ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ဢုပ်ႇၶႆႈပိုၼ်ႉႁူႉ လေႃး ၵလႄႈ ထမ်မ မီးၽူႈလူင်ႉလႅၼ်ႇပိုၼ်ႉႁူႉ မႃးဢုပ်ႇၶႆႈၼႄၵႂႃႇ ဝႃႈၼႆ။ ၸဝ်ႈၶူးသီရိထမ်မ ဝတ်ႉၾႃႉဝဵင်းဢိၼ်း လၢတ်ႈတီႈၽူႈတွႆႇႁွၵ်ႈဝႃႈ “ ဢၼ်ႁဝ်းၸဝ်ႈဢုပ်ႇၼႄၶႆႈၵႂႃႇသမ်ႉ ႁူဝ်ၶေႃႈ မၼ်းပဵၼ် လွင်ႈသၢင်ႈၼမ်ႉၵတ်ႉၵူၼ်းၼုမ်ႇ ယိူင်းဢၢၼ်းႁႂ်ႈၵူၼ်းၼုမ်ႇ ယုမ်ႇယမ်ၼမ်ႉၵတ်ႉတူဝ်ၵဝ်ႇ မေႃဢဝ် ပုၼ်ႈၽွၼ်းႁၢပ်ႇၼႃႈၵၢၼ်ၵႂႃႇ။ မိူၼ်ဝႃႈ ဢဝ်လွင်ႈၵူၼ်း ၸိူဝ်းဢၼ်ယၢမ်ႈသုမ်းၵၢၼ်ႉၸၢတ်ႈပၢၼ်ၶဝ်ၼၼ်ႉသေ ႁႂ်ႈ ၶိုၼ်းမေႃဢဝ်ပဵၼ်တွၼ်ႈသွၼ်သေ လုၵ်ႉၶိုၼ်ႈမႃးတေႃႇသူႈၽဝ ႁႂ်ႈၶိုၼ်းပဵၼ်ၽူႈယိုင်ႈယႂ်ႇၼႂ်းလူၵ်ႈၼႆႉၵႂႃႇ ၸိူဝ်းၼႆႉ” ဝႃႈၼႆ။ ၼႂ်းပၢင်ဢုပ်ႇၶႆႈပိုၼ်ႉႁူႉ လေႃးၵလႄႈ ထမ်မ ၼႆႉ မီးၽူႈလူင်ႉလႅၼ်ႇမႃးပၼ်ပိုၼ်ႉႁူႉ လၢႆလၢႆၸဝ်ႈ မိူၼ်ၼင်ႇ ၸဝ်ႈၶူး ၼၼ်တဝံသ (မိူင်းၵုတ်ႈ) ၵျွင်းလႄးၵျုၼ်းၸရႃႇ ဝဵင်းတႃႈၵုင်ႈ၊ ၸဝ်ႈၶူးၻွၵ်ႊတိူဝ်ႊ ၼေႃႇၶမ်းလႃႈ ထမ်မသႃမိ ဝတ်ႉ ၵမ်မထၢၼ်း မႁႃၽေႃးထိ ဝဵင်းတႃႈၶီႈလဵၵ်း၊ ၸဝ်ႈၶူးဝႃး ၻွၵ်ႊတိူဝ်ႊဝိသုတ်ထိၺႃၼ( ၸဝ်ႈတိုၼ်းတႆး) မႁႃသတ်ႉ ထမ်မၸေႃးတိၵထၸ ၵျွင်းၵွင်းမူးၶမ်း မိူင်းမၢဝ်း၊ ၸဝ်ႈၶူးဢၵ်ၵသေၼ လႅင်းတႆး ႁူင်းႁဵၼ်းဝၢၼ်ႈငႅၼ်း ဝဵင်းၵဵင်း တုင်၊ ၸဝ်ႈၶူးၻွၵ်ႊတိူဝ်ႊ မႁႃပၺ်းၺႃး ၸၼ်ႉၸွမ်သႃႇရိပုတ်ႉတၵေႃးလဵၵ်ႉ ဝဵင်းမူႇၸေႊ၊ ၸဝ်ႈၶူးသီရိ ထမ်မ ဝတ်ႉ ၾႃႉဝဵင်းဢိၼ်း၊ ၶူးသွၼ် ၸၢႆးၽူဝ်းဢွင်ႇ ၵေႃတႆး ၵေႃႉလဵၵ်ႉ ဝဵင်းၵႃလီႉ ၼၢင်းၶမ်းဢေး ၽူႈတႅၼ်းသၽႃးၵူၼ်းမိူင်း ၸႄႈဝဵင်းၼမ်ႉတူႈ၊ ၸၢႆးတၢၼ်းထုၼ်း(ႁွင်ႉ) ပီႈၸၢႆးလူင် Deputy Director Great Hor Kham Public Co.Ltd ဝဵင်းမူႇၸေႊ၊ ၸရေး ၸၢႆးၵေႃႇမိူင်း ဝၢၼ်ႈၼမ်ႉပႅၼ်ႈ ဝဵင်းသီႇပေႃႉလႄႈ ၻွၵ်ႊတိူဝ်ႊ ၸၢႆးလၢဝ်ၶိူဝ်း ႁူင်းယႃ Victor တႃႈၵုင်ႈ ၸိူဝ်းၼႆႉ ဝႃႈၼႆ။ ႁူဝ်ၶေႃႈ ဢၼ်ဢုပ်ႇၶႆႈၼႄၵႂႃႇသမ်ႉ ပိုၼ်ႉႁူႉ ၾိင်ႈငႄႈလႄႈလိၵ်ႈလၢႆး၊ ပၢႆးယူႇလီလိူတ်ႈသုင်လႄႈ ယဵဝ်ႈဝၢၼ်၊ ပိုၼ်း၊ လွင်ႈၵၢၼ်ပၢႆးမၢၵ်ႈမီး၊ မၢႆမီႈ(ၵူတ်ႇမၢႆ)တႃႇၵႅတ်ႇၶႄတူဝ်လႄႈ ၼမ်ႉလိၼ်ႁိၼ်ၽႃ၊ လၵ်ႉသုတ်ႇၵၢၼ်ႁဵၼ်း၊ သၢင်ႈၼမ်ႉၵတ်ႉ ၵူၼ်းၼုမ်ႇ၊ ပူၵ်းသၢင်ႈၵေႃႇတင်ႈ မူႇၸုမ်း၊ လွင်ႈပၢႆးထမ်မယႃၸႂ်၊ လွင်ႈႁၵ်ႉၸိူဝ်ႉပႅင်းၶိူဝ်း ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-03-29T06:57:16

https://shannews.org/archives/3850

ပၢင်ၵုမ် ၸုမ်းဢူၺ်းလီပွတ်းႁွင်ႇ 7 ၸုမ်း ၸတ်းႁဵတ်းတီႈပၢင်ၶမ်း

ၸုမ်းဢူၺ်းလီပွတ်းႁွင်ႇ ဢၼ်ပဵၼ်ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 7 ၸုမ်း ၶွတ်ႇၽွတ်ႈဝႆႉ ၶွမ်ႊမတီႊဢုပ်ႇ ဢူဝ်းၵၢၼ်မိူင်း မိူင်းႁူမ်ႈတုမ် FPNCC ၼၼ်ႉ ၸတ်းႁဵတ်းပၢင်ၵုမ်ပွၵ်ႈၵမ်း 2 တီႈၸႄႈဝဵင်းပၢင်ၶမ်း ဝႃႈၼႆ။ ဝၼ်းတီႈ 26-28/03/2018 ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် (Federal Political Negotiation and Consultative Committee = FPNCC) ၸတ်းႁဵတ်းပၢင်ၵုမ် တီႈၸႄႈဝဵင်းပၢင်ၶမ်း ၸိုင်ႈတႆးပွတ်းဢွၵ်ႇ (ၼႃႈလိၼ်ၽွင်းငမ်းတူဝ်ၵဝ်ႇဝႃႉ)။ ၼႂ်းပၢင်ၵုမ်ၼၼ်ႉ ႁူဝ်ပဝ်ႈ FPNCC ၶဝ်ႈႁူမ်ႈ မိူၼ် ဢူးပဝ်းယဵဝ်ႇသျႅင် ႁူဝ်ပဝ်ႈ (1)၊ ဢႅၼ်ႇပၢၼ်းလႃႉ ႁူဝ်ပဝ်ႈ (2)၊ ၽူႈၼမ်းၼႂ်း ဢူးပဝ်းယဵဝ်ႇလီႉ၊ ၵႅမ်ၽူႈၼမ်းၼႂ်းသမ်ႉ ၸၢဝ်ႉၵေႃႇဢၢင်းလႄႈ လုၵ်ႈၸုမ်း FPNCC ထႅင်ႈ ၸဵမ်ၸိူဝ်းၼႆႉ ဝႃႈၼႆ။ ၸဝ်ႈသိုၵ်း ၼေႃႇပူး ၽူႈႁပ်ႉပုၼ်ႈၽွၼ်းၾၢႆႇၵပ်းသၢၼ် ၸုမ်းသိုၵ်းၶၢင် လၢတ်ႈဝႃႈ “ ၼႂ်းၸုမ်း FPNCC ၼႆႉ ပႃးဝႆႉ ၸုမ်း KIA ယွၼ်ႉပိူဝ်ႈ သိုၵ်းလူင်ပွင်ၸိုင်ႈမၢၼ်ႈတင်း ၸုမ်းသိုၵ်းၶၢင် KIA ၶဵင်ႈၶႅင်ၵၢၼ်သိုၵ်းတေႃႇၵၼ် ၵူၺ်းၵႃႈ ပၢင်တိုၵ်းတႄႉ ဢမ်ႇပဵၼ်” ဝႃႈၼႆ။ လိူဝ်ၼၼ်ႉ ၼႂ်းလိူၼ်ၼႆႉၵူၺ်း တပ်ႉသိုၵ်း TNLA တင်း တပ်ႉသိုၵ်းလူင်ပွင်ၸိုင်ႈမၢၼ်ႈ လႆႈပဵၼ်ပၢင်တိုၵ်းၵၼ် တၢင်းပွတ်းလႃႈသဵဝ်ႈ၊ ၼမ်ႉၶမ်း၊ ၼမ်ႉတူႈလႄႈ မၢၼ်ႈတူင်ႈ ၸဵမ်ၸိူဝ်းၼႆႉ ႁွင်ႈၵၢၼ်ပိုၼ်ၽၢဝ်ႇသိုၵ်း TNLA ပိုၼ်ၽၢဝ်ႇဢွၵ်ႇဝႆႉ ဝႃႈၼႆ။ ၼႂ်းလုၵ်ႈၸုမ်း FPNCC ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် သမ်ႉ ပႃးဝႆႉ ၸုမ်းသိုၵ်း UWSA၊ ၸုမ်း KIA၊ ၸုမ်း SSPP/SSA၊ ၸုမ်း AA၊ ၸုမ်း TNLA၊ ၸုမ်း MNDAA လႄႈ ၸုမ်း NDAA ၸိူဝ်းၼႆႉ။

['ၵၢၼ်သိုၵ်း']

2018-03-28T18:18:09

https://shannews.org/archives/3847

ပၢင်လိူၵ်ႈတင်ႈ ၸွမ်ၸိုင်ႈ ၵေႃႉထိ 10 ၼႂ်းမိူင်းႁူမ်ႈတုမ်

ပၢင်လိူၵ်ႈတင်ႈ ၸွမ်ၸိုင်ႈ ၵေႃႉထိ 10 ၼႂ်းမိူင်းႁူမ်ႈတုမ်

['Uncategorized']

2018-03-28T11:19:39

https://shannews.org/archives/3843

HRDF ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီၽွၼ်းၸႃႉၵၢၼ်သူၼ်လႄႈသုၼ်ႇလႆႈႁႅင်းၵၢၼ်

HRDF ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီၽွၼ်းၸႃႉၵၢၼ်သူၼ်လႄႈသုၼ်ႇလႆႈႁႅင်းၵၢၼ်

['Uncategorized']

2018-03-28T08:58:29

https://shannews.org/archives/3834

ဢူးဝိၼ်းမိၼ်ႉ လႆႈထုၵ်ႇလိူၵ်ႈပဵၼ် ၸွမ်ၸိုင်ႈမိူင်းႁူမ်ႈတုမ်

ဢူးဝိၼ်းမိၼ်ႉ လႆႈထုၵ်ႇလိူၵ်ႈပဵၼ် ၸွမ်ၸိုင်ႈမိူင်းႁူမ်ႈတုမ် ၵေႃႉထူၼ်ႈ 10 ယွၼ်ႉလႆႈၶႅပ်းၵၢင်ၸႂ် ၼမ်လိူဝ်ပေႉ ပုၼ်ႈၵိၼ်ၶၢတ်ႇၼႂ်းပၢင်လိူၵ်ႈတင်ႈၸွမ်ၸိုင်ႈဝၼ်းမိူဝ်ႈၼႆႉ။ ဝၼ်းတီႈ 28/03/2018 ၼႆႉ သၽႃးမိူင်းႁူမ်ႈတုမ် တီႈၼေႇပျီႇတေႃႇ ၸတ်းႁဵတ်းပၢင်လိူၵ်ႈတင်ႈ တီႈယူႇၸွမ်ၸိုင်ႈ မိူင်းႁူမ်ႈတုမ် ၼႂ်းၼၼ်ႉ ဢူးဝိၼ်းမိၼ်ႉ ၶႅပ်းၵၢင်ၸႂ်ၼမ်လိူဝ်ပိူၼ်ႈ ထုၵ်ႇလိူၵ်ႈ ပဵၼ်ၸွမ် ၸိုင်ႈမိူင်းႁူမ်ႈတုမ်ၵႂႃႇ ၼႂ်းၶၢဝ်းတၢင်းပႃႇတီႇ NLD ၼူၵ်ႉယုင်း ပဵၼ်လူင်ပွင်ၸိုင်ႈမိူင်းမၢၼ်ႈ။ ပၢင်လိူၵ်ႈတင်ႈ ၸွမ်ၸိုင်ႈမိူင်းႁူမ်ႈတုမ်ၼႆႉ ၽူႈၶဝ်ႈၶႅင်ႇ မီး 3 ၵေႃႉ။ ၼႂ်း 3 ၵေႃႉၼၼ်ႉ ပဵၼ် ဢူးဝိၼ်းမိၼ်ႉ၊ ၵႅမ်ၸွမ်ၸိုင်ႈ မၢႆ 1 ဢူးမိၼ်ႉသူၺ်ႇလႄႈ ၵႅမ်ၸွမ်ၸိုင်ႈမၢႆ 2 ဢူးႁိၼ်ႇၼရီႇပၼ်ႇထိဝ်း။ ၽွင်းတႅၼ်းသၽႃးမိူင်းႁူမ်ႈတုမ် ဢၼ်မႃးပၼ်ၶႅပ်းၵၢင်ၸႂ်မီး 636 ၵေႃႉ။ ၼႂ်းၼၼ်ႉ ဢၼ်လိူၵ်ႈ ဢူးဝိၼ်းမိၼ်ႉ မီး ၶႅပ်းသဵင်ၵၢင်ၸႂ် 403 ၶႅပ်း၊ ဢူးမိၼ်ႉသူၺ်ႇသမ်ႉ လႆႈၶႅပ်းသဵင်ၵၢင်ၸႂ် 211 ၶႅပ်းလႄႈ ဢူးႁိၼ်ႇၼရီႇပၼ်ႇထိဝ်း လႆႈ18 ၶႅပ်း ဝႃႈၼႆ။ မိူဝ်ႈပီ 2016 (ၵေႃႉၵဝ်ႇ)ဢူးထိၼ်ႇၵျေႃႇၼၼ်ႉ မၼ်းၸၢႆး လႆႈၶႅပ်းၵၢင်ၸႂ် တင်းမူတ်း 360 ၶႅပ်းသေ လႆႈၶိုၼ်ႈ ပဵၼ်ၸွမ်ၸိုင်ႈမိူင်းႁူမ်ႈတုမ်မႃး။ ၼႂ်းပၢင်လိူၵ်ႈတင်ႈ တီႈယူႇၸွမ်ၸိုင်ႈတီႈသၽႃးမိူင်းႁူမ်ႈတုမ် ၼေႇပျီႇတေႃႇၼႆႉ ယူႇတီႈၽူႈၵိူဝ်းၵုမ် မိူင်းႁူမ်ႈတုမ် တေႃႇ ဢွင်းသၢၼ်းၸုၵျီႇ တင်းၽွင်းလူင် ၸၼ်ႉမိူင်းႁူမ်ႈတုမ်ၶဝ်ႈႁူမ်ႈ လဵပ်ႈႁဵၼ်းပၼ်ႁႅင်းၵႂႃႇ ဝႃႈၼႆ။ ဢူးဝိၼ်းမိၼ်ႉၼႆႉ မိူဝ်ႈပၢင်လိူၵ်ႈတင်ႈ 2015 ၼၼ်ႉ လႆႈပေႉပုၼ်ႈတီႈၼင်ႈၽူႈတႅၼ်းသၽႃးၵူၼ်းမိူင်း ၸႄႈဝဵင်း တႃႈမူၺ် တိူင်းတႃႈၵုင်ႈမႃးသေဢမ်ႇၵႃး လႆႈႁပ်ႉတၼ်းႁဵင်း ႁူဝ်ပဝ်ႈသၽႃးၵူၼ်းမိူင်း တီႈၼေႇပျီႇတေႃႇ မႃး။ ထိုင်မႃး ဝၼ်းတီႈ 21/03/2018 ၼႆႉ လႆႈယွၼ်းထွၼ်တူဝ်ဢွၵ်ႇ ၸၼ်ႉတၼ်းႁဵင်း ႁူဝ်ပဝ်ႈသၽႃးၵူၼ်းမိူင်းသေ မႃးၶဝ်ႈၶေႉၶႅင်ႇလိူၵ်ႈတင်ႈ တီႈယူႇ ၸွမ်ၸိုင်ႈဢူးထိၼ်ႇၵျေႃႇ ၸွမ်ၸိုင်ႈၵေႃႉၵဝ်ႇ ဝႃႈၼႆ။ ၼႂ်းဝၼ်းတီႈ 21 ၼၼ်ႉ ၸွမ်ၸိုင်ႈ ဢူးထိၼ်ႇၵျေႃႇ လႆႈယွၼ်းထွၼ်တူဝ်ဢွၵ်ႇ ၸၼ်ႉတၼ်း ႁဵင်း ၸွမ်ၸိုင်ႈမိူင်းႁူမ်ႈတုမ်ၵႂႃႇ။

['ၵၢၼ်မိူင်း']

2018-03-28T09:02:58

https://shannews.org/archives/3833

ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီ ၽွၼ်းၸႃႉသူၼ်လႄႈ သုၼ်ႇလႆႈႁႅင်းၵၢၼ်

ၾၢႆႇတူင်ႉၼိုင်လွင်ႈႁႅင်းၵၢၼ် ၸတ်းပၢင်ႁူပ်ႉထူပ်း ၸဝ်ႈၼႃႈတီႈလူင်ပွင်ၸိုင်ႈလႄႈ ႁႅင်းၵၢၼ် ပိူဝ်ႈႁႂ်ႈႁႅင်းၵၢၼ်ႁူႉသုၼ်ႇလႆႈတူဝ်ၵဝ်ႇလႄႈ ၽွၼ်းၸႃႉသၢၼ်ထၢတ်ႈၶႄႊမီႊၶိူဝ်ႊ (သၢၼ်ၶေးမီး)။ ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီ ၽွၼ်းၸႃႉသူၼ်လႄႈ သုၼ်ႇလႆႈႁႅင်းၵၢၼ် ဝၼ်းတီႈ 28/03/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လႄႈ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၸတ်းႁဵတ်းပၢင်ႁူပ်ႉထူပ်း ပၼ်တၢင်းႁူႉႁႅင်းၵၢၼ် လွင်ႈၽွၼ်းၸႃႉသၢၼ်ၶေးမီး၊ လၢႆးႁႄႉၵင်ႈသၢၼ်ၶေးမီး၊လွင်ႈ ႁႅင်းၵၢၼ်ၺႃးပူၼ်ႉပႅၼ်ဢမ်ႇလႆႈၵႃႈၸၢင်ႈ ၸွမ်းၼင်ႇမၢႆမီႈ၊ ဢမ်ႇမီးဝၼ်းလိုဝ်ႈ၊ ႁႅင်းၵၢၼ်ဢမ်ႇလႆႈႁပ်ႉသုၼ်ႇလႆႈၸွမ်းၼင်ႇမၢႆမီႈ ၸိူဝ်းၼႆႉ၊ မီးတူဝ်တႅၼ်း ၾၢႆႇႁႅင်းၵၢၼ်လူင်ပွင်ၸိုင်ႈထႆး၊ ၸုမ်းတူင်ႉၼိုင်လွင်ႈ ႁႅင်းၵၢၼ်၊ ၾၢႆႇမၢႆမီႈဢိၵ်ႇႁႅင်းၵၢၼ် ၶဝ်ႈႁူမ်ႈ 30 ပၢႆ ၸတ်း ႁဵတ်းတီႈၵဵင်းမႆႇ ၸိုင်ႈထႆး။ ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီ ၽွၼ်းၸႃႉသူၼ်လႄႈ သုၼ်ႇလႆႈႁႅင်းၵၢၼ် ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်ၵမ်ႈၼမ် ဝူၼ်ႉဝႃႈ ၵၢၼ်သူၼ်ၼႆႉဢမ်ႇမီးၽေးၼမ်၊ ၵူၺ်းၵႃႈၵၢၼ်သူၼ်ၼႆႉ ယိင်ႈၶႅၼ်းမီးၽေးၼမ်တႄႉတႄႉ။ ယွၼ်ႉမီးၵၢၼ်ၸႂ်ႉသၢၼ်ၶေးမီး ၊ ၼင်ႇႁိုဝ်ၵူၼ်းႁဵတ်းသူၼ်ပေႃးတေႁူႉလႄႈ ႁဝ်းၸင်ႇလႆႈၸတ်းႁဵတ်း ပၢင်ပၼ်တၢင်းႁူႉပွၵ်ႈၼႆႉ၊ ၼွၵ်ႈလိူဝ်ၼၼ်ႉ မီးႁႅင်းၵၢၼ်ဢၼ် ထုၵ်ႇလႅၼ်မႃးႁဵတ်းၵၢၼ်ၼႂ်းသူၼ်သေ ဢမ်ႇလႆႈႁပ်ႉၵႃႈၸၢင်ႈ၊ ဢမ်ႇမီးသုၼ်ႇၵႂႃႇတၢင်းလႂ် ၸိူဝ်းၼႆႉ မႃးတၢင်ႇတီႈႁဝ်းမီးတင်းၼမ် ” ဝႃႈၼႆ။ ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း ၸတ်းပၢင်ဢုပ်ႇၵုမ် ပၼ်တၢင်းႁူႉႁႅင်းၵၢၼ် ၽွၼ်းလီ ၽွၼ်းၸႃႉသူၼ်လႄႈ သုၼ်ႇလႆႈႁႅင်းၵၢၼ် ၼႂ်းပၢင်ၼႆႉမီး ပီႈၼွင်ႉၸၢဝ်းၵယၢၼ်း 7 ၵေႃႉဢၼ်ထုၵ်ႇ(ၵူၼ်းႁဵတ်းၶဵဝ်) ၼၢႆးၼႃႈလွၵ်ႇ မႃးႁဵတ်းၵၢၼ်ၼႂ်းမိူင်းထႆး မႃးၶဝ်ႈႁူမ်ႈ မွၵ်ႇလၢတ်ႈတူဝ်ထူပ်း။ ၼၢင်းမူဝ်း ၸၢဝ်းၵယၢၼ်း လၢတ်ႈဝႃႈ – “ မီးၵူၼ်းမိူဝ်းၸူဝ်းႁဝ်းမႃးႁဵတ်းၵၢၼ်မိူင်းထႆး ၶဝ်လၢတ်ႈဝႃႈ တေႁႃၵၢၼ်ပၼ်၊ ငိုၼ်းလိူၼ်လီ၊ မီးတီႈယူႇပၼ်ၼႆလႄႈ ႁဝ်းၶႃႈၵေႃႈ ၶႂ်ႈမီးငိုၼ်း၊ မီးၶမ်းမိူၼ်ပိူၼ်ႈလႄႈ ၸင်ႇမႃး ၽိူဝ်ႇမႃးထိုင်ယဝ်ႉသမ်ႉဢမ်ႇၸႂ်ႈၸိူင်ႉၼင်ႇၶဝ်လၢတ်ႈ ၵႃႈႁႅင်းၵေႃႈဢမ်ႇလႆႈတဵမ်ထူၼ်ႈ ၊ တၢင်းလႂ်ၵေႃႈဢမ်ႇလႆႈၵႂႃႇ၊ ဝတ်းဝႂ်ၵေႃႈယိုတ်းဝႆႉ၊ ႁဝ်းၶႃႈၸင်ႇ ဢွၼ်ၵၼ်မႃးယွၼ်း တၢင်းၸွႆႈထႅမ်တီႈၸုမ်း HRDF ၼႆႉ၊ ၵွပ်ႈၼၼ်လႄႈ ပီႈၼွင်ႉႁဝ်းၶႃႈ တေၵႂႃႇႁဵတ်းၵၢၼ်တီႈလႂ်၊ ဝၢၼ်ႈလႂ်၊ ဝဵင်းလႂ်ၵေႃႈ ႁႂ်ႈဢွၼ်ၵၼ်လဵပ်ႈႁဵၼ်းတူၺ်းလီလီယႃႇယုမ်ႇပိူၼ်ႈငၢႆႈ ” ဝႃႈၼႆ။ ပီႈၼွင်ႉတႆးလႄႈၸၢဝ်းၶိူဝ်းၼႂ်းမိူင်းတႆး ဢၼ်ထုၵ်ႇၼၢႆးၼႃႈ လွၵ်ႇမႃးႁဵတ်းၵၢၼ်ၼႂ်းမိူင်းထႆးသေ ၺႃးႁႂ်ႈႁဵတ်း ၵၢၼ်ၶၢႆတူဝ်၊ ႁဵတ်းၵၢၼ်ဢမ်ႇလႆႈငိုၼ်း၊ ႁဵတ်းၵၢၼ်ဢမ်ႇမီးဝၼ်းလိုဝ်ႈၵေႃႈမီးတင်းၼမ်ၼႆ ၽူႈတူင်ႉၼိုင်ၼႂ်းတူင်ႇဝူင်းၵူၼ်းတႆး ဝဵင်းၵဵင်းမႆႇ ၵေႃႉၼိုင်ႈလၢတ်ႈ ။ ၵဵဝ်ႇလူၺ်ႈလွင်ႈၶၻီး(ဢမူႉ)ႁႅင်းၵၢၼ်ၸၢဝ်းၵယၢၼ်း 7 ၵေႃႉဢၼ်ထုၵ်ႇလွၵ်ႇမႃးႁဵတ်းၵၢၼ်သူၼ် သၻေႃႊၿိူဝ်ႊရီႊ ၼႂ်းဝဵင်းၵဵင်းမႆႇၼၼ်ႉ ယူႇတီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF တေႁူမ်ႈၵၼ် တင်းၸဝ်ႈၼႃႈတီႈလၢႆၾၢႆႇသေ တုၵ်းယွၼ်းႁႂ်ႈလႆႈလွင်ႈပဵၼ်ထမ်းၵႂႃႇ။

['သုၼ်ႇလႆႈၵူၼ်း']

2018-03-28T07:57:32

https://shannews.org/archives/3826

ပၢင်ၵုမ်သၽႃးမိူင်းတႆး ဢုပ်ႇၵုမ်ပႃးလွင်ႈၵူႈယိုမ်ငိုၼ်း ၼႂ်းပွၵ်ႉယွမ်ႇဝၢၼ်ႈဢိူင်ႇ ႁႂ်ႈၶဝ်ႈၸွမ်းပၵ်းပိူင်

ပၢင်ၵုမ်သၽႃးမိူင်းတႆး ၵမ်းထူၼ်ႈ 9 ၸတ်းႁဵတ်းတီႈဝဵင်းတူၼ်ႈတီး ဝၼ်းႁႅၵ်ႈ ဢုပ်ႇၵုမ်လွင်ႈငိုၼ်းၸႂ်ႉၸၢႆႇ။ လွင်ႈၵူႈယိုမ်ငိုၼ်း ၼႂ်းပွၵ်ႉယွမ်ႇဝၢၼ်ႈဢိူင်ႇ၊ လွင်ႈလူင်ပွင်ၸိုင်ႈမိူင်းတႆး မီးၽႅၼ်ယိူင်းဢၢၼ်း ႁဵတ်းသၢင်ႈၼႃႈၵၢၼ်ၵႂႃႇ ၸိူဝ်းၼႆႉ။ ပၢင်ၵုမ်သၽႃးမိူင်းတႆး ပၢင်ၵုမ်သၽႃးမိူင်းတႆး ၵမ်းထူၼ်ႈ 9 ၼႆႉ တႄႇၸတ်းႁဵတ်း မိူဝ်ႈဝၼ်းတီႈ 26/03/2018 ပဵၼ်ဝၼ်းႁႅၵ်ႈ။ ၽွင်းတႅၼ်းသၽႃးၸႄႈမိူင်း ၸိူဝ်းမီးသုၼ်ႇၶဝ်ႈႁူမ်ႈတင်းမူတ်း 143 ၵေႃႉၼၼ်ႉ ၶိုၼ်ႈႁွတ်ႈၶဝ်ႈႁူမ်ႈ 126 ၵေႃႉ။ ၼႂ်းပၢင်ၵုမ်သၽႃးၼၼ်ႉ တၢင်ႇလၢတ်ႈဢုပ်ႇဢူဝ်း ၵဵဝ်ႇၵပ်းငိုၼ်းပၻ်ႊၵျႅတ်ႊတႃႇ 6 လိူၼ် (တင်ႈတႄႇလိူၼ် ဢေႊပရိူဝ်ႊၵႂႃႇထိုင်လိူၼ်သႅပ်ႊထႅမ်ႊၿိူဝ်ႊ)။ ၼႃႈၵၢၼ်တႃငၢၼ်း ဢၼ်လူင်ပွင်ၸိုင်ႈဢၢၼ်း ႁဵတ်းသၢင်ႈ ၼႂ်းၶၢဝ်းတၢင်း 6 လိူၼ် ဢိၵ်ႇ လွင်ႈၵၢၼ်ၵူႈယိုမ်ငိုၼ်း ၸွမ်းၼႂ်းပွၵ်ႉယွမ်ႇဝၢၼ်ႈဢိူင်ႇၸိူဝ်းၼႆႉ ႁႂ်ႈပေႃးမီးပၵ်းပိူင် ၶဝ်ႈတၢင်းၵၢၼ်-ၼႆယဝ်ႉ။ ၽူႈတႅၼ်းသၽႃးၸႄႈမိူင်း၊ ၶဵတ်ႇလိူၵ်ႈတင်ႈမၢႆ 2 ၊ ၸႄႈဝဵင်းၵျွၵ်ႉမႄး ၸၢႆးထုၼ်းၺၢၼ်ႇ လၢတ်ႈဝႃႈ-“ပၢင်ၵုမ်သၽႃးဝၼ်းႁႅၵ်ႈ ဢုပ်ႇဢူဝ်းၵၼ်လွင်ႈၿတ်ႊၵျႅတ်ႊ/ ငိုၼ်းတွင်း တႃႇလူင်ပွင်ၸိုင်ႈၸႂ်ႉၸၢႆႇၵႂႃႇ တႃႇ6 လိူၼ်။ ၼႂ်းၶၢဝ်းတၢင်းႁူၵ်းလိူၼ်ၼႆႉ လူင်ပွင်ၸိုင်ႈမိူင်းတႆး တေၸႂ်ႉငိုၼ်းတွင်း ႁဵတ်းသၢင်ႈၼႃႈၵၢၼ်သင်။ ၼႂ်းၶၢဝ်းတၢင်း 6 လိူၼ်ၼႆႉ ၸွမ်းၼင်ႇလူင်ပွင်ၸိုင်ႈမိူင်းတႆး ၶဵၼ်ႇတႅမ်ႈဝႆႉၼၼ်ႉ မၼ်းမီးယိူင်းဢၢၼ်း တေႁဵတ်းသၢင်ႈ မိူၼ်ၼင်ႇၵၢၼ်ၽုၵ်ႇသွမ်ႈ၊ ၵၢၼ်ၵႃႉၶၢႆ၊ ၵၢၼ်ပူၵ်းပွင် ၶိုၼ်ႈယႂ်ႇမႂ်ႇသုင်ၸိူဝ်းၼႆႉ။ လွင်ႈၸိူဝ်းၼႆႉ ပဵၼ်လႆႈဢမ်ႇပဵၼ်လႆႈ တေဢုပ်ႇၵၼ်၊ တေထဵင်ၵၼ်သေ ၸင်ႇၵွႆႈမၵ်းမၼ်ႈ။ မၵ်းမၼ်ႈၵႂႃႇယဝ်ႉၵေႃႈ တေႁဵတ်းလႆႈၸွမ်းၵႃႈႁိုဝ်ပႆႇႁူႉ။ ၼၼ်ႉတႄႉ လူင်ပွင်ၸိုင်ႈၼိုင်ႈၸုမ်းၼႆႉ ပဵၼ်ၵၢၼ်မၼ်းလႄႈ မၼ်းတေလႆႈတမ်းဝၢင်းသေႁဵတ်းသၢင်ႈၵႂႃႇ”- ဝႃႈၼႆ။ ၸၢႆးထုၼ်းၺၢၼ်ႇ သိုပ်ႇလၢတ်ႈထႅင်ႈဝႃႈ- “ထႅင်ႈဢၼ်ၼိုင်ႈ၊ ဢၼ်လူင်ပွင်ၸိုင်ႈတၢင်ႇမႃး လွင်ႈမီးၵူၼ်း ပၼ်ယိုမ်ၵူႈငိုၼ်း ၼႂ်းပွၵ်ႉယွမ်ႇဝၢၼ်ႈၼႂ်းၸိူဝ်းၼၼ်ႉ တေတၢင်ႇပၵ်းပိူင်မိူဝ်ႈၼႆႉ။ ၵူၺ်းၵႃႈလွင်ႈၼႆႉ ပေႃးပၢင်ၵုမ်သၽႃးၵမ်းထူၼ်ႈ 10 မႃးၸင်ႇတေၸၢင်ႈလႆႈဢုပ်ႇၵၼ်။ ၵဵဝ်ႇၵပ်းလွင်ႈၼႆႉ ၵွပ်ႈဝႃႈၼႂ်းဝၢၼ်ႈ ၼႂ်းသူၼ် ၼႂ်းပွၵ်ႉၼႂ်းယွမ်ႇၸိူဝ်းၼႆႉ ၵူၼ်းမီးငိုၼ်းၶဝ်ပၼ်ၵူႈယိုမ်ငိုၼ်း၊ ဢဝ်မွၵ်ႇမၼ်း 5 ပျႃးၼိုင်ႈၶၼ်ႁိုဝ်ႉ ၸိူဝ်းၼႆႉ။ လွင်ႈၼႆႉ မၼ်းဢမ်ႇမီးပၵ်းပိူင်။ ၵွပ်ႈၼႆ ပေႃးဝႃႈဢမ်ႇမီးပၵ်းပိူင် ပေႃးပဵၼ်ပၼ်ႁႃမႃး ဢမ်ႇလႆႈငိုၼ်း/ တွင်းမႃးၸိူဝ်းၼႆႉ ၵႂႃႇၵႄႈၶႆၼႂ်းလုမ်းတြႃးၵေႃႈ မၼ်းဢမ်ႇၶဝ်ႈပိူင်မၼ်း။ သမ်ႉထႅင်ႈမွၵ်ႇမၼ်းၵေႃႈ မၢင်တီႈဝႆႉၼၵ်းဢဝ်ၼမ်။ ပေႃးမီးပၵ်းမီးပိူင် ၼိုင်ႈ-လူင်ပွင်ၸိုင်ႈၵေႃႈ တေလႆႈဢဝ်ၶွၼ်ႇ။ သွင်-ၵႄႈၶႆၼႂ်းလုမ်းတြႃးၵေႃႈ တေၶဝ်ႈၸွမ်းပၵ်းပိူင်မႃး၊ ၾၢႆႇလူင်ပွင်ၸိုင်ႈဝူၼ်ႉဝႆႉၸိူင်ႉၼၼ်”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ လုမ်းပၢင်ၵုမ်သၽႃးမိူင်းတႆးၼႆႉ တင်ႈယူႇတီႈပွၵ်ႉတိတ်ႉတေႃး ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ပၢင်ၵုမ်သၽႃးမိူင်းတႆး ၵမ်းထူၼ်ႈ 9 ၼႆႉ တႄႇၸတ်းႁဵတ်း မိူဝ်ႈဝၼ်းတီႈ 26/03/2018 ပဵၼ်ဝၼ်းႁႅၵ်ႈသေ ၵိုတ်းယင်ႉလိုဝ်ႈဝႆႉဝၼ်းလိုဝ်ႈၵၢၼ်၊ ဢၼ်ပဵၼ်ဝၼ်းလုၵ်ႉၽိုၼ်ႉ/ ဝၼ်းတပ်ႉသိုၵ်းမၢၼ်ႈ ၶွပ်ႈၶူပ်ႇ 73 ပီၼၼ်ႉသေ သိုပ်ႇၶိုၼ်းမိူဝ်ႈၼႆႉ ဝၼ်းတီႈ 28 ။ ယိူင်းဢၢၼ်းၸတ်းႁူမ်ႈၶၢဝ်းတၢင်း 4 ဝၼ်း- လႆႈႁူႉၼင်ႇၼႆ။

['ၵၢၼ်မိူင်း']

2018-03-28T07:50:43

https://shannews.org/archives/3823

မၢၵ်ႇတႅၵ်ႇႁိမ်း လၢၼ်ႇယႂ်ႇ (Toll Gate) တၢင်းၶဝ်ႈဢွၵ်ႇ ဝဵင်းၵျွၵ်ႉမႄး 3 လုၵ်ႈ တိူဝ်ႉမၢတ်ႇ ႁူဝ်ႁၢၼ်သိုၵ်းမၢၼ်ႈ မၢတ်ႇၸဵပ်းၵေႃႉၼိုင်ႈ

မၢၵ်ႇတႅၵ်ႇႁိမ်းတူဝ်းၵဵၵ်ႉ တၢင်းၶဝ်ႈဢွၵ်ႇ ဝဵင်းၵျွၵ်ႉမႄး 3 လုၵ်ႈ တႅၵ်ႇတိူဝ်ႉသႂ်ႇ သိုၵ်းမၢၼ်ႈ ၸၼ်ႉႁူဝ်ႁၢၼ် ၵေႃႉၼိုင်ႈ မၢတ်ႇၸဵပ်း လွင်ႈလူႉတၢႆဢမ်ႇမီး ဝႃႈၼႆ။ Toll Gate ဝၼ်းတီႈ 26/03/2018 ယၢမ်းၵၢင်ၶိုၼ်း 11:30 မူင်းပၢႆၼၼ်ႉ မၢၵ်ႇတႅၵ်ႇႁိမ်းၵဵၵ်ႉ (Oriental Highway Toll Gate) သဵၼ်ႈတၢင်း ၵျွၵ်ႉမႄး- သီႇပေႃႉ ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ တႅၵ်ႇတိူဝ်ႉသႂ်ႇ သိုၵ်းမၢၼ်ႈ ၵေႃႉ ၼိုင်ႈ ၼႂ်းၸုမ်းၽဵဝ်ႈမၢၵ်ႇ လႆႈမၢတ်ႇၸဵပ်း တီႈႁူဝ်မႃႇ ဝႃႈၼႆ။ ဢူးတိၼ်ႇမွင်ႇတဵင်း ၸုမ်းၸွႆႈထႅမ်ၵူၼ်းထူပ်းၽေးသိုၵ်း ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ မၢၵ်ႇတႅၵ်ႇ 3 လုၵ်ႈ။ လုၵ်ႈဢွၼ်တၢင်းသုတ်းတႄႉ တႅၵ်ႇႁႅင်းၼႃႇ၊ ၽိူဝ်ႇလႆႈငိၼ်းသဵင်ယဝ်ႉ ၸဝ်ႈၼႃႈတီႈၽူႈမီး ပုၼ်ႈ ၽွၼ်းၶဝ် ဢွၼ်ၵၼ်ၵႂႃႇၵူတ်ႇထတ်းတူၺ်း။ ယူႇဢမ်ႇႁိုင်သင် မၢၵ်ႇၼႆႉ တႅၵ်ႇထႅင်ႈလုၵ်ႈၼိုင်ႈ ယဝ်ႉလုၵ်ႈၼိုင်ႈ ၽွင်းၶဝ် တိုၵ်ႉၵူတ်ႇထတ်းယူႇၼၼ်ႉ မၢၵ်ႇတႅၵ်ႇၵႂႃႇ 3 လုၵ်ႈ။ ၸၢၵ်ႇမၢၵ်ႇ တိူဝ်ႉသႂ်ႇသိုၵ်းမၢၼ်ႈ ၸၼ်ႉႁူဝ်ႁၢၼ် တီႈႁူဝ်မႃႇမၼ်းၾၢႆႇသၢႆႉ။ ၵူၺ်းၵႃႈ ဢမ်ႇထိုင်တီႈမႆႈၸႂ် လွင်ႈၵူၼ်းလူႉတၢႆၵေႃႈ ဢမ်ႇမီး” ဝႃႈၼႆ။ မၢၵ်ႇၼႆႉ ပဵၼ်ၼမ်ႉမိုဝ်းၽႂ်ၼႆ ၾၢႆႇပလိၵ်ႈမၢၼ်ႈပႆႇပိုၼ်ၽၢဝ်ႇပဵၼ်တၢင်းၵၢၼ်သေတႃႉ လၢမ်းၶၢတ်ႈဝႃႈ လႅပ်ႈတေ ပဵၼ် ၸုမ်းယိပ်းၵွင်ႈၵၢင်ႇသေ ၸုမ်းၸုမ်း ႁၢင်ႈဝႆႉ ဢၢၼ်းတဵၵ်းႁႂ်ႈတႅၵ်ႇသႂ်ႇၸဝ်ႈၼႃႈတီႈဢၼ်မႃး ၽဵဝ်ႈလၢင်ႉမၢၵ်ႇ။ ပဵၼ်မၢၵ်ႇဢၼ်ႁဵတ်းဢဝ်ႁင်းၵူၺ်း။ ၾၢႆႇၸဝ်ႈၼႃႈတီႈမၢၼ်ႈထတ်းသၢင်ဝႃႈ ၾၢႆႇၸုမ်းယိပ်းၵွင်ႈၵၢင်ႇ ၸႂ်ႉတိုဝ်းလွၵ်း လၢႆး ၶိုတ်းၸၼ်ႉမႃး ဝႃႈၼႆ။ မၢၵ်ႇတႅၵ်ႇ 3 လုၵ်ႈၼႆႉ မၢၵ်ႇလုၵ်ႈဢွၼ်တၢင်း ပဵၼ်မၢၵ်ႇတႃႇသူင်ႇသဵင်၊ မၢၵ်ႇ 2 လုၵ်ႈဢၼ်တႅၵ်ႇတၢင်းလင်ၼႆႉတႄႉ တိုၼ်းတင်ႈၸႂ်ႁႂ်ႈတုမ်ႉတိူဝ်ႉ ၸဝ်ႈၼႃႈတီႈၵူၼ်းၽဵဝ်ႈမၢၵ်ႇၼၼ်ႉ ဝႃႈၼႆ။ တၢင်းပွတ်းတွၼ်ႈၼၼ်ႉ မီးတပ်ႉသိုၵ်းလူင်ပွင်ၸိုင်ႈမၢၼ်ႈ၊ သိုၵ်း TNLA၊ သိုၵ်း SSPP/SSA လႄႈ သိုၵ်း RCSS/SSA ၶဝ်တူင်ႉၼိုင်ဝႆႉ။ တၢင်းပွတ်း ဝၢၼ်ႈၵုၼ်ၵေႃႇ တင်းဝၢၼ်ႈတေႃႉၽေႇ ၼၼ်ႉၵေႃႈ သိုၵ်း TNLA တင်း သိုၵ်း RCSS ပဵၼ်ပၢင်တိုၵ်းၵၼ် ႁၢဝ်ႈႁႅင်း ႁဵတ်းႁႂ်ႈၵူၼ်းမိူင်း 200 ပၢႆ လႆႈဢွၼ်ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈ ဝတ်ႉဝိႁၢရ်ဢွင်ႇမင်ႇၵလႃႇ ၸႄႈဝဵင်းၵျွၵ်ႉမႄး ဝႃႈၼႆ။

['ၵၢၼ်သိုၵ်း']

2018-03-28T07:47:16

https://shannews.org/archives/3820

ၽူႈၸၢႆးၵေႃႉၼိုင်ႈ ၽဝ်ႁိူၼ်းၸဝ်ႈၵဝ်ႇၶိုၼ်း ၼႂ်းဝဵင်းတႃႈလိူဝ်ႇ

ၽူႈၸၢႆးၵေႃႉၼိုင်ႈ ဢႃယု 39 ပီ ၽဝ်ႁိူၼ်းၸဝ်ႈၵဝ်ႇၶိုၼ်းသေ ဢွၵ်ႇပၢႆႈပႅတ်ႈ တီႈဝဵင်းတႃႈလိူဝ်ႇ ဝႃႈၼႆ။ ဝၼ်းတီႈ 27/03/2018 ယၢမ်းၵၢင်ၼႂ်ၸဝ်ႉ မွၵ်ႈ 1 မူင်းၼၼ်ႉ ၽူႈၸၢႆးၵေႃႉၼိုင်ႈ ၸိုဝ်ႈႁွင်ႉ ယုတႃႉ ဢႃယု 39 ပီ ပဵၼ်ၵေႃႉ ၽဝ်ႁိူၼ်းၸဝ်ႈၵဝ်ႇၶိုၼ်း တီႈဝၢၼ်ႈၼႃးဢွၼ်ႇ ဢိူင်ႇၼႃးယၢဝ်း ၸႄႈတွၼ်ႈတႃႈၶီႈလဵၵ်း ၸိုင်ႈတႆး ပွတ်းဢွၵ်ႇ ဝႃႈၼႆ။ ၵူၼ်းပိုၼ်ႉတီႈ ၵေႃႉၼိုင်ႈလၢတ်ႈဝႃႈ “ မၼ်းၸၢႆးတင်း မေးမၼ်း ပႅတ်ႈၵၼ် တိုၵ်ႉမီး 3 လိူၼ်ပၢႆၼႆႉၵူၺ်း။ မၼ်းၸၢႆးယူႇႁိူၼ်းၵေႃႉလဵဝ်ၵူၺ်း။ ဝၢႆးမၼ်းၽဝ်ႁိူၼ်းယဝ်ႉ ၶီႇလူတ်ႉၶိူင်ႈပၢႆႈဢွၵ်ႇၵႂႃႇ။ မၼ်းၸၢႆးၼႆႉ ယၢမ်ႈၽဝ်ႁိူၼ်းမႄႈမၼ်းယဝ်ႉ ၵမ်းၼိုင်ႈ” ဝႃႈၼႆ။ ၵဵဝ်ႇၵပ်းလွင်ႈၾႆးမႆႈၼႆႉသေ ယူႇတီႈၵူၼ်းၼႂ်းပိုၼ်ႉတီႈ ၸဝ်ႈၼႃႈပလိၵ်ႈ ၾၢႆႇၶႄၾႆး လႆႈဢဝ်လူတ်ႉၵႃးသေ ၸွႆႈၵၼ်ႁူတ်း ဝႃႈၼႆ။ လိူဝ်ၼၼ်ႉ ယူႇတီႈၾၢႆႇပလိၵ်ႈၼႂ်းဝဵင်းတႃႈလိူဝ်ႇ တိုၵ်ႉၶတ်းၸႂ် လမ်းႁႃ ၽူႈၸၢႆးၵေႃႉဢၼ်ၽဝ်ႁိူၼ်း မၼ်း ၶိုၼ်းၼၼ်ႉ ႁႂ်ႈလႆႈမႃးပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီးၼၼ်ႉ ဝႃႈၼႆ။ ၶေႃႈမုလ်း – tachileik ဓါတ်ပုံ – ဦးငြိမ်း

['သိင်ႇဝႅတ်ႉလွမ်ႉ']

2018-03-28T07:44:02

https://shannews.org/archives/3816

ၵူၼ်းမိူင်းယဵပ်ႇၺႃးမၢၵ်ႇ တၢႆထင်တီႈ ၼႂ်းၸႄႈဝဵင်းၵျွၵ်ႉမႄး

ၽူႈယိင်း ဢႃယု 39 ပီ ၵေႃႉၼိုင်ႈ ၵႂႃႇပိတ်းၼဵင်ႈၼႂ်းသူၼ်သေ ယဵပ်ႇၺႃးမၢၵ်ႇတႅၵ်ႇ လႆႈလူႉတၢႆထင်တီႈ ၼႂ်းၸႄႈဝဵင်း ၵျွၵ်ႉမႄး ဝႃႈၼႆ။ ပၢႆႉၶဝ်ႈဢွၵ်ႇဝဵင်းၵျွၵ်ႉမႄး ဝၼ်းတီႈ 18/03/2018 ယၢမ်းၵၢင်ၼႂ် ၼၢင်းဢေးႁၢၼ်ႇ ဢႃယု 39 ပီ (ၸၢဝ်းတဢၢင်း) ယူႇဝၢၼ်ႈတေႃႇၽေႇ ၵႂႃႇပိတ်းၼဵင်ႈတီႈ ၼႂ်းသူၼ် သေ ယဵပ်ႇၺႃးမၢၵ်ႇတႅၵ်ႇ တီႈၼႂ်းသူၼ် ဢၼ်ယၢၼ်ၵႆတၢင်း ဝၢၼ်ႈတေႃႉၽေႇ 15 မိၼိတ်ႉ မီးၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ( 2) ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇ ႁွၵ်ႈဝႃႈ “ ပဵၼ်ၼၢင်းယိင်းၵေႃႉၼိုင်ႈ တိူဝ်ႉမၢၵ်ႇၼႂ်းသူၼ်ၼဵင်ႈသေ လႆႈတၢႆထင်တီႈၵႂႃႇ၊ တၢင်းပွတ်းတွၼ်ႈၼၼ်ႉ မိူဝ်ႈ ပူၼ်ႉမႃး မၼ်းမီးပၢင်တိုၵ်း TNLA တင်း RCSS ပေႃးဝႃႈ ပဵၼ်ပၢင်တိုၵ်းၼႆၵေႃႈ ၸုမ်းယိပ်းၵွင်ႈၵၢင်ႇ ႁၢင်ႈမၢၵ်ႇဝႆႉၵေႃႈတေမီး” ဝႃႈၼႆ။ ၵဵဝ်ႇၵပ်းလွင်းၼႆႉ ယူႇတီႈၸိူဝ်ႉၶိူဝ်းပီႈၼွင်ႉ ၽူႈယိင်းၵေႃႉလႆႈလူႉတၢႆၼၼ်ႉ ဢွၼ်ၵၼ်လုမ်းလႃး ပူၼ်ႉၶၢပ်ႈတူဝ် မၼ်းၼၢင်းၵႂႃႇ မိူဝ်ႈဝၼ်းတီႈ 19/03/2018 ဝႃႈၼႆ။ တႄႇဢဝ်ႁူဝ်လိူၼ်မၢတ်ႊၶျ်ၼႆႉမႃး တပ်ႉသိုၵ်း TNLA တင်း RCSS/SSA လႆႈပဵၼ်ပၢင်တိုၵ်းၵၼ် တၢင်းပွတ်း ဝၢၼ်ႈၵုၼ်ၵေႃႇ၊ ဝၢၼ်ႈတေႃႉၽေႇ ၸႄႈဝဵင်းၵျွၵ်ႉမႄး ႁၢဝ်ႈႁႅင်း ဝႃႈၼႆ။ လိူဝ်ၼၼ်ႉ ၼႂ်းၸႄႈဝဵင်းၼမ်ႉတူႈၵေႃႈ TNLA တင်း RCSS/SSA လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း ၵူၼ်းမိူင်းဢွၼ် ပၢႆႈၽေးသိုၵ်းၶဝ်ႈယူႇၼႂ်းဢိူင်ႇမၢၼ်ႈၸၢမ် ၸႄႈဝဵင်းၼမ်ႉတူႈ။ ယၢမ်းလဵဝ်ဢၼ်ပႆႇၸၢင်ႈပွၵ်ႈႁိူၼ်းၶိုၼ်းမီးယူႇ 300 ပၢႆ ဝႃႈၼႆ။

['သုၼ်ႇလႆႈၵူၼ်း']

2018-03-28T07:39:01

https://shannews.org/archives/3814

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 28/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.80 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1335 ပျႃး၊ ငိုၼ်းၶႄႇ 1 ယႅၼ်ႉ = 211.37 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 28/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 27/03/2018 ငိုၼ်းထႆး 1 ဝၢတ်ႇ = 42.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-27T10:16:53

https://shannews.org/archives/3811

ဝဵင်းၼမ်ႉတူႈ ၶွတ်ႇၽွတ်ႈ ၸုမ်းသၢၼ်ၶတ်းယႃႈမဝ်းၵမ်

ၵူၼ်းမိူင်း ၸႄႈဝဵင်းၼမ်ႉတူႈ ၶွတ်ႇၽွတ်ႈ ၸုမ်းသၢၼ်ၶတ်းယႃႈမဝ်းၵမ် တႃႇႁႄႉၵင်ႈ၊ ၽဵဝ်ႈမူၺ်ႉ ယႃႈမဝ်းၵမ် ၼႂ်းဝၢၼ်ႈၼႂ်းဝဵင်းပေႃးတေလူတ်းလူင်းမွတ်ႇႁၢႆ ဝႃႈၼႆ။ ပၢႆႉၶဝ်ႈဢွၵ်ႇဝဵင်းၼမ်ႉတူႈ ဝၼ်းတီႈ 26/03/2018 ၸုမ်းတူင်ႉၼိုင်တူင်ႇဝူင်းၵူၼ်း၊ ၸုမ်း NGO’s၊ ၽူႈၵွၼ်းပွၵ်ႉ/ ဢိူင်ႇ၊ ၸုမ်းမေႃသွၼ် လႄႈ ၸဝ်ႈၼႃႈတီႈပလိၵ်ႈ ႁူမ်ႈပႃး ၵူၼ်းမိူင်းပိုၼ်ႉတီႈ ၼႂ်းၸႄႈဝဵင်းၼမ်ႉတူႈ ႁူမ်ႈၵၼ် ၶွတ်ႇၽွတ်ႈၸုမ်း သၢၼ်ၶတ်း ယႃႈမဝ်းၵမ် တီႈႁူင်းႁေႃလူင် ထမ်မရူင်ႇ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ လုင်းၸၢႆးပႃႉၺၢၼ်ႇ ႁူဝ်ပဝ်ႈၸုမ်းသၢၼ်ၶတ်းယႃႈမဝ်းၵမ် လၢတ်ႈတီႈၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ ၶွတ်ႇၽွတ်ႈ ၸုမ်းသၢၼ်ၶတ်း ယႃႈမဝ်းၵမ်ၶိုၼ်ႈမႃးၼႆႉ ယိူင်းဢၢၼ်း ၼင်ႇႁိုဝ် ယႃႈမဝ်းၵမ် မူတ်းႁၢႆ ၊ ၵူၼ်းၸိူဝ်းဢၼ်ၵိၼ် သူႇသမ်းၵေႃႈ ၼင်ႇႁိုဝ်တေတိုတ်းလႆႈသေ ၼင်ႇႁိုဝ်တေၶိုၼ်းပူၵ်းပွင် ပဵၼ်ၵူၼ်းလီၶိုၼ်း။ ၵူၼ်းၵိၼ်ယႃႈၵေႃႈ တေဢမ်ႇတီႉယဵတ်ႈၶွၵ်ႈသေ တေမႄးပူၵ်းပွင်ပၼ်ၶိုၼ်း။ ၵူၺ်းၵႃႈ ၵူၼ်းၶၢႆတႄႉ သင်ဝႃႈ တီႉၺွပ်းလႆႈၼႆ တေဢမ်ႇပွႆႇပၼ်ၶိုၼ်း/ တေဢမ်ႇၶႂၢင်ႉပၼ် တေပၼ်တၢမ်ႇၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီးၼၼ်ႉ” ဝႃႈၼႆ။ ၶူင်းၵၢၼ်ၼႆႉ ပဵၼ်တႃႇ မူၼ်ႉမႄးပူၵ်းပွင်ပၼ်ၵူၼ်းၸပ်းယိၼ်ႉယႃႈၵူၺ်း။ ၼင်ႇႁိုဝ် ၶဝ်တေပဵၼ်ၵူၼ်းလီ ၶိုၼ်းမိူၼ်ၵဝ်ႇ။ ပဵၼ်ၶူင်းၵၢၼ်တႃႇ တေႁူမ်ႈၵၼ် ၵႅတ်ႇၶႄႁႄႉၵင်ႈ ၵူၼ်းၼုမ်ႇသႅၼ်းႁုၼ်ႈမႂ်ႇ။ ၼင်ႇႁိုဝ် တေဢမ်ႇပႆတၢင်းၽိတ်း ပိူင်လူင်ၼင်ႇႁိုဝ် ၵူၼ်းၵိၼ်သူႇသမ်း တေဢမ်ႇမီးၼမ်မႃးလိူဝ်ၵဝ်ႇ ဝႃႈၼႆ။ ယူႇတီႈၸုမ်းသၢၼ်ၶတ်းယႃႈမဝ်းၵမ် ၼႂ်းၸႄႈဝဵင်းၼမ်ႉတူႈသေ တေၶွတ်ႇၽွတ်ႈၶွမ်ႊမတီႊၼႆႉ ပၼ်ၵူႈပွၵ်ႉ ၵူႈဢိူင်ႇ။ ၼင်ႇႁိုဝ် တေၸုင်ၸၼ် ၵူၼ်းၵိၼ်သူႇသမ်းတိတ်းၸပ်းယႃႈမဝ်းၵမ်ၼၼ်ႉၶဝ်ႈပႃး တူင်ႉၼိုင်မႃးၸွမ်း ဝႃႈၼႆ။ ၼွၵ်ႈလိူဝ်ၼၼ်ႉ ယူႇတီႈၸုမ်းသၢၼ်ၶတ်းယႃႈမဝ်းၵမ် ၼႂ်းၸႄႈဝဵင်းၼမ်ႉတူႈၼႆႉသေ သပ်းလႅင်းလၢတ်ႈၼႄ ပၵ်း ပိူင်မႂ်ႇ ယႃႈမဝ်းၵမ် ၼႂ်းပီ 2018 ၼႆႉ ဝႃႈၼႆ။ မိူဝ်ႈဝၼ်းတီႈ 26/03/2018 ၼၼ်ႉ လႆႈၶွတ်ႇၽွတ်ႈ ၸုမ်းသၢၼ်ၶတ်းယႃႈမဝ်းၵမ် ၼႂ်းၸႄႈဝဵင်းၼမ်ႉတူႈ တႃႇ 7 ပွၵ်ႉ။ လိူဝ်ၼၼ်ႉ တေသိုပ်ႇၵႂႃႇ ၶွတ်ႇၽွတ်ႈပၼ်ထႅင်ႈ ၸွမ်းဝၢၼ်ႈၼွၵ်ႈၼႃးပၢင်ႇ ၸိူဝ်းၼႆႉထႅင်ႈ ဝႃႈၼႆ။

['ယႃႈမဝ်းၵမ်']

2018-03-27T08:59:06

https://shannews.org/archives/3805

ၵူၼ်းပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈၵမ်ႈၽွင်ႈ ဢွၼ်ၵၼ်ပွၵ်ႈၶိုၼ်းႁိူၼ်းယေး မွၵ်ႈႁူဝ်ၵူၼ်း 400

ၵူၼ်းပၢႆႈၽေးသိုၵ်း မွၵ်ႈ 400 မႆႈၸႂ်ႁိူၼ်းယေး သူၼ်ႁႆႈၼႃးသေ ဢွၼ်ၵၼ်ပွၵ်ႈၶိုၼ်းႁိူၼ်းယေး ဝၢၼ်ႈၽႂ်မၼ်း ၵမ်ႈၽွင်ႈ ဝႃႈၼႆ။ ၵူၼ်းပႆၢႈၽေးသိုၵ်း တီႈၼမ့်တူႈ ဝၼ်းတီႈ 25-26/03/2018 ၶၢဝ်းတၢင်း 2 ဝၼ်းၼႆႉ ၵူၼ်းဝၢၼ်ႈၼႃးသၢႆး၊ ပၢင်ၶႅမ်၊ ၼမ်ႉပၢႆ၊ ၼႃးၵုၼ် ၸိူဝ်းၼႆႉ ဢၼ်ဢွၼ်ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈ ဝတ်ႉ/ၵျွင်းႁွင်ႇ ဝၢၼ်ႈၸၢမ်၊ ဝတ်ႉၵုင်းၽြႃး လႄႈ ဝတ်ႉ/ၵျွင်း မိူင်းမူႉ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဢွၼ်ၵၼ်ပွၵ်ႈၶိုၼ်းမိူဝ်းႁိူၼ်းယေးၽႂ်မၼ်း ၶိုၼ်းတီႈဝၢၼ်ႈယဝ်ႉ ဝႃႈၼႆ။ ၵူၼ်းပႆၢႈၽေးသိုၵ်း လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၸုမ်းၸွႆႈထႅမ်ၵူၼ်းပၢႆႈၽေးသိုၵ်း ၸႄႈဝဵင်းၼမ်ႉတူႈ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းဢၼ်ပွၵ်ႈမိူဝ်းၼၼ်ႉ ပႆႇပွၵ်ႈမိူဝ်းမူတ်း။ ဢၼ်ၵိုတ်းဝႆႉတီႈၼမ်ႉတူႈၵေႃႈတိုၵ်ႉမီးထႅင်ႈယူႇ။ ဢၼ်ၶဝ် ပွၵ်ႈမိူဝ်းၼၼ်ႉ ၶဝ်မႆႈၸႂ်ႁိူၼ်းယေး ၶူဝ်းၶွင် ၼႂ်းႁေႃၼႂ်းႁိူၼ်းၶဝ်၊ မႆႈၸႂ်သူၼ်ႁႆႈၼႃး ၸဵမ်ၸိူဝ်းၼႆႉ” ဝႃႈၼႆ။ ယၢမ်းလဵဝ် ပၢင်တိုၵ်းယဵၼ်ဝႆႉယူႇၼႆသေတႃႉ သိုၵ်း TNLA တင်း RCSS/SSA တိုၵ်ႉၶဵင်ႈၶႅင်ၵၢၼ်သိုၵ်းၵၼ်ယူႇ။ သဵင်ၵွင်ႈၸၢင်ႈတႅၵ်ႇၶိုၼ်းၵူႈၶၢဝ်းယၢမ်း။ ယင်းတိုၵ်ႉလႆႈမႆႈၸႂ်ယူႇ ဝႃႈၼႆ။ တေႃႈလဵဝ် ၵူၼ်းပၢႆႈၽေး ဢၼ်ၵိုတ်းဝႆႉတီႈဝတ်ႉပုပ်ႉပႃႇရူင်ႇ ၸႄႈဝဵင်းၼမ်ႉတူႈၼႆႉ ပဵၼ်ၵူၼ်းဝၢၼ်ႈပၢင်ၵုတ်ႇ၊ ဝၢၼ်ႈၼႃးတီး၊ ဝၢၼ်ႈမၢၼ်ႈဝႃႈ ၸိူဝ်းၼႆႉ တင်းမူတ်းတေမီး 300 ပၢႆ ဝႃႈၼႆ။ ဝၼ်းတီႈ 26/03/2018 ယၢမ်းၵၢင်ၼႂ် ၵူၼ်းပၢႆႈၽေးသိုၵ်း ဝၢၼ်ႈလွႆပေး ဢၼ်ႁွတ်ႈၽႅဝ်ဝႆႉတီႈ ၵျွင်းၶရိတ်ႉယၢၼ်ႇ ပွၵ်ႉ 9 ၸႄႈဝဵင်းလႃႈသဵဝ်ႈ ႁူဝ်ၵူၼ်း 67 ၵေႃႉ ယူႇတီႈၸုမ်းၸွႆႈထႅမ် ပရႁိတ ဢဝ်ပုၼ်ႈၽွၼ်းသေ သူင်ႇပွၵ်ႈမိူဝ်း ၶိုၼ်း ႁိူၼ်းၽႂ်မၼ်းယဝ်ႉ ဝႃႈၼႆ။

['သုၼ်ႇလႆႈၵူၼ်း']

2018-03-27T08:55:52

https://shannews.org/archives/3802

ၵေႃပၢႆးပၺ်ၺႃတႆးၸတ်းဝၼ်းၶွပ်ႈတဵမ် 19 ပီ တိုၵ်းသူၼ်းၵူၼ်းမိူင်းသႂ်ႇၸႂ်ပူၵ်းပွင်ပၢႆးပၺ်ၺႃ

ၵေႃတႆးၸတ်းႁဵတ်းပၢင်ယုၵ်ႉယွင်ႈ ၶူၼ်ႉၶႆႈပိုၼ်းၵေႃတႆးလႄႈ လွင်ႈႁဵတ်းၵၢၼ်ၵေႃတႆး ၼႂ်းတိုဝ်ႉတၢင်း ဝၼ်းၶွပ်ႈတဵမ် 19 ပီ ၽူႈၶဝ်ႈႁူမ်ႈ 300 ပၢႆ။ ဝၼ်းၵိူတ်ႇၵေႃတႆး ၶွပ်ႈတဵမ် 19 ပီ ဝၼ်းတီႈ 26/03/2018 ၵေႃတႆး ၸတ်းႁဵတ်းပၢင်ယုၵ်ႉယွင်ႈ ၶူၼ်ႉၶႆႈပိုၼ်း ၼႂ်းတိုဝ်ႉတၢင်း ဝၼ်းၶွပ်ႈတဵမ် 19 ပီ ဝၼ်းၵေႃႇတင်ႈၵေႃတႆး တီႈၸၼ်ႉၸွမ်တူင်ႇၵူၼ်းတႆး ဝဵင်းၵႃလီႉ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း ။ ၵေႃပၢႆးပၺ်ၺႃတႆးၸတ်းဝၼ်းၶွပ်ႈတဵမ် 19 ပီ တီႈၵႃလီႉ ၼႂ်းပၢင်ၼႆႉ မီးၽူႈယႂ်ႇၵူၼ်းလူင်လႄႈ ၶူးသွၼ်ၵေႃတႆး ဢုပ်ႇလၢတ်ႈလွင်ႈပဵၼ်မႃးၵေႃတႆး၊ လၢႆးၵေႃတႆးႁဵတ်းၵၢၼ်၊ ပၢင်ထၢမ်တွပ်ႇ၊ ပၢင်မူၼ်ႈသိူဝ်းၸိူဝ်းၼႆႉ မီးၶူး၊ လုၵ်ႈႁဵၼ်းဢိၵ်ႇၽူႈသူၼ်ၸႂ်ၶဝ်ႈႁူမ်ႈ 300 ပၢႆ။ ၸၢႆးၽူင်းၶွင်ႇ ၽူႈပွင်ၵၢၼ် ၵေႃတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၸိူဝ်ႉၶိူဝ်း၊ ဝၢၼ်ႈမိူင်း၊ ၶိူဝ်းၵူၼ်းႁဝ်းတေၶိုၼ်ႈယႂ်ႇလႆႈၼၼ်ႉ ပၢႆးပၺ်ၺႃပဵၼ်ငဝ်ႈမၼ်း၊ မီးငိုၼ်းၶမ်းၵူၺ်း ပေႃးဢမ်ႇမီးပၺ်ၺႃၸိုင် ၸိူဝ်ႉၶိူဝ်းတေ ဢမ်ႇၶိုတ်းပိူၼ်ႈ၊ ယင်းလီမႆႈၸႂ်ၵူဝ်ၶိူဝ်းႁဝ်းႁၢႆလူးၵွၼ်ႇ ၵွပ်ႈၼၼ်လႄႈ ႁႂ်ႈၵူၼ်းမိူင်းသႂ်ႇၸႂ်ပူၵ်းပွင်ပၼ်ႁႅင်းပၢႆးပၺ်ၺႃ လုၵ်ႈလၢၼ်ၸဝ်ႈၵဝ်ႇၼမ်ၼမ်သေၵမ်း ” ဝႃႈၼႆ ။ ၸိူင်ႉၼၼ်ၼင်ႇၵဝ်ႇ ၵေႃတႆးလႃႈသဵဝ်ႈၵေႃႈ ၸတ်းႁဵတ်းပၢင်ယုၵ်ႉယွင်ႈ ဝၼ်းၶွပ်ႈတဵမ် 19 ပီ မီးၶူး ၊ လုၵ်ႈႁဵၼ်း ၊ ပႃႇတီႇၵၢၼ်မိူင်း၊ ၸုမ်းတူင်ႉၼိုင်တူင်ႇဝူင်းဢိၵ်ႇ ၽူႈသူၼ်ၸႂ်ၶဝ်ႈႁူမ်ႈတင်းၼမ် ။ ၵေႃတႆးၼႆႉ ၵေႃႇတင်ႈမႃးမိူဝ်ႈပီ 1999 လိူၼ်မၢတ်ႊၶျ် ၊ ပူင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ မိူၼ်ၼင်ႇ ၵၢၼ်ၶၢဝ်ႇ၊ ၵၢၼ်မိူင်း၊ ၵၢၼ်တူင်ႇဝူင်းၵူၼ်း၊ လိၵ်ႈဢိင်းၵလဵတ်ႈ၊ ပိုၼ်ႉထၢၼ် Computer ၊ ၵၢၼ်ပူၵ်းပွင်ဢိူင်ႇဝၢၼ်ႈပိုၼ်ႉတီႈၸိူဝ်းၼႆႉ လိူဝ်ၼၼ်ႉၶပ်းၶိုင်ပၼ်ႁႂ်ႈလုၵ်ႈႁဵၼ်းလႆႈတိုဝ်ႉတၢင်း ၵႂႃႇႁဵၼ်းၼွၵ်ႈမိူင်း ။ ၸိူဝ်းပွၵ်ႈမႃး ၸွႆႈတူင်ႉၼိုင်ၼႂ်းၸုမ်းၶိုၼ်းမီး 30 ပၢႆ ၊ ယၢမ်းလဵဝ် ပိုတ်ႇဝႆႉၸၼ်ႉၸွမ်တူင်ႇၵူၼ်းတႆးလႄႈ ႁူင်းႁဵၼ်းၸိူဝ်ႉၸၢတ်ႈ 3 တီႈ မိူၼ်ၼင်ႇ ၵႃလီႉ၊ မိူင်းၶိူဝ်းလႄႈ ပၢင်ႇလႅင်းသႂ် ၸိူဝ်းၼႆႉ။

['ပၢႆးပိင်ႇၺႃႇ']

2018-03-27T08:15:29

https://shannews.org/archives/3795

ၶီႈလၵ်ႉၸၵ်ႉၶုတ်ႈလိူင်ႇၼမ် တီႈဝဵင်းၼမ်ႉၸၢင် ၵူၼ်းမိူင်းမႆႈၸႂ်လွင်ႈႁူမ်ႇလူမ်ႈ

ပီ 2018 ၼႆႉမႃး တီႈဝဵင်းၼမ်ႉၸၢင် ၸိုင်ႈတႆးပွတ်းၸၢၼ်း မီးပၢင်တေႃႇလွင်းၼမ် ယႃႈမဝ်းၵမ်လိူင်ႇ ၶီႈလၵ်ႉ ၸၵ်ႉၶုတ်ႈၵေႃႈၼမ် ႁႃလၵ်ႉၶူဝ်းၶွင် ဢၼ်မီးၵႃႈၶၼ် ၽွင်းၸဝ်ႈႁိူၼ်းဢမ်ႇယူႇ ၵူၼ်းဝၢၼ်ႈၵႂႃႇတၢင်ႇပလိၵ်ႈၵေႃႈ ပႆႇၸၢင်ႈၵႄႈပၼ် ပၼ်ႁႃလွင်ႈၼႆႉလႆႈ ၵူၼ်းမိူင်းၼမ်ႉၸၢင် မႆႈၸႂ်လွင်ႈႁူမ်ႇလူမ်ႈ ဝႃႈၼႆ။ ၸၢႆးၸေႃႇဝိၼ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းၼမ်ႉၸၢင် လၢတ်ႈဝႃႈ – “ မိူဝ်ႈလဵဝ် ၵူၼ်းလၵ်ႉၼႂ်း ဝၢၼ်ႈႁဝ်းၼမ်တႄႉတႄ ဢၼ်ၺႃးလၵ်ႉၼမ်လိူဝ်ပိူၼ်ႈတႄႉ ပဵၼ်တီႈ ပွၵ်ႉ 4 ယွၼ်ႉမိူဝ်ႈလဵဝ် ပၢင်တေႃႇလွင်းၵေႃႈလိူင်ႇၼမ်၊ ယႃႈမဝ်းၵမ်ၵေႃႈၼမ် ႁႃသိုဝ်ႉလႆႈငၢႆႈ ၵႃႈၶၼ်ၵေႃႈထုၵ်ႇ လုၵ်ႈဢွၼ်ႇဢႃယု 10 ပၢႆၵူၺ်းၵေႃႈပေႃးမေႃႁႃသိုဝ်ႉၵိၼ်ယဝ်ႉ” ဝႃႈၼႆ။ တီႈဝဵင်းၼမ်ႉၸၢင်ၼႆႉ ၵႆႉၵႆႉမီးပၢင်မူၼ်ႈသိူဝ်း မီးၽူႈႁွင်ႉၽဵင်းၵႂၢမ်းၸိုဝ်ႈသဵင်ယႂ်ႇမၢၼ်ႈၶဝ် မႃးႁွင်ႉၵႂၢမ်းမူၼ်ႈၸႂ်။ မီးပၢင်တေႃႇလွင်း၊ ၵူၼ်းတၢင်ႇတီႈတၢင်ႇလႅၼ် ဢွၼ်ၵၼ်မႃးႁႃၵိၼ်လဵင်ႉတွင်ႉၼမ်။ ၵႆႉမီးလွင်ႈၵေႃႇၵၢၼ်ႁၢႆႉ။ ပလိၵ်ႈမၢၼ်ႈသမ်ႉဢမ်ႇၵႄႈၶႆပၼ်လႆႈထိုင်တီႈလႄႈ ၵူၼ်းမိူင်းတၵ်းလႆႈၾၢင်ႉလွင်ႈႁူမ်ႇလူမ်ႈၼၵ်းၼႃ ၼႆၸၢႆးၸေႃႇဝိၼ်း သိုပ်ႇလၢတ်ႈ ။ ဝဵင်းၼမ်ႉၸၢင်ၼႆႉ မီးၼိူဝ်သဵၼ်ႈတၢင်းလၢင်းၶိူဝ်းၵႂႃႇတူၼ်ႈတီး ။ မီးၼႂ်းၵႄႈဝဵင်းမိူင်းၼၢႆးလႄႈ လွႆလႅမ်။ ႁၢင်ႇယၢၼ်မိူင်းၼၢႆးႁိမ်းၸမ် 30 လၵ်း။ ၼွၵ်ႈလိူဝ်သေသိုၵ်းမၢၼ်ႈ – ပလိၵ်ႈမၢၼ်ႈယဝ်ႉ၊ ၸုမ်းပျီႇတု ၸိတ်ႉ SSS ၵေႃႈပၵ်းသဝ်းယူႇ။

['ၵူႈလွင်ႈလွင်ႈ']

2018-03-27T07:58:26

https://shannews.org/archives/3788

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 27/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.84 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1334 ပျႃး၊ ငိုၼ်းၶႄႇ 1 ယႅၼ်ႉ = 213.24 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 27/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 26/03/2018 ငိုၼ်းထႆး 1 ဝၢတ်ႇ = 42.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-27T08:14:14

https://shannews.org/archives/3782

ၽူႈပႂ်ႉၼႃးယွၵ်ႇၼူၵ်ႉလႄႈ ပွႆးသၢင်ႇလွင်း

“မိူၼ်ႁၢင်ႊသဵင်ၵွင်ႊမွင်းဢွၼ်လူမ်းဢဝ်မႃးဝၢၼ်ႁူဝႆႉ. ပိူၼ်ႈတေဢွၼ်ၵၼ်ၸုင်မိုဝ်းသေ မိူဝ်းၶဝ်ႈပွႆးၶဝ်ႈၼႃးမႂ်ႇ ပုၼ်ႈပၢင်ႈဢၢႆႈႁႃးၽူႈပႂ်ႉၼႃးယွၵ်ႇၼူၵ်ႉတႄႉဢၢႆႈၵေႃႉဢိူၺ် လိူၼ်လမ်လၢဝ်လမ် တၢင်းမိူဝ်းၵေႃႈဢမ်ႇႁၼ်..။ ၵူၼ်းဝၢၼ်ႈႁဵတ်းႁႆႊႁဵတ်းၼႃးဝၢၼ်ႈၼွၵ်ႈၼႃးပၢင်တႄႉ ဝၢႆးသိမ်းၶဝ်ႈသိမ်းၼမ်ႉယဝ်ႉ မိူဝ်ႈၽွင်း ၸိူင်ႉၼႆ၊ ၽွင်းလိူၼ်သၢမ်ၶၢဝ်းၵတ်းၸမ်သဵင်ႈ ၶၢဝ်းႁႅင်ႈၸမ်ၶဝ်ႈၼၼ်ႉ လႆႈဝႃႈၶၢဝ်းၵၢၼ်ဢေႇမၢင် ၼႆလႄႈ ပိူၼ်ႈဢွၼ်ၵၼ် တေသွတ်ႇၶႅၼ်ၵၼ်ၵႂႃႇဢႅဝ်ႇပွႆး ၼႆဝႃႇ။ ၽွင်းမိူဝ်ႈၶၢဝ်းယၢမ်းၸိူင်ႉၼႆ ၵၢၼ်ႁႆႈၵၢၼ်ၼႃးမၢင် ၼႆသေတႃႉ ၵူၼ်းဝၢၼ်ႈၶဝ်တႄႉ ဢမ်ႇတၼ်းတႄႉတႄႉ ၼင်ႇၵဝ်ႇ။ ပေႃးတေဢဝ်ငဝ်းလၢႆးမိူဝ်ႈၵွၼ်ႇဝႃႈၸိုင် ၶၢဝ်းၶဝ်ႈထိုင်ယွင်ထိုင်ယေးယဝ်ႉသေဢမ်ႇၵႃး ယွၼ်ႉပႆႇထိုင်ၶၢဝ်းၼႃးထႅင်ႈၵမ်းၼိုင်ႈလႄႈ လႆႈၶဝ်ႈၸိုဝ်ႈဝႃႈၶၢဝ်းလိုဝ်ႈၵၢၼ်ႁႆႈၵၢၼ်ၼႃးယဝ်ႉ။ ၽွင်းၸိူင်ႉၼႆ ပိူၼ်ႈဢွၼ်ၵၼ်ႁဵတ်းပွႆး။ ၸိူဝ်းဢၼ်ႁဵၵ်ႈၸိုဝ်ႈႁဵၵ်ႈသဵင်လႆႈၼၼ်ႉ ပွႆးလူႇလူဝ်ဝႃႇ၊ ပွႆးလိူၼ်သီႇဝႃႇ၊ ပွႆးလိူၼ်ႁႃႈတႄႇၵႂႃႇ တေႃႇပေႃးထိုင်ပွႆးသၢင်ႇလွင်း၊ ပွႆးၵူပ်ႉၵူႈပဵၼ်ႁိူၼ်း၊ ပွႆးၶိုၼ်ႈႁိူၼ်းမႂ်ႇ ၸိူဝ်းၼႆႉ။ ၽွင်းၼႆႉယဝ်ႉ ၽွင်းဢၼ်လိၵ်ႈမွၵ်ႇဝၢၼ်ႈၼၼ်ႉ ဝၢၼ်ႈၼႆႉ ႁိူၼ်းပုၼ်ႉ ႁိူၼ်းၼႆႉ ပေႃးသူၼ်ႈသိၼ်းသၢၼ်လူင်ၵႂႃႇ။ ၼႂ်းပွႆးတင်းမူတ်းၼႆႉ ဢၼ်ၵိုၼ်းသေပိူၼ်ႈတႄႉ ပဵၼ်ပွႆးသၢင်ႇလွင်းယဝ်ႉ။ ၸိူဝ်းမီးလုၵ်ႈၽူႈၸၢႆးၵေႃႈ ၼင်ႇႁိုဝ်ပေႃးလႆႈပဵၼ်ပေႃႈသၢင်ႇဢွၼ်ႇ ပေႃႈၸၢင်းဢွၼ်ႇ ၼႂ်းၸူဝ်ႈပၢၼ်ၵူၼ်း ၼိုင်ႈၸၢတ်ႈသေၼႆၵေႃႈတၢင်းၼိုင်ႈ၊ ပေႃႈတင်းမႄႈၵေႃႈ ႁပ်ႉႁၼ်ဝႃႈပေႃးမီးလုၵ်ႈၸၢႆးယဝ်ႉ ပေႃးဢမ်ႇလႆႈၶၢမ်ႇသၢင်ႇၶၢမ်ႇၸၢင်းၸိုင် မိူၼ်ပုၼ်ႈၽွၼ်းပေႃႈတင်းမႄႈ ဢမ်ႇတဵမ်ထူၼ်ႈၼႆၵေႃႈပိူင်ၼိုင်ႈလႄႈ ဢွၼ်ၵၼ်ၶႂ်ႈဢဝ်လုၵ်ႈလၢင်းၵၢင်တဝ်ႈ၊ ပေႃးဢမ်ႇမီးလုၵ်ႈၵေႃႈ ဢဝ်လုၵ်ႈလၢင်းတၢင်ႇၵေႃႉ မႃးၶၢမ်ႇပဵၼ်ပေႃႈသၢင်ႇ မႄႈသၢင်ႇသေ ဢဝ်လၢၼ်ဢၼ်ၸိူဝ်းပဵၼ်ၼႂ်းပီႈၼႂ်းၼွင်ႉ ဢမ်ႇၼၼ် လုၵ်ႈဢွၼ်ႇၸိူဝ်းဢမ်ႇမီးတိုဝ်ႉတၢင်း တႃႇပဵၼ်သၢင်ႇၼၼ်ႉသေမႃးပဵၼ်သၢင်ႇလွင်း။ ပေႃးပဵၼ်ပေႃႈသၢင်ႇမႄႈသၢင်ႇယဝ်ႉၼႆၵေႃႈ ႁဵၵ်ႈၸိုဝ်ႈဝႃႈပေႃႈသၢင်ႇမႄႈသၢင်ႇ၊ ပေႃးလႆႈယုၵ်ႉၸၼ်ႉၸဝ်ႈသၢင်ႇမႃး ပဵၼ်ၸဝ်ႈၸၢင်းၵေႃႈ ႁပ်ႉၸိုဝ်ႈဝႃႈပေႃႈၸၢင်းမႄႈၸၢင်းၼႆသေ မီးသရေႇၼႃႈတႃ ဢမ်ႇၼၼ် ၵုင်ႇသၢင်ႈသဝ်းၵူၼ်း (dignity) ဢၼ်ဝႃႈၼၼ်ႉယဝ်ႉ။ ပုၼ်ႈၽွၼ်းပေႃႈသၢင်ႇမႄႈသၢင်ႇ၊ ပေႃႈၸၢင်းမႄႈၸၢင်းၼႆႉ ဢမ်ႇၵွမ်ႉၵူၺ်း ၵိုတ်းလိုဝ်ႈတီႈ ၵၢၼ်ႁဵတ်းပွႆးႁဵတ်းလၢမ်းၼၼ်ႉၵူၺ်း။ ဝၢႆးမီးသၢင်ႇမီးၸၢင်းယဝ်ႉၵေႃႈ လႆႈၸွႆႈထႅမ်ၵႃႈပပ်ႉ၊ ၵမ်တႅမ်ႈ ၸိူဝ်းဢၼ်တေပဵၼ်လွင်ႈၵမ်ႉၸွႆႈ ၼႂ်းၵၢၼ်ႁဵၼ်းထမ်းၼၼ်ႉယဝ်ႉ။ တႃႇႁႂ်ႈပဵၼ်ပၢင်ပွႆးသၢင်ႇလွင်းၼၼ်ႉၵေႃႈ ဢမ်ႇငၢႆႈငၢႆႈၼင်ႇၵဝ်ႇ။ တႃႇတေလဵင်ႉလူၽွင်းပွႆး၊ တႃႇတေႁပ်ႉၶႅၵ်ႇ၊ တႃႇႁၢပ်ႇသၢင်ႇလွင်း၊ တႃႇလုမ်းလႃးသၢင်ႇလွင်း၊ တႃႇမွၵ်ႇထိုင်ၸိူဝ်းပီႈၼွင်ႉ ဢၼ်မိုတ်ႈၵိုဝ်းၸမ်ၸႂ်ၸိူဝ်းၼၼ်ႉၵေႃႈ ၵေႃႉလႂ်ၵေႃႈယႃႇ ႁႂ်ႈလႆႈတူၵ်း ယႃႇႁႂ်ႈလႆႈႁူင်ႈ။ ဢၼ်ၼႆႉတႄႉ ပဵၼ်ၵၢၼ်ႁၢင်ႈႁႅင်းတႃႇပွႆးၸၼ်ႉၼႃႈႁိူၼ်း။ ၸိူဝ်းပဵၼ်ပေႃႈသၢင်ႇမႄႈသၢင်ႇ ဢိၵ်ႇပႃးပေႃႈဢွၵ်ႇမႄႈဢွၵ်ႇၶဝ်ၵေႃႈ ဢွၼ်ၵၼ်ဢဝ်ပူၵ်ႉမွၵ်ႇသေတႃႉ မႄႈလဵင်ႉသၢဝ်ဢွၼ်ႇၶဝ်တင်းပေႃႈလဵင်ႉမၢဝ်ႇၶဝ်၊ ၸိူဝ်းပဵၼ်သၢဝ်ၵေႃႈ ဢွၼ်ၵၼ်ယဵပ်ႉၶူဝ်းလဵင်းမႂ်ႇ တွၼ်ႈတႃႇတေသႂ်ႇၼႂ်းပွႆးသၢင်ႇလွင်း ဢၼ်ပီႈၼွင်ႉၶဝ်မႃးမွၵ်ႇဝႆႉ။ မၢင်ၸိူဝ်းၵေႃႈႁၢင်ႈႁႅၼ်း တႃႇပဵၼ်ပေႃႈလဵင်ႉမၢဝ်ႇ မႄႈလဵင်ႉသၢဝ်။ မၢင်ၸိူဝ်းၵေႃႈ ထႅမ်ၶဝ်ႈထႅမ်ၼမ်ႉထႅမ်ၽိုၼ်း တွၼ်ႈတႃႇမိုဝ်ႉႁုင်လဵင်ႉၽွင်းပွႆး။ မၢင်ၸိူဝ်းၵေႃႈ ၶပ်ႉပွႆးသၢင်ႇလွင်းလၢႆလၢႆဢၼ် တေလႆႈၵႂႃႇၶဝ်ႈႁူမ်ႈၸိူဝ်းၼၼ်ႉသေ သုၵ်ႉသၵ်ႉသူၼ်ႈသိၼ်းသၢၼ်ဝႆႉ ႁင်းၽႂ်ႁင်းမၼ်းယူႇယဝ်ႉ။ လိၵ်ႈမွၵ်ႇဢၼ်မွၵ်ႇႁိူၼ်းၽႂ်ႁိူၼ်းမၼ်း မၢင်ဝၢၼ်ႈၼႆႉ ယွၼ်ႉလႆႈမိုတ်ႈၵိုဝ်းၸမ်ၸႂ်ၵၼ်တင်း တၢင်ႇဝၢၼ်ႈလႄႈသင်၊ ပဵၼ်ဝၢၼ်ႈဢၼ်ႁူမ်ႈဝတ်ႉႁူမ်ႈဝႃး ပဵၼ်ဝၢၼ်ႈတႂ်ႈဝၢၼ်ႈၼိူဝ်ၵၼ်လႄႈသင်၊ ပဵၼ်ဝၢၼ်ႈႁွင်ႇဝၢၼ်ႈၸၢၼ်းလႄႈသင်၊ သမ်ႉမွၵ်ႇထိုင်ၵူႈၵေႃႉၸိူဝ်းယူႇၼႂ်းဝၢၼ်ႈၼၼ်ႉ။ လွၵ်းလၢႆးမွၵ်ႇထိုင် ၵူႈၵေႃႉတႄႉ ယိုၼ်ႈလိၵ်ႈမွၵ်ႇႁေႃႇၼဵင်ႈၸူးၵူႈႁိူၼ်း ပူႇၵႄႇပူႇၵၢင်ႉ တႃႇမိူဝ်းၶဝ်ႈပွႆးသၢင်ႇလွင်း။ လိၵ်ႈမွၵ်ႇၸိူဝ်းၼၼ်ႉသမ်ႉ ဢမ်ႇလႆႈမွၵ်ႇထိုင်ပူႇၵႄႇႁိူၼ်းလဵဝ်ၵူၺ်း၊ တႅမ်ႈၸိုဝ်ႈဝၢၼ်ႈသေ မွၵ်ႇထိုင်တင်းဝၢၼ်ႈတင်းၶူင်ႇၼၼ်ႉယဝ်ႉ။ ပေႃးဝႃႈမီးပွႆးသၢင်ႇလွင်းယဝ်ႉၼႆ ၵမ်းၼႆႉ တင်းဢိူင်ႇတင်းဝၢၼ်ႈ ဢွၼ်ၵၼ်သႂ်ႇဢဵၼ်သႂ်ႇႁႅင်း တႃႇပဵၼ်ပွႆးမႃးၼၼ်ႉ။ ပေႃးမႃးတူၺ်းၾၢင်ႁၢင်ႈပွႆးလႄႈသင်၊ လွင်ႈၼႅၼ်ႈၼႃ (scale) လႄႈသင်၊ ဢဝ်တီႈယူႇဝႆႉၼႂ်း ၾိင်ႈထုင်းတႆးတႄႉတႄႉ။ တူဝ်ယၢင်ႇမၼ်း ပွႆးသၢင်ႇလွင်းတီႈဝဵင်းၵဵင်းမႆႇ ၸိုင်ႈထႆးၼၼ်ႉ လႆႈပဵၼ်ဝႆႉမဵတ်ႇမၢႆသရေႇၼႃႈတႃၸၢဝ်းၶိူဝ်းဝႆႉဢၼ်ၼိုင်ႈ။ ပေႃးတၢင်ႇၸၢဝ်းၶိူဝ်းထၢမ်မႃးဝႃႈ ၾိင်ႈထုင်းတႆး ပဵၼ်ႁိုဝ်ဢေႉၼႆ ဢွၼ်ၵၼ်ၸီႉၼႄပွႆးသၢင်ႇလွင်း ၼၼ်ႉယဝ်ႉ။ ယွၼ်ႉၾိင်ႈထုင်းဢၼ်ၼႆႉ လႆႈယႂ်ႇဝႆႉၼႂ်းၾိင်ႈထုင်းတႆး ၼႅၼ်ႈၼႅၼ်ႈၼႃၼႃဝႆႉလႄႈ ၶိူဝ်းတႆးတိုၼ်းတေမီး ၼမ်ႉတွၼ်းၽွၼ်းလီ ၵွပ်ႈပွႆးသၢင်ႇလွင်းမႃးဢမ်ႇႁၢင်ႉ။ ပေႃးလၢတ်ႈပွတ်းပွတ်းယမ်ယမ်ၸိုင် တေလၢတ်ႈလႆႈဝႃႈ ပေႃးဢမ်ႇမီးၽွၼ်းလီ တေႃႇၸိူဝ်ႉၶိူဝ်းဝၢၼ်ႈမိူင်း၊ ၼႃႈဝၢၼ်ႈတႃသူၼ်လႄႈၵူၼ်းၵူႈၵေႃႉ ၸိူဝ်းယူႇၼႂ်းတူင်ႇဝူင်းၵူၼ်းၸိုင် ၾိင်ႈထုင်းဢၼ်ၼႆႉၵေႃႈ မၼ်းဢမ်ႇယိုၼ်းယၢဝ်းမႃးထိုင် တေႃႇၵၢပ်ႈပၢၼ်ယၢမ်းၼႆႉလႆႈ။ ပေႃးဝူၼ်ႉတူၺ်းၶိုၼ်းယူင်ႉမၼ်းၵေႃႈ ပွႆးသၢင်ႇလွင်းၼၼ်ႉ ပဵၼ်ပွႆးဢၼ်သူင်ႇလုၵ်ႈလၢင်းၵၢင်တဝ်ႈ ၶိုၼ်ႈႁဵၼ်းလိၵ်ႈ ဢမ်ႇၼၼ် တၢင်းႁူႉတၢင်းမေႃ တီႈဝတ်ႉတီႈဝႃး။ ပဵၼ်ယူင်ႉပၢႆးပၺ်ၺႃ တႃႇၵူၼ်းတႆးႁဝ်းမႃး။ တေလႆႈႁၼ်ၸႅင်ႈလႅင်းဝႃႈ ၼႃႈၵၢၼ်တႃငၢၼ်းဢၼ်ႁႃၵိၼ်လဵင်ႉတွင်ႉလႄႈသင်၊ ၵၢၼ်ဝၢၼ်ႈၵၢၼ်သူၼ်လႄႈသင်၊ ၵၢၼ်ဢုပ်ႉပိူင်ႇၽွင်းငမ်းလႄႈသင်၊ တၢင်းႁူႉတၢင်းမေႃၵူႈၸိူဝ်းၵူႈပိူင်ၼႆႉ မီးဝႆႉၼႂ်းလိၵ်ႈထမ်း မီးဝႆႉၼႂ်းဝတ်ႉၼႂ်းဝႃး ၼႂ်းၵျွင်းမုၼ်ၸဝ်ႈၼၼ်ႉယဝ်ႉ။ ပေႃးမီးလုၵ်ႈၸၢႆးမႃး ၼႂ်းၼႃႈႁိူၼ်းၼိုင်ႈဢၼ်ၼႆႉ ဢၼ်ဝႃႈပုၼ်ႈၽွၼ်းပေႃႈမႄႈ ႁႂ်ႈပေႃးလႆႈၵႂႃႇပဵၼ်သၢင်ႇ ပဵၼ်ၸၢင်း ၽိုၵ်းႁဵၼ်းတၢင်းႁူႉတၢင်းမေႃၼၼ်ႉၼႆၵေႃႈ လႅပ်ႈတေပဵၼ်ၶေႃႈဢၼ်ၵမ်ႉယၼ် ပၢႆးပၺ်ၺႃၸၢဝ်းၶိူဝ်းတႆးႁဝ်းမႃး ဢၼ်ၼိုင်ႈၼင်ႇၵဝ်ႇ။ တၢင်းႁူႉတၢင်းမေႃ တႃႇပဵၼ်ၵူၼ်းၼိုင်ႈၵေႃႉၼႆႉ လုၵ်ႉတီႈၵၢၼ်သင်ႇသွၼ်ပေႃႈမႄႈ ၼႂ်းၼႃႈႁိူၼ်းမႃးသေတႃႉ တၢင်းႁူႉတၢင်းမေႃ တႃႇလႅတ်းၽၢႆ၊ တႃပေႃးပွင်ဝၢၼ်ႈပွင်မိူင်းလႆႈ၊ ႁႂ်ႈပေႃးပဵၼ်ၵူၼ်းတႆးမႃးၼိုင်ႈၵေႃႉၼႆႉ သမ်ႉလႆႈႁဵၼ်းႁူႉဢဝ်မိူဝ်ႈၽွင်းပဵၼ်သၢင်ႇၼုင်ႈလိူင် ႁဵၼ်းပၢႆးႁူႉပၢႆးႁၼ်ဝႆႉယဝ်ႉ။ ယွၼ်ႉၼၼ်လႄႈ ပွႆးသၢင်ႇလွင်းဢၼ် ဢၼ်ၸၢဝ်းၶိူဝ်းတႆး (ပိူင်လူင်မၼ်း ၸၢဝ်းတႆး ၸိူဝ်းဢၼ်ယူႇၼႂ်းမိူင်းႁူမ်ႈတုမ်မၢၼ်ႈ၊ ပွတ်းတၢင်းတူၵ်းၼမ်ႉၶူင်း) သူင်ႁဵတ်းပွႆးသၢင်ႇလွင်းမႃးပၢၼ်သိုပ်ႇပၢၼ်။ ထိုင်ၶၢဝ်းယၢမ်းႁိုင်မႃးလႄႈ ငဝ်းလၢႆးပၢႆးပၺ်ၺႃ ၸၢဝ်းၶိူဝ်းတႆး လႆႈလႅၵ်ႈလၢႆႈမႃးယူႇသေတႃႉ ၾိင်ႈထုင်းဢၼ်ဝႃႈ ပွႆးသၢင်ႇလွင်းၼႆႉ ဢမ်ႇလႅၵ်ႈလၢႆႈတေႃႇထိုင်ယၢမ်းလဵဝ်။ တေႃႈလဵဝ် ယူင်ႉပၢႆးပၺ်ၺႃဢၼ်တႆးႁဝ်း လႆႈပိုင်ႈဢိင်ဝႆႉၼၼ်ႉ ပဵၼ်ႁူင်းႁဵၼ်းမၢၼ်ႈ ဢၼ်ၶဝ်ႈပိူင်ထမ်းတြႃး၊ ဢၼ်ၸႂ်ႉသွႆယူႇၼႂ်းၵၢၼ်လုမ်း ၼႂ်းၸိုင်ႈမိူင်းႁူမ်ႈတုမ်မၢၼ်ႈၼႆႉ။ ၵူၼ်းတႆးႁဝ်းၵေႃႈ ဢွၼ်ၵၼ်လႆႈပိုင်ႈဢိင် ယူင်ႉပၢႆးပၺ်ၺႃ ဢၼ်လူင်ပွင်ၸိုင်ႈမၢၼ်ႈႁဵတ်းဝႆႉၼၼ်ႉယဝ်ႉ။ ယူင်ႉပၢႆးပၺ်ၺႃဢၼ်လုၵ်ႉတီႈဝတ်ႉဝႃးမႃးၼၼ်ႉ လႆႈဝၢႆးႁၢႆၵႂႃႇယူႇ။ ဝႃႈၼၼ်သေတႃႉ ဢၼ်ဝႃႈပွႆးသၢင်ႇလွင်း ၼၼ်ႉသမ်ႉ တိုၵ်ႉပဵၼ်ၾိင်ႈထုင်းဢၼ်ၼိုင်ႈ ဢၼ်ၵူၼ်းဝၢၼ်ႈၵူၼ်းသူၼ် ၵူၼ်းမိူင်းတႆးႁဝ်း ၸႂ်ႉၸၢႆႇဢဵၼ်ႁႅင်း ငိုၼ်းတွင်းလႄႈ ၶၢဝ်းယၢမ်ၼမ်တႄႉတႄႉ။ တႃႇၵဝ်ၶႃႈ ၽူႈပႂ်ႉၼႃးယွၵ်ႇၼူၵ်ႉတႄႉ ပဵၼ်ဢၼ်ဝူၼ်ႉၵႂင်ယူႇတႄႉတႄႉ။ တေဝႃႈႁဝ်းႁဵတ်းပွႆးသၢင်ႇလွင်းဢေႉ ၼႆသမ်ႉ ငိုၼ်းၸႂ်ႉၸၢႆႇၼႂ်းပွႆးၼႆႉ ၼမ်တႄႉတႄႉ။ မၢင်ၸိူဝ်းၵူၺ်းမီးၸႂ်ၶႂ်ႈႁဵတ်းပေႃႈသၢင်ႇမႄႈသၢင်ႇ၊ ပေႃႈၸၢင်းမႄႈၸၢင်း ယွၼ်ႉဢမ်ႇမီးငိုၼ်းတွင်း ၵဵပ်းတွမ်ဝႆႉ သမ်ႉၵႂႃႇၵူႈငိုၼ်းသေမႃးႁဵတ်းပွႆး။ သမ်ႉထႅင်ႈပိူင်ၼိုင်ႈၵေႃႈ ပွႆးသၢင်ႇလွင်း ဢၼ်ယၢမ်ႈပဵၼ်ယူင်ႉပၢႆးပၺ်ၺႃ တႃႇၶိုၼ်ႈယႂ်ႇၼႂ်းတူင်ႇၵူၼ်းၼႆႉ ဢမ်ႇပၼ်ၽွၼ်းလီၸူးတူင်ႇၵူၼ်း ၵၢပ်ႈပၢၼ်ယၢမ်းလဵဝ်။ ယွၼ်ႉယူင်ႉပၢႆးပၺ်ၺႃတႆးၼႆႉ ဢမ်ႇလႆႈပိုင်ႈဢိင်တီႈ ဝတ်ႉဝႃး မိူၼ်မိူဝ်ႈၵွၼ်ႇယဝ်ႉ။ ပေႃးတေဝႃႈဢမ်ႇႁဵတ်းပွႆးသၢင်ႇလွင်းၼႆ သမ်ႉပဵၼ်သရေႇၼႃႈတႃ ပဵၼ်ပွႆးၾိင်ႈထုင်းဝႆႉဢၼ်ၼိုင်ႈ။ ပေႃးၼၼ် ႁဝ်းတေႁဵတ်းႁိုဝ် ၼင်ႇႁိုဝ်ႁႂ်ႈပွႆးသၢင်ႇလွင်းၼႆႉ ဢမ်ႇပေႃးလႆႈသဵင်ႈငိုၼ်းတွင်း၊ ဢဵၼ်ႁႅင်းလႄႈၶၢဝ်းယၢမ်း။ ႁဝ်းတေၶၢမ်ႇမဵတ်ႉႁႃႉ။ ၼင်ႇႁိုဝ်တၢင်းႁူႉတၢင်းမေႃ တႃႇၸူဝ်ႈပၢၼ်တႆးၶိုၼ်ႈယႂ်ႇၼႆႉသမ်ႉ ႁဝ်းတေလႆႈထႅမ်ၼႂ်းၾိင်ႈ ႁဵၼ်းႁူႉႁဝ်းၸိူင်ႉႁိုဝ်။ ဢမ်ႇၼၼ်ၵေႃႈ ႁဝ်းတေမွတ်ႇပႅတ်ႈ ၾိင်ႈပွႆးသၢင်ႇလွင်းၼႆႉၼႄႇ။ ၵဝ်ၶႃႈတႄႉဝူၼ်ႉၵႂင် ပေႃးပၼ်ႇဝိၼ်ႈဝိၼ်ႈယူႇယဝ်ႉ။ ပေႃးၸွမ်းဢဝ်ၵႂၢမ်းၵပ်းထုၵ်ႇ ဢၼ်ဝႃႈ “ၾိင်ႈၵဝ်ႇၵေႃႈယႃႇႁႂ်ႈႁၢႆ-လၢႆးမႂ်ႇၵေႃႈႁႂ်ႈၶိုတ်းၵၢပ်ႈ” ၼႆၼၼ်ႉ တေႁဵတ်းႁိုဝ် ႁဵတ်းသၢင်ႈၵႂႃႇဢၼ်ဝႃႈၼၼ်ႉ ၶႂ်ႈတိုၵ်းသူၼ်းၽူႈဢၢၼ်ႇလိၵ်ႈၶဝ် ဝူၼ်ႉၶႆႈၸႂ်တူၺ်းလီလီသေၵမ်း။ ၽူႈပႂ်ႉၼႃးယွၵ်ႇၼူၵ်ႉ 23/03/2016

['Uncategorized']

2018-03-27T07:06:40

https://shannews.org/archives/3779

ပၢင်ယွၼ်းသူးပၼ်မႄႈၼမ်ႉ ၼႂ်းဝၼ်းမႄးၼမ်ႉလုမ်ႈၾႃႉ တီႈၽင်ႇၼမ်ႉၶူင်း ႁဵမ်းဝၢၼ်ႈၵဵင်းၶမ်း ဝဵင်းၵုၼ်ႁဵင်

ပၢင်ယွၼ်းသူးပၼ်မႄႈၼမ်ႉ ၼႂ်းဝၼ်းမႄးၼမ်ႉလုမ်ႈၾႃႉ တီႈၽင်ႇၼမ်ႉၶူင်း ႁဵမ်းဝၢၼ်ႈၵဵင်းၶမ်း ဝဵင်းၵုၼ်ႁဵင်

['Uncategorized']

2018-03-27T06:56:06

https://shannews.org/archives/3776

တီႉလႆႈၵူၼ်းၸၢဝ်းၶႄႇ 21 ၵေႃႉ ဢၼ်လၵ်ႉၶဝ်ႈယူႇသဝ်းဝႆႉ ၼႂ်းၸႄႈဝဵင်းလၢဝ်ႇၵၢႆး

ပလိၵ်ႈၼႂ်းၸႄႈဝဵင်းလၢဝ်ႇၵၢႆး တီႉၺွပ်းလႆႈ ၸၢဝ်းၶႄႇ 21 ၵေႃႉ ဢၼ်ၶဝ်ႈမႃးယူႇသဝ်းဝႆႉ ၼႂ်းဝဵင်းလၢဝ်ႇၵၢႆး (လဝ်ႉၵႆႇ) ဝႃႈၼႆ။ ပၢႆႉၶဝ်ႈဢွၵ်ႇ ဝဵင်းလဝ်ႉၵႆႇ ဝၼ်းတီႈ 24/03/2018 ယၢမ်းဝၢႆးဝၼ်း 2 မူင်းၼၼ်ႉပလိၵ်ႈမၢၼ်ႈလၢဝ်ႇၵၢႆး ၵူတ်ႇထတ်း ႁိူၼ်းၵူၼ်း ဝၢၼ်ႈ တီႈပွၵ်ႉ 1 ၸႄႈဝဵင်းလၢဝ်ႇၵၢႆး ၼႃႈလိၼ်ၽွင်းငမ်းတူဝ်ၵဝ်ႇ ၵဝ်ႈၵၢင်ႉ ထူပ်းႁၼ်ၵူၼ်းၸၢဝ်းၶိူဝ်းၶႄႇယူႇသဝ်းၼႂ်းႁိူၼ်းၼၼ်ႉ 21 ၵေႃႉ။ ပဵၼ်ၵူၼ်း တၢင်းၸႄႈမိူင်းၵျီးလိုၼ် ၸႄႈဝဵင်းၵျီးလိုၼ် ၸိုင်ႈမိူင်းၶႄႇသေ လၵ်ႉလွမ်ၶဝ်ႈမႃးယူႇ သဝ်းဝႆႉ ဝႃႈၼႆ။ မိူဝ်ႈပူၼ်ႉမႃး မွၵ်ႈ 5 ဝၼ်း ၵူၼ်းၸၢဝ်းၶႄႇၼႆႉ လုၵ်ႉတၢင်းမိူင်းၶႄႇသေ ၶဝ်ႈမႃးတၢင်းဝၢၼ်ႈသီဢေႃး ၸင်ႇၶဝ်ႈမႃး ၼႂ်းၸႄႈဝဵင်းလၢဝ်ႇၵၢႆး ဝႃႈၼႆ။ ၸဝ်ႈႁိူၼ်းဢၼ်ႁပ်ႉဝႆႉ ၵူၼ်းၸၢဝ်းၶႄႇ 21 ၵေႃႉၼၼ်ႉ ၸိုဝ်ႈႁွင်ႉ ၵျိၼ်းၵူၺ်ႉ ၵျိၼ်း ဢႃယု 36 ပီ ဝႃႈၼႆ။ တေႃႈလဵဝ် ယူႇတီႈၾၢႆႇပလိၵ်ႈမၢၼ်ႈ လႆႈပိုတ်ႇဢမူႉ(ၶၻီႊ) ၸွႆႈတြႃး ၸဝ်ႈႁိူၼ်းဢၼ် ႁပ်ႉၵူၼ်းလၵ်ႉၶဝ်ႈမႃး 21 ၵေႃႉၼၼ်ႉ ဝႆႉတီႈႁူင်းပလိၵ်ႈၸႄႈဝဵင်းလၢဝ်ႇၵၢႆး ၸွမ်းၼင်ႇပၵ်းပိူင်ဝၢၼ်ႈမိူင်းမီး ဝႃႈၼႆ။ ၶေႃႈမုလ်း – The Ladies News

['သုၼ်ႇလႆႈၵူၼ်း']

2018-03-27T02:43:14

https://shannews.org/archives/3773

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/03/27၊ BNI/SHAN TV Program, 2018/03/27

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/03/27၊ BNI/SHAN TV Program, 2018/03/27

['Uncategorized']

2018-03-26T11:33:04

https://shannews.org/archives/3766

ၾႆးမႆႈႁိူၼ်း ပွၵ်ႉရတၼႃႇသီႇရိ ၼိူဝ်သဵၼ်ႈတၢင်း ၼီႇလႃႇ ဝဵင်းလူင်တူၼ်ႈတီး

ၾႆးမႆႈႁိူၼ်း ပွၵ်ႉရတၼႃႇသီႇရိ ၼိူဝ်သဵၼ်ႈတၢင်း ၼီႇလႃႇ ဝဵင်းလူင်တူၼ်ႈတီး

['Uncategorized']

2018-03-26T11:32:53

https://shannews.org/archives/3764

SHRF ၸီႉၸမ်ႈ လွင်ႈသိုၵ်းမၢၼ်ႈထုပ်ႉပေႃႉ ယိုဝ်းၵူၼ်းဝၢၼ်ႈ ဢမ်ႇၸႂ်ႈ ၾၢင်ႁၢင်ႈတႃႇယၢင်ႈၸူး လွင်ႈငမ်းယဵၼ်

ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈ ပူၼ်ႉပႅၼ်ပေႃႉထုပ်ႉၶႃႈႁႅမ်ၵူၼ်း မိူင်းၸိုင်ႈတႆး တၢင်းပွတ်းၵျွၵ်ႉမႄးလႄႈ မိူင်းၵိုင် ဝႃႈၼႆ။ ဝၼ်းတီႈ 26/03/2018 ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး (SHRF) ဢွၵ်ႇၽိုၼ်တၢမ်းငဝ်းလၢႆး လွင်ႈၵူၼ်း ဝၢၼ်ႈသွင်ၵေႃႉ ၺႃးသိုၵ်းမၢၼ်ႈၶလရ 23 ယိုဝ်းတၢႆ တီႈႁိမ်းႁွမ်းၾၢႆယႄးယႂႃႇတွၼ်ႈၼိူဝ် ၼႂ်းၸႄႈဝဵင်းၵျွၵ်ႉမႄး။ လိူဝ်ၼၼ်ႉ ၵူၼ်းဝၢၼ်ႈၺႃးသိုၵ်းမၢၼ်ႈ ၶမရ 578 ပေႃႉထုပ်ႉ ၼႂ်းၸႄႈဝဵင်းမိူင်းၵိုင် ၵေႃႉၼိုင်ႈ ယွၼ်ႉသိုၵ်းမၢၼ်ႈ ထၢင်ႇထိူမ်ဝႃႈ ပဵၼ်သၢႆလပ်ႉ RCSS/SSA ဝႃႈၼႆ။ မိူဝ်းဝၼ်းတီႈ 18/03/2018 ၼၼ်ႉ သိုၵ်းမၢၼ်ႈၶလရ 23 ယိုဝ်းၵူၼ်းဝၢၼ်ႈသွင်ၵေႃႉ ပဵၼ်ၸၢႆးပႃႉ ဢႃယု 43 ပီ တင်း ၸၢႆးတေႃးၼႃ ဢႃယု 29 ပီ ၶဝ်သွင်ၵေႃႉ ၶီႇလူတ်ႉၶိူင်ႈသေမႃး ႁိမ်းဝၢၼ်ႈၵျွင်းၶမ်း (ဝၢၼ်ႈသူၺ်ႇၵျွင်း) ဢိူင်ႇလွႆၸွင်ႈ ၸႄႈဝဵင်းၵျွၵ်ႉမႄး ဢၼ်ႁၢင်ႇၵႆဢွင်ႈတီႈၾၢႆယႄးယႂႃႇတွၼ်ႈၼိူဝ် ၸႄႈဝဵင်းၵျွၵ်ႉမႄး မွၵ်ႈ 5 လၵ်း။ လွင်ႈၵူၼ်းဝၢၼ်ႈလႆႈတၢႆၼႆႉ ပႆႇမီးၽႂ်ႁတ်းဢဝ် ၵႂႃႇတၢင်ႇ/ဢဝ်လိူင်ႈသိုၵ်းမၢၼ်ႈ ဝႃႈၼႆ။ လိူဝ်ၼၼ်ႉ ဝၼ်းတီႈ 18 ၵူၺ်းၼင်ႇၵဝ်ႇ ယၢမ်းဝၢႆးဝၼ်း 4:30 မူင်းၼၼ်ႉ ၸၢႆးမျိၼ်ႉ ဢႃယု 35 ပီ ပဵၼ်လုၵ်ႈၸၢႆး လုင်းသေႃးသူၺ်ႇ လႄႈ ပႃႈသႅင်ထုၼ်း ၸႃတိ ဝၢၼ်ႈဝၢင်ႈမိူင်း ၸႄႈဝဵင်းမိူင်းၵိုင် ၵႂႃႇတူၺ်းဝူဝ်းၼႂ်းၼႃး ဢၼ်ယူႇတၢင်းႁွင်ႇဝၢၼ်ႈဝၢင်ႈမိူင်း ယၢၼ်ၵႆမွၵ်ႈ 2 လၵ်း မိူဝ်ႈၽွင်း သိုၵ်းမၢၼ်ႈ ၶမရ 578 ဢဵၼ်ႁႅင်း ႁိမ်း 100 မႃးတီႉၺွပ်းဢဝ်တူဝ်မၼ်းၸၢႆးသေ ထဵတ်ႈထၢမ် ၸီႉၼႄးဝႃႈ မၼ်းၸၢႆးၼႆႉ ပဵၼ်ၵူၼ်းၸွပ်ႇၶၢဝ်ႇပၼ် RCSS/SSA ၼႆသေပေႃႉထုပ်ႉ။ ၸၢႆးမျိၼ်ႉ လၢတ်ႈဝႃႈ ၶႃႈမႃးလဵင်ႉဝူဝ်းၵူၺ်းၶႃႈ။ မိူဝ်ႈၽွင်းၼၼ်ႉ သိုၵ်းမၢၼ်ႈဢမ်ႇယုမ်ႇၶႃႈႁဝ်း။ သိုၵ်းမၢၼ်ႈမတ်ႉ မိုဝ်းမၼ်းပႄႈလင်သေ ပေႃႉထုပ်ႉၶႃႈ၊ ယဝ်ႉၵေႃႈ ဢဝ်သူၼ်ႈၵွင်ႈသွင်ႉသႂ်ႇလႄႈ ဢဝ်တိၼ်ပိတ်ႉထႅင်ႈထိုင် လိူတ်ႈတူၵ်းယၢင်ဢွၵ်ႇ ၸွမ်းႁူဝ် ၸွမ်းတူဝ်ၶႃႈႁဝ်း” ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး SHRF လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈတႄႉ ယူႇတီႈသုၼ်ႇလႆႈၵူၼ်းသေႁၼ်ဝႃႈ လွင်ႈၵူၼ်းမိူင်းၺႃးပေႃႉထုပ်ႉယိုဝ်းတၢႆ လၢႆလၢႆၸိူဝ်းၼႆႉ မၼ်းပဵၼ်ၾၢင်ႁၢင်ႈ ငဝ်းလၢႆးသုၼ်ႇလႆႈသုၼ်ႇပဵၼ်ၵူၼ်းလူႉသုမ်းႁၢဝ်ႈႁႅင်းမႃးၵူႈမိုဝ်ႉ ၵူႈဝၼ်းသေ ဢမ်ႇမီးၶုၼ်ၽွင်းငမ်း ဢၼ်ဢဝ်ႁူမ်ႇ လူမ်ႈ ပၼ်ၵူၼ်းမိူင်း တႃႇလႆႈယူႇထၢင်ႇႁၢင်ႈၵႂႃႇမႃး ႁဵတ်းႁႃလဵင်ႉတူဝ်ၸႂ်” ဝႃႈၼႆ။ ၾၢႆႇၼိုင်ႈၵေႃႈ တပ်ႉသိုၵ်းၸိုင်ႈတႆးတင်းသွင်ၸုမ်းၼႆႉ ပဵၼ်ၸုမ်းဢၼ်ၵိုတ်းယိုဝ်းဝႆႉၸွမ်း လူင်ပွင်ၸိုင်ႈ တင်းသွင်ၸုမ်း၊ ဢၼ်ၵူၼ်းမိူင်းလႆႈထုၵ်ႇပူၼ်ႉပႅၼ်သုၼ်ႇ လႆႈသုၼ်ႇပဵၼ် ၼႂ်းၼႃႈတီႈ တပ်ႉသိုၵ်းၸိုင်ႈတႆး သွင်ၸုမ်းၼႆႉ ယူႇၶိူဝ်းၶိူဝ်း ယႂ်းယႂ်းၼၼ်ႉ မၼ်းပဵၼ်လွင်ႈသိုၵ်းမၢၼ်ႈ ဢမ်ႇႁဵတ်းၸွမ်းၶေႃႈတူၵ်းလူင်းၵိုတ်းယိုဝ်း ၵၼ်လႄႈဢမ်ႇၸႂ်ႈၾၢင် ႁၢင်ႈလီ တႃႇယၢင်ႈၸူးလွင်ႈငမ်းယဵၼ်ၸိုၼ်ႈၸၢင်ႇ ဝႃႈၼႆ။

['သုၼ်ႇလႆႈၵူၼ်း']

2018-03-26T10:10:41

https://shannews.org/archives/3754

ယေးငိုၼ်းမိူင်းၶႄႇ ယိုတ်းပပ်ႉယေးငိုၼ်းၵူၼ်းၵႃႉ မိူင်းတႆးထႅင်ႈ

ယေးငိုၼ်းတီႈမိူင်းမၢဝ်း ၸိုင်ႈမိူင်းၶႄႇ ယိုတ်းပိၵ်ႉထႅင်ႈ ပပ်ႉယေးငိုၼ်း ၵူၼ်းၵႃႉၶၢႆမိူင်းတႆး ပွၵ်ႈၼႆႉ တေလႆႈဝႃႈ ပဵၼ်ပွၵ်ႈၵမ်းသွင်ယဝ်ႉ ဝႃႈၼႆ။ သဵၼ်ႈတၢင်းၶဝ်ႈဢွၵ်ႇ မိူင်းတႆး – မိူင်းၶႄႇ ဝၼ်းတီႈ 23/03/2018 ၼႆႉမႃး ယေးငိုၼ်းၾၢႆႇၽုၵ်ႇသွမ်ႈ (စိုက်ပျိုးရေးဘဏ်) တီႈမိူင်းမၢဝ်း ၸိုင်ႈမိူင်းၶႄႇၼၼ်ႉ ယိုတ်းပိၵ်ႉ ပပ်ႉယေးငိုၼ်း ၵူၼ်းၵႃႉၶၢႆ ၸွမ်းလႅၼ်လိၼ် တႆး-ၶႄႇ။ ထိုင်ယၢမ်းလဵဝ် ယင်းပႆႇ ပိုတ်ႇပၼ်ၶိုၼ်း ဝႃႈၼႆ။ ၸၢႆးဢွင်ႇ ၵူၼ်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ပွၵ်ႈၼႆႉ ဢၼ်ၺႃးယိုတ်းပိၵ်ႉပပ်ႉယေးငိုၼ်းၼၼ်ႉ ၵမ်ႈၼမ် တေပဵၼ်ပီႈၼွင်ႉၵူၼ်းမိူင်းၶႄႇ ဢၼ်ႁဵတ်းၵၢၼ်လႅၵ်ႈငိုၼ်း ပပ်ႉယေးငိုၼ်း ၵူၼ်းမိူင်းတႆးႁဝ်းၵေႃႈပႃးၸွမ်းယူႇ။ ၵူၺ်းၵႃႈ တေဢမ်ႇပေႃးၼမ်ၵႃႈႁိုဝ်၊ ယွၼ်ႉသင်လႄႈ ယိုတ်းပိၵ်ႉၵႂႃႇ ဢၼ်ဝႃႈၼၼ်ႉတႄႉ ဢမ်ႇပႆႇလႆႈႁူႉလွင်ႈတၢင်းမၼ်းလီလီ” ဝႃႈၼႆ။ သိုပ်ႇလၢတ်ႈထႅင်ႈဝႃႈ ဢၼ်ၶႃႈႁဝ်းလႆႈႁူႉဝႆႉတႄႉ ၵူၼ်းမိူင်းတႆး ၺႃးယိုတ်းပပ်ႉၵေႃႉၼိုင်ႈ မီးငိုၼ်းဝႆႉၼႂ်းယေးငိုၼ်း ငိုၼ်းၶႄႇ 1 သႅၼ်ပၢႆ တေတူၵ်းမႅၼ်ႈငိုၼ်းမၢၼ်ႈမွၵ်ႈ 2 ႁဵင်သႅၼ်ပျႃးပၢႆ ဝႃႈၼႆ။ ၵူၼ်းၵႃႉၶၢႆ ဢၼ်ၺႃးယိုတ်းပပ်ႉ ယေးငိုၼ်းၼႆႉ ပဵၼ်ၵူၼ်းၵႃႉၶၢႆ ၶဝ်ႈသၢၼ်၊ ၵိူဝ်ဝၢၼ်လႄႈ ၵူၼ်းလႅၵ်ႈငိုၼ်း ၸွမ်းလႅၼ်လိၼ် ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈမီးပုၼ်ႈၽွၼ်း တၢင်းၾၢႆႇၸႄႈဝဵင်းမူႇၸေႊၵေႃႈ ၶတ်းၸႂ်ၵပ်းသိုပ်ႇ တင်းလူင်ပွင် ၸိုင်ႈမိူင်းၶႄႇ ႁႂ်ႈၶိုၼ်းပိုတ်ႇပၼ် ပပ်ႉယေးငိုၼ်းဢၼ်ဢိုတ်းၵႂႃႇၼၼ်ႉ ဝႃႈၼႆ။ ၵူၼ်းမိူင်းပိုၼ်ႉတီႈ မူႇၸေႊ လၢတ်ႈဝႃႈ ၶူဝ်းၶွင် ဢၼ်လုၵ်ႉမိူင်းႁဝ်းသေ တၢင်ႇသူင်ႇၶဝ်ႈၵႂႃႇတၢင်းမိူင်းၶႄႇၼၼ်ႉ ပဵၼ်ၶူဝ်းၶွင် ဢၼ်ၽိတ်းမၢႆမီႈၵမ်ႈၼမ် မိူၼ်ၼင်ႇ ၶဝ်ႈသၢၼ်၊ ၶဝ်ႈၵၢပ်ႇ(ၶဝ်ႈၶႄႇ) ၸိူဝ်းၼႆႉ။ ယွၼ်ႉၼၼ်လႄႈ ယေးငိုၼ်းမိူင်းၶႄႇ ဢိုတ်းႁပ်းပႅတ်ႈ ပပ်ႉငိုၼ်းၵူၼ်းၵႃႉၶၢႆ တင်းမိူင်းတႆးၼႆႉၵေႃႈ ၸၢင်ႈပဵၼ်လႆႈယူႇ ဝႃႈၼႆ။ မိူဝ်ႈပူၼ်ႉ ပီ 2017 လိူၼ်ၵျုၼ်ႊၼၼ်ႉၵေႃႈ လူင်ပွင်ၸိုင်ႈမိူင်းၶႄႇ သင်ႇႁႂ်ႈဢိုတ်းပႅတ်ႈ ပပ်ႉယေးငိုၼ်း ၵူၼ်းၵႃႉၶၢႆ တၢင်းမိူင်းတႆး တင်းမူတ်း 132 ပပ်ႉ။ ထိုင်မႃး ၼႂ်းလိူၼ်ၼႆႉသမ်ႉ ဢိုတ်းပႅတ်ႈထႅင်ႈ ၵူၺ်းၵႃႈ ပဵၼ်လၢႆပပ်ႉတႄႉ ပႆႇ ၸၢင်ႈႁူႉလႆႈတႅတ်ႈတေႃး။ ၽၵ်းတူၵႃႉၶၢႆယႂ်ႇလူင် ၼႂ်းမိူင်းမၢၼ်ႈ တင်း မိူင်းၶႄႇၼႆႉ တေပဵၼ်တီႈ လႅၼ်လိၼ် တႆး-ၶႄႇ ၸႄႈဝဵင်းမူႇၸေႊ ၼိုင်ႈဝၼ်းလႂ် ပေႃးၽတ်ႉၽဵင်ႇတူၺ်းၸိုင် ၶူဝ်းၵုၼ်ႇၵႃႉ သူင်ႇၶဝ်ႈ/ သူင်ႇဢွၵ်ႇ ၵႃႈၶၼ်တေမီးမွၵ်ႈ 15 လၢၼ်ႉ ၻေႃႊလိူဝ်ႊ ဝႃႈၼႆ။

['ၵၢၼ်မၢၵ်ႈမီး']

2018-03-26T10:10:42

https://shannews.org/archives/3744

ယိင်းၼူၼ်းမူဝ် လႆႈႁပ်ႉလိူၵ်ႈပဵၼ် ၼၢင်းသၢဝ်တႆး မၢႆၼိုင်ႈ တီႈပွႆးသၢင်ႇလွင်းဝတ်ႉၵူႇတဝ်ႈ ၵဵင်းမႆႇ

ပၢင်ၶေႉၶႅင်ႇၼၢင်းသၢဝ်တႆး တီႈပွႆးသၢင်ႇလွင်း ဢိူင်ႇသီၽုမ်း ဝတ်ႉၵူႇတဝ်ႈ ဝဵင်းၵဵင်းမႆႇ ပွၵ်ႈၵမ်းတီႈ 16 ၊ ယိင်းၼူၼ်းမူဝ် ၵူၼ်းမိူင်းသူႈ လႆႈႁပ်ႉလိူၵ်ႈပဵၼ်ၼၢင်းသၢဝ်တႆး၊ လႆႈရၢင်းဝလ်း (သူး)တီႈၼိုင်ႈ။ မၼ်းၼၢင်း ယိၼ်းၸူမ်းၶွပ်ႈၸႂ်ယႂ်ႇၼမ် ၼိူဝ်ပီႈၼွင်ႉၽူႈပၼ်ႁႅင်းၵူႈၵေႃႉ။ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ၸၢႆးသႅင်ယ မွပ်ႈပၼ်ရၢင်းဝလ်း တီႈပၢင်ပွႆးသၢင်ႇလွင်း ဝတ်ႉၵူႇတဝ်ႈ ဝၼ်းတီႈ 23-25/03/2018 ၼၼ်ႉ ၶိုၼ်းဝၼ်းတီႈ 23-24 မီးပၢင်ၶေႉၶႅင်ႇ ၼၢင်းသၢဝ်တႆး။ ယိင်းၼူၼ်းမူဝ် ဢႃယု 22 ပီ ၵူၼ်းၸႃတိမိူင်းသူႈ လႆႈႁပ်ႉလိူၵ်ႈပဵၼ်ၼၢင်းသၢဝ်တႆး လႄႈလႆႈရၢင်းဝလ်း တီႈၼိုင်ႈ။ ၼၢင်းသၢဝ်တႆး ၵႅမ်ၵေႃႉတီႈ 1 ပဵၼ်ယိင်းၶဵဝ်ယုမ်ႉဢႃယု 24 ။ ၵႅမ်ၵေႃႉတီႈ 2 ပဵၼ်ၼၢင်းၶမ်းမၢတ်ႈ ဢႃယု 26 ။ လိူဝ်သေၼၼ်ႉ ၼၢင်းသၢဝ်တႆး လွင်ႈၼုင်ႈၶူဝ်းတႆးႁၢင်ႈလီ ၶႅမ်ႉလႅပ်ႈ ယဵၼ်ႇငႄႈ ၵေႃႉလႆႈႁပ်ႉလိူၵ်ႈပဵၼ် ယိင်းမူၺ်ႁွမ် ဢႃယု 25 ပီ။ ၼၢင်းလဝ်းၶႂၼ်ၸႂ်ၽူႈထၢႆႇႁၢင်ႈပဵၼ် ယိင်းၶဵဝ်ယုမ်ႉ ဢႃယု 24 ပီ။ ၵေႃႉလႆႈႁပ်ႉလိူၵ်ႈပဵၼ် ၶႂၼ်ၸႂ်ၽူႈၶဝ်ႈပွႆး ပဵၼ်ယိင်းသူၺ်ႇယဵၼ်ႇ ဢႃယု 22 ဝဵင်းလၢႆးၶႃႈ။ (သၢႆႉၵႂႃႇၶႂႃ) ယိင်းမူၺ်ႁွမ်၊ ယိင်းသူၺ်ႇယဵၼ်ႇ၊ ယိင်းၶဵဝ်ယုမ်ႉ ယိင်းၶဵဝ်ယုမ်ႉ ဢႃယု 24 ၸုမ်းတႆးမွၵ်ႇသဵဝ်ႈ လႆႈရၢင်းဝလ်း 2 ဢၼ်။ ဢၼ်ပဵၼ် ၼၢင်းသၢဝ်တႆး ၵေႃႉတီႈ 2 (ၵႅမ်ၵေႃႉတီႈ 1) လႄႈလႆႈႁပ်ႉရၢင်းဝလ်း ၶႂၼ်ၸႂ်ၽူႈထၢႆႇႁၢင်ႈ။ ယိင်းၼူၼ်းမူဝ် ၽူႈလႆႈႁပ်ႉလိူၵ်ႈပဵၼ် ၼၢင်းသၢဝ်တႆး လၢတ်ႈဝႃႈ-“ယိၼ်းလီယိၼ်းၸူမ်းယႂ်ႇၼမ် ဢၼ်ၶႃႈၼၢင်းလႆႈႁပ်ႉရၢင်းဝလ်း (သူး)တီႈၼိုင်ႈ ၼႂ်းပၢင်ၶေႉၶႅင်ႇၼၢင်းသၢဝ်တႆး တီႈပွႆးသၢင်ႇလွင်း ဝတ်ႉၵူႇတဝ်ႈပွၵ်ႈၼႆႉ။ ၶွပ်ႈၸႂ်ယႂ်ႇၼမ်ၼိူဝ် ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ဢၼ်ဢွၼ်ႁူဝ်ၼမ်းၼႃႈ ၸတ်းပၢင်လိူၵ်ႈၼၢင်းသၢဝ်တႆးလႄႈ ၶွပ်ႈၸႂ်ယႂ်ႇၼမ်ၼိူဝ်ပီႈၼွင်ႉႁဝ်းၶႃႈၸိူဝ်းမႃးၶဝ်ႈပၢင်ပွႆးသၢင်ႇလွင်း လႄႈပီႈၼွင်ႉ ၽူႈပၼ်ႁႅင်းၶႃႈၼၢင်းၵူႈၵေႃႉၵေႃႉ။ ၶႃႈၼၢင်းတႄႉပဵၼ်ၵူၼ်းသူင်ၾၢႆႇပၢႆးမွၼ်းလႄႈ တႃႇၸိူဝ်ႉၶိူဝ်း တႆးႁဝ်းပေႃးတေဢမ်ႇႁၢႆဝၢႆးဝွတ်ႈ ၵႂႃႇမိူဝ်းၼႃႈၼၼ်ႉ ၶႃႈၼၢင်းၸွႆႈလႆႈၾၢႆႇပၢႆးမွၼ်း။ မိူၼ်ၼင်ႇၶႃႈၼၢင်း ယူႇၼႂ်းၸုမ်း ၼုမ်ႇတႆးမွၵ်ႇသဵဝ်ႈၵေႃႈ ပေႃးထိုင်ပွႆးပီမႂ်ႇတႆးမႃးလႄႈသင်၊ ပွႆးတၢင်ႇဢၼ်ၸိူဝ်းၼႆႉလႄႈသင် ၼႆၵေႃႈလႆႈၵႂႃႇၵႃႈၸွမ်းၵၼ်၊ ၵွၼ်ႇထိုင်ပၢင်ပွႆးၵေႃႈ လႆႈၾိုၵ်းၵႃႈၸွမ်းၵၼ်ၸိူဝ်းၼႆႉ”- ဝႃႈၼႆ။ လုၵ်ႉတီႈ 16 ၵေႃႉလိူၵ်ႈၵိုတ်းလိူဝ်10 ၵေႃႉ မၼ်းၼၢင်းတိုၵ်းသူၼ်းပႃးဝႃႈ- “ၶႂ်ႈယွၼ်းသင်ႇထိုင်ပီႈၼွင်ႉတႆးႁဝ်းဝႃႈ ၼင်ႇႁိုဝ်ၸိူဝ်ႉၶိူဝ်းတႆးႁဝ်း ပေႃးတေဢမ်ႇႁၢႆ၊ ဢမ်ႇယဵၼ်းပဵၼ်ၶိူဝ်းပိူၼ်ႈ၊ ႁႂ်ႈၶိူဝ်းတႆးႁဝ်းၵႅၼ်ႇၶႅင်မၼ်ႈၵိုမ်းယိုၼ်းယၢဝ်းၵႂႃႇ မိူဝ်းၼႃႈၼၼ်ႉ ပေႃးပဵၼ်တႆးၼႆ ဢမ်ႇဝႃႈၵူၼ်းၼုမ်ႇတႆးႁဝ်း၊ ၵူၼ်းၼုမ်ႇသႅၼ်းႁုၼ်ႈႁဝ်းၸိူဝ်းမႃးၾၢႆႇလင်ၸိူဝ်းၵူႈၵေႃႉၵေႃႉ ၶႅၼ်းတေႃႈႁႂ်ႈႁၵ်ႉသႃပႂ်ႉပႃး ၾိင်ႈငႄႈၾိင်ႈထုင်းႁဝ်း၊ ၽႃသႃလိၵ်ႈလၢႆးၵႂၢမ်းလၢတ်ႈႁဝ်း၊ ၼုင်ႈၶူဝ်းတႆးႁဝ်း သေၵမ်း”-လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ တႃႈလႆႈႁပ်ႉလိူၵ်ႈပဵၼ်မႃး ၼၢင်းသၢဝ်တႆး ပွၵ်ႈၵမ်းၼႆႉ ဢမ်ႇၸႂ်ႈတၢင်းႁၢင်ႈလီလၢႆလၢႆပိူင်လဵဝ်၊ ပႃးၸဵမ်လွင်ႈ ယဵၼ်ႇငႄႈ၊ ပိုၼ်ႉႁူႉၼမ်ႉၵတ်ႉ၊ တၢင်းႁူႉၵူႈလွင်ႈလွင်ႈၸိူဝ်းၼႆႉၵေႃႈ တေလႆႈၵိုၵ်းၸွမ်း။ ယိင်းၼူၼ်းမူဝ်ၼႆႉ ၼႂ်းတွၼ်ႈၵႂၢမ်းထၢမ်ၼၼ်ႉမီးဝႃႈ ၼႂ်းၶဝ်ႈၽၵ်းတႆးၸွမ်းၾိင်ႈထုင်းတႆး ဢၼ်လမ်ႇလွင်ႈသုတ်း ဢမ်ႇမီးဢမ်ႇပဵၼ်ၼၼ်ႉပဵၼ်သင်။ ၶေႃႈတွပ်ႇတႄႉ ပဵၼ်ထူဝ်ႇၼဝ်ႈ၊ ၼမ်ႉၽိတ်ႉ၊ ၼမ်ႉၽိတ်းၽူး၊ ထိုင်တီႈတႆးႁွင်ႉဝႃႈ ၶိူဝ်းတႆးၶိူဝ်းထူဝ်ႇၼဝ်ႈ လႂ်ၸိူဝ်းၼႆႉ။ ယိင်းၼူၼ်းမူဝ် (ၽွႆး) ပဵၼ်ၵူၼ်းၸႃတိ မိူင်းသူႈ ၸႄႈဝဵင်းမိူင်းသူႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ပေႃႈၸိုဝ်ႈလုင်းၸၢႆးသၢင်ႇဢေႃး၊ မႄႈၸိုဝ်ႈပႃႈၼၢင်းၸၢမ်ၶမ်း၊ မီးပီႈၼွင်ႉႁူမ်ႈတွင်ႉ2 ၵေႃႉ၊ မီးၼွင်ႉၸၢႆးၸိုဝ်ႈ ၸၢႆးၶိူဝ်းလႅင်း။ ၵၢၼ်ႁဵၼ်းၼႂ်းမိူင်းထႆး မိူဝ်ႈလဵဝ်ယဝ်ႉႁူင်းႁဵၼ်းၸၼ်ႉၵၢင်၊ တေသိုပ်ႇၶိုၼ်ႈႁူင်းႁဵၼ်းၸၼ်ႉသုင်။ ၽွင်းၶဝ်ႈလိူၵ်ႈၼၢင်းသၢဝ်တႆးပွၵ်ႈၼႆႉ တွၼ်ႈတူဝ်ၶိင်း တၢင်းသုင် 170 ၊ ဢူၵ်း 34 ၊ ဢႅဝ် 26 ၊ ၵုမ်ႇ 37 ၊ ၼမ်ႉၼၵ်း 52 ၊ ယူႇတီႈၸုမ်းၼုမ်ႇတႆးမွၵ်ႇသဵဝ်ႈ သူင်ႇၶဝ်ႈလိူၵ်ႈ။ ပၢင်ၶႅင်ႇၼၢင်းသၢဝ်တႆးပွၵ်ႈၼႆႉ ႁပ်ႉလဝ်ႈယိုၼ်ႈၶေႉၶႅင်ႇၼၢင်းသၢဝ် တင်းမူတ်း 25 ၵေႃႉ၊ ၵူၺ်းၵႃႈ မီးၽူႈလဝ်ႈယိုၼ်ႈၶဝ်ႈၶႅင်ႇတင်းမူတ်း 16 ၵေႃႉ၊ ၸိူဝ်းၼၼ်ႉပဵၼ် 1.ယိင်းၼူၼ်းမူဝ် (ၽွႆး) ဢႃယု 22 ၸုမ်းၼုမ်ႇတႆးမွၵ်ႇသဵဝ်ႈ။ 2.ယိင်းသူၺ်ႇယဵၼ်ႇ ဢႃယု 22 ဝဵင်းလၢႆးၶႃႈ။ 3.ယိင်းၶမ်းမၢတ်ႈ ဢႃယု 26 ၸုမ်းတႆးၶူဝ်လမ် (ၶူဝ်ၶမ်း)။ 4.ၼၢင်းၵွၼ်ၶမ်း ဢႃယု 25 ပီ ၸုမ်းတႆးလၢင်းၶိူဝ်း။ 5.ယိင်းသႅင်လူႇ ဢႃယု 25 ပီ ၸုမ်းတႆးလႃႈသဵဝ်ႈ။ 6.ယိင်းၶဵဝ်ယုမ်ႉ ဢႃယု 24 ၸုမ်းတႆးမွၵ်ႇသဵဝ်ႈ။ 7.ၼၢင်းၶမ်းလၢဝ် ဢႃယု 24 မိူင်းပၼ်ႇ။ 8.ၼၢင်းမွၼ်းလီ ဢႃယု 25 မုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ။ 9.ယိင်းငိုၼ်းသႂ် ဢႃယု 26 ဝဵင်းလႃႈသဵဝ်ႈ (ၵဵင်းမႆႇ)။ 10.ယိင်းၸၢမ်မႂ်ႇ ဢႃယု 23 ၸုမ်းဢဵၼ်ႁႅင်းမႂ်ႇ ၵဵင်းမႆႇ။ 11.ယိင်းသွႆႈသႅင်ႁွမ် ဢႃယု 18 ၼမ်ႉလၼ်ႈ။ 12.ယိင်းၶမ်းယူင်ႇ ဢႃယု 23 ၸုမ်းတႆးလၢႆးၶႃႈ။ 13.ယိင်းၶမ်းလႅင်း ဢႃယု 19 ၸုမ်းပီႈၼွင်းၵေးသီး။ 14.ယိင်းမူၺ်လႅင်း ဢႃယု 34 ၸုမ်းသၢင်ႇလွင်းမၢႆ 59 ။ 15.ၼၢင်းလၢဝ်ၶမ်း ဢႃယု 26 သၢင်ႇလွင်းမၢႆ 11 ။ 16.ယိင်းမူၺ်ႁွမ် ဢႃယု 25 ၸုမ်းတႆးၵေးသီး ၸိူဝ်းၼႆႉ။ ယိင်းသၢဝ်တႆး ၽူႈၶဝ်ႈၶႅင်ႇၼၢင်းသၢဝ်တႆး တီႈပွႆးသၢင်ႇလွင်းဝတ်ႉၵူႇတဝ်ႈ ၵဵင်းမႆႇ

['ၾိင်ႈငႄႈၾိင်ႈထုင်း']

2018-03-26T09:51:29

https://shannews.org/archives/3743

ၾၢႆႇၽဵဝ်ႈမူၺ်ႉယႃႈမဝ်းၵမ်ထႆးဝႃႈ – သၢမ်ၸဵင်ႇၶမ်း ပဵၼ်တီႈႁဵတ်းဢွၵ်ႇယႃႈမဝ်းၵမ် ၼမ်သုတ်းပဵၼ်မၢႆ 2 ၼႂ်းလုမ်ႈၾႃႉ

ၸဝ်ႈၼႃႈတီႈ ၾၢႆႇၽဵဝ်ႈမူၺ်ႉယႃႈမဝ်းၵမ် မိူင်းထႆး ပိုၼ်ၽၢဝ်ႇဝႃႈ သၢမ်ၸဵင်ႇၶမ်းၼႆႉ ပဵၼ်တီႈ ႁဵတ်းဢွၵ်ႇယႃႈမဝ်း ၵမ် ၼမ်သုတ်းမၢႆ 2 ၼႂ်းလုမ်ႈၾႃႉ ဝႃႈၼႆ။ ႁၢင်ႈ မႄႈၼမ်ႉၶူင် ႁွင်ႈၵၢၼ်ၾၢႆႇၽဵဝ်ႈမူၺ်ႉယႃႈမဝ်းၵမ်မိူင်းထႆး ပိုၼ်ၽၢဝ်ႇလၢတ်ႈတီႈ သိုဝ်ႇၶၢဝ်ႇ ၶူမ်ႊၶျတ်ႊလိုၵ်ႊ komchadluek ဝႃႈ – တီႈသၢမ်ၸဵင်ႇၶမ်း ဢၼ်မီးလႅၼ်လိၼ်တိတ်းၸပ်းလၢႆၸိုင်ႈမိူင်း မိူၼ်ၼင်ႇ မိူင်းမၢၼ်ႈ၊ မိူင်းထႆး၊ မိူင်းလၢဝ်း ၼၼ်ႉ မီးပိုၼ်ႉတီႈၽုၵ်ႇယႃႈၾိၼ်ႇ 650 တၼ်ႊ ဢဝ်ၵႂႃႇႁဵတ်းႁေႊရူဝ်ႊဢိၼ်ႊယဝ်ႉ တေလႆႈ 60 တၼ်ႊလႄႈယႃႈမႃႉထႅင်ႈ 1,000 လၢၼ်ႉမဵတ်ႉလႄႈ ယႃႈဢႆႊသ် 20 တၼ်ႊ ပဵၼ်ပိုၼ်ႉတီႈ ဢၼ်ႁဵတ်းဢွၵ်ႇယႃႈမဝ်းၵမ်ၼမ်သုတ်းပဵၼ်မၢႆ 2 ၼႂ်းလုမ်ႈၾႃႉ ။ ၸၢႆးသီႊရိၼ်ႊယႃႊ သိတ်ႊၶျႆႊ ၾၢႆႇၽဵဝ်ႈမူၺ်ႉယႃႈမဝ်းၵမ်ထႆး လၢတ်ႈဝႃႈ “ ၵူၼ်းႁဵတ်းဢွၵ်ႇယႃႈမဝ်းၵမ် ၵူႈၸုမ်းတီႈသၢမ်ၸဵင်ႇၶမ်းၼႆႉ ပဵၼ်ၸုမ်းမီးဢႃႇၼႃႇ တေႃႇထိုင်မိူဝ်ႈလဵဝ် ယင်းတိုၵ်ႉၶတ်းၸႂ် ႁဵတ်းဢွၵ်ႇယႃႈသေ သူင်ႇၶၢႆ ၶဝ်ႈမိူင်းထႆးလႄႈ ၸိုင်ႈမိူင်းဢၼ်ယူႇတိတ်းၸပ်းမႄႈၼမ်ႉၶူင် (ၼမ်ႉၶွင်) မိူၼ်ၼင်ႇမၢၼ်ႈ၊ လၢဝ်း၊ ထႆး၊ ၵမ်ႊပူႊၶျႃႊလႄႈ ၶႄႇၸိူဝ်းၼႆႉ ” ဝႃႈၼႆ။ ပိုၼ်ႉတီႈ သၢမ်ၸဵင်ႇၶမ်းၼႆႉ မီးႁူင်းငၢၼ်းႁဵတ်းယႃႈမဝ်းၵမ် 12 တီႈ ။ မႄႈၼမ်ႉၶူင်သမ်ႉ ယင်းဢဝ်ၸႂ်ႉပဵၼ်သဵၼ်ႈတၢင်းႁိူဝ်းသေ တေႃႉသူင်ႇယႃႈမဝ်းၵမ် လုၵ်ႉမိူင်းၼိုင်ႈၵႂႃႇၸူးမိူင်းၼိုင်ႈ။ ၵွၼ်ႇၼႃႈပီ 2013 ၼၼ်ႉၵေႃႈ မိူင်းထႆးလႄႈလုမ်ႈၾႃႉ ၸီႉၼႄးဝႃႈ ထုင်ႉသၢမ်ၸဵင်ႇၶမ်းၼၼ်ႉ ယွၼ်ႉမီးၸၢႆးၼေႃႇၶမ်းလႄႈ ယႃႈမဝ်းၵမ်လိူင်ႇၼမ် ။ တူဝ်ၸၢႆးၼေႃႇၶမ်းတႄႉလူင်ပွင်ၸိုင်ႈၶႄႇ ၸီႉၼႄးဝႃႈ ပဵၼ်ၶုၼ် ႁေႃၶမ်းယႃႈမဝ်းၵမ်၊ ပဵၼ်ၽူႈၶႃႈႁႅမ်ၵူၼ်းၵႃႉၶႄႇ 13 ၵေႃႉ ၼႂ်းမႄႈၼမ်ႉၶူင်ၼႆသေ တီႉၺွပ်းသမ်းၶဵမ်ပၼ်တၢမ်ႇတၢႆမိူဝ်ႈဝၼ်းတီႈ 1 လိူၼ်မၢတ်ႊၶျ် ပီ 2013 တီႈဝဵင်းၶုၼ်ႊမိင်ႊ မိူင်းၶႄႇ။ မိူဝ်ႈပီ 2015 ၼၼ်ႉၵေႃႈ ၸဝ်ႈၼႃႈတီႈၾၢႆႇၽဵဝ်ႈမူၺ်ႉ ယႃႈမဝ်းၵမ် 4 ၸိုင်ႈမိူင်းသၢပ်ႇမႄႈၼမ်ႉၶူင် (မႄႈၼမ်ႉၶွင်) မိူင်းထႆး၊ ၶႄႇ၊ လၢဝ်း၊ မၢၼ်ႈ ႁူမ်ႈမိုဝ်းၵၼ် ပိူဝ်ႈၽဵဝ်ႈမူၺ်ႉယႃႈမဝ်းၵမ်။

['ယႃႈမဝ်းၵမ်']

2018-03-26T09:36:46

https://shannews.org/archives/3735

ႁႅင်းၵၢၼ်ယၢၼ်မိူင်း ၽိုတ်ႉၵၼ်ပႂ်ႉတေႃႇဝတ်းဝႂ် လႅတ်ႇမႆႈလႆႈပႂ်ႉႁိုင် ၵမ်ႈၽွင်ႈပေႃးပဵၼ်လူမ်း

ႁႅင်းၵၢၼ်ယၢၼ်မိူင်း ႁွတ်ႈမိူင်းထႆး ၵႂႃႇဢွၼ်ၵၼ်ၼင်ႈပႂ်ႉၼွၼ်းပႂ်ႉတေႃႇဝတ်းဝႂ် ၵူၼ်းၼမ်ၽိုတ်ႉၵၼ် ၵမ်ႈၽွင်ႈပဵၼ်လူမ်းလႆႈသူင်ႇတူဝ်ႁၵ်ႉသႃတီႈႁူင်းယႃ။ ႁႅင်းၵၢၼ်ၶၢမ်ႈမိူင်း ဢွၼ်ၵၼ်ၵႂႃႇၼွၼ်းပႂ်ႉ တေႃႇဝတ်းဝႂ် ႁွင်ႈၵၢၼ်ၾၢႆႇၸတ်းႁႃၵၢၼ် ဝဵင်းၵဵင်းမႆႇ ပိုၼ်ၽၢဝ်ႇ ထိုင်ပေႃႈလဵင်ႉ/မႄႈလဵင်ႉလႄႈ ႁႅင်းၵၢၼ်ၸိူဝ်း ယိပ်းဝႂ်သီၶွင်ႇ ဢၼ်ၵႂႃႇထတ်းထွင်ၵူၼ်းၵိုၵ်းမိူင်း ႁဵတ်းမႃးပပ်ႉၶၢမ်ႈမိူင်း Passport သီလႅင်၊ သီၶဵဝ် ဢၼ်ဢႃယုတေမူတ်း ၼႂ်းဝၼ်းတီႈ 31/03/2018 ႁႂ်ႈဢွၼ်ၵၼ် ၵႂႃႇၶပ်းၶိုင်ၸွမ်းၼင်ႇၶၢဝ်း ယၢမ်းမၵ်းမၼ်ႈ ဝႃႈၼႆဝႆႉ။ ႁႅင်းၵၢၼ်ဢွၼ်ၵၼ်ၶဝ်ႈထႅဝ်တေႃႇဝတ်းဝႂ် ႁႅင်းၵၢၼ်ယၢၼ်မိူင်းၵေႃႈ ဢွၼ်ၵၼ်ၵႂႃႇႁဵတ်းဝတ်းဝႂ် ၼိုင်ႈဝၼ်းၼပ်ႉႁူဝ်ပၢၵ်ႇႁူဝ်ႁဵင်ၵေႃႉလႄႈ ႁႅင်းၵၢၼ်ၸိူဝ်း ဢၼ်ပၢႆးယူႇလီဢမ်ႇတဵမ်ထူၼ်ႈ၊ ဢမ်ႇလႆႈၼွၼ်းဢိမ်ႇ၊ ၵိၼ်ဢိမ်ႇၼၼ်ႉ ပဵၼ်လူမ်း လိုမ်းတူဝ်ဢမ်ႇယွမ်း 5 ၵေႃႉ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်ဢၼ် ပဵၼ်လူမ်းၼႆႉ မီးဢမ်ႇယွမ်း 5 ၵေႃႉ၊ ဢၼ်တၢႆလႄႈ မၢတ်ႇၸဵပ်းႁၢဝ်ႈႁႅင်းတႄႉပႆႇယိုၼ်ယၼ် သင်ပီႈၼွင်ႉႁႅင်းၵၢၼ်ႁူႉၸိုင် ႁႂ်ႈဢဝ်တီႈၵပ်းသိုပ်ႇပီႈၼွင်ႉၵူၼ်းဢၼ်လႆႈလူႉတၢႆလႄႈ မၢတ်ႇၸဵပ်းၼၼ်ႉ ပၼ်ႁဝ်းၶႃႈ” ဝႃႈၼႆ။ ၼင်ႇႁိုဝ်တေၸၢင်ႈ ၸွႆႈၵႄႈလိတ်ႈၼႆႉ ပီႈၼွင်ႉႁႅင်းၵၢၼ်ထုၵ်ႇလႆႈလဵပ်ႈႁဵၼ်းငဝ်းလၢႆး ပွင်ႇၶၢဝ်ႇၸူးၵၼ်ၶိုတ်းၶိုတ်းတၼ်းတၼ်း။ မၼ်းၸၢႆးသိုပ်ႇလၢတ်ႈထႅင်ႈဝႃႈ – “ ပီႈၼွင်ႉႁႅင်းၵၢၼ်ႁဝ်းၶႃႈထုၵ်ႇလီ ဢွၼ်ၵၼ်တိတ်းတၢမ်ၶၢဝ်ႇငၢဝ်း တီႈႁွင်ႈ ၵၢၼ်ၶၢဝ်ႇၵမ်းသိုဝ်ႈယူႇတႃႇသေႇ၊ လူဝ်ႇဢွၼ်ၵၼ်ၶတ်းၸႂ်လဵပ်ႈႁဵၼ်းပၢႆးပၺ်ၺႃ လိၵ်ႈလၢႆး ၼင်ႇႁိုဝ်ပိူၼ်ႈတေ ဢမ်ႇဢဵၵ်းထႃႉႁဝ်း ၊ ဢမ်ႇလွၵ်ႇငိုတ်ႈႁဝ်း၊ ပိူၼ်ႈလၢတ်ႈသင်မႃး၊ ပိူၼ်ႈႁႂ်ႈတႅမ်ႈသင်ၵေႃႈ ႁႂ်ႈႁဝ်းႁူႉပွင်ႇ၊ မေႃဢၢၼ်ႇ၊ မေႃတႅမ်ႈ ပၼ်ပိူၼ်ႈ ” ဝႃႈၼႆ ။ ႁႅင်းၵၢၼ်ဢၼ်ၵႂႃႇတေႃႇဝတ်းဝႂ်တႄႉလၢတ်ႈဝႃႈ – “ မႃးပႂ်ႉတေႃႇဝတ်းဝႂ်ၼႆႉ တုၵ်ႉၶၼႃႇၶႃႈ ၶႂ်ႈၵိၼ်ၶဝ်ႈၼမ်ႉၵေႃႈ ဢမ်ႇႁတ်းၵႂႃႇၵိၼ် ၵူဝ်ပိူၼ်ႈမႃးတႅၼ်းတီႈႁဝ်း ၊ ယွၼ်ႉၵူၼ်းၼမ် ဢမ်ႇလႆႈၵိၼ်ၶဝ်ႈ ၵိၼ်ၼမ်ႉ ၶႃတႃလပ်းတႃ ၼွၼ်းလႄႈ မီးၵူၼ်းလူမ်ႉတၢႆ 3 ၵေႃႉ၊ ၵိူတ်ႇလုၵ်ႈၼိုင်ႈၵေႃႉလႄႈ လုၵ်ႈ ဢွၼ်ႇၺႃးပိူၼ်ႈယဵပ်ႇမၢတ်ႇၸဵပ်းၸိူဝ်း ၼႆႉဢေႃႈ ဢၼ်ပဵၼ်လူမ်းတႄႉဢမ်ႇလူဝ်ႇဝႃႈႁိုဝ်ယဝ်ႉၶႃႈ ” ဝႃႈၼႆ။ ၵဵဝ်ႇၵပ်းလူၺ်ႈလွင်ႈႁႅင်းၵၢၼ်လႆႈလူႉတၢႆလႄႈ လုၵ်ႈဢွၼ်ႇၺႃးယဵပ်ႇၼႆႉယူႇတီႈ ၸုမ်းၶၢဝ်ႇၽူႈတွႆႇႁွၵ်ႈ ပႆႇလႆႈႁပ်ႉ ၶေႃႈယိုၼ်ယၼ် မိူဝ်ႈလဵဝ်ၶတ်းၸႂ်ၸွပ်ႇထၢမ်လၢႆၾၢႆႇဝႆႉယူႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-03-26T09:14:24

https://shannews.org/archives/3732

မၢၵ်ႇတႅၵ်ႇတိူဝ်ႉ သင်ၶၸဝ်ႈ 3 တူၼ် ၼႂ်းၸႄႈဝဵင်းၵျွၵ်ႉမႄး

သင်ၶၸဝ်ႈ 3 တူၼ် ၵႂႃႇၶႆႈၼမ်ႉၼႂ်းထိူၼ်ႇ ၺႃးမၢၵ်ႇတႅၵ်ႇၽူင်ႉသႂ်ႇ မၢတ်ႇၸဵပ်းႁၢဝ်ႈႁႅင်း လႆႈသူင်ႇယူတ်းယႃတူဝ်တီႈ ႁူင်းယႃၵူၼ်းမိူင်း ၸႄႈဝဵင်းၵျွၵ်ႉမႄး ဝႃႈၼႆ။ ပၢႆႉၶဝ်ႈဢွၵ်ႇဝဵင်း ၵျွၵ်ႉမႄး ဝၼ်းတီႈ 25/03/2018 ယၢမ်းၵၢင်ၼႂ် မုၼ်ၸၢင်း ၸဝ်ႈသႃသၼႃ ဢႃယု 35 ပီ တူၼ်ၼိုင်ႈ ၊ ၸဝ်ႈသၢင်ႇ ၼၼ်ႇ တႃႇသီႇရိ ဢႃယု 15 ပီ လႄႈ ၸဝ်ႈသၢင်ႇဢေႃးၽႃႇသ 12 ပီ ၺႃးမၢၵ်ႇတႅၵ်ႇၽူင်ႉသႂ်ႇ ႁိမ်းၾၢႆႇ ႁွင်ႇ ဝၢၼ်ႈပၢင်မူင်ႈ ဢိူင်ႇမိူင်းငေႃႉ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၸၢၵ်ႇမၢၵ်ႇတႅၵ်ႇတိူဝ့်သ်ႂႇ ၶႃသင်ၶၸဝ်ႈ ၵူၼ်းပိုၼ်ႉတီႈ ဢိူင်ႇမိူင်းငေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ယွၼ်ႉပိူဝ်ႈဝႃႈ- မုၼ်ၸၢင်း တင်း ၸဝ်ႈသၢင်ႇ ၶဝ်သၢမ် ၸဝ်ႈ ဝၢၼ်ႈပၢင်မူင်ႈ တေၵႂႃႇၶႆႈ တူၺ်းၼမ်ႉ ၼႂ်းထိူၼ်ႇ ဢၼ်ဢဝ်မႃးၸႂ်ႉဝတ်ႉၼၼ်ႉ ဢမ်ႇမႃးၼမ်ႉၶၢတ်ႇဝႆႉ။ ဝၢႆးၶဝ် ၸဝ်ႈ သၢမ်တူၼ် ပူၼ်ႉၵႂႃႇ ဢိတ်းၼိုင်ႈၵူၺ်း မၢၵ်ႇၼႆႉတႅၵ်ႇတၢင်းလင် ၶဝ်ၸဝ်ႈ။ ဢမ်ႇၸႂ်ႈဝႃႈ ၶဝ်ၸဝ်ႈ ယဵပ်ႇ ၺႃး။ သင်ဝႃႈ ယဵပ်ႇၺႃးတႄႉ ဢမ်ႇလိူဝ်သင်ယဝ်ႉ။ မၢၵ်ႇၼႆႉ ပဵၼ်ၸုမ်းလႂ် ၵေႃႉလႂ် ႁၢင်ႈၵၢင်ဝႆႉဢၼ်ဝႃႈၼၼ်ႉ ဢမ်ႇ လႆႈႁူႉ” ဝႃႈၼႆ။ တေႃႈလဵဝ် သင်ၶၸဝ်ႈ 3 တူၼ်ၼႆႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃ ၵူၼ်းမိူင်းၵျွၵ်ႉမႄး ၸၢၵ်ႇမၢၵ်ႇတိူဝ်ႉသႂ်ႇ တီႈၶႃလႄႈတီႈတူဝ် ၶဝ်ၸဝ်ႈ ဝႃႈၼႆ။ ၼႂ်းၸႄႈဝဵင်းၵျွၵ်ႉမႄးၼႆႉ သိုၵ်းဢၼ်တူင်ႉၼိုင်ၵႂႃႇမႃးယူႇတႃႇသေႇမီး တပ်ႉသိုၵ်းလူင်ပွင်ၸိုင်ႈမၢၼ်ႈ ၊ တပ်ႉသိုၵ်း TNLA တင်း RCSS ၶဝ်သၢမ်ၸုမ်းၼႆႉ ၵႆႉၵႆႉပဵၼ်ပၢင်တိုၵ်းၵၼ်၊ ၶဵင်ႈၶႅင်ၵၢၼ်သိုၵ်းတေႃႇၵၼ်။ မိူဝ်ႈႁူဝ်လိူၼ်ၼႆႉ TNLA တင်း RCSS ပဵၼ်ပၢင်တိုၵ်းၵၼ်ႁၢဝ်ႈႁႅင်း။ ၵူၼ်းမိူင်း 500 ပၢႆ ပၢႆႈၽေးသိုၵ်း မႃးသွၼ်ႈဝႆႉ တီႈဝတ်ႉဢွင်ႇမင်ႇၵလႃႇၸႄႈဝဵင်းၵျွၵ်ႉမႄး။ ယၢမ်းလဵဝ် ပဵၼ်ၶၢဝ်းလူဝ်ႇပိတ်းၼဵင်ႈယဝ်ႉသေတႃႉ ၵူၼ်းဝၢၼ်ႈ ဢမ်ႇၸၢင်ႈၵႂႃႇပိတ်းၼဵင်ႈ။ ယွၼ်ႉၵူဝ်ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉၼႂ်းသူၼ် မီးတင်းၼမ် ဝႃႈၼႆ။

['သုၼ်ႇလႆႈၵူၼ်း']

2018-03-26T08:23:42

https://shannews.org/archives/3728

ပီၼႆႉ ၶၼ်မၢၵ်ႇႁူႈလႅင် (သတေႃႊၿႄႊရီႊ) တူၵ်းႁႅင်း ဢမ်ႇပဵၼ်ၵၢၼ် ၸဝ်ႈသူၼ်ၼႂ်းမိူင်းတႆး ယၢပ်ႇၽိုတ်ႇ

ပီၼႆႉ ၸဝ်ႈသူၼ်မၢၵ်ႇႁူႈ(သတေႃႊၿႄႊရီႊ) ပွၵ့်ႁူဝ်ပူင်း မီးၸိူဝ်ႉၽၼ်းမႂ်ႇ လုၵ်ႈယႂ်ႇမႃးၶၢႆၼမ်လိူဝ်ပီၵၢႆသေတႃႉ ဢမ်ႇမီးၵူၼ်းသိုဝ်ႉၼမ် ႁဵတ်းႁႂ်ႈၸဝ်ႈသူၼ်သုမ်း။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈသူၼ် မၢၵ်ႇႁူႈ ၵေႃႉၼိုင်ႈတႄႉလၢတ်ႈဝႃႈ “ ႁဝ်းၶႃႈ ပဵၼ်ၸဝ်ႈသူၼ် ၵူၼ်းၽုၵ်ႇမၼ်း ၼႆ လႆႈပၼ်ၶၢဝ်းယၢမ်းလုမ်းလႃးလီလီ ပီၼႆႉသမ်ႉ ၶၼ်မၢၵ်ႇႁူႈဢမ်ႇပဵၼ်ၵၢၼ် လူတ်းလူင်းႁႅင်း တေလႆႈဝႃႈ ပီ ၼႆႉ သုမ်းပႃးတိုၼ်းလၢင်းထႅင်ႈလူးၵွၼ်ႇ။ လိူဝ်ၼၼ်ႉ တုမ်ႉတိူဝ်ႉပႃး ၵၢၼ်ၵိၼ်ယူႇၼႂ်းႁိူၼ်း ပီၵၢႆ မၢၵ်ႇႁူႈ ၼိုင်ႈသွင်းလႂ် 2500 ပျႃး ပီၼႆႉ ၼိုင်ႈသွင်းလႂ် 1500 ပျႃး ၵူၺ်းၵေႃႈ ဢမ်ႇမီးၵူၼ်းသိုဝ်ႉ” ဝႃႈၼႆ။ ၽွင်းၶၢဝ်းမၢၵ်ႇႁူႈတိုၵ်ႉပူင်ႇၼၼ်ႉတႄႉ ၵႃႈၶၼ်ယင်းလႆႈသုင်ယူႇ။ ထိုင်မႃး ၶၢဝ်းမႆႈၼႆႉ ၵႃႈၶၼ်မၢၵ်ႇႁူႈ လူတ်းလူင်းႁႅင်းတႄႉတႄႉ၊ ယွၼ်ႉပိူၼ်ႈၾိင်ႈၾႃႉၵေႃႈမႆႈႁႅင်း မၢၵ်ႇမၼ်းဝႆႉႁိုင် ဢမ်ႇလႆႈၸဵဝ်းၼဝ်ႈသေ ဢမ်ႇၵႃး ထႅင်ႈၾၢႆႇၼိုင်ႈၵေႃႈ ဢမ်ႇမီးၵူၼ်းႁပ်ႉသိုဝ်ႉ ၵႂႃႇၶၢႆတၢင်ႇတီႈ ၵေႃႈပႃး ဝႃႈၼႆ။ ၼႂ်းမိူင်းတႆးၼႆႉ မၢၵ်ႇႁူႈ ၽုၵ်ႇၼမ်သေပိူၼ်ႈ ပဵၼ်ၼႂ်းၸႄႈဝဵင်းတူၼ်ႈတီး ႁူဝ်ပူင်း။ လိူဝ်ၼၼ်ႉ တီႈဝဵင်းပၢင်ႇဢူႈလူင်ၵေႃႈ ၵႃႈၶၼ်မၢၵ်ႇႁူႈလႅင် ထုၵ်ႇလိူဝ်ႁႅင်း ၼင်ၵဝ်ႇ ဝႃႈၼႆ။ မၢၵ်ႇႁူႈ(သတေႃႊၿႄႊရီႊ)ၼႆႉ ၵမ်ႈၼမ် တေၽုၵ်ႇၼႂ်းလိူၼ်ၵဝ်ႈ တင်း လိူၼ်သိပ်း ပေႃးထိုင်မႃး ၼႂ်းလိူၼ်သၢမ်လိူၼ် သီႇၼႆ ပဵၼ်ၶၢဝ်းမၢၵ်ႇႁူႈဢွၵ်ႇလႄႈ ပဵၼ်ၶၢဝ်း ဢဝ်ဢွၵ်ႇၶၢႆယဝ်ႉ ဝႃႈၼႆ။ ၶေႃႈမုလ်း DVB

['ၵၢၼ်မၢၵ်ႈမီး']

2018-03-26T07:51:30

https://shannews.org/archives/3726

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 26/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.83 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.91 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 26/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 25/03/2018 ငိုၼ်းထႆး 1 ဝၢတ်ႇ = 42.9 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-23T11:39:56

https://shannews.org/archives/3722

ပီႈၼွင်ႉတႆးလႅင် ၸတ်းႁဵတ်းပၢင်သွၼ်လိၵ်ႈတႆးလႄႈ လၢတ်ႈၵႂၢမ်းတႆး တီႈလႅၼ်လိၼ်ဢိၼ်ႊတီႊယိူဝ်ႊ ပွၵ်ႈၵမ်းၼိုင်ႈ

ၽူႈၼမ်းပီႈၼွင်ႉတႆးလႅင် ၼႂ်းၸႄႈဝဵင်းတူပ်းမိုဝ်း (တမူး) ႁူမ်ႈၵၼ်ၸတ်းႁဵတ်းပၢင်သွၼ် လိၵ်ႈလၢႆးတႆးလႄႈလၢတ်ႈၵႂၢမ်းတႆး ပွၵ်ႈၵမ်းႁႅၵ်ႈ ၵူၼ်းၼုမ်ႇၽူႈၶိုၼ်ႈႁဵၼ်းမီး 30 ပၢႆ။ ဝၼ်းတီႈ 22 /03/2018 ၵူၼ်းၼုမ်ႇလႄႈ ၽူႈယႂ်ႇၵူၼ်းလူင် ႁူမ်ႈၵၼ်ၸတ်းႁဵတ်း ပၢင်ပိုတ်ႇ ပၢင်သွၼ်လိၵ်ႈလၢႆးတႆးလႄႈၵႂၢမ်းလၢတ်ႈတႆးၶၢဝ်းမႆႈ တီႈႁူင်းႁဵၼ်းၸၼ်ႉသုင် ဝၢၼ်ႈမင်းသႃႇ ၸႄႈဝဵင်းတမူး ၸႄႈတွၼ်ႈၵပေႃႇ တိူင်း ၸႄႈၵႅင်း လႅၼ်လိၼ်တိတ်းၸပ်း မိူင်းဢိၼ်ႊတီႊယိူဝ်ႊ မီးၽူႈၵွၼ်း ဝၢၼ်ႈဢိူင်ႇ၊ ပႃႇတီႇၵၢၼ်မိူင်း၊ ပလိၵ်ႈ၊ ၽူႈယႂ်ႇၵူၼ်းလူင်တႆးလႅင် ၼႂ်းဝၢၼ်ႈ မဵဝ်ႉတိတ်ႉ၊ ထူင်ႇၵတိၼ်ႇ၊ ဝၢၼ်ႈလႄးသဵၵ်ႉ၊ဝၢၼ်ႈမင်းသႃႇ ၸိူဝ်းၼႆႉ ၶဝ်ႈႁူမ်ႈ 50 ပၢႆ ။ ၸၢႆးၸၢမ်ႇလႅင်း ၽူႈၸွႆႈထႅမ်တႃႇပွင်ပဵၼ်ပၢင်သွၼ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ဢိင်ၼိူဝ် ၸၢႆးၵျေႃႇတၢၼ်းလႄႈ ၸၢႆးထုၼ်းသဵင်ႇ ဢၼ်ဢွၼ်ႁူဝ်ၵူၼ်းၼုမ်ႇတႆးလႅင် ဝဵင်းတူပ်းမိုဝ်းဝႆႉၼၼ်ႉ ၶႂ်ႈပိုတ်ႇပၢင်သွၼ်လိၵ်ႈ တႆး၊ ၵႂၢမ်းတႆးၼႆလႄႈ ႁဝ်းၶႃႈၸင်ႇဢွၼ်ၵၼ်မႃးၸွႆႈသွၼ်။ ၼင်ႇႁိုဝ်ၵူၼ်းၼုမ်ႇတႆးလႅင် ပေႃးတေႁူႉလိၵ်ႈတႆးၵႂၢမ်းတႆးလီလီၵႂႃႇမိူဝ်းၼႃႈ ႁႂ်ႈၸၢင်ႈဢုပ်ႇဢိူဝ်း ၵပ်းသိုပ်ႇ တင်းပီႈၼွင်ႉလႆႈလၢႆတီႈ လၢႆတၢင်း ဝႃႈၼႆ။ ပၢင်သွၼ်ၼႆႉတႄႇဝၼ်းတီႈ 22/03/2018 တေႃႇထိုင် ဝၼ်းတီႈ 24/05/2018 ၶၢဝ်းတၢင်း 64 ဝၼ်း ၶူးသွၼ်မီး ၸၢႆးမွၼ်းၶိူဝ်း သီႇပေႃႉလႄႈ ၶူးသွၼ်တႆးလႅင် 4 ၵေႃႉ လုၵ်ႈႁဵၼ်းမီး 30 ပၢႆဝႃႈၼႆ။

['ပၢႆးပိင်ႇၺႃႇ']

2018-03-23T11:00:03

https://shannews.org/archives/3718

သင်ၶၸဝ်ႈဢွၼ်ႁူဝ် ၵူၼ်းဝၢၼ်ႈ 3 ဢိူင်ႇ ဝဵင်းလၢင်းၶိူဝ်း သိူဝ်ႇပူသဵၼ်ႈတၢင်း ၶဝ်ႈဝဵင်း

သင်ၶၸဝ်ႈတင်း ၵူၼ်းမိူင်းပိုၼ်ႉတီႈ ႁူမ်ႈဢဵၼ်ႁႅင်းၵၼ်သေ သိူဝ်ႇသဵၼ်ႈတၢင်း ၶဝ်ႈဝဵင်းတႃႇ 11 လၵ်း။ တွၼ်ႈတႃႇပီႈၼွင်ႉ ဢိူင်ႇၼွင်လူင်၊ ဢိူင်ႇႁၢႆးၵူၺ်ႈ လႄႈ ဢိူင်ႇဝၢၼ်ႈၸိတ်ႇ ၶဝ်ၵႂႃႇမႃးငၢႆႈလူမ် ဝႃႈၼႆ။ ၵူၼ်းမိူင်း လၢင်းၶိူဝ်း ႁူမ်ႈၵၼ် သိူဝ်ႇတၢင်း တႄႇဢဝ် ႁူဝ်ပီ 2018 ၼႆႉမႃး သင်ၶၸဝ်ႈ၊ ၵူၼ်းမိူင်းပိုၼ်ႉတီႈ၊ ၶွမ်ႊပၼီႊသူၺ်ႇၵျႃးဢိင်ႇတင်း လုမ်းၽွင်းငမ်းၸႄႈ တွၼ်ႈလၢင်းၶိူဝ်း ႁူမ်ႈၵၼ်ၵဵပ်းငိုၼ်းလူႇတႃႇသိူဝ်ႇသဵၼ်ႈတၢင်း ဢၼ်တေၶဝ်ႈဝဵင်း ၾၢႆႇႁွင်ႇဝဵင်းလၢင်းၶိူဝ်း ၸိုင်ႈတႆး ပွတ်းၸၢၼ်း။ ၸဝ်ႈၶူးရႃႇသဝၼ်ႇၼ (ၸဝ်ႈငဝ်းလိူၼ်) ၽူႈပွင်ၵၢၼ် ဢွၼ်ပွင်သၢင်ႈၸဝ်ႈၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ႁဝ်း ၸဝ်ႈဢွၼ်ၵူၼ်းဝၢၼ်ႈၼႂ်းပိုၼ်ႉတီႈသေ တေသိူဝ်ႇၵႂႃႇတၢင်းဢိူင်ႇၼွင်လူင်၊ ႁၢႆးၵူၺ်ႈလႄႈ ဢိူင်ႇဝၢၼ်ႈၸိတ်ႇ တၢင်းယၢဝ်း သဵၼ်ႈတၢင်း တေမီး 11 လၵ်း ၵူၺ်းၵႃႈ ၼႂ်း 11 လၵ်းၼၼ်ႉ ႁဝ်းတေႁဵတ်းသၢမ်တွၼ်ႈသေ သိူဝ်ႇၵႂႃႇ။ သဵၼ်ႈတၢင်းဢၼ်ႁဝ်းၸဝ်ႈၶဝ်သိူဝ်ႇၼႆႉ တေပဵၼ်သဵၼ်ႈတၢင်းပုၼ် (ၵုၼ်ႇၵရိတ်ႉ)” ဝႃႈၼႆ။ သဵၼ်ႈတၢင်းၵပ်းသိုပ်ႇၵႂႃႇၸူး ဢိူင်ႇၼွင်လူင်၊ ႁၢႆးၵူၺ်ႈလႄႈ ဝၢၼ်ႈၸိတ်ႇၼႆႉ ပဵၼ်တၢင်းဢၼ်လမ်ႇလွင်ႈ တႃႇၵူၼ်း ဝၢၼ်ႈၵူၼ်းမိူင်းၼႂ်းပိုၼ်ႉတီႈ။ တႃႇၵႂႃႇမႃးၵႃႉၶၢႆ တႃႇၵူၼ်းဝၢၼ်ႈ ပေႃးတေၸၢင်ႈဢဝ်ၶူဝ်းသူၼ်ၼႂ်းႁႆႈ မႃးၶၢႆၼႂ်း ဝဵင်း ဝႃႈၼႆ။ ၸဝ်ႈၶူး ရႃႇသဝၼ်ႇၼ လၢတ်ႈဝႃႈ သဵၼ်ႈတၢင်းသဵၼ်ႈၼႆႉ မၼ်းလမ်ႇလွင်ႈတႃႇၵူၼ်းမိူင်းႁဝ်းၸိူင်ႉႁိုဝ်ၼႆ ပေႃးဢဝ် ပၢႆးမၢၵ်ႈမီးဝဵင်းလၢင်းၶိူဝ်းဝႃႈၸိုင် မိူၼ် မၢၵ်ႇမူႇ၊ ၵူၺ်ႈ၊ ၼမ်ႉဢွႆႈ၊ ငႃး၊ ထူဝ်ႈ ၸဵမ်ၸိူဝ်းၼႆႉ မၼ်းတေဢွၵ်ႇၼႂ်း 3 ဢိူင်ႇၼႆႉ ၵမ်ႈၼမ်၊ ပေႃးဢဝ်ပႃႊသိူၼ်ႊမၼ်းဝႃႈၸိုင် 100 ပႃႊသိူၼ်ႊ ၼႂ်း 3 ဢိူင်ႇၼႆႉ ၶူဝ်းၼႂ်းသူၼ်/ ႁႆႈ တေ ဢွၵ်ႇၼမ် လိူဝ်ပိူၼ်ႈ တေမီး 80 ပႃႊသိူၼ်ႊမွၵ်ႈၼႆႉၶႃႈယဝ်ႉ ဝႃႈၼႆ။ ၼင်ႇႁိုဝ် တေပဵၼ်မႃး သဵၼ်ႈတႃႈသၢႆတၢင်း ပေႃးတေၶႅမ်ႉလႅပ်လီတႃႇၵူၼ်းမိူင်း ပႆၵႂႃႇမႃးလႆႈလီၼၼ်ႉ ၸင်ႇလႆႈ ႁူမ်ႈၵၼ် ၶၢမ်ႇၵဵပ်းငိုၼ်းလူႇၵၼ် ၵေႃႉဢိတ်းၵေႃႉဢွတ်းသေ လႆႈငိုၼ်းမႃး မွၵ်ႈ 170 သႅၼ်ပျႃး ဝႃႈၼႆ။ ၸဝ်ႈၶူးရႃႇသဝၼ်ႇၼ ဝႃႈ ငိုၼ်းဢၼ်လူႇၶၢမ်ႇသေ လႆႈမႃး မွၵ်ႈ 170 သႅၼ်ပျႃးၼႆႉ တေဝႃႈ ႁႂ်ႈၵုမ်ႇထူၼ်ႈ တႃႇသိူဝ်ႇပူတၢင်း ႁႂ်ႈၵုမ်ႇထူၼ်ႈၼႆ ပေႃးလၢတ်ႈသိုဝ်ႈ မၼ်းဢမ်ႇၵုမ်ႇ၊ ၵူၺ်းၵႃႈ တေႁဵတ်းၵႂႃႇၵမ်းဢိတ်းဢိတ်း ပေႃး ငိုၼ်းမူတ်းၵႂႃႇၵေႃႈ တေၶိုၼ်းလူႇၶၢမ်ႈ တီႈတၵ်ႉၵႃႇသတ်ႉထႃး ႁဵတ်းၼႆၵႂႃႇထႅင်ႈၵူၺ်း ဝႃႈၼႆ။

['ၵူႈလွင်ႈလွင်ႈ']

2018-03-23T09:23:36

https://shannews.org/archives/3715

ႁႅင်းၵၢၼ်တႆး ၺႃးပေႃႈလဵင်ႉယိုတ်းဝႆႉ ဝတ်းဝႂ် ထိုင်တီႈလႆႈၶိုၼ်ႈလုမ်းၵႄႈၶႆ

ႁႅင်းၵၢၼ်တႆး ႁွတ်ႈမိူင်းထႆး ၺႃးပေႃႈလဵင်ႉယိုတ်းဝႆႉ ဝတ်းဝႂ်ႁဵတ်းၵၢၼ် ယွၼ်းၶိုၼ်းၵေႃႈဢမ်ႇပၼ်လႄႈ ထိုင်တီႈလႆႈၶိုၼ်ႈလုမ်းၶိုၼ်ႈသၢၼ်ၵႄႈလိတ်ႈ ယၢမ်းလဵဝ်တႄႉလႆႈၶိုၼ်းယဝ်ႉဝႃႈၼႆ။ ဝၼ်းတီႈ 21/03/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ဢွၼ်ဢဝ်ပီႈၼွင်ႉႁႅင်းၵၢၼ်တႆး 6 ၵေႃႉ မိူၼ် ၼင်ႇ ၸၢႆးသူၺ်ႇႁၢၼ်ႇ၊ ၸၢႆးသၢင်ႇလူႇ၊ ၸၢႆးလူႇ၊ ၼၢင်းၶမ်းဢွင်ႇ၊ ၼၢင်းၶမ်းၵျႃႇ၊ ၼၢင်းလႃႉဝုၼ်းၶဝ် ၵႂႃႇတၢင်ႇ ၸႅင်ႈၵႂၢမ်းတီႈႁူင်းပလိၵ်ႈ ၸၢင်ႉၽိူၵ်ႇ ၸႄႈဝဵင်းမိူင်း ၸႄႈတွၼ်ႈၵဵင်းမႆႇ ၸိုင်ႈထႆး။ ပိူဝ်ႈႁႂ်ႈၸဝ်ႈၼႃႈတီႈ ၸွႆႈၵပ်းသိုပ်ႇႁႂ်ႈပေႃႈလဵင်ႉပၼ်ၶိုၼ်းဝတ်းဝႂ် ႁႅင်းၵၢၼ် ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈဝႃႈ- “ ဝတ်းဝႂ်ႁဝ်းၼႆႉ ထုၵ်ႇလီမီးတီႈႁဝ်းၵူၺ်း ၽႂ်ဢမ်ႇမီးသုၼ်ႇတေယိုတ်းဢဝ်ဝႆႉလႆႈ ၵွပ်ႈၼၼ်လႄႈ ၽႂ်သေဢမ်ႇဝႃႈ သင်ထုၵ်ႇၺႃးပူၼ်ႉပႅၼ်၊ ဢမ်ႇလႆႈၵႃႈၸၢင်ႈၸိူဝ်းၼႆႉၸိုင် လူဝ်ႇလႆႈမီးၸႂ်ႁတ်းႁတ်းႁၢၼ်ႁၢၼ်သေ တၢင်ႇလၢတ်ႈတီႈၸုမ်းၽူႈ မီးပုၼ်ႈၽွၼ်းလႄႈ ၾၢႆႇၵဵဝ်ႇၶွင်ႈ ” ဝႃႈၼႆ။ ႁႅင်းၵၢၼ်ဢွၼ်ၵၼ်လၢတ်ႈဝႃႈ – “ ႁဝ်းၶႃႈႁဵတ်းၵၢၼ်ၸွမ်းၶဝ်မႃးၼႆႉ ၵႃႈႁႅင်းၸၼ်ႉတႅမ်ႇ ၸွမ်းၼင်ႇပၵ်းပိူင်ႁႅင်း ၵၢၼ်ၵေႃႈဢမ်ႇလႆႈ လႆႈၼိုင်ႈဝၼ်းလႂ် 200 ၿၢတ်ႇပၢႆၵူၺ်း၊ ၵွပ်ႈၼၼ်လႄႈ ႁဝ်းၶႃႈၵေႃႈၶႂ်ႈဢွၵ်ႇၵၢၼ် ၵူၺ်းၵႃႈၶဝ်သမ်ႉဢမ်ႇပၼ်ဝတ်းဝႂ်ႁဝ်းလႄႈ ၸင်ႇဢွၼ်ၵၼ်မႃး ယွၼ်းတၢင်းၸွႆႈထႅမ် တီႈၸုမ်း HRDF ၼႆႉၶႃႈယဝ်ႉ ” ဝႃႈၼႆ။ ဝၢႆးသေၵႂႃႇတၢင်ႇယိုၼ်ႈမိူဝ်ႈဝၼ်းတီႈ 21 ယဝ်ႉ ထိုင်မႃးဝၼ်းတီႈ 22 ၸဝ်ႈၼႃႈတီႈ ၸင်ႇႁွင်ႉ ဢဝ်ပေႃႈလဵင်ႉမႃးပၼ်ဝတ်းဝႂ်ၼႆယဝ်ႉ။ ၾၢႆႇပေႃႈလဵင်ႉတႄႉလၢတ်ႈတီႈပလိၵ်ႈဝႃႈ “ ဢမ်ႇလႆႈယိုတ်း ၵဵပ်းဝႆႉပၼ်ၶဝ်ၵူၺ်း ” ဝႃႈၼႆ။ ပၵ်းပိူင်မၢႆမီႈမိူင်းထႆး ယၢမ်းလဵဝ်ၼႆႉ သင်ၽႂ်ၵေႃႉလႂ် ဢမ်ႇၼၼ် ပေႃႈလဵင်ႉၼၢႆးၸၢင်ႈ ယိုတ်းဢဝ်ဝႆႉ ဝတ်းဝႂ်ႁႅင်း ၵၢၼ်ယၢၼ်မိူင်းၸိုင် မီးတူတ်ႈတၢမ်ႇမႂ်ငိုၼ်း ဢမ်ႇပူၼ်ႉ 100,000 ၿၢတ်ႇ တူၵ်းၶွၵ်ႈ 6 လိူၼ် တေႃႇႁႅင်းၵၢၼ် 1 ၵေႃႉ ၼႆယဝ်ႉ ။

['ႁႅင်းငၢၼ်းၶၢမ်ႈမိူင်း']

2018-03-23T08:47:52

https://shannews.org/archives/3712

ထႆး – ၶႄႇ – လၢဝ်း – တႆး ႁူမ်ႈၵၼ်ပူၵ်းပွင်ၵၢၼ်ဢႅဝ်ႇယဵမ်ႈၼႂ်းပိုၼ်ႉတီႈ 5 ၵဵင်း

ႁွင်ႈၵၢၼ်ၾၢႆႇၵၢၼ်တွင်ႈတဵဝ်းဢႅဝ်ႇယဵမ်ႈ ၸိုင်ႈထႆးပွတ်းၼိူဝ် တေပူၵ်းပွင်ၵၢၼ်ဢႅဝ်ႇယဵမ်ႈ ပိုၼ်ႉတီႈ 5 ၵဵင်း ႁႂ်ႈပဵၼ်ပိုၼ်ႉတီႈလုမ်ႈၾႃႉႁူႉၸၵ်း တိုၵ်းသူၼ်းၽူႈသူၼ်ၸႂ်ဢႅဝ်ႇယဵမ်ႈ။ ၾၢင်ႁၢင်ႈ မႄႈၼမ်ႉၶူင် ဢၼ်လႆလတ်းလၢႆၸိုင်ႈမိူင်း ႁွင်ႈၵၢၼ်ၾၢႆႇၵၢၼ်တွင်ႈတဵဝ်း ဢႅဝ်ႇယဵမ်ႈ ၵဵင်းႁၢႆးလႄႈ ႁွင်ႈၵၢၼ်ၾၢႆႇဢႅဝ်ႇယဵမ်ႈ 17 ၸႄႈတွၼ်ႈ ပွတ်းၼိူဝ် လႄႈႁွင်ႈၵၢၼ်ၾၢႆႇၵဵဝ်ႇၶွင်ႈ ႁူမ်ႈၵၼ်ၸတ်းႁဵတ်းပၢင်ဢုပ်ႇၵုမ် တႃႇပူၵ်းပွင်ၵၢၼ် ဢႅဝ်ႇယဵမ်ႈ ပိုၼ်ႉတီႈ 5 ၵဵင်း မိူဝ်ႈဝၼ်းတီႈ 14 – 16/03/2018 ။ မီးတူဝ်တႅၼ်းၼႂ်း ပိုၼ်ႉတီႈ 5 ၵဵင်းမိူၼ်ၼင်ႇ ၵႅမ်ၽူႈၵွၼ်းၸႄႈတွၼ်ႈၿေႃႇၵႅဝ်ႈ၊ ၾၢႆႇတူင်ႉၼိုင်လိၵ်ႈလၢႆးၾိင်ႈထုင်း မိူင်းလၢဝ်း ၊ၵႅမ်ၽူႈၵွၼ်းလုမ်းၽွင်းတၢင်မိူင်းၶႄႇ ၼႂ်းမိူင်းထႆးလႄႈ တူဝ်တႅၼ်း ၼႂ်းမိူင်းတႆး ၸိူဝ်းၼႆႉၶဝ်ႈႁူမ်ႈ။ ၼၢင်းၽၵၢႆႊမၢသ်ႊ ဝဵၼ်ႊရႃႊ ၵႅမ်ၽူႈၵွၼ်းၾၢႆႇၵၢၼ်ၵႃႉၶၢႆ ၵဵင်းႁၢႆး လၢတ်ႈဝႃႈ – “ မိူဝ်ႈလဵဝ်ၵၢၼ်ၵႃႉၶၢႆ လီၶိုၼ်ႈတႄႉတႄႉ ၵၢၼ်ၵႂႃႇမႃး ၵဵင်းႁၢႆး – ၵဵင်းတုင်ၵေႃႈငၢႆႈ ။ လိူဝ်ၼၼ်ႉတၢင်းၵဵင်ႈႁုင်ႈ၊ ၵဵင်းထွင်း (ၵဵင်းၶမ်း) ၸိူဝ်းၼႆႉ ၵေႃႈၵႂႃႇမႃးငၢႆႈလူမ် ၸဵမ်တၢင်းၵၢင်ႁၢဝ်၊ တၢင်းၼမ်ႉလႄႈ တၢင်းလိၼ် ၵွပ်ႈၼၼ်လႄႈ ႁဝ်းၶႃႈဝူၼ်ႉဝႃႈ တေမီးၵူၼ်းဢႅဝ်ႇယဵမ်ႈၼမ်တႄႉတႄႉ ” ဝႃႈၼႆ။ ပိုၼ်ႉတီႈ 5 ၵဵင်းၼႆႉမိူၼ်ၼင်ႇ ၵဵင်းမႆႇ ၊ ၵဵင်းႁၢႆး ၼႂ်းမိူင်းထႆး ၊ ၵဵင်းတုင် ၼႂ်းမိူင်းတႆး၊ ၵဵင်ႈႁုင်ႈ သိပ်းသွင်ပၼ်းၼႃးလႄႈ ၵဵင်းထွင်း(ၵဵင်းၶမ်း) ၼႂ်းမိူင်းလၢဝ်း ၸိူဝ်းၼႆႉ။ လုင်းၸၢႆးသၢမ်တိပ်ႉသိူဝ် ၽူႈဢွၼ်ႁူဝ် ၸုမ်းႁၵ်ႉသႃ ၶူဝ်းၶွင်ဝဵင်းၵဵင်းတုင် လၢတ်ႈဝႃႈ – “မိူဝ်ႈလဵဝ် တီႈဝဵင်းၵဵင်း တုင်ၼႆႉ ၵူၼ်းၼွၵ်ႈမိူင်းမႃးဢႅဝ်ႇၼမ်တႄႉ ၵူၼ်းထႆးၼမ်လိူဝ်ပိူၼ်ႈၶႃႈ လွင်ႈၵႂႃႇ မႃးၵေႃႈငၢႆႈလူမ်ၸႂ် ၵူၺ်းၵႃႈတီႈလိုဝ်ႈတီႈၼွၼ်းတႄႉ တေလႆႈလိုဝ်ႈတီႈႁူင်းႁႅမ်းၵူၺ်း ” ဝႃႈၼႆ။ လွင်ႈႁူမ်ႈမိုဝ်းၵၢၼ်ဢႅဝ်ႇယဵမ်ႈ 5 ၵဵင်းၼႆႉ မီးမႃးႁိုင်ယဝ်ႉ ၵူၺ်းၵႃႈၼင်ႇႁိုဝ် တေထိုင်တီႈယွတ်ႈ ႁွတ်ႈတီႈပၢႆၼၼ်ႉ ၸင်ႇၸတ်းႁဵတ်းပၢင်ၵုမ်ဢုပ်ႇဢူဝ်းၵၼ် တႃႇႁူမ်ႈၵၼ်ပူၵ်းပွင်ၵႂႃႇႁႂ်ႈပေႃး ႁွတ်ႈထိုင်တီႈယိူင်းမၢႆၼၼ်ႉဝႃႈၼႆ။

['ၵူႈလွင်ႈလွင်ႈ']

2018-03-23T08:30:24

https://shannews.org/archives/3709

ၾႆးမႆႈႁိူၼ်း လင်ၼိုင်ႈ တီႈဝဵင်းၵႃလိ မီးလွင်ႈလူႉသုမ်းၶူဝ်းၶွင်ၼႂ်းႁိူၼ်းတင်းၼမ်

ၾႆးမႆႈႁိူၼ်း လင်ၼိုင်ႈ ၼႂ်းပွၵ်ႉ 1 ဝဵင်းၵႃလိ ဢမ်ႇမီးၵူၼ်းမၢတ်ႇၸဵပ်းလူႉတၢႆ၊ ၵူၺ်းၵႃႈ ၶူဝ်းၶွင် ၼႂ်းႁိူၼ်းယေး ၺႃးၾႆးႁုပ်ႇမႆႈတင်းၼမ် ဝႃႈၼႆ။ ၾၢင်ႁၢင်ႈ ၾႆးမႆႈ တီႈၵႃလိ ဝၼ်းတီႈ 23/03/2018 ယၢမ်းၵၢင်ၼႂ် မွၵ်ႈ 6:20 မူင်း ၾႆးမႆႈႁိူၼ်း ၼၢင်းၶမ်းၶိူဝ်း ယူႇတေႃႇၼႃႈၵၢတ်ႇၵႃလိ ပွၵ်ႉ 1 ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၶူဝ်ၶွင်းၼႂ်းႁိူၼ်းယေး ဢမ်ႇတၼ်းလႆႈ၊ ၺႃးၾႆးႁုပ်ႇ မႆႈတင်းၼမ် ဝႃႈၼႆ။ ၸၢႆးဢွင်ႇၵျေႃႇဢူး(ႁွင်ႉ) ၸၢႆးဢွမ်ၶမ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၵုၼ်ႁဵင် လၢတ်ႈတီႈၽူႈတွႆႇႁွၵ်ႈဝႃႈ “ ၾႆးၼႆႉ လႅပ်ႈတေလုၵ်ႉမႆႈမႃးတီႈသွင်ႇၾႆးၶဝ်ဢွၼ်တၢင်း၊ သမ်ႉတေလၢမ်းမႆႈၶူဝ်းၶွင် ဢၼ် မႆႈငၢႆႈမၼ်းၵေႃႈပႃးသေ ၾႆးၸင်ႇလုၵ်ႉမႆႈႁၢဝ်ႈႁႅင်း၊ ႁိူၼ်းၼၢင်းၶမ်းၶိူဝ်းၼႆ့ ပိုတ်ႇႁၢၼ်ႉၶၢႆၶူဝ်းယွႆႈဝႆႉ၊ တၼ်း ဢဝ်ဢွၵ်ႇမႃးလႆႈၵေႃႈမီးဢေႇၼႃႇ၊ ၾႆးမႆႈၵႂႃႇၵမ်ႈၼမ်” ဝႃႈၼႆ။ ၵူၼ်းၼႂ်းပိုၼ်ႉတီႈ ၸဝ်ႈၼႃႈတီႈၾၢႆႇၶႄၾႆး ၵႃလိ၊ ၵႃးႁူတ်ႉၼမ်ႉ ပမ်ႉၼမ်ႉမၼ်း လွႆၶူင်း၊ ႁႅင်းမႂ်ႇ ၸိူဝ်းၼႆႉၸွႆႈ ၵၼ်ၶႄႇ။ လူတ်ႉၶႄၾႆးတင်းၵုၼ်ႁဵင်ၵေႃႈ သူင်ႇမႃး ဝႃႈၼႆ။ ၸၢႆးဢွင်ႇၵျေႃႇဢူး လၢတ်ႈဝႃႈ ၼႂ်းၵႃလိႁဝ်းသမ်ႉ မီးလူတ်ႉၶႄၾႆးလမ်းၼိုင်ႈၵူၺ်းၼႃႇၼေႃႈ၊ လိူဝ်ၼၼ်ႉ လူတ်ႉ ၶႄၾႆး ၼႂ်းပမ်ႉၼမ်ႉမၼ်း ဢၼ်မီးၼႂ်းၵႃလိႁဝ်းၵေႃႈ ဢွၼ်ၵၼ်မႃးၸွႆႈ၊ တီႈၵုၼ်ႁဵင်ၵေႃႈမႃး မိူဝ်ႈၽွင်းၵႃး ၵုၼ် ႁဵင်မႃးၽႅဝ်တီႈၵႃလိၼၼ်ႉ ၾႆးၵေႃႈပေႃးယူပ်ႈလူင်းၽွင်ႈယဝ်ႉ၊ ၾႆးမႆႈၼႆႉ မၼ်းဢမ်ႇတၼ်းၶၢဝ်းႁိုင် ႁၢၼ်ႉတေႃႇ ၾႆးပေႃးမွတ်ႇၵႂႃႇ ႁိုင်မွၵ်ႈ 1 ၸူဝ်ႈမူင်း” ဝႃႈၼႆ။ ၵဵဝ်ႇၵပ်းၾႆးမႆႈႁိူၼ်း ၼၢင်းၶမ်းၶိူဝ်းၼႆႉ ၸဝ်ႈၼႃႈတီႈၶဝ် တိုၵ်ႉၵူတ်ႇထတ်းတူၺ်းယူႇဝႃႈ မၼ်းတႄႇတီႈလႂ်သေ မႆႈမႃး။ ၶူဝ်းၶွင်ႁိူၼ်းလႆႈလူႉသုမ်းၵႃႈၶၼ်မီးၵႃႈႁိုဝ်ၼႆၵေႃႈ ယင်းပႆႇႁူႉ ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 14/03/2018 သၢႆၾႆးၾႃႉသျွတ်ႊလႄႈ ၾႆးမႆႈ ႁိူၼ်းလုင်း ပၢၼ်း ပွၵ်ႉ 4 ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။

['သိင်ႇဝႅတ်ႉလွမ်ႉ']

2018-03-23T08:04:29

https://shannews.org/archives/3707

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 23/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.80 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 211.15 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/03/2018 ငိုၼ်းထႆး 1 ဝၢတ်ႇ = 42.9 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-23T07:52:46

https://shannews.org/archives/3701

သိုၵ်း TNLA လႄႈ သိုၵ်း RCSS ပိုတ်းယိုဝ်းၵၼ် တီႈသီႇပေႃႉ ၵူၼ်းပၢႆႈၽေးသိုၵ်း မီး 400 ပၢႆ

သိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းသီႇပေႃႉ ၵူၼ်းမိူင်း 400 ပၢႆ ဢွၼ်ၵၼ်ပၢႆႈ ၽေး သိုၵ်း ႁွတ်ႈၽႅဝ်ဝႆႉ ၼႂ်းဝဵင်းသီႇပေႃႉ။ ၵူၼ်းပၢႆႈၽေးတီႈသီႇပေႃႉ ဝၼ်းတီႈ 21-22/03/2018 ၼႆႉ ၵူၼ်းမၢၼ်ႈလွႆ ဢိူင်ႇဢုမ်မူႉ ၸႄႈဝဵင်းသီႇပေႃႉ ဢွၼ်ၵၼ်ပၢႆႈၽေးသိုၵ်း ႁွတ်ႈၽႅဝ် ဝႆႉတီႈ ဝတ်ႉမေႃႇၵိူဝ် ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ တေမီးႁူဝ်ၵူၼ်း 400 ပၢႆ ဝႃႈၼႆ။ ၵူၼ်းပၢႆႈၽေးတီႈသီႇပေႃႉ ၸၢႆးႁၢၼ် ၵူၼ်းမၢၼ်ႈလွႆ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ဢွၼ်ၵၼ်ပၢႆႈလူင်းမႃး ယွၼ်ႉသိုၵ်း TNLA တင်း RCSS ပဵၼ်ပၢင်တိုၵ်းၵၼ် မီး 9-10 ဝၼ်းယဝ်ႉ။ ပၢင်တိုၵ်းၼႆႉသမ်ႉသုတ်ႉ ၶဝ်ႈမႃးၸမ်ဝၢၼ်ႈႁဝ်း ၸင်ႇဢွၼ်ၵၼ်ပၢႆႈလူင်း မႃးဝႆႉၵွၼ်ႇ။ သင်ဝႃႈ ပၢင်တိုၵ်းပဵၼ်ၼႂ်းဝၢၼ်ႈႁဝ်း ၵူဝ်ဢမ်ႇတၼ်းပၢႆႈ” ဝႃႈၼႆ။ ၵူၼ်းပၢႆႈၽေးတီႈသီႇပေႃႉ ၵူၼ်းပၢႆႈၽေး ဢၼ်ပၢႆႈလူင်းမႃး ၵမ်ႈၼမ် ပဵၼ်ၵူၼ်းထဝ်ႈ၊ လုၵ်ႈဢွၼ်ႇလႄႈ ၼၢင်းယိင်း ၵူၼ်းၼုမ်ႇၽူႈၸၢႆးသမ်ႉ ပႂ်ႉႁိူၼ်း ဝႃႈၼႆ။ ၸၢႆးႁၢၼ် လၢတ်ႈဝႃႈ တေႃႈလဵဝ် ၽူႈမၢႆ ၽူႈယႂ်ႇၵူၼ်းလူင်ဝၢၼ်ႈၵေႃႈတိုၵ်ႉပႂ်ႉဝၢၼ်ႈဝႆႉယူႇ။ လိူဝ်ၼၼ်ႉ ဝႆႉ ၵူၼ်းပႂ်ႉ ႁိူၼ်းၼိုင်ႈႁိူၼ်း 1-2 ၵေႃႉ ၵူၺ်း။ ႁဵတ်းၼၼ်သေ ပႂ်ႉဝႆႉ။ ၵူၼ်းပၢႆႈၽေးသိုၵ်း 400 ပၢႆ ၼႆႉ ပဵၼ်ၵူၼ်းဝၢၼ်ႈ မၢၼ်ႈလွႆ တင်းမူတ်း။ မိူဝ်ႈဝၼ်းတီႈ 21 ၼၼ်ႉ ယူႇတီႈ ၸုမ်းၸွႆႈထႅမ်ၵူၼ်းပၢႆႈၽေး ပရႁိတ သီႇပေႃႉ လႆႈၵႂႃႇႁပ်ႉမႃးဝႆႉတီႈဝတ်ႉမေႃႇၵိူဝ် 320 ၵေႃႉ။ ၼႂ်းဝၼ်းတီႈ 22 သမ်ႉ ဢွၼ်ၵၼ်ပၢႆႈမႃးထႅင်ႈ ႁိမ်း 40 ၵေႃႉ၊ ဢၼ်ပၢႆႈ ၵႂႃႇယူႇသဝ်းၸွမ်းႁိူၼ်းပီႈႁိူၼ်းၼွင်ႉ ၼႂ်းသီႇပေႃႉၵေႃႈ မီးၵမ်ႈၽွင်ႈ ဝႃႈၼႆ။ တႄႇဢဝ်ဝၼ်းတီႈ 10 လိူၼ်ၼႆႉမႃး သိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်း ၼမ်ႉတူႈ တင်း ၸႄႈဝဵင်းၵျွၵ်ႉမႄး၊ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ ဢွၼ်ၵၼ်ပၢႆႈၽေးသိုၵ်း ၼပ်ႉႁူဝ်ႁဵင် ဝႃႈၼႆ။

['သုၼ်ႇလႆႈၵူၼ်း']

2018-03-23T07:26:45

https://shannews.org/archives/3698

ၾႆႈမႆႈႁိူၼ်းလင်ၼိုင်ႈတီႈဝဵင်းၵႃလိ

ၾႆႈမႆႈႁိူၼ်းလင်ၼိုင်ႈတီႈဝဵင်းၵႃလိ

['Uncategorized']

2018-03-22T09:26:27

https://shannews.org/archives/3694

ပၢင်ၵၢတ်ႇတႃႇ ယုၵ်ႉယွင်ႈႁုၼ်ႈမုၼ်း လိၵ်ႈလၢႆးၾိင်ႈငႄႈၸၢဝ်းၶိူဝ်း တီႈဝဵင်းတူၼ်ႈတီး

ပၢင်ၵၢတ်ႇတႃႇ ယုၵ်ႉယွင်ႈႁုၼ်ႈမုၼ်း လိၵ်ႈလၢႆးၾိင်ႈငႄႈၸၢဝ်းၶိူဝ်း တီႈဝဵင်းတူၼ်ႈတီး

['Uncategorized']

2018-03-22T09:01:10

https://shannews.org/archives/3688

LDU တေလူင်းႁူပ်ႉၵူၼ်းမိူင်း ၼႂ်းၸိုင်ႈတႆးပွတ်းဢွၵ်ႇၶူင်း တႃႇ 7 တီႈ

ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU ဢၼ်လူင်းလၢႆးမိုဝ်းၵိုတ်း တိုၵ်းပတ်းပိုၼ်ႉတူဝ်ႈမိူင်း NCA ၵႂႃႇမိူဝ်ႈ လိူၼ်ၾႅပ်ႊၿိဝ်ႊရီႊ ပူၼ်ႉမႃးၼၼ်ႉ မီးယိူင်းဢၢၼ်းတေႁူပ်ႉထူပ်းၵူၼ်းမိူင်း ၼႂ်းၸိုင်ႈတႆးပွတ်းဢွၵ်ႇၶူင်း တႃႇ 7 ၸႄႈဝဵင်း ဝႃႈၼႆ။ ပၢင်ၵုမ် LDU ဝၼ်းတီႈ 19-20/03/2018 ၶၢဝ်းတၢင်း 2 ဝၼ်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU ၸတ်းႁဵတ်းပၢင်ၵုမ် လူင် တီႈဝဵင်းၵဵင်းမႆႇ ၸိုင်ႈထႆး တင်းမူတ်း ၽူႈၶဝ်ႈႁူမ်ႈ 50 ပၢႆ ။ ၼႂ်းၼၼ်ႉ ဢုပ်ႇဢူဝ်းၵၼ် လႆႈ ၸႂ်တႅပ်းတတ်း 4 ၶေႃႈ။ မိူၼ်ၼင်ႇ တေလူင်းႁူပ်ႉထူပ်းၵူၼ်းမိူင်း၊ တေႁူမ်ႈၸွမ်းတၢင်ႇမူႇၸုမ်းသေ ၶိုင်ႈသၢင် ၸတ်းပွင် ၶၵ်ႉၵၢၼ်လွင်ႈငမ်းယဵၼ်၊ ဢုပ်ႇဢူဝ်းၵၢၼ်မိူင်းလႄႈ တေႁူမ်ႈႁွမ်းၸွမ်းၵူၼ်းမိူင်းသေ ႁဵတ်းသၢင်ႈၵၢၼ် ငၢၼ်းၵႂႃႇ ဝႃႈၼႆ။ ၸဝ်ႈသိုၵ်းလူင် သေႃးလမုၼ် ၸဝ်ႈသိုၵ်းလူင် သေႃးလမုၼ် လၢတ်ႈဝႃႈ “ တေလူင်းႁူပ်ႉၵူၼ်းမိူင်းၸၢဝ်းၶိူဝ်းလႃးႁူႇႁဝ်း။ ယွၼ်ႉဝႃႈ တေႃႈလဵဝ်ၼႆႉ ၸၢဝ်းလႃးႁူႇႁဝ်း ယူႇဝႆႉပဵၼ်ယွမ်ႇပဵၼ်တီႈဝႆႉယူႇလႄႈ ၼင်ႇႁိုဝ် တေပဵၼ်မူႇပဵၼ်ၵွၼ်ႈ ၽွမ်ႉႁူမ်ႈၵၼ်ၼၼ်ႉ တေသၢင်ႈလွင်ႈႁုၼ်ႈမုၼ်းမႂ်ႇသုင်ၼႂ်းပိုၼ်ႉတီႈသေ တေတုၵ်းယွၼ်းႁႂ်ႈမီးၼႃႈလိၼ်ၽွင်းငမ်းတူဝ်ၵဝ်ႇလႄႈ တေ ႁဵတ်းၵၢၼ်ၵႂႃႇၸွမ်းၼင်ႇၶၵ်ႉၵၢၼ်မိူင်းၵမ်းၸၼ်ႉၸၼ်ႉ” ဝႃႈၼႆ။ သိုပ်ႇလၢတ်ႈဝႃႈ လွင်ႈတေႁူပ်ႉထူပ်းၵူၼ်းမိူင်းတႄႉ ပႆႇလႆႈတင်ႇယွၼ်းၶႂၢင်ႉ တီႈလူင်ပွင်ၸိုင်ႈ ဝႃႈၼႆ။ ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU တေလူင်းႁူပ်ႉထူပ်းၵူၼ်းမိူင်းၼႆႉ ပဵၼ်ၾၢႆႇ ပွတ်း ဢွၵ်ႇၶူင်း မိူၼ်ၼင်ႇ မိူင်းပဵင်း၊ မိူင်းသၢတ်ႇ၊ မိူင်းၽျၢၵ်ႈ၊ မိူင်းတူၼ်လႄႈ မိူင်းယွၼ်း ၸိူဝ်းၼႆႉ ဝႃႈၼႆ။ လႃးႁူႇ LDU တင်း မွၼ်း NMSP ၼႆႉ ပဵၼ်လုၵ်ႈၸုမ်း UNFC သေ လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA မိူဝ်ႈလိူၼ်ၾႅပ်ႊၿိဝ်ႊရီႊ ပီ 2018 ၼႆႉ။

['ၵၢၼ်မိူင်း']

2018-03-22T08:33:17

https://shannews.org/archives/3684

ၸွမ်ၸိုင်ႈ ၽႂ်တေၶိုၼ်ႈတေလူင်း ဢမ်ႇလမ်ႇလွင်ႈတႃႇၸၢဝ်းၶိူဝ်း၊ ၽႂ်တေၶိုၼ်ႈမႃးႁဵတ်းသၢင်ႈၸိူင်ႉႁိုဝ် ၸင်ႇလမ်ႇလွင်ႈတႃႇၸၢဝ်းၶိူဝ်း

မိူဝ်ႈလိူၼ်မၢတ်ႊၶျ် ဝၼ်းတီႈ 21 ၼႆႉ ၸွမ်ၸိုင်ႈဢူးထိၼ်ႇၵျေႃႇလႄႈ ႁူဝ်ပဝ်ႈတႅၼ်းၽွင်းၵူၼ်းမိူင်း လႆႈထွၼ်တူဝ်ဢွၵ်ႇၵႂႃႇ မိုဝ်ႉလဵဝ်ဝၼ်းလဵဝ်ၵၼ်ၼႆ ႁဵတ်းႁႂ်ႈၵူၼ်းမိူင်း ဢွၼ်ၵၼ်တိုၼ်ႇသၢၼ်ႈၵႂႃႇ။ ၾၢႆႇၼိုင်ႈတၢင်းၼိုင်ႈၵေႃႈ ဢွၼ်ၵၼ်ၶဝ်ႈၸႂ်သူၼ်ၸႂ်ၵၼ်ဝႃႈ ၵေႃႉလႂ်ၽႂ်တေၶိုၼ်ႈမႃးပဵၼ်ၸွမ်ၸိုင်ႈမႂ်ႇ၊ ၵေႃႉလႂ်ၽႂ်တေၶိုၼ်ႈမႃးပဵၼ် ႁူဝ်ပဝ်ႈတႅၼ်းၽွင်းၵူၼ်းမိူင်းၼႆၼၼ်ႉ ဢွၼ်ၶဝ်ႈၸႂ်ၵၼ်ဝႆႉ။ ၸွမ်ၸိုင်ႈဢူးထိၼ်ႇၵျေႃႇ ၸွမ်ၸိုင်ႈဢူးထိၼ်ႇၵျေႃႇၼႆႉ ၶိုၼ်ႈပဵၼ်ၸွမ်ၸိုင်ႈမႃးမိူဝ်ႈ ပီ 2016 လိူၼ်မၢတ်ႊၶျ် 31 သေယဝ်ႉ ဢဝ်ပုၼ်ႈၽွၼ်းၸွမ်ၸိုင်ႈမႃး မီးယူႇၶၢဝ်းတၢင်း 721 ဝၼ်း။ ပေႃးမႃးတူၺ်းၸွမ်ၸိုင်ႈဢူးထိၼ်ႇၵျေႃႇ ၶိုၼ်ႈမႃးပဵၼ်ၸွမ်ၸိုင်ႈၼႆႉ လုၵ်ႉၼႂ်းၽၵ်းၵႃႇၵူၼ်းမိူင်းသေ ၶိုၼ်ႈပဵၼ်မႃးၼႂ်းၶၢဝ်းတၢင်း 50 ပီမိူင်းၼႆႉ ပဵၼ်ၵေႃႉႁႅၵ်ႈသုတ်း ၵေႃႉတီႈဢွၼ်တၢင်းသုတ်း။ ၵမ်းၼႆႉ ၸွမ်းၼင်ႇပၵ်းပိူင်လၵ်းမိူင်း 2008 မီးၼၼ်ႉ ပေႃးဝႃႈတၼ်းႁဵင်းၸွမ်ၸိုင်ႈပဝ်ႇႁၢမ်းၵႂႃႇယဝ်ႉၼႆၸိုင် ၵေႃႉပဵၼ်ၵႅမ်ၸွမ်ၸိုင်ႈ 1 ၼၼ်ႉ တိုၼ်းတေလႆႈမႃးပုတ်ႈႁဵတ်းၸွမ်ၸိုင်ႈၸူဝ်ႈၶၢဝ်းၼႆ ၼႆႉၵေႃႈမီးပိူင်မၼ်းဝႆႉ။ လိူဝ်ၼၼ်ႉၵေႃႈ ယၢမ်းဢၼ်ထွၼ်တူဝ်ဢွၵ်ႇၵႂႃႇၼၼ်ႉ ၼႂ်းၶၢဝ်းတၢင်းႁဵတ်းၵၢၼ် 7 ဝၼ်း တိုၼ်းတေလႆႈ ယုၵ်ႉတၢင်ႇၶိုၼ်း ၸွမ်ၸိုင်ႈမႂ်ႇထႅင်ႈၵေႃႉၼိုင်ႈ၊ ၼႆႉၵေႃႈမီးပိူင်မၼ်းဝႆႉလႄႈ မိူဝ်ႈၼႆႉဝၼ်းတီႈ 22 တေဢွၼ်ၶိုင်ၵႂႃႇယဝ်ႉ။ ဢူးဝိၼ်းမျိၼ်ႉ ၵူၺ်းၵႃႈတီႈၼႆႈ ၵွပ်ႈပိူဝ်ႈႁူဝ်ပဝ်ႈလုမ်းတႅၼ်းၽွင်းၵူၼ်းမိူင်း (ဢၼ်ႁွင်ႉဝႃႈ ပြည်သူ့လွှတ်တော်ဥက္ကဌ ၼၼ်ႉၵေႃႈ) ထွၼ်တူဝ်ဢွၵ်ႇၵႂႃႇပႃးလႄႈ ဢွၼ်တၢင်းသုတ်းတႄႉ တေလႆႈလိူၵ်ႈတင်ႈႁူဝ်ပဝ်ႈ လုမ်းတႅၼ်းၽွင်းၵူၼ်းမိူင်းၼႆႉ ဢွၼ်တၢင်း။ ပေႃးလႆႈၼႆႉယဝ်ႉၸင်ႇ ႁူဝ်ပဝ်ႈလုမ်းတႅၼ်းၽွင်းၵူၼ်းမိူင်း လႄႈပႃးတင်းလုၵ်ႈၸုမ်း ၸိူဝ်းပဵၼ်ၽူႈတႅၼ်းၽွင်းၵူၼ်းမိူင်းၶဝ် တေလႆႈလိူၵ်ႈတူဝ်တႅၼ်း 1 ၵေႃႉ။ ၵွပ်ႈပိူဝ်ႈဝႃႈ ၸွမ်ၸိုင်ႈဢူးထိၼ်ႇၵျေႃႇၼႆႉ မၼ်းလုၵ်ႉတီႈတႅၼ်းၽွင်းၵူၼ်းမိူင်းသေ ယုၵ်ႉတၢင်ႇမၼ်းဝႆႉလႄႈ ၽိူဝ်ႇမၼ်းယွၼ်းလိုဝ်ႈၵၢၼ် တၼ်းႁဵင်းမၼ်းယဝ်ႉၵေႃႈ ယူႇတီႈလုမ်းတႅၼ်းၽွင်းၵူၼ်းမိူင်းၼႆႉၵူၺ်း သမ်ႉတေလႆႈယုၵ်ႉတၢင်ႇထႅင်ႈတူဝ်တႅၼ်းၼိုင်ႈၵေႃႉ ပိူဝ်ႈတႃႇပဵၼ်မႃး ၶိုၼ်ႈမႃးႁဵတ်းၼေႃႇၵႅမ်ၸွမ်ၸိုင်ႈ၊ ပေႃးလႆႈမႃးၼေႃႇၵႅမ်ၸွမ်ၸိုင်ႈ ၼိုင်ႈၵေႃႉယဝ်ႉၼႆ တင်းဢၼ်ၵႅမ်ၸွမ်ၸိုင်ႈ မီးယူႇ 2 ၵေႃႉၼၼ်ႉ မႃးႁူမ်ႈၵၼ်သေ ၶဝ် 3 ၵေႃႉၼႆႉ တေလႆႈထုၵ်ႇလိူၵ်ႈတင်ႈဝႃႈ ၽႂ်တေၶိုၼ်ႈမႃးပဵၼ်ၸွမ်ၸိုင်ႈၼႆ ၸင်ႇတေသုတ်းတီႈၼၼ်ႈ။ တီႈၼႆႈႁဝ်းၶႃႈမႃးလၢမ်းႁၼ်တႄႉ ၵွပ်ႈပိူဝ်ႈပႃႇတီႇ NLD ပဵၼ်ယႂ်ႇဝႆႉၼႂ်းတႅၼ်းၽွင်းၼႆလႄႈ တိုၼ်းတေပဵၼ်ၵူၼ်းၼႂ်းပႃႇတီႇ NLD ဢၼ်ဝႃႈၼၼ်ႉတႄႉ ႁဝ်းၶႃႈဢမ်ႇလၢတ်ႈၵေႃႈ တေႁူႉထိုင်ၵၼ်ယူႇ။ ယဝ်ႉၵေႃႈ ၵေႃႉတေပဵၼ်မႃးၸွမ်ၸိုင်ႈလႄႈ ၵေႃႉတေပဵၼ်မႃးႁူဝ်ပဝ်ႈလုမ်းတႅၼ်းၽွင်းၼၼ်ႉ မၼ်းသမ်ႉလမ်ႇလွင်ႈၸိူင်ႉႁိုဝ်လႃႇ၊ ပေႃးႁဝ်းၶႃႈမႃးတူၺ်းၼႆ တီႈငၢႆႈသုတ်းမၼ်းတႄႉ ၸွမ်ၸိုင်ႈၼႆႉ မၼ်းပဵၼ်ႁူဝ်ၼႃႈသုင်သုတ်းၸိုင်ႈမိူင်းသေတႃႉၵေႃႈ ပုၼ်ႈၽွၼ်းဢၼ်မၼ်းယိပ်းဝႆႉ ဢၼ်လမ်ႇလွင်ႈ ႁဝ်းၶႃႈတင်းၵူၼ်းမိူင်း လႆႈၵပ်းသိုပ်ႇၵၼ်သိုဝ်ႈသိုဝ်ႈၼႆႉတႄႉ မၼ်းပဵၼ်ၶွမ်ႊမသျိၼ်ႊ ၾၢႆႇၾၼ်ႊၻႃႊငိုၼ်းတွင်း ၸိုင်ႈမိူင်း။ ၾၼ်ႊၻႃႊငိုၼ်းတွင်း ဢၼ်ၵဵပ်းလႆႈမႃးတီႈၵူၼ်းမိူင်းလႄႈသင်၊ ၾၼ်ႊၻႃႊငိုၼ်းတွင်း ဢၼ်ယူႇတီႈ ၸိုင်ႈမိူင်းသေ ႁႃလႆႈမႃးၸိူဝ်းၼၼ်ႉ တင်းမူတ်းတင်းသဵင်ႈလႄႈသင်၊ တေၸႂ်ႉတိုဝ်းတီႈလႂ်၊ တေၸႂ်ႉတိုဝ်း မွၵ်ႈၵႃႈႁိုဝ် ဢၼ်ဝႃႈၼၼ်ႉ၊ တေၸႂ်ႉတိုဝ်းၶၢဝ်းယၢမ်းလႂ်ၸိူဝ်းၼႆႉ မၼ်းယူႇတီႈႁူဝ်ပဝ်ႈၶွမ်ႊမသျိၼ်ႊ ၾၢႆႇ ၾၼ်ႊၻႃႊငိုၼ်းတွင်း ဢၼ်ပဵၼ်ၸွမ်ၸိုင်ႈၼႆႉ ယိပ်းၵမ်ဝႆႉလုမ်းလုမ်းလႄႈ တၼ်းႁဵင်းဢၼ်ၼႆႉ မၼ်းလမ်ႇလွင်ႈပိူဝ်ႈတႃႇၵူၼ်းမိူင်း တေၶိုၼ်ႈယႂ်ႇမုၼ်းလႅင်းႁိုဝ် ဢမ်ႇၼၼ်ၵေႃႈ တေတူၵ်းတႅမ်ႇၵႂႃႇႁိုဝ်ၼၼ်ႉ မၼ်းမီးတီႈၸွမ်ၸိုင်ႈၵုမ်းၵမ်ၼၼ်ႉ။ လိူဝ်သေၼၼ်ႉ ပေႃးတေမႃးတူၺ်းတၼ်းႁဵင်းႁူဝ်ပဝ်ႈ တႅၼ်းၽွင်းၵူၼ်းမိူင်း (ဢၼ်ႁွင်ႉဝႃႈ- ပြည်သူ့လွှတ်တော်ဥက္ကဌ) ၼၼ်ႉၼႆ မၼ်းပဵၼ်ၽူႈၵုမ်းၵမ် ယိပ်းၵမ်ၼႃႈၵၢၼ် ဢၼ်ႁဵတ်းႁႂ်ႈ ၾၢႆႇဢုပ်ႉပိူင်ႇၽွင်းငမ်းလႄႈတင်း ၾၢႆႇတတ်းသိၼ်/တွၼ်ႇၾိင်ႈၼႆႉ ႁႂ်ႈလႆႈပိၼ်ႇပႆႇၵွၼ်းၵိူင်ႈၵၼ်ၼၼ်ႉ မၼ်းပဵၼ်ၵေႃႉယိပ်းၵၢၵ်ႇသေႃးမၼ်းၼႆလႄႈ ၼႆႉၵေႃႈပဵၼ်တၼ်းႁဵင်းဢၼ်လမ်ႇလွင်ႈတႄႉတႄႉ။ ပိူဝ်ႈတႃႇတၼ်းႁဵင်းၸွမ်ၸိုင်ႈလႄႈ တၼ်းႁဵင်းႁူဝ်ပဝ်ႈလုမ်းတႅၼ်းၽွင်းၵူၼ်းမိူင်းၼႆႉ ၽူႈလႂ်ၽႂ်တေၶိုၼ်ႈမႃး ဢၼ်ဝႃႈၼၼ်ႉ တေဢမ်ႇၸႂ်ႈပိူင်ယႂ်ႇပုၼ်ႈတႃႇ ၵူၼ်းမိူင်းၸၢဝ်းၶိူဝ်းႁဝ်း။ ယူႇတီႈၵူၼ်းမိူင်းၸၢဝ်းၶိူဝ်းၼႆႉတႄႉ ၽူႈလႂ်ၽႂ်ၶိုၼ်ႈပဵၼ်ၸွမ်ၸိုင်ႈၼၼ်ႉ ဢမ်ႇပေႃးလမ်ႇလွင်ႈ။ လမ်ႇလွင်ႈသုတ်းတႄႉ ၽူႈလႂ်ၽႂ်ႁဵတ်းၵၢၼ် ၸိူင်ႉၼင်ႇႁိုဝ် ဢၼ်ဝႃႈၼၼ်ႉၵူၺ်း တေပဵၼ်တွၼ်ႈလမ်ႇလွင်ႈၼႆ ႁဝ်းၶႃႈထတ်းႁၼ်ၸိူင်ႉၼၼ်။ ႁဵတ်းသင်လႄႈႁဝ်းဝႃႈၼႆ၊ ယူႇတီႈလူင်ပွင်ၸိုင်ႈၸုမ်းၼူၵ်ႉယုင်း ၶိုၼ်ႈပဵၼ်မႃးလူင်ပွင်ၸိုင်ႈၼႆႉ မီးယူႇၶၢဝ်းတၢင်း 2 ပီတဵမ်ယဝ်ႉ၊ ၼႂ်းသွင်ပီတဵမ်ၼႆႉ ၵွၼ်ႇပႆႇၶိုၼ်ႈမႃးပဵၼ်လူင်ပွင်ၸိုင်ႈ မိူဝ်ႈၶဝ်တိုၵ်ႉလူင်း လိူၵ်ႈတင်ႈၼၼ်ႉ မီးၶေႃႈၶၢၼ်ပၢၵ်ႇဝႆႉၸိူင်ႉၼင်ႇႁိုဝ်။ ၶေႃႈၶၢၼ်ပၢၵ်ႇ ၵၢၼ်လိူၵ်ႈတင်ႈၶဝ်ၸိုင် 1.တေမူၼ်ႉမႄးပၵ်းပိူင်လၵ်းမိူင်း။ 2.တေသၢင်ႈလွင်ႈငမ်းယဵၼ် သေယဝ်ႉ ၵေႃႇသၢင်ႈမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ၶဝ်ႁွင်ႉဝႃႈ ၻီႊမူဝ်ႊၶရေႊၸီႊၾႅတ်ႊၻရႄႊယူႊၼႅၼ်ႊ ၼၼ်ႉ။ လိူဝ်ၼၼ်ႉၵေႃႈ တေႁဵတ်းႁႂ်ႈလွင်ႈၾိင်ႈမိူင်းႁူမ်ႇငမ်း (ဢၼ်ႁွင်ႉဝႃႈ -တရားဥပဒေစိုးမိုးရေး) ။ လိူဝ်ၼၼ်ႉ တေႁဵတ်းႁႂ်ႈ ပေႃႈမႄႈၵူၼ်းမိူင်းၶိုၼ်ႈယႂ်ႇမုၼ်းလႅင်း၊ တေမီးၶေႃႈလမ်ႇလွင်ႈမၼ်းယူႇ 4-5 ၶေႃႈ။ ပေႃးမႃးတူၺ်းၶၼ်ႈတွၼ်ႈဢၼ် တေမူၼ်ႉမႄးပၵ်းပိူင်လၵ်းမိူင်း ဢၼ်ဝႃႈၼၼ်ႉ ပေႃးႁဝ်းၶႃႈဝႃႈ တိုၼ်းပႆႇလႆႈတႄႇငိူၼ်ႈတႄႇငဝ်ႈမၼ်းသေဢိတ်းၼႆၵေႃႈ ယင်းတေဢမ်ႇၽိတ်း။ တႃႇတေမူၼ်ႉမႄးပၵ်းပိူင် လၵ်းမိူင်း 2008 ၼၼ်ႉ ယူႇတီႈဢူးဝိၼ်းမိၼ်ႉၵေႃႈ သမ်ႉယၢမ်ႈလၢတ်ႈဝႃႈ မိူဝ်ႈလႂ်လႆႈလွင်ႈငမ်းယဵၼ်ယဝ်ႉ ၸင်ႇတေၸၢင်ႈၶိုင်လိူင်ႈၵၢၼ် တေမူၼ်ႉမႄးပၵ်းပိူင်လၵ်းမိူင်း ဝႃႈၼႆဝႆႉလႄႈ ပေႃးမႃးတူၺ်း ၶၼ်ႈတွၼ်ႈၾၢႆႇလွင်ႈငမ်းယဵၼ်ၼႆၵေႃႈ ၼႂ်းၶၢဝ်းတၢင်းၶဝ် ယိပ်းၵၢၼ်မိူင်းမႃးသွင်ပီၼႆႉ ၵူၺ်းတေႃႉတႄႉႁူၺ်းႁွင်ႉလႆႈ ပီႈၼွင်ႉမွၼ်း NMSP လႄႈ ပီႈၼွင်ႉလႃးႁူႇ LDU သွင်ၸုမ်းၵူၺ်း၊ တိုၵ်ႉႁႃမႃးလူင်းလၢႆးမိုဝ်းၵိုတ်းတိုၵ်းတူဝ်ႈမိူင်းၼၼ်ႉ။ ပွင်ႇဝႃႈၵဵဝ်ႇလူၺ်ႈလွင်ႈငမ်းယဵၼ်ၼႆၵေႃႈ ဢမ်ႇပေႃးမီးလွင်ႈၶိုပ်ႈၼႃႈ။ ပေႃးတေမႃးတူၺ်းၾၢႆႇလွင်ႈၸိုင်ႈမိူင်း ႁူမ်ႇငမ်း (ဢၼ်ႁွင်ႉဝႃႈ- တရားဥပဒေစိုးမိုးရေး) ၼၼ်ႉၼႆၵေႃႈ မိူဝ်ႈလဵဝ် ၽူႈလၵ်ႉၵူၼ်းၸူၼ်လိူင်ႇ ၵူၺ်းဢမ်ႇၵႃး လွင်ႈၵၼ်ႉၸၼ်လူလၢႆ လုၵ်ႈဢွၼ်ႇ ၵူၼ်းယိင်းဢွၼ်ႇၸိူဝ်းၼႆႉၵေႃႈ လိူင်ႇၼမ်တိူဝ်းၼမ်လိူဝ်မိူဝ်ႈၵူႈပွၵ်ႈၵူႈပၢၼ်မႃးတႄႉတႄႉ။ လိူဝ်ၼၼ်ႉၵေႃႈ ပၼ်ႁႃၵဵဝ်ႇလူၺ်ႈရူဝ်ႊႁိၼ်ႊၵျႃႊ ၿင်ႊၵႃႊလီႊၶဝ် တီႈတၢင်းမိူင်းရၶႅင်ႇၼၼ်ႉၵေႃႈ ႁဵတ်းႁႂ်ႈၼႃႈတႃၸိုင်ႈမိူင်း ပေႃးတူၵ်းတႅမ်ႇယေႃႈၵႂႃႇတႄႉတႄႉဝႃႈဝႃႈ။ ၼၼ်ႉၵေႃႈတေႁူႉႁၼ်ၸွမ်းယူႇတင်းသဵင်ႈ။ လိူဝ်ၼၼ်ႉၵေႃႈ လွင်ႈၵိၼ်သူးၵိၼ်လၢပ်ႈ၊ လွင်ႈႁဵတ်းၽိတ်းၵၢၼ်သိလ်ၸိူဝ်းၼႆႉ တင်းၼမ်တင်းလၢႆၵေႃႈ ထိုင်တီႈၵူၼ်းမိူင်းပေႃးလႆႈပွင်ႉၶၢင်းယူႇ ဢၼ်ဝႃႈၼၼ်ႉ မၼ်းၵဵဝ်ႇလူၺ်ႈတင်း (တရားဥပဒေစိုးမိုးရေး)ၼၼ်ႉတႄႉယဝ်ႉၼႆ ႁဝ်းၶႃႈထတ်းႁၼ်ဝႆႉယူႇ။ ၶေႃႈတွၼ်ႈဢၼ်ဝႃႈ တေႁဵတ်းႁႂ်ႈၽဝႃႉၵူၼ်းမိူင်း တေၶိုၼ်ႈယႂ်ႇမုၼ်းလႅင်းမႃး ဢၼ်ဝႃႈၼၼ်ႉ ပေႃးမႃးတူၺ်းငဝ်းလၢႆးၵၢၼ်မၢၵ်ႈမီးၸိုင်ႈမိူင်းၼႆၸိုင် မၼ်းတူၵ်းတႅမ်ႇမႃးလိူဝ်ၵူႈပွၵ်ႈၵူႈပၢၼ်၊ ပေႃးဝႃႈပေႃႈမႄႈၵူၼ်းမိူင်းၼႆႉ ၵွႆႈယူႇၵွႆႈတူၵ်းၵိၼ်းမႃးတိၵ်းတိၵ်းၼႆ ဢမ်ႇဝႃႈမိူင်းမၢၼ်ႈပွတ်းၵၢင်၊ ဢမ်ႇဝႃႈမိူင်းမၢၼ်ႈပွတ်းလိၼ်ပဵင်း၊ ပဵၼ်ၼႂ်းႁူဝ်ႁူၺ်ႈႁၢဝ်းလွႆ မိူင်းၸၢဝ်းၶိူဝ်းၸိူဝ်းၼႆႉတင်းမူတ်းတင်းသဵင်ႈ ၽူႈလႂ်ၽႂ်ၵေႃႈ ဢွၼ်ၵၼ်ပွင်ႉၶၢင်းမႃးဢၼ်ဝႃႈၼၼ်ႉ တေလႆႈႁၼ်ယူႇတႂ်ႈၼႃႈတၼ်းတႃ။ ၵွပ်ႈၼႆလႄႈႁဝ်းၶႃႈၸင်ႇတေဝႃႈ ၽူႈလႂ်ၽႂ်တေၶိုၼ်ႈမႃးပဵၼ်ၸွမ်ၸိုင်ႈ၊ ၽူႈလႂ်ၽႂ်တေၶိုၼ်ႈမႃးပဵၼ်ႁူဝ်ပဝ်ႈ တႅၼ်းၽွင်းၵူၼ်းမိူင်း ဢၼ်ဝႃႈၼၼ်ႉ ဢမ်ႇၸႂ်ႈၵၢၼ်လမ်ႇလွင်ႈ ပိူဝ်ႈတႃႇၵူၼ်းမိူင်းၸၢဝ်းၶိူဝ်း၊ ၽႂ်တေၶိုၼ်ႈမႃးႁဵတ်းသၢင်ႈၸိူင်ႉၼင်ႇႁိုဝ် ဢၼ်ဝႃႈၼၼ်ႉၵူၺ်းတေပဵၼ်ၵၢၼ်လမ်ႇလွင်ႈ ပိူဝ်ႈတႃႇႁဝ်းၶႃႈ။ လိုၼ်းသုတ်း ပေႃးႁဝ်းၶႃႈတေမႃးႁုပ်ႈသေလၢတ်ႈတႄႉ ပေႃးဢဝ်ၵႂၢမ်းၵူၼ်းပိတ်ႉမၢၵ်ႇၼင်ဝႃႈၵေႃႈ ပဵၼ်ၵၢၼ်လႅၵ်ႈၵူၼ်းသေႁႂ်ႈပိတ်ႉထႅင်ႈ ၵမ်းတွၼ်ႈသွင်ၵူၺ်း။ ၵမ်းတွၼ်ႈၼိုင်ႈတႄႉ ပွင်ႇဝႃႈမၼ်း ယဝ်ႉတူဝ်ႈၵႂႃႇၵႅပ်ႉၼိုင်ႈယဝ်ႉ၊ ၵမ်းတွၼ်ႈ 2 မႃးတေဢဝ်ၵူၼ်းမႂ်ႇၶိုၼ်ႈမႃး ပိတ်ႉထႅင်ႈ၊ ၶိုၼ်ႈမႃးလဵၼ်ႈထႅင်ႈဝႃႈၼၼ်သေတႃႉၵေႃႈ ၵေႃႉၵုမ်းၵမ်မၼ်း ၵေႃႉၼႄပၼ်လၢႆးမၼ်းၵူၺ်းတေပဵၼ် တေႃႇဢွင်ႇသၢၼ်းၸုၵျီႇ ၽူႈၵိူဝ်းၵုမ်ၸိုင်ႈမိူင်း တေယိပ်းငမ်ၸိူၵ်ႈၵႂႃႇၵူၺ်းၼႆလႄႈ ႁႂ်ႈပေႃးမီးလွင်ႈလႅၵ်ႈလၢႆႈတႄႉတႄႉ တေဢမ်ႇမီး၊ ၵူၺ်းၵႃႈ တေၶိုၼ်ႈယႂ်ႇၶိုပ်ႈၼႃႈႁိုဝ် တေယူပ်ႈယွမ်းတႅမ်ႇယေႃႈၵႂႃႇႁိုဝ် ဢၼ်ဝႃႈၼၼ်ႉတႄႉ ၵႃႈလႆႈပႂ်ႉတူၺ်းထႅင်ႈ ၼိူဝ်ၼမ်ႉၵတ်ႉမၼ်းၼၢင်းလႄႈ ၵူၼ်းမိူင်းၸၢဝ်းၶိူဝ်းသမ်ႉ ပွင်ႇၸႂ်ၼိူဝ်မၼ်းၼၢင်းၵႃႈႁိုဝ် ဢၼ်ဝႃႈၼၼ်ႉၵူၺ်းၼႆ ႁဝ်းၶႃႈထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၶႃႈ။

['Uncategorized', 'ၶေႃႈထတ်းသၢင်']

2018-03-22T08:21:16

https://shannews.org/archives/3679

ၾႆးမႆႈႁိူၼ်းၵူၼ်းဝၢၼ်ႈ ၼႂ်းပုင်ႇပႃႇၶႅမ် လင်ၼိုင်ႈ မီးလွင်ႈလူႉသုမ်းၶူဝ်းၶွင်တင်းၼမ်လၢႆ

ၾႆးမႆႈႁိူၼ်းၵူၼ်ႈဝၢၼ်ႈ ၼႂ်းဝဵင်းပုင်ႇပႃႇၶႅမ် လင်ၼိုင်ႈ မိူဝ်ႈၽွင်းၸဝ်ႈႁိူၼ်းဢမ်ႇယူႇလႄႈ ဢမ်ႇမီးလွင်ႈ မၢတ်ႇၸဵပ်းလူႉတၢႆ။ ဝၼ်းတီႈ 20/03/2018 ယၢမ်းၵၢင်ၼႂ် ၾႆးမႆႈႁိူၼ်း ၸၢႆးသူၺ်ႇဢွင်ႇ ပွၵ်ႉ 5 ၵိင်ႇၸႄႈဝဵင်းပုင်ႇပႃႇၶႅမ် ၸႄႈဝဵင်းမိူင်း တူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ။ ပဵၼ်ယွၼ်ႉၾႆးၾႃႉသျွတ်ႊတီႈၶိူင်ႈၸၢၵ်ႈၸၼ်ႁႅင်းၾႆးၾႃႉသေ လၢမ်းမႆႈႁိူၼ်းတင်းလင် ဝႃႈၼႆ။ ၵူၼ်းပုင်ႇပႃႇၶႅမ် လၢတ်ႈတီႈၽူႈတွႆႇႁွၵ်ႈဝႃႈ “ ၾႆးမႆႈႁိူၼ်းၵႂႃႇတင်းလင် သမ်ႉလၢမ်းမႆႈပႃးထႅင်ႈ ႁိူၼ်းယူႇႁိမ်းၼၼ်ႉ ထႅင်ႈ။ ၵူၺ်းၵႃႈ ဢမ်ႇတၼ်းမႆႈမူတ်း။ ႁိူၼ်းလုင်းသူၺ်ႇဢွင်ႇတႄႉ ဢမ်ႇတၼ်းလႆႈၶူဝ်းၶွင်သင်သေၸိူဝ်ႉသေပိူင်၊ လွင်ႈၵူၼ်းလူႉတၢႆ မၢတ်ႇၸဵပ်းတႄႉ ဢမ်ႇမီး” ဝႃႈၼႆ။ ၵူၼ်းၼႂ်းပိုၼ်ႉတီႈလႄႈလူတ်ႉၶႄၾႆးႁူမ်ႈၵၼ်ၶႄ ၸင်ႇလႆႈ ဝႃႈၼႆ။ ႁိူၼ်းၸၢႆးသူၺ်ႇဢွင်ႇ ဢၼ်ၺႃးၾႆးမႆႈတင်းလင်ၼၼ်ႉ လွင်ႈလူႉသုမ်း တေတူၵ်းမႅၼ်ႈငိုၼ်း မွၵ်ႈၼိုင်ႈလၢၼ်ႉ သွင်သႅၼ်ပျႃးပၢႆ။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈ ဝဵင်းပုင်ႇပႃႇၶႅမ် လႆႈပိုတ်ႇဢမု/ၶၻီႊ ဢဝ်လိူင်ႈလၢဝ်း ၸၢႆးသူၺ်ႇဢွင်ႇဝႆႉယဝ်ႉ ဝႃႈၼႆ။

['သိင်ႇဝႅတ်ႉလွမ်ႉ']